
PREDGOVOR 


Povijest monaštva je povijest traženja Boga. Naše je vrijeme 
označeno produbljenim vjerskim zanosom koji se, prije svega, oči¬ 
tuje kao traženje Boga. To je dodirna točka u kojoj sam nastojao po¬ 
vezati iskustvo prvih monaha i nas koji živimo na početku trećega 
tisućljeća. Želja mije bila da jednostavno prenesem dragocjeno ži¬ 
votno iskustvo: riječi, zgode, pojedine pouke onih koji su pred kraj 
trećega i u četvrtome stoljeću »prokrčili« nov stil življenja po evan¬ 
đelju te narednih generacija njihovih sljedbenika. Prvi monasi bili su 
svojevrsni proroci i mistici koji nisu dopuštali da njihova vjera bude 
površna, već su, otvoreni Duhu Svetomu, započimali obraćenički ži¬ 
vot u svoj njegovoj zahtjevnosti. 

Monaštvo viđeno kao duhovni poziv i radikalizam monaškoga 
načina života može i danas pobuditi u mnogim dušama zanos za oz¬ 
biljnije življenje vjere. Namaje danas potrebno toga zanosa i otvore¬ 
nosti duhovnome životu koji u dušama nadahnjuje Duh Sveti. 

Ova monaška povijest nije ni udžbenik ni znanstveni rad, ne obu¬ 
hvaća sva područja povijesnoga razvoja; radi se o prijenosu iskusta¬ 
va koja nam mogu pomoći, u kojima možemo prepoznati sebe, svoj 
rast u slobodi i Duhu i kušnje koje treba proći na tome putu. Svjestan 
sam da ovakvu povijesnome prikazu nedostaje jedna dublja dimen¬ 
zija koja uz vanjske događaje slijedi razvoj misli pojedinih monaha 
i traži u njima svetopisamske izvore i nadahnuća. Želja mije da se u 
našim sredinama probudi veće zanimanje za pustinjske oce, za mo- 
naške pokrete i monaške svece pa će možda i na izdavačkome polju 
biti puno obilnija ponuda. S tim uvjerenjem i s tom nadom napisani 
su ovi retci. 


Autor 



UVOD 


Prije negoli krenemo tragom prvih kršćanskih monaha, prisje¬ 
timo se daje sve ono o čemu se ovdje namjerava pisati započelo s 
Isusom Kristom čija povijest nije završila smrću na križu. Tri dana 
nakon njegova nasilna pogubljenja on je uskrsnuo od mrtvih i uka¬ 
zivao se svojim učenicima želeći da oni budu svjedoci njegove po¬ 
bjede nad smrću i zlom. Na temelju toga iskustva - daje Isus Krist 
živ i daje trajno prisutan u zajednici učenika - stvara se nešto posve 
novo u povijesti. To je Crkva oživljena Duhom Svetim kojega je Isus 
obećao učenicima. Od tada ni židovsko vijeće ni rimska vlast nisu 
mogle spriječiti da se širi radosna vijest o Uskrslome Gospodinu. 
Mnogi Zidovi, a kasnije i ostali narodi, prigrljuju vjeru i pridružuju 
se zajednici apostola. Usporedo s brojčanim porastom prve zajed¬ 
nice nastaju i novi zahtjevi organizacije njezina života. Uz apostole 
postavljaju se staiješine na čelo kršćanskih općina, rješavaju se nes¬ 
porazumi i pitanja te se priskače u pomoć braći u nevoljama, napose 
udovicama i siromasima. U tu su svrhu unutar kršćanskih zajednica 
postavljeni đakoni -poslužitelji. 

Nedugo nakon smrti Isusa Krista na križu prolivenaje krv prvo¬ 
ga svjedoka. Zidovi su iz zavisti kamenovali đakona Stjepana, a 62. 
godine kamenovanje Ivanov brat Jakov koji je bio na čelu jeruza¬ 
lemske zajednice. No ta i druga nasilja nad kršćanima nisu zausta¬ 
vila širenje vjere, već su potaknula prve učenike na odvažno svjedo¬ 
čenje, ujedno nagovješćujući križni put koji Crkva mora proći, kao i 
njezin Gospodin. U Rimuje 64. godine pogubljen apostolski prvak 
Petar, a godine 67. apostol naroda Pavao. Unatoč progonima i okrut¬ 
nim mučenjima po rimskim arenama, kršćana je bilo sve više te je s 
pravom kršćanski pisac toga doba Tertulijan rekao daje krv muče¬ 
nika sjeme novih kršćana. Još teže negoli progoni izvana nadolazile 
su unutar zajednice krive predodžbe o Gospodinu Isusu te se Crkva 



našla pred zadatkom da odredi nauk vjere i označi popis svetih, tj. 
nadahnutih knjiga. Logičkim slijedom događanja sve se bolje izraža¬ 
va kršćanska misao u djelima crkvenih otaca i pisaca. 

Godine 250. započinje jedan od najžešćih progona kršćana koji 
je naredio car Decije. U tome progonu pogubljeni su mnogi bisku¬ 
pi, među njima i biskup Rima, Petrov nasljednik Fabijan. Posljednji 
rimski car koji je progonio kršćane bio je Dioklecijan. Godine 313. 
car Konstantin milanskim ediktom priznaje kršćanstvo kao državnu 
vjeru. Ali za Crkvu nije nastupilo doba mira; na pomolu je bio Ari- 
jev kriv nauk o Kristovu božanstvu, koji je u Crkvi razbuktao mno¬ 
ge nemire i nanio mnoga zla. U to vrijeme u javnome životu društva 
Crkva se, stekavši priznanje i pravo javnosti, snažno afirmira. Grade 
se crkve - zgrade, biskupi i drugi službenici Crkve primaju državne 
časti i uživaju sve veće poštovanje. To je izazvalo različite reakcije 
unutar kršćanskih zajednica. 


»Promatraj žive primjere svetih otaca u 
kojima je odsijevalo pravo savršenstvo i po- 
božnost i vidjet ćeš kako je malo ih gotovo 
ništa što mi činimo.« 

»Nasljeduj Krista « 1, 18 



DIO I. 


MONAŠTVO NA ISTOKU 



POČETCI 


Dok smo se, skicirajući temeljni okvir događanja, u nekoliko re¬ 
daka, samo letimično prisjetili nekih pojedinosti iz povijesti Crkve 
u prva tri stoljeća, pokušat ćemo unutar te povijesti, detaljnije i po¬ 
mnije, prikazati kako je nastajao jedan osobit način kršćanskoga ži¬ 
vota, nazvan monaštvo. 

Već su u prvoj kršćanskoj zajednici neki vjernici živjeli poseb¬ 
nim načinom života. Uz hijerarhiju, koju su sačinjavali biskupi, prez¬ 
biteri i đakoni, spominju se udovice kao posebna kategorija vjernica 
koje su u zajednici bile zaštićene i od kojih se tražilo veće posveće¬ 
nje u molitvi (usp. 1 Tim 5,9-10). Uz njih se u novozavjetnim knji¬ 
gama spominju i djevice koje su poput četiriju kćeri đakona Filipa 
živjele posvećenim životom u svojim obiteljima (Dj 21,9). Pojedi¬ 
načni slučajevi svjedoče nam daje već u II. st. bilo vjernika koji su 
živjeli asketskim životom, tj. posvećivali su se pokori i djelima lju¬ 
bavi. Te askete su negdje nazivali »spoudaioi«, što znači gorljivi, 
revni. O ranokršćanskim asketama svjedoči nam veliki učitelj alek- 
sandrijske škole Origen u svome djelu »Contra Celsum«. Asket¬ 
skim životom živio je u II. st. sv. Fronton koji se sa 70 drugova po¬ 
vukao u pustinju. Koncem II. st. jeruzalemski biskup Narcis odre¬ 
kao se biskupske službe i pošao također u pustinju. Neki su kršćani, 
poput sv. Pavla Pustinjaka (234.-347.), posve slučajno otkrili ljepo¬ 
tu pustinjskoga života. On se za vrijeme Decijeva progona sklonio u 
pustinju da izbjegne progoniteljima, ali je, za razliku od drugih koji 
su slično postupili, ostao i nakon progona do smrti u pustinji. 

U spomenutim ranokršćanskim asketama brojni autori vide do¬ 
dirnu točku s kasnijim monasima. Činjenice iz njihova života daju 
nam mogućnost zaključiti da su neki elementi, koji su doveli do na¬ 
stanka monaštva, naglašeni već unutar prve zajednice, i to upravo u 
asketskome životu pojedinih njezinih članova. Uostalom, i u samim 




novozavjetnim spisima ocrtan je kršćanski ideal kojim se nadahnju¬ 
ju i koji žele ostvarivati prvi monasi. Doživljaj poziva sv. Antuna 
Pustinjaka zorno predočuje da su prvi monasi poticaj za osobit na¬ 
čin nasljedovanja Gospodina Isusa osjetili upravo preko Božje rije¬ 
či. Sv. Antuna je za život posvemašnjega odricanja i predanja Bogu 
nadahnuo odlomak o bogatome mladiću (Mt 19,16-30). Osim toga, 
i drugi su poticajni odlomci bih nadahnuće prvim monasima, kao 
npr. izreka o eunusima (Mt 19,1-12) te Pavlov savjet djevicama (1 
Kor 7,33-34). Na tome se božanskom vrelu rađala svijest i nastajalo 
oduševljenje za potpunu pripadnost Bogu i nasljedovanje Gospodina 
Isusa izbliza (usp. također Mt 8,20; Lk 14,28-33). 

U pravome smislu riječi točnije je ako ustvrdimo daje monaštvo 
nastalo u Konstantinovo doba kada su prestali progoni kršćana pa je 
istodobno jenjavao i ideal mučeništva koji je od Gospodinova križa, 
prvomučenika Stjepana i apostola tijekom tri stoljeća oduševljavao, 
snažio i davao dragocjeno svjedočanstvo vjere. Oni koji su se, ne 
tako davno, za vrijeme progona sastajali u katakombama poniženi 
i nepriznati u javnome životu, nakon Konstantinova proglasa dola¬ 
ze iznenada u povlašten položaj, otvorena su im sva vrata u društvu. 
Biti kršćanin postala je prednost i preporuka, a ne više sramota i opa¬ 
snost, te je bilo sve više neobraćenih kršćana. Sv. Jeronimje napisao 
o tome razdoblju: »Od kada Crkva ima kršćanske vladare, poraslaje 
u moći i bogatstvu, ali je umanjena njezina moralna moć.« 

Neki su kršćani bih nezadovoljni takvim razvojem događaja te 

su, potaknuti željom da na nov način daju svjedočanstvo svoje vjere, 
odlazili u pustinje i tamo poput mučenika trpjeli za Krista. Naime, u 
prvimje stoljećima mučeništvo držano povlaštenim oblikom sveto¬ 
sti te su mnogi kršćani željeli biti mučeni i umrijeti za Krista poput 

sv. biskupa Ignacija Antiohijskoga koji je pisao zajednici u Rimu: 
»Dobro je za mene da umrem kako bih se sjedinio s Isusom Kri¬ 
stom... moje rođenje se približuje. Pustite me da primim čisto svje¬ 
tlo; kada budem tamo, ja ću biti čovjek... U meni više nema vatre 
da ljubim tvar, nego živa voda koja žubori i govori u meni: Dođi k 



Ocu.« Kada je postalo nemoguće »crveno mučeništvo« (u krvi), za¬ 
mijenjeno je »bijelim mučeništvom« (životu askezi). Misao o dvje¬ 
ma vrstama mučeništva među prvima je izrazio Rufin iz Akvileje: 
»Dvije su vrste mučeništva: mučeništvo duše i mučeništvo tijela; 
jedno vidljivo, a drugo nevidljivo. Ono vidljivo je kada se ubija tije¬ 
lo radi Boga, ono nevidljivo kada se radi Boga iskorjenjuju mane.« 
U svijetu koji kršćane više nije držao neprijateljima oni osjećaju ob¬ 
vezu da žive kao neprijatelji svijeta. Tako je na neki način ideal mu¬ 
čeništva pripravio prikladan teren za nastanak monaštva koje se, 
bez sumnje, moglo staviti uz bok najvećega svjedočanstva vjere, tj. 
mučeništva. O tome smjelu uvjerenju svjedoče riječi sv. Atanazija 
kojije napisao: »Mučenici su često završili boj u kratko vrijeme, ali 
monaški život postiže mučeništvo svakodnevno se boreći. Mi se ne 
borimo protiv tijela i krvi već protiv gospodstva i moći, protiv du¬ 
hovne sile demona, ustrajući u borbi do posljednjega daha.« 

Može nam izgledati čudno kako se u to doba neki kršćani nisu 
odviše radovah činjenici daje kršćanstvo trijumfalno ušlo na carski 
dvor, daje i sam vladar postao kršćanin. Cjelokupna pojava je slo¬ 
žena i ne smijemoje promatrati anakronistički. Sjedne strane, prili¬ 
ke u Rimskome Carstvu nisu bile povoljne za život duha. Dekaden¬ 
tno društvo pred raspadom širilo je ozračje nepravde i tjeskobe koja 
se osjećala u obezglavljenu narodu. Na obzorju društvenoga zbiva¬ 
nja ponestalo je ideja koje bi uzdizale moralnu svijest. Izgledalo je 
kako sve srlja nizbrdo. Kršćani su stoga s pravom poistovjećivali 
taj svijet s pojmom grješna svijeta, kakva opisuje Ivan u evanđelju 
(usp. Iv 8,23;15,19;17,14...). S druge strane, bilo je onih koji su ži¬ 
vjeli u uvjerenju kako kršćanstvo i politika ne idu zajedno. Stoga 
su se opirali uplitanju u politički život, kako to svjedoče razne zgode 
iz života pustinjskih otaca. Kada je npr. car pozvao sv. Antuna Pu¬ 
stinjaka u Carigrad na svoj carski dvor, Antun je bio neodlučan da 
li da pođe ili ne. Da bi riješio tu dvojbu, upitao je svoga učitelja Pa- 
vla: »Da idem ili ne?« Pavao muje odgovorio: »Ako pođeš, zvat ćeš 
se Antun, ako ne pođeš, nazivat će te otac Antun.« U navedenoj je 




zgodi izraženo shvaćanje kojemu su se prvi monasi beskompromi¬ 
sno podvrgavali i radikalno ga provodili u život, a to je daje samo 
Bog vrhovni i jedini autoritet i da treba vršiti samo njegovu volju. 
Pustinjaci nisu bili revolucionari koji su se bunili protiv zemaljske 
vlasti, ni anarhisti koji bi podcjenjivali i prezirali ljudsko društvo, 
ni individualci s kojima nije bilo moguće živjeti. Bili su to ponizni 
i ozbiljni ljudi koji su svojim životom, više negoli riječima, svjedo¬ 
čili posve drukčiji mentalitet i način gledanja na stvarnost i život u 
cjelini, nego što je to shvaćala i živjela većina ostalih ljudi u odveć 
materijaliziranoj kulturi. Oni se nisu pasivno prepuštali tijekovima 
zbivanja i razmišljanja svojih suvremenika niti su dopuštali da po¬ 
ganski mentalitet utječe na njih. Tražili su vlastitu istinu nastojeći sa 
sebe skinuti sve maske koje se u uobičajenu konvencionalnu pona¬ 
šanju lako natalože na čovjeka. Njima nisu, ni s vjerske strane gleda¬ 
jući, bih dostatni katekizamski odgovori o Bogu i vjeri; to je mogao 
svatko naučiti bez obzira na to kako živi. Oni su tražili Boga u šutnji, 
promatranju i divljenju, u otajstvu svoga života. 

O tome koliko su prvi monasi svojim osobitim načinom življe¬ 
nja pozitivno djelovah na društvo svjedoče nebrojeni posjeti, čak i 
visokih političkih službenika, pustinjskim očima i njihovim monaš- 
kim zajednicama. Mnogi su dolazili tražiti razne savjete u životnim 
neprilikama, ali je bilo i onih koji su dolazili razmišljati uz monahe 
i nadahnjivati se na primjeru njihova života. O tome svjedoči brojna 
literatura iz toga razdoblja. U to se, dakle, doba nekima činilo da će 
odijeljen život, proveden u molitvi i pokori, bolje ostvariti evanđeo¬ 
ski ideal. Uz to treba naglasiti kako fuga mundi, bijeg u pustinju, nije 
bio prvenstveno bijeg od ljudi, nego traženje spasenja u ambijentu 
koji se za to činio prikladnim. 

Međutim, ima i onih koji na početke kršćanskoga monaštva gle¬ 
daju drukčije. Neke od tih teorija, koje se razlikuju od ove koju smo 
mi iznijeli, drže da se kršćansko monaštvo nadovezuje na monaš- 
tvo koje je postojalo i prije kršćanstva u drugim religijama, osobito 
u židovstvu. U židovstvu su monaški živjele zajednice esena i tera- 



peuta. U tome slučaju monaštvo ne bi bilo tako snažno opečaće- 
no evanđeoskom novošću, već bi predstavljalo sinkretistički pokušaj 
prožimanja nekršćanskih elemenata kršćanskim vrednotama. Takvo 
mišljenje zastupa W. Gass, a R. Reitzenstein donosi u prilog Gasso- 
voj teoriji pojedine navode iz djela klasične literature u kojima se 
rabi ista terminologija kao i kod kršćanskih monaha. U Porfirijevu 
djelu »Pitagorin život« kaže se daje Pitagora živio samotnjačkim 
životom u pustinji »monazein en tais eremias«. U novije vrijeme 
među prvima koji su se vrlo kritički osvrnuli na kršćansko monaš¬ 
tvo iznio je svoju tezu (1877. godine) E. Weingarten koji drži daje 
monaštvo kršćanstvu stran element te da se »uvukao« u kršćanstvo 
u razdoblju dekadencije, potaknut fantazijom koja je bila izražena u 
literarnim djelima poput »Vita Antonii« i sličnim spisima Paladija, 
Jeronima, Kasijana i drugih pisaca iz toga vremena. Zockler se pri¬ 
klanja toj teoriji tvrdeći daje kršćanstvo religija slobode, a ne aske- 
tizma. On u monaštvu vidi utjecaj hinduizma i drugih istočnjačkih 
religija te helenističke filozofije. 

Osim ovih spomenutih teorija, bilo je i u srednjemu vijeku onih 
koji su držali da monaški način življenja nije nadahnut evanđeljem. 
Tako je u XIV. st. Wicleff (f 1384.) tvrdio da su svi redovi nadahnuti 
od đavla i da im pripadaju oni koji ne mogu opsluživati Božje zapo¬ 
vijedi. U XVI. stoljeću iz poznatih razloga slično su mišljenje zastu¬ 
pali reformatori. Calvin je tvrdio da se svaki koji postane redovnik 
odjeljuje od Crkve. Po njemu to svjedoče i razni nazivi redova koje 
si oni, poput nekih sekta, pridavaju izražavajući neku posebnost u 
odnosu na ostale kršćane. U novije doba osjeća se pozitivan pomak 
u teološkome razumijevanju nastanka i opravdanosti monaškoga ži¬ 
vota. 

Sama činjenica da kršćansko monaštvo ima niz zajedničkih ele¬ 
menata s monaštvom drugih religija ne govori u prilog onima koji 
zastupaju teorije o sinkretističkoj povezanosti s poganskim monaš¬ 
tvom. Poznato je kako postoje općeljudske vrjednote koje su zajed¬ 
ničke svima bez razlike, pa tako i kršćanima, do te mjere da se može 



reći kako ono što nije ljudsko nije ni kršćansko. Kao što su izrazi 
»ljubav«, »pravda«, »mir«... jednakoznačni i vrijedni za sve ljude, 
tako i među monasima postoji razina svijesti koja životne stavove i 
iskustva izražava zajedničkim izrazima kao što su »molitva«, »šut¬ 
nja«, »meditacija«, »ovladavanje sobom«, »askeza« i tome slično. 
Dapače, može se reći da postoji i više od toga lingvističko-pojmov- 
nog zajedništva. Sto se pravo monaško iskustvo više približava mi¬ 
stičnome iskustvu, to i sam način izražavanja nutarnjega doživljava¬ 
nja postaje vrlo blizak fenomenu monaštva ili, bolje reći, monaške 
mistike općenito u povijesti čovječanstva. Budući da monaštvo po 
svojoj naravi teži Jednome, logično je očekivati da će se monasi, 
pa čak i raznih vjeroispovijesti, lakše međusobno približiti; poneke 
iznimke ne osporavaju već, poslovično, potvrđuju to pravilo. Stoga 
se može ustvrditi daje u kršćanskome monaštvu očit utjecaj staro¬ 
zavjetne biblijske i židovske tradicije i kulture, ali se ne može pove¬ 
zati kontinuitet židovskih monaških zajednica s kršćanskim mona¬ 
sima jer se prekid kršćana sa sinagogalnim kultom zbio pred konac 
prvoga stoljeća, a kršćansko monaštvo nastaje nekoliko stoljeća na¬ 
kon toga. Moguće je u kršćanskome monaštvu vidjeti i utjecaj grčke 
filozofije, napose stoicizma. Ali i taje veza diskutabilna budući da 
znamo da su prvi monasi bih neobrazovani, donekle i nepismeni, po¬ 
put sv. Antuna opata te u većini slučajeva, barem u Egiptu, nisu ima¬ 
li klasično filozofsko obrazovanje. Kada se spominje neukost prvih 
monaha, vjerojatno se, barem kod jednoga dijela njih, ipak radi samo 
o otklanjanju filozofije, a ne o nepismenosti. 

Za bolje razumijevanje treba ipak istaknuti kako su neki naizgled 
zajednički elementi, poput askeze, u kršćanstvu shvaćeni drukčije 
negoli u monaštvu drugih religija. U kršćanstvu askeza, kao i me¬ 
ditacija, nije sama sebi svrhom, već predstavlja metodu, prikladan 
način življenja kojim se dosižu vrijednosti. Zadnji smisao svega 
je Bog. Ako se pak metode postavljaju kao krajnji cilj u sebi, one 
se izopačuju. U tome smislu može se reći da kršćansko monaštvo 
ostvaruje ideal koji je duboko ukorijenjen u ljudsku narav, dobro 



razlikujući sredstva od vrjednota koje nam se preko tih sredstava da¬ 
ruju od Boga. Reitzensteinova teorija o postanku kršćanskoga rao- 
naštva oslanja se na terminološku podudarnost s monaštvom dru¬ 
gih religija. Na to možemo odgovoriti isto ono što smo odgovorili 
na Gassovu teoriju. Terminološka podudarnost svjedoči o općenitim 
vrijednostima čovječanstva i o njihovoj bliskoj izražajnosti, no to ne 
zasjenjuje činjenicu da kršćansko monaštvo ima posebno nadahnu¬ 
će i izvor. 

Moramo ipak priznati sa strane sociološkoga i povijesnog pro¬ 
matranja da sami početci monaštva ostaju do kraja nerazjašnjeni. Či¬ 
njenice koje su nam dostupne jednostavno govore kako su neki kr¬ 
šćani željeli potpuno služiti Bogu te su, potaknuti u duši, tražili pri¬ 
kladan način za ostvarenje posvemašnjega predanja. Oni koji su oda¬ 
brali pustinju kao mjesto takva života, svjedočili su da su sposobni 
posve se osiromašiti, »razgolititi« i biti nenavezani na išta ovosvjet- 
sko, radi Krista i evanđelja. Oni su se uputili u pustolovinu duha 
po pustinjskim bespućima koja prikladno izražavaju svu ozbiljnost 
i težinu takva života. Vjernički gledano, jer drukčije nije ni moguće 
shvatiti takav život, na početku monaškoga života stoji uzvišen Bož¬ 
ji poziv, a na drugome mjestu slijedi čovjekov odgovor. Možemo 
samo zamisliti kolik je trud, ali i rizik, bio prisutan u nama nepozna¬ 
tim pionirima monaškoga života koji su pošli neutrtim stazama pu¬ 
stinjske duhovnosti slijedeći Božji poziv. 

Ostavljamo mogućnost da su ti pioniri kršćanskoga monaštva na 
tim »neutrtim« stazama nailazili na ostatke »proročkoga monaštva« 
onih koji su, poput proroka Ilije, živjeli u malim kolibama na obali 
Jordana. Filon, Josip Flavije, Plinije Stariji i Euzebije pružaju nam 
dragocjena svjedočanstva o židovskome monaštvu koje zaslužuje 
puno veću pozornost nego što mu ovdje može biti posvećena. Preko 
spomenutih autora i tadašnji kršćani mogli su upoznati razne duhov¬ 
ne pokrete unutar židovstva koji su imali istaknute programe slične 
kršćanskim zajednicama: »Ljubiti svakoga brata kao sama sebe, po¬ 
dupirati ruku siromaha, nevoljnika i stranca. Svatko neka traži mir 




svoga brata, ne biti nevjeran prema udovima istoga tijela, čuvati se 
požude, opomenuti svoga brata... ne prenijeti srdžbu iz jednoga dana 
u drugi, čuvati se nečistoće... ne okaljati Svetoga Duha.« Esenske 
su zajednice bile utemeljene na čitanju i proučavanju Svetoga pisma, 
na izgradnji svetosti i na molitvi. Vrlo su ozbiljno shvaćali rad kojim 
se nisu samo pribavljala nužna sredstva za život, već se pridonosi¬ 
lo uravnoteženosti cjelokupna života. Prezirali su bogatstvo i časti, 
ljubili su uzdržljivost i umjerenost. Sve imje bilo zajedničko. Imah 
su o sebi veoma visoko mišljenje, držali su se jedinim pravim Izra¬ 
elcima, vjernim ostatkom, svetom zajednicom. »Zajednica je skup 
Božjih dobrovoljaca. Tko se punopravno učlanio u Zajednicu, on je 
dao sve i totalno: sve svoje znanje, sve svoje sposobnosti i sva svo¬ 
ja dobra na raspolaganje Bogu i Zajednici... Ah među ’harabbim' ne 
dolazi se preko noći. Trebalo je proći tri faze kušnje i vježbi te više 
ispita: prijamni ispit, postulat i novicijat.« Kada je netko postao 
punopravan član zajednice, nije više posjedovao ništa svoga, morao 
se podlagati odlukama straješine, biti nazočan zajedničkome stolu i 
molitvama. Većina članova živjela je u beženstvu i odlikovali su se 
visokim etičkim shvaćanjem. Zajednicu je vodio učitelj pravde, sve¬ 
ćenik i karizmatik koji je poučavao i donosio važne odluke za život 
zajednice. Velik dio vremena danju i noću članovi kumranske zajed¬ 
nice morah su proučavati Toru - Božji zakon. 

Spomen na ove židovske monahe među kršćane donosi Euze- 
bije Cezarejski na temelju Filonova djela »De vita contemplativa«. 
Mnogi elementi esenskoga monaštva identično su ostvareni u Paho- 
mijevim i Bazilijevim zajednicama. Osim toga, na razini misli, Fi- 
lon Aleksandrijski je snažno utjecao na Origenovo shvaćanje mo- 
naškoga života, a ne samo na metodologiju pristupa biblijskome tek¬ 
stu. Za njegaje najveći asketski ideal povući se u pustinju i boriti se 
protiv demona te postići pobjedu mučenika i anđeosko stanje jer tek 
očišćena duša postaje slična anđeoskoj. Origen za uzor takva života 
postavlja lik sv. Ivana Krstitelja. Mnoge monaške skupine u IV. sto¬ 
ljeću nadahnjivale su se na Origenovim spisima, premda je njegov 



ideal pojedinačni anahoret - pustinjak, a ne cenobitska zajednica. 
Moguće je, dakle, pretpostaviti daje postojala barem neizravna veza 
između esena, terapeuta, preko Filona i drugih pisaca, s kršćanskim 
monaštvom, preko Euzebijevih i Origenovih djela. 

Na samu početku kršćanskoga monaštva nailazimo na dva 
lika čija nam imena povijest nije prekrila pustinjskim pijeskom, kao 
što je to slučaj s većinom prvih pustinjskih velikana. To su sv. Antun 
Pustinjak (251.-356.) i sv. Pahomije (292.-346.). Sveti Antun je već 
kao mladić pošao u pustinju i susreo tamo sv. Pavla Pustinjaka koji 
je godinama prije njega provodio pustinjački život. Isto tako, Paho- 
mije je naišao na pustinjaka Palamona koji mu je postao duhovni 
otac. Dakle, kako je rečeno, monaha je bilo i prije njih. Ovi spome¬ 
nuti pustinjaci živjeli su u egipatskoj pustinji i bili su poznatiji od 
ostalih. Ta nam činjenica ipak ne dopušta zaključiti kako je monaš- 
tvo nastalo u Egiptu. Istodobno nalazimo monahe i u Siriji, Mezo¬ 
potamiji, Maloj Aziji i drugdje na Istoku. To potvrđuje i šarolikost 
stilova monaškoga življenja koje se već u samim početcima prilago- 
đavalo mentalitetu i krajevnim obilježjima. Ipak je egipatsko monaš- 
tvo postalo tipsko i slavno zahvaljujući mnogim posjetiteljima koji 
su opisivali susrete s monasima i njihov način života te tako prenijeli 
i njihov ideal. 




POJMOVLJE 


Izraz »monah« dolazi od grčke riječi \xo\a%OQ što znači sam ili 
jedan. Među prvima gaje u kršćanskoj literaturi uporabio Euzebije 
Cezarejski, a u latiniziranu obliku sv. Jeronim. Tumačenje značenja 
te riječi je različito. Neki, poput sv. Jeronima, zastupaju mišljenje 
daje monah onaj koji živi sam. U tome bi se slučaju ta riječ doslov¬ 
no mogla primijeniti samo na eremite ih anahorete. Jeronim je pisao 
svome prijatelju Heliodoru: »Prevedi izraz 'monahos', to je ime što 
ga ti nosiš: što radiš u mnoštvu ti koji bi morao biti sam?« 

Drugi, među kojima je i sv. Augustin, drži da riječ »monah« u 
pravome smislu značenja ne označava samoću, već jedinstvo koje¬ 
mu je uzor opisan u Dj 4,32, gdje se kaže da su prvi kršćani bih jed¬ 
no srce ijedna duša. Tomu se mišljenju priključuje i sv. Bazilije po 
kojemu čovjek nije zoon monasticon, tj. samotnjačko biće, već koi- 
nobitikon, tj. društveno biće. Samotnjački se život, po njemu, protivi 
životu bratske ljubavi od kojega nitko ne može biti izuzet. U svojim 
opširnim pravilima sv. Bazilije navodi šest načela koja govore u pri¬ 
log zajedničkoga, a ne samotnjačkoga života monaha. Prvo je načelo 
da »nitko sebi nije dovoljan ni s obzirom na potrebe tijela«. Drugo 
je načelo »Kristov nauk o ljubavi koji ne dopušta da itko traži samo 
svoju korist«. Nadalje, u samotnjačkome životu nitko ne može lako 
spoznati svoje vlastite pogrješke kada nema nikoga tko bi ga korio te 
blago i milosrdno popravljao. Četvrtije razlog, koji govori u prilog 
cenobitskome životu, činjenica da »smo svi jedno tijelo... Ali ako ni¬ 
smo skladom Duha Svetoga srasli u cjelinu jednoga tijela te ako je 
svatko izabrao samoću... kako možemo sačuvati međusobni odnos i 
služenje udova?« Sv. Bazilije ističe i važan razlog kako je lakše bori¬ 
ti se zajedno protiv neprijatelja. Kao šesto načelo navodi poslušnost i 
poniznost, kijeposti koje se mogu ostvarivati samo u zajednici. Sto- 



ga pita: »Koga ćeš ti prati, koga služiti? Iza koga ćeš biti posljednji 
kad živiš sam sa sobom?« 

Izraz »monah« nije svima i uvijek bio drag. Sv. Pahomije, prvi za¬ 
konodavac cenobita, nije htio da se njegovi učenici zovu monasi već 
braća. Sv. Ivan Zlatousti također nije prihvaćao naziv »monah« obra¬ 
zlažući kako se taj izraz ne nalazi u Svetome pismu: »Isus Krist nije 
spominjao ni laike ni monahe. Tu su razliku uveli ljudi. Sveto pismo 
to ne pozna... Dakle, nakazna je pogreška vjerovati da monah mora 
živjeti savršenije dok se drugi mogu o tome manje brinuti... I oni što 
žive u svijetu i monasi moraju dospjeti do istoga savršenstva.« Uvo¬ 
đenjem novih naziva nužno je stvarana i nova slika koja različito vidi 
monahe u odnosu na ostale vjernike, svjetovnjake. To su razlikovanje 
prvi monasi izbjegavali priznavajući se običnim kršćanima, mnogi se 
čak držeći giješnijima od drugih koji su živjeli u gradovima i nisu tre¬ 
bali pustinjske pokore da bi se spasili. Zgoda iz životajednoga pusti¬ 
njaka to zorno pokazuje. Nakon mnogo godina pustinjskoga života 
neki je pustinjak želio da mu Bog objavije li mu mila njegova poko¬ 
ra. Na to mu je anđeo objavio: »Još nisi dospio do savršenstva kao vr¬ 
tlar u obližnjemu mjestu.« Potaknut tim odgovorom, starac se zaputio 
u potragu za vrtlarom da vidi u čemu je njegov život Bogu miliji od 
njegova. Kada gaje pronašao, zamolio gaje da mu ispripovjedi kako 
živi. Nagovoren monahovom molbom, vrtlar mu ispripovjedi: »Jedem 
samo navečer, od prodaje povrća zadržavam samo za preživljavanje, 
ostalo dijelim siromasima. Svako jutro, kada ustanem, ponovim sebi 
da će svi stanovnici ovoga sela ući u kraljevstvo nebesko osim mene 
koji ću primiti kaznu za grijehe. To ponovim i prije spavanja.« Pusti¬ 
njak prizna u sebi daje to svet život, ali ipak ne toliko koliko pustinjač- 
ki. No uvečer prije spavanja pokraj malene vrtlarove sobice začule su 
se pogrdne i besramne pjesme. Na to je pustinjak spontano zapitao vr¬ 
tlara: »Kako možeš tako pobožno živjeti u ovomu dijelu naselja koje 
je na zlu glasu?« Vrtlar mu je spokojno odgovorio: »Pomislim da će i 
oni svakako ući u kraljevstvo nebesko.« Pustinjak tada s udivljenjem 
prizna da ta pobožna misao nadilazi njegovu pustinjsku askezu. 



Sv. Bazilije također inzistira da se posvemašnje nasljedovanje 
Krista, tj. monaški život, poveže s krštenjem po kojemu smo već pri¬ 
hvatili, kao i svi ostali kršćani, da ćemo nasljedovati Kristovu muku 
i smrt. Za razliku od navedenih autora, ima i onih koji, poput sveto¬ 
ga Nila, nastoje pomiriti različite suprotnosti u shvaćanju i tumače¬ 
nju izraza »monah«. On monaha naziva monotropos, tj. onaj koji teži 
samo jednomu - sjedinjenju s Bogom. 

Monah je općenit izraz kojim su se prvotno označavali ere miti. 
Riječ »eremit« dolazi od grčke riječi epeptTT|<;, što znači samoća, 
pustinja. Taj je izraz u starini većini pustinjaka bio nepoznat. Oni 
su se češće služili izrazom »anahoret«. Izraz »eremit« među prvima 
spominje Ivan Kasijan. Taj naziv označava, po nekima, najautentič- 
niji oblik prvotnoga monaštva, život u samoći. Evagrije Pontski opi¬ 
suje kakva mora biti ta samoća. Ona je u biti trostruka: od materijal¬ 
nih stvari, od riječi i samoća srca. Monasi koji su u sebi gajili tu tro¬ 
struku samoću nazivani su kasnije heseihasti. 

Izraz »anahoret« dolazi od grčke riječi dvaj£G)pr|Tfj<;, što u kla¬ 
sičnome jezičnom izražavanju označava bijeg dužnika koji ne plaća 
dug ili ne obavlja naložene dužnosti. U biblijskome kontekstu primi¬ 
jenjena je u slučaju kada Mojsije bježi pred faraonom ili David pred 
Šaulom. Sv. Atanazije rabi taj izraz da označi odlazak sv. Antuna u 
pustinju. Tako se tim izrazom počinje označavati »bijeg« od svijeta 
ili odijeljenost. Logično je zaključiti da su izrazi »eremit« i »ana¬ 
horet« sinonimi. 

Izraz »cenobit« je kovanica od dviju grčkih riječi Kmvo<; i piog, 
što znači zajednički život. Tim se izrazom označavaju razni oblici 
zajedničkoga života monaha. Riječ kao tehnički izraz uvodi u upora¬ 
bu sv. Jeronim, vjerojatno aludirajući na poznatiju riječ koja se rabi u 
crkvenome izražavanju: koinonia - zajedništvo. Po nekim autorima, 
cenobitsko je monaštvo nastalo razvojem eremitskoga načina živo¬ 
ta. Drugi, pak, brane neovisnost cenobitizma tvrdeći da se takav stil 
življenja razvio od samih početaka po uzoru na prvu kršćansku za¬ 
jednicu (sv. Augustin). Povijesno gledano, istodobno žive i sv. An- 



tun opat, koji je predstavnik eremita, i sv. Pahomije, koji je osnovao 
više monaških - cenobitskih zajednica. Oznaka cenobitskoga nači¬ 
na života je nastojanje oko uravnoteženja između trenutaka samoće i 
zajedništva unutar okvirajedne zajednice. Elementi bez kojih je ne¬ 
zamisliv cenobitski život jesu poglavar zajednice i pravilo življenja. 
Tekje mali broj zajednica živio isprva idioritmički, tj. bez određena 
pravila i dnevnoga reda. Tijekom IV. stoljeća u Egiptuje cenobitski 
način života bio zastupljen na jugu (Tebaida), a anahoretski na sjeve¬ 
ru (Nitrija i Ćelije). Po zapisima sv. Jeronima i Kasijana, iskustvo i 
razvoj su pokazali daje prikladno da cenobitski način života priprav¬ 
lja monahe na anahoretski život. To znači da su držali kako je do¬ 
bro najprije započeti život u zajednici, ali tako da on vodi pojedinca 
prema sve većoj samostalnosti, neovisnosti i samoći. U svome dje¬ 
lu, gdje donosi duhovne pouke raznih egipatskih pustinjaka, Kasijan 
navodi riječi oca Piamuna koji je svojim slušateljima predstavio ana¬ 
horetski i cenobitski način života, ističući prednost cenobitizma jer 
bolje omogućuje uništenje samovolje, ali je istaknuo i prednost ana- 
horeze koja omogućuje potpunije sjedinjenje s Kristom u samoći. Po 
njemu, oba načina života traže odjeljenje od svijeta. 

U djelu »Consultationes Zaccharei et Apollonii«, kojemu se go¬ 
dina nastanka ne može utvrditi, ali se smješta prije 384., navode se 
tri vrste monaha: eremiti ili anahoreti, koji su držani jedinim pravim 
monasima, zatim asketi, koji unutar kršćanske zajednice vrlo ozbilj¬ 
no uzimaju svoje posvećenje. Treću skupinu čine oni koji se svojom 
uzdržljivošću jedva razlikuju od ostalih vjernika. 

Sv. Jeronim i Kasijan, uz dvije već navedene vrste monaha, tj. 
anahorete i cenobite, spominju i treću vrstu koju Jeronim naziva re- 
mnouth, a Kasijan sarabaiti. Riječ sarabait je vjerojatno koptska 
složenica od riječi sar - razasut i abet - samostan, tj. razasut u odno¬ 
su na zajednicu, koji više ne pripada zajednici. Ti su monasi živjeli 
po dvojica ili trojica, nisu imali stalno boravište ni određena pravila. 
Kasijan, kao i neki drugi duhovni pisci, osuđuje takav način života 
jer rastače cenobij. Međutim, kako sam tvrdi preko svjedočanstva 



oca Piamuna, sarabaitaje bilo u Egiptu isto toliko koliko i cenobi- 
ta. Premda ih Kasijan prikazuje u negativnu svjetlu, sam njegov ži¬ 
vot bio je pomalo sarabaitski. Iz Galije je otputovao u Betlehem, pa 
u Egipat, onda u Palestinu. Zatim se vratio u Egipat, Carigrad, Rim 
i napokon Marsigliju. Jeronimov izraz »remnouth« je koptska slože- 
nica od rem - čovjek i ouoote - dijeliti, tj. oni koji dijele, modernim 
lječnikom separatisti. Već sam ton riječi pokazuje da ih ni Jeronim 
ne simpatizira. Istini za volju treba reći da ih neki drugi autori, po¬ 
put Egerije i Ćirila Jeruzalemskoga, spominju u pozitivnu svjetlu. 
Bih su to monasi koji su često putovah, živjeli su od milostinje i 
bez stalna prebivališta. Negdje su ih nazivali apotaktitai, apotakti- 
toi, apostolikoi ili monazontes. Koncem III. stoljeća sv. Afraat Sirski 
rabio je izraz Ihidayo - sinovi Saveza, kojim je označavao monahe. 
Negdje se taj naziv, aludirajući na neke starozavjetne tekstove, pri¬ 
mjenjivao na sve kršćane koji su po krštenju postali sinovi Novoga 
saveza. Tim izrazom naglašava se krsna vrijednost monaškoga živo¬ 
ta. Osim ovih spomenutih izaza, na Istoku su postojali posebni oblici 
monaškoga života koji su po svojim posebnostima dobivali i nazive. 
Dendriti su monasi koji su svoj život provodili u izdubljenim debli¬ 
ma. Rekluzi su oni koji su neko vrijeme ih do smrti živjeli zatvoreni 
u ćelijama. Stiliti su monasi koji su živjeli na stupu. 

Na Zapadu, u Pravilu sv. Benedikta, susrećemo i četvrtu vrstu 
monaha koje on naziva girovagi. Oni su, u odnosu na sarabaite, još 
neodređeniji. Nije isključeno daje bilo i drugih egzotičnih i pretjera¬ 
nih načina monaškoga življenja. Neki nazivi vezani za pojedine mo¬ 
nahe odnose se na njihov nutarnji duhovni život, a ne na izvanjski 
stil. Neke su monahe nazi val i pneumatofori, teofori itd. Sv. Atanazi- 
je naziva sv. Antuna filologos, tj. ljubitelj Riječi. 



SVJEDOČANSTVA 


Literatura koja nam služi kao izvor spoznaje o životu prvih mo¬ 
naha veoma je raznovrsna. Ona se svojim stilom i razlozima nastan¬ 
ka nadovezuje na prethodna literarna ostvarenja u kršćanstvu, po¬ 
sebno na »Acta martyrum«. U svakome književnom ostvarenju nala¬ 
zimo tragove vremena u kojemuje ono nastalo, mentalitet ljudi koji 
su tada živjeli, kulturu i vjerovanje okoline u kojemuje neko djelo 
stvoreno. Nakon novozavjetnih spisa, apokrifa i mnoštva poslanica, 
među prvim literarnim oblicima u kršćanstvu pojavljuju se »Acta 
martyrum«. To su opisi i svjedočanstva mučeničkih smrti progonje¬ 
nih kršćana. To nisu životopisi kakvi danas prevladavaju, jer ne opi¬ 
suju život pojedinoga sveca, već se zadržavaju samo na opisu nje¬ 
gove mučeničke smrti. »Herojsko svjedočanstvo brisalo je, u doba 
progona, sav prethodni život tih muževa i žena... svjedok izranja iz 
anonimnosti. Spominje se njegovo ime, ali se ne opisuje nikakva po¬ 
jedinost iz njegova prethodnog života.« »Acta martyrum« su tipi¬ 
čan primjer hagiografske literature. Ti se spisi obraćaju vjernicima 
želeći im pružiti poticajne primjere svetačkoga života koji će, kako 
se izrazio Tertulijan, poput primamljiva bisera pobuditi želju za po¬ 
sjedovanjem vrlina i krjeposti. 

Koncem III. i početkom IV. stoljeća kršćanska je hagiografija 
obogaćena novim literarnim oblikom, počinju se pisati biografije. 
Među prvima je nastala »Vita Cypriani«. Sv. Jeronim spominje da 
je autor toga djela đakon Poncije. On u proslovu životopisa svetoga 
biskupa iz Kartage spominje da se odlučio opisati život sv. Ciprijana 
jer mu se čini nepravedno da se toliko piše o mučeničkom svjedo¬ 
čanstvu laika i katekumena, a da se tek usput spomene veliki biskup 
i mučenik Ciprijan. Međutim, među modelima svetosti biografije 
biskupa doseći će svoj pun razvoj tek nekoliko stoljeća kasnije. 



Znatno više razvijala se u to doba monaška literatura s izvan¬ 
rednim bogatstvom oblika: životopisi, putopisi, izreke i poslanice. 
Zajednička je oznaka svim tim pisanim oblicima da nisu pouzdani 
glede povijesnih pojedinosti, jer im je prvotni cilj bio da pruže ideal 
svetosti, a ne povijesnu točnost. Nakon razdoblja mučeništva osjetila 
se potreba za novim opisima herojskih podviga motiviranih vjerom. 
Život prvih monaha bio je idealan sadržaj takve parenetske literatu¬ 
re. K tome možemo pridodati i druge razloge takva pisanja. Pisalo 
se radi lakšega pobijanja hereza te radi veće vjerodostojnosti pravo¬ 
vjernih učenja. Postizavala se veća vrijednost i pozornost tako što se 
određena pravovjerna pouka pripisala nekomu od znamenitih pusti¬ 
njaka i čudotvoraca. 

Najveći utjecaj u starini zacijelo je imao životopis sv. Antuna 
opata » Vita Anton ii«, koji je napisao sv. Atanazije za vrijeme pro¬ 
gonstva između 356. i 359. godine. Preveden je na mnoge jezike, a 
sačuvano je 165 grčkih manuskripata. Po mišljenju stručnjaka, dje¬ 
lo ima veću povijesnu vrijednost nego romanizirani životopisi koje 
je napisao sv. Jeronim, a ujedno je to prvo svjedočanstvo kojim je¬ 
dan biskup priznaje i vrjednuje monaški život u okviru crkvene or¬ 
ganizacije. Nedugo nakon što je sv. Atanazije napisao životopis sv. 
Antuna, bio je preveden na latinski jezik i postao prava uspješni- 
ca. Među poznatije i raširenije životopise spada i život sv. Pahomi- 
ja. Sačuvano je do naših dana više verzija toga djela na koptskome, 
arapskom, sirskom, grčkom i latinskomjeziku. Poteškoćaje u tome 
što sačuvani manuskripti donose mnogo različitih pojedinosti. Na te¬ 
melju tih spisa i zajedničkih elemenata koje posjeduju, suvremenim 
metodama, stručnjaci nastoje rekonstruirati usmenu tradiciju koja im 
je prethodila. U djelu »Vitae patrum« sačuvan nam je spomen na 
druge znamenite monaške oce. Sv. Jeronim je napisao životopise tri¬ 
ju velikih monaha: »Vita Pauli«, »Vita Malchi« i »Vita Hilarionis«. 
Ti životopisi odudaraju od stila ostalih djela učenoga teologa i egze- 
gete. U njima se sv. Jeronim poslužio mentalitetom običnoga puka i 
u ono vrijeme raširenim stilom romaniziranih životopisa te uz mno- 



go fantastičnih elemenata oslikao likove svetih otaca kako bi u čita¬ 
teljima pobudio ljubav prema monaškome životu. Svakako da nam 
ta djela ne pružaju dovoljno pouzdanih povijesnih činjenica, ali nam 
oslikavaju dušu tadašnjih kršćana koji su željeli čitati ili slušati o au¬ 
tentičnu i herojskome nasljedovanju Krista. 

Od putopisa značajan je izvor »Povijest egipatskih monaha«. To 
je djelo napisao hodočasnik u Egiptu između 394. i 395. godine te 
djelo hodočasnice Egerije pod nazivom »Putopis« koja je koncem 
IV. st. opisala monahe u Palestini. Paladijeje početkom V. st. napi¬ 
sao »Historici Lausiaca«. U tome djelu, koje pisac posvećuje svome 
prijatelju Lausiju, carskome namjesniku, on je opisao likove poje¬ 
dinih monaha i monahinja koje je susreo na putovanju u Palestini i 
Egiptu. Djelo ima veliku vrijednost kao svjedočanstvo jer je napisa¬ 
no iz »prve ruke«. Naime, Paladijeje deset godina boravio u Egip¬ 
tu, u monaškoj naseobini Ćelije, pod vodstvom Evagrija Pontskoga. 
Među putopise ubrajamo i brojna druga djela koja nam svjedoče o 
susretu s monasima, npr. Kasijanove »Conlationes« i »De institutis 
coenobiorum« koje su nastale na temelju autorova posjeta Egiptu 
385. godine. 

U VI. stoljeću nastale su pojedine zbirke izreka pustinjskih ota¬ 
ca. To su kratke pouke ih poučne zgode koje su najprije prenošene 
usmenim putem, a među prvima su ih u VI. stoljeću skupih đakoni 
Pelagije i Ivan. Najviše tih izreka potječe iz predjela Nitrije i Skiti- 
je na sjeveru Egipta. Izreke su vrlo životne i neposredne, nastale su u 
pustinjskoj osami te im se ne može pripisati utjecaj kasnije islamske 
književnosti, kako to tvrdi A. M. Orselli. 

Nezaobilazan izvor za poznavanje sirskoga monaštvajest djelo 
Teodoreta Cirskoga »Historia religiosa«. Nekadašnji monah, a ka¬ 
snije biskup Čira napisao je oko 444. godine povijest sirskih mona¬ 
ha. Nadahnjujući se na klasičnim djelima i evocirajući motive kla¬ 
sičnih autora koji su spisima željeli sačuvati spomen na njihove he¬ 
roje, on ističe svoju nakanu da opiše herojska djela sirskih monaha 
koje on naziva atletičarima krjeposti. 



Nemoguće je razumjeti monašku duhovnost bez poznavanja 
unutarnjega ustrojstva, duhovnosti i discipline monaškoga života. U 
tome nam pomažu zbirke pravila od kojih je najstarije Pravilo (Pra- 
ecepta) sv. Pahomija, sačuvano u Jeronimovu prijevodu. Uz nave¬ 
dene primarne izvore, i u brojnim drugim djelima nalazimo drago¬ 
cjene isječke iz života monaha. Sv. Ivan Zlatousti pruža pouzdana 
svjedočanstva o monaškome životu u Antiohiji koncem IV. stoljeća. 
Također, dragocjeni izvori su brojna pisma i poslanice koje su kolale 
među monasima i tako su sačuvane do danas. 

Sva ta monaška literatura našla je širok odjek među kršćanima 
te je uvelike prevođena. Njezin odjek privlačio je brojne duhovne 
pokrete tijekom stoljeća sve do danas. Prva poznata hrvatska knji¬ 
ga pripovjedačke proze monotematskoga sadržaja jesu upravo »Žića 
svetih otaca«. Knjiga je pronađena 1939. godine u samostanu sv. An¬ 
tuna u Rabu. Djeloje nastalo u XTV. ili početkom XV stoljeća. Sadr¬ 
ži Verba seniorum iz zbirke đakona Pelagija i Ivana. Poput mnogih 
svojih suvremenika, izrekama pustinjskih otaca i zgodama iz njiho¬ 
va života služio se i Marko Marulić u svome djelu »Pouke za čestit 
život s primjerima«. 



PUSTINJSKI OCI 


Među prvim monasima koji su oko 280. godine ostavljali svoje 
obitelji i naselja te se povlačili u potpunu samoću pustinje gdje su ži¬ 
vjeli evanđelje, nasljedujući siromašna i ponizna Krista, bilo je onih 
koji su slovili kao iznimno duhovne osobe te se o njima pročulo na¬ 
daleko. Oduvijek su primjeri svetačkoga života privlačili. Tako su se 
oko tih pustinjaka ubrzo okupili krugovi učenika koji su željeli na¬ 
sljedovati takav način života, vođeni njihovim duhovnim savjetima. 
Ipak, nije lako odgovoriti na pitanje tko su bih ti ljudi koje nazivamo 
pustinjski oci? Kada se jednoga dana upravitelj Egipta zaputio u ski- 
tijsku naseobinu da vidi oca Mojsija, kojije nekoć bio drumski raz¬ 
bojnik, a nakon obraćenja slovio kao jedan od najsvetijih pustinjaka, 
susreo je putem nekoga starca. Upravitelj gaje zapitao za ćeliju ve¬ 
likoga pustinjaka. »Sto će vam on«, odgovori starac, »to je luđak i 
heretik.« Upravitelj se nije pokolebao takvim odgovorom i nastavio 
je svoj put. Kada je stigao do crkve, doznao je daje upravo starac 
kojega je susreo bio otac Mojsije. 

Pretpostavimo daje upravitelj u taj čas ostao smeten kao što smo 
i mi. Pustinjski su oci bili ljudi nesputana duha, spontani i konkret¬ 
ni. Jedino što ih unutar zajednice označuje i daje im neke zajednič¬ 
ke oznake jest izraz »abba - oče«. Do konca IV. stoljeća taj se izraz 
primjenjivao samo na biskupe. Samo su oni držani očima. Sv. Pa- 
homije je govorio: »Biskupi su naši oci koji nas poučavaju po Pi¬ 
smima.« Budući da su pustinjske monaške zajednice, radi prostorne 
udaljenosti, održavale slabu vezu s hijerarhijskom Crkvom, naziva¬ 
li su očima one koji su postavljali put novome duhovnom očinstvu. 
Kada ovdje rabimo izraz »pustinjski oci«, onda mislimo isključivo 
na najslavnije egipatske anahorete, poznate po svojoj svetosti. Taj su 
izraz koncem V. stoljeća počeli rabiti i u Judejskoj pustinji. Kasnije 
je izraz prešao na predstojnike cenobitskih zajednica, ali ne u smislu 



u kojemu su ga imali pustinjski oci, jer najčešće cenobitske zajedni¬ 
ce i nisu bile smještene u pustinji, već na njezinim rubovima. Nisu, 
dakle, svi pustinjaci držani očima »abba«, već samo oni koji su bili 
duhovni vođe učenicima (adelphoi) i ostaloj braći. 

Naziv »abba« aramejski je izraz koji označuje oca i prvenstve¬ 
no je označavao način kako su djeca od milja zvali očeve, tj. tata. U 
židovstvu nije bilo uobičajeno da se tim izrazom naziva Boga i vje¬ 
rojatno je Gospodin Isus prvi uporabio taj izraz za Boga Oca. Izraz 
nalazimo i u Pavlovim poslanicama (usp. Rim 8,14.15). U prvoj Cr¬ 
kvi naziv je bio pridržan biskupima koji su u ime Božje predsjedali 
i vodili zajednice. U nekim krajevima poglavar samostana se nije po 
svojoj službi zvao abba, kako je to slučaj na Zapadu. Izraz je bio pri¬ 
držan onima koji su živjeli na glasu svetosti i koji su duhovno vodili 
zajednicu, tj. koji su savjetovali i poglavara i braću. Sv. Makarijeje 
npr. toliko živio na glasu svetosti da su Egipćani govorili kako je on 
Bog na zemlji. 

U pustinji je bilo i manje savršenih monaha. Iz različitih zgoda 
doznajemo za zajedljive i zločeste starce kojima nije bilo lako živje¬ 
ti s drugima. Osobito su dirljiva svjedočanstva postojanosti i poni¬ 
znosti učenika koji su ih posluživali, podnosili i koji su nadljudskim 
snagama trpjeli hirove i nanesene nepravde. U jednoj od tih zgoda 
opisano je kako se nakon smrti učenika njegovu starcu ukazao anđeo 
koji gaje ukorio radi zla postupka s učenikom. Čak su i neki učitelji 
na glasu svetosti vrlo čudno postupali sa svojim učenicima. U životu 
sv. Dositeja opisano je kako gaje sv. Dorotej do te mjere »izmučio« 
daje Dositej pisao velikome starcu Barsanufiju: »Oče, moli za mene 
da me Bog uzme jer ne mogu više izdržati«, na što mu je starac od¬ 
govorio: »Strpi sejoš malo.« Zaista, nakon pet godina samostansko¬ 
ga života Dositej je umro, a da ostala braća nisu ništa znala o njego¬ 
vim skrovitim duhovnim podvizima, napose o potpunoj poslušno¬ 
sti. Tek kadaje u samostan navratio monah obdaren darom viđenja i 
kada se na groblju molio za pokojne monahe, ugledao je u časnome 
koru preminulih staraca i jednoga mladića. Braća su tada zaključila 



daje to bio Dositej. Ta nam činjenica svjedoči koliko je bilo pleme¬ 
nitosti i prave vjere među pustinjskim trapnicima koji su znali slabo¬ 
sti svoje braće iskoristiti za svoje i njihovo spasenje. 

Pustinjaci nisu rado govorili o sebi, skrivali su se u zabitnu pu¬ 
stoš i prikrivali svoj pravi identitet. Ipak, postoje svjedočanstva ra¬ 
znih zgoda i njihovih životopisa poput » Vita copta« iz VII. i VIII. 
stoljeća koje nam pružaju dragocjene podatke o mnogim pustinjaci¬ 
ma. Većina egipatskih pustinjaka dolazilaje sa sela, ali i iz imućnijih 
obitelji. Roditeljsko imanje koje je naslijedio sv. Antun opat iznosi¬ 
lo je oko 300 arura, tj. oko 100 hektara zemlje. Nisu svi dolazili u 
pustinju tako mladi kao sv. Antun. Njegov učenik Pavao bio je već 
oženjen. Kada se jednom vraćao s polja, zatekao je ženu u preljubu 
i od tada se razočaran povukao u pustinju. Otac Amon je prije pu¬ 
stinjskoga obraćenja pripravljao pomade i kozmetiku. Otac Makari- 
jeje posjedovao deve i s njima je trgovao. Paladije izvješćuje daje 
otac Makarije Aleksandrijski u mladosti prodavao poslastice. Ivan 
Likopolski je po zanimanju bio drvodjelja. Dioskur je, prije nego 
što je postao pustinjak, bio pisar. Među pustinjacima je bilo i bivših 
robova. Neki su prije obraćenja bih razbojnici. Otac Patermucije je 
bio vođa razbojničke bande. Kada je jedne noći odlučio napasti će¬ 
liju posvećene djevice, iznenada ga svlada san kada se već bio po¬ 
peo na njezin krov. U snuje vidio kralja koji muje nudio da promi¬ 
jeni svoj giješan u krjepostan život. Kada se probudio, djevica gaje 
uputila u crkvu gdje gaje svećenik naučio moliti nekoliko redaka iz 
psalama. Nakon toga zaputio se u pustinju gdje se nakon tri godine 
krstio i oko sebe okupio učenike. Otac Mojsije Etiopljanin bio je 
prije obraćenja poznat po svojoj perverznoj nemoralnosti i okrutnu 
razbojništvu. Dirnut pokajanjem nakon jednoga ubojstva, odlučio je 
promijeniti život i postao je pustinjak. Ni pastir Apolon nije do če¬ 
trdesete godine života nikada molio. Nakon što je ubio jednu trud¬ 
nicu, spoznao je težinu svojih grijeha i ispovjedio se. Budući da do 
tada nikada nije molio, odlučio je da ostatak života ne će činiti ništa 
drugo nego moliti. 



Među pustinjacima je bilo i školovanih monaha. Evagrije je bio 
podrijetlom iz Male Azije, posjedovao je visoku klasičnu naobraz¬ 
bu te je stekao naziv »pustinjski filozof«. Otac Arsenije je živio na 
carskome dvoru u Carigradu. Po predaji, njegov primjer slijedila su 
sedmorica senatora. 

To su, dakle, neki pustinjski oci, obdareni mnogim darovima 
Duha Svetoga, ljudi iznimne mudrosti i herojske pokore. Svojim 
življenjem pokazali su da su u stanju voditi sebe pa su tako zaslužili 
povjerenje učenika koji su svoje živote stavljah u njihove ruke. 



MJESTA 


Dok je otac Arsenije živio na carskome dvoru u Carigradu, molio 
je Boga da ga povede putem spasenja i čuo je glas: »Arsenije, pobje- 
gni od ljudi i bit ćeš spašen.« Zašto su prvi monasi odlazili u pusti¬ 
nje, daleko od ljudi? 

Da bismo dali što potpuniji odgovor, pođimo od već spomenute 
tvrdnje kako su monasi bili kršćani koji su željeli nasljedovati Gos¬ 
podina koji je, vođen Duhom, boravio u pustinji (usp. Mk 1,12ss.). 
U pustinji su boravili i veliki proročki likovi poput sv. Ivana Krsti¬ 
telja, Ilije i Elizeja; bila je to njihova duhovna domovina. Pustinjak 
se svojim životom poistovjećivao s tim velikanima, s Abrahamom, 
pustinjskim nomadom, i s cijelim izabranim narodom u hodu iz egi¬ 
patskoga ropstva kroz pustinju u Obećanu zemlju. Vrijeme koje su 
Izraelci proveli u pustinji bilo je vrijeme njihovih »zaruka« s Bo¬ 
gom, uspostave Saveza na Sinaju. Pustinja je, kao što to svjedoči 
opisana povijest spasenja, prikladno mjesto gdje Bog progovara čo¬ 
vjeku (usp. Hoš 2,16). Tamo su se mnogi povlačili da bi molili i zato 
je to bilo sveto mjesto. Pustinjaci su po mentalitetu bili puno bliži 
biblijskome čovjeku koji je pustinju idealizirao poput nekoga narod¬ 
nog heroja i nije im bilo teško usvojiti tu sliku. Međutim, za razliku 
od biblijskoga čovjeka, Egipćaninje pred pustinjom osjećao strah. 
Pustinjaje u egipatskoj kulturi bila mjesto grobova i opasnih divljih 
zvijeri. Dok je u plodnoj dolini rijeke Nila živio bog života Oziris, 
u besplodnoj pustinji je živio zao bog Seth. Pustinjaci su u svojemu 
doživljaju objedinili obje slike: biblijsku i mitološku. 

Osim toga, pustinja nije bila samo nužan prostor življenja. Ona 
je mnogostruk simbol koji govori sam po sebi i ne treba puno tuma¬ 
ča. Već svojim izgledom ona upućuje na tvrd i težak život jer često 
ne pruža ni osnovnu zaštitu čovjeku. To je zemlja bez vode, bez hra¬ 
ne i bez vlasnika. Pustinja nije idilično mjesto, već usmjerava pusti- 



njaka na onu razgolićenost duha kojaje nužna za kontemplativni ži¬ 
vot, za potpuno predanje i povjerenje u Božje vodstvo i brigu za čo¬ 
vjeka. Samo po sebi življenje u pustinji ne predstavlja neku kijepost, 
ako već prije ne postoji unutarnje otkidanje u čovjeku. Zato će sv. 
Bazilije, koji baš i nije volio pustinje, reći da se pravi bijeg od svi¬ 
jeta ne sastoji u tjelesnoj odsutnosti, već treba iz duše otjerati svaku 
tjelesnu požudu. Slično je govorio i otac Alonije o tome kako monah 
mora najprije u svome srcu reći: ja i Bog smo sami na svijetu, inače 
ne će postići mir ni u pustinji. Stoga se može reći daje pustinja pri¬ 
kladno mjesto i simbol po kojemu su se i prozvali oni koji su odlu¬ 
čili potpuno podrediti svoj život Bogu. To tvrdi i otac Makarije Egi¬ 
patski kada kaže: »Kao što čovjek koji se ide okupati ne može ući u 
vodu i sprati sa sebe prljavštinu ako ne skine svu svoju odjeću, tako 
je i s onim koji monaški živi: ako se ne svuče od svake brige za svi¬ 
jet i od svake isprazne želje, ne može napredovati u krjeposti ni po¬ 
bijediti strijele neprijatelja.« Pustinja je također prikladan vanjski 
okvir koji označava nutarnji stav odijeljenosti od svijeta, duhovnu 
samoću i usmjerenost prema Bogu jedinome. Možemo se pitati koli¬ 
ko je opravdan taj samotnički život i koliko je nadahnut evanđeljem? 
Budući da su prvi monasi uglavnom živjeli u pustinjskoj samoći, a 
Gospodin je rekao u evanđelju: »Gdje su dvojica ili trojica sabrana 
u moje ime, tu sam ija među njima« (Mt 18,20), sv. Efrem nadodaje 
daje Gospodin, htijući da pustinjaci ne budu žalosni, rekao: »Gdje 
je jedan sam, tu sam ija«, te zaključuje: »Krist je naša radost i on je 
s nama.« 

Pustinjska jednostavnost i nepreglednost njezina horizonta pru- 
žalaje prvim monasima idealan prostor koji ih nije ni u čemu sputa¬ 
vao u njihovoj potrebi da traže Boga izvan uobičajenih shema, kalu¬ 
pa i obrazaca. To ne znači da su oni odbijali zajedništvo s Crkvom i 
njezinim učenjem. Bih su toliko ponizni da su upravo nauk crkvenih 
otaca držali, uz Sveto pismo, najvećim autoritetom, ali slikovito re¬ 
čeno, željeli su živjeti na neispisanim marginama otačkih apologi¬ 
ja, homilija i komentara, izvan rubrika i pravila ponašanja, te su do 



te mjere bili slobodni, što nam može izgledati pomalo čudno, da su 
poneki rijetko pristupali sakramentima. Tome je zacijelo pogodova¬ 
la slaba mogućnost pustinjskih komunikacija. Sv. Pavao Pustinjak 
živio je u pustinji posve sam i cijeloga svog pustinjskog vijeka nije 
vidio svećenika. I sv. Antun i Malho provodili su duga razdoblja pot¬ 
pune izoliranosti. 

Ipak bi bilo netočno tvrditi kako su pustinjaci zanemarivali sa- 
kramentalni život. »Historici monachorum« nas izvješćuje kako su 
se egipatski monasi okupljali u deveti čas (oko tri poslije podne) na 
molitvu nakon koje su se pričešćivali. Otac Piamun svjedoči koliko 
je monasima značila euharistija. »Zapisano je: 'Kao što košuta žudi 
za izvor vodom, tako duša moja čezne, Bože, za tobom' (Ps 41,2). 
Košute u pustinjijedu zmije i od njihova otrova obolijevaju. Zato že- 
đaju i traže vodu da pijući ugase bol koju je u njima zapalio zmijski 
otrov. Tako i monasi: ranjeni su u pustinji otrovom lukavih demo¬ 
na. Zato žeđaju subotom i nedjeljom za izvor vodom, tj. za tijelom 
i krvlju našega Gospodina Isusa Krista kako bi bih očišćeni od sve 
gorčine zlih duhova.« Monasi iz Tebaide i Skitije pričešćivali su 
se subotom i nedjeljom. Pojedini pustinjaci imah su drukčiji običaj. 
Otac Hor nije nikada jeo, a da se prije nije pričestio. Neko vrijeme je 
živio bez tjelesne hrane, a anđeo mu je svaki treći dan donosio pri¬ 
čest. Otac Apolon se također sa svojim učenicima pričešćivao prije 
jela. U to vrijeme bile su rijetke monaške naseobine koje su imale 
svećenika. Poznata su nam četvorica pustinjaka svećenika poimen¬ 
ce: Eulogije, Makarije, Piamun i Dioskur. Oni su budno pazili kako 
se monasi pričešćuju. Otac Eulogije je imao dar pronicljivosti te je 
mogao uočiti ako se netko nedostojno pričešćuje. Vjerojatno je kako 
ti svećenici nisu služili svetu misu svaki dan, kao što ni sveti Jeronim 
jedno razdoblje svoga života nije slavio euharistiju, premda je već 
bio rukopoložen. Paladije nas izvješćuje da su u Nitriji bila osmori¬ 
ca svećenika od kojih je samo jedan slavio euharistiju, i to subotom 
i nedjeljom, međutim, monasi su se pričešćivali i češće. 



Sv. Bazilije nam donosi dragocjeno svjedočanstvo kako su egi¬ 
patski pustinjaci čuvali euharistiju u svojim ćelijama i svojim je ru¬ 
kama uzimali četiri puta tjedno: utorkom, petkom, subotom i nedje¬ 
ljom. To nas ne smije začuditi jer je taj običaj bio raširen u Egiptu 
i među laicima. Vjernici bi nosili hostiju kući i pričešćivali se sami 
kada su htjeli. Paladije opisuje tri neobična slučaja koja svjedoče 
o uvjerenju prvih monaha da ispravan duhovni život uvelike ovisi 
o euharistiji. Nekome se monahu Valentu ukazao đavao u Kristovu 
obličju. Nakon toga Valent je izjavio da nema potrebe pričešćivati se 
kada gleda Krista živa. Kasnije je spoznao svoju zabludu i ozdravio 
tek nakon oštre pokore. Druga dva slučaja još su žalosnija. Nadut 
ohološću, monah Heron nije se htio pričešćivati, a monah Ptolomej 
je izjavio kako je pričest u duhovnome životu nevažna. Obojica su 
kasnije napustila pustinjski život i ne zna se kako su završili. 

Jedna od poteškoća bila je ta što su monasi i monahinje izlaze¬ 
ći iz samostana, da zajedno s ostalim vjernicima pristupe euharisti¬ 
ji, bih često napastovani požudnim pogledima. Paladije piše kako 
su monahinje iz Amma Talisa svake nedjelje izlazile iz samostana 
na euharistiju, osimjedne koja se zvala Taor. Onaje bila tako lijepa 
da se bojala pokazivati se ujavnosti. Na opasnost požudnih pogleda 
upozoravah su monaški učitelji poput sv. Augustina: »Ako vaš po¬ 
gled i padne na ženu, neka se ni na jednoj ne zaustavi. Doista, nije 
vam zabranjeno vidjeti ženu kad ste izvan samostana, ah je grešno 
poželjeti je ili čeznuti da joj se svidite... Kad ste, dakle, zajedno u cr¬ 
kvi ih drugdje gdje su i žene, naizmjence čuvajte svoju čednost.« 

S vremenom se sve više ustalio običaj da monasi i monahinje ostaju 
u svome samostanu gdje im svećenik dolazi služiti euharistiju. Sv. 
Pahomije je s braćom subotom uvečer odlazio u obližnje selo na eu¬ 
haristiju, a nedjeljom bi svećenik dolazio slaviti euharistiju u samo¬ 
stan; slično je bilo i u Bazilijevim zajednicama. Prvi monasi nisu, 
dakle, zanemarivah sakramente, već su tražili prikladne načine nji¬ 
hova slavlja i pobožnosti koji su odgovarali takvu načinu života ka¬ 
kva su oni započimali. 



U samim početcima monaštvo nije bilo ni organizirano ni po- 
svjedočeno iskustvom života prethodnih naraštaja. Monasi su živje¬ 
li individualno, nesputano, ali čvrsto se držeći Božje riječi koju su 
neprestano u sebi ponavljah i upijali u sebe kako se ne bi izgubili u 
prividima i obmanama koji su, poput pustinjske fatamorgane, bih če¬ 
sti. Opet nam ambijentalne izvanjske opasnosti pustinjskoga života 
svjedoče koliko je takav način života bio riskantan. U pustinji nije 
stvarana karijera, pa ni duhovna. Negdje na rubu ili u srcu pustinje 
pustinjak je bio prepušten sebi i Bogu. Sam je živio i umirao ne zna¬ 
jući hoće li imati koga da mu pruži posljednji gutljaj vode. Mnogi 
su upravo posljednji, neočekivani susret, držali osobitom milošću i 
svjedočanstvom daje Bogu njihova žrtva draga. Nama je danas teš¬ 
ko zaključiti kako se u takvu životnome ozračju čovjek može osjeća¬ 
ti i na što sve nailazi ljudski duh u pustinjskoj samoći. Pustinjaje za 
te ljude imala neodoljivu privlačnost, vjerojatno slično kao što more 
privlači strastvene moreplovce. Često se događalo daje neki pusti¬ 
njak, koji je radi svoje duhovne veličine postao popularan i posjeći¬ 
van od raznih gostiju, ostavljao svoje obitavalište i odlazio još dublje 
u nepregledna pješčana prostranstva. Sv. Antun je više puta mijenjao 
svoje boravište. To nije značilo da su pustinjaci bježali od ljudi, već 
su željeli biti slobodni od svoga »ja« te su prolazili naporan put či¬ 
šćenja srca od samovolje, od prosuđivanja svijeta, od grijeha. Znali 
su daje to jedini put preobraženja. 

U tome kontekstu pustinjaje i mjesto kušnja. Sam naš Spasitelj 
Isus Krist bio je u pustinji kušan. Prvi kršćani bih su izloženi napa¬ 
dajima neprijatelja i divljih zvijeri u arenama. Monasi su, slijedeći te 
heroje vjere, odlazili u pustinju u boj sa zlodusima. Zato u sačuva¬ 
nim zgodama iz života pustinjaka nailazimo često na šarolike opise 
njihove borbe sa Sotonom. Najzornije nam to opisuje sv. Atanazi- 
je koji je životopis sv. Antuna isprepleo zgodama teških i pogibelj¬ 
nih okršaja s raznoraznim vrstama zloduha. Sve to mnoštvo privida, 
zmija, škorpiona, čudovišta, simbolizira njegovu nutarnju borbu »s 
projekcijom vlastite imaginacije, afektivnim nagnućima, opsjednu- 



tostima, zakrčivanjima njihova pamćenja što odmotava sjećanje«. 
Sv. Antun je govorio: »Tko živi u pustinji da sačuva mir s Bogom, 
oslobođenje triju bojeva: slušanja, govorenja i gledanja; ostaje mu 
samo jedna bitka, a to je boj srca.« Tek prokušani i pročišćeni u tim 
duhovnim borbama zadobivali su neslućene i velike milosti kao što 
su mir duše, veselje, razlučivanje duhova i slično. 

Ah ni pustinja nije bila nedostižna. Ivan Gobry sažeto izraža¬ 
va: »Dok su se ovi sve više zaljubljeni u Boga udaljavah od svijeta, 
svijet sve više ide k njima.« Koncem IV. stoljeća pustinja postaje 
hodočasničko mjesto kamo hrle tisuće vjernika da mole, traže riječ 
spasenja, savjet ili da neko vrijeme proborave s monasima. Među 
pustinjacima su boravili najugledniji ljudi Crkve kao što su sv. Ata- 
nazije, sv. Jeronim, sv. Ivan Zlatousti, sv. Bazilije i drugi. Pustinjaci 
su prema svojim posjetiteljima pokazivah uzornu kršćansku gosto¬ 
ljubivost. Za sv. Antuna je zapisano daje »bio svima mio i drag, i 
svi su htjeli da im bude duhovnim ocem«. Isti autor navodi kako je 
njegovo ponašanje bilo posve prirodno, smijeh neusiljen, kako nije 
bio mrzovoljan ni stidljivjer mu je Gospodin dao dar prijateljskoga 
susretanja ljudi pa je mogao tješiti žalosne i miriti zavađene. Neki su 
pustinjaci primali goste i po cijenu žrtvovanja vlastite askeze, mira i 
sabranosti. Zgoda iz života oca Mojsija govori kako se jednoga dana 
u Skitiji dogodio skandal. Naime, za vrijeme velikoga posta, kadaje 
bilo zabranjeno išta kuhati, iz njegove ćelije se vinuo dim. Radozna¬ 
la braća doznala su daje primio goste iz Egipta i skuhao im jelo. Ra¬ 
zvila se žestoka rasprava o opravdanosti njegova postupka. Na kraju 
su ga starci obranili i pohvalili jer je zanemario zapovijed ljudsku da 
bi opslužio zapovijed Božju. 

Iz naravi naše spoznaje znamo da na svijetu nema posve ostva¬ 
renih ideala. Tako je i prvim monasima bio ideal, ponekad nedosti¬ 
žan, biti u samoći s Bogom. Ideal potpune samoće, kako ga opisuje 
Evagrije, dostigli su samo rijetki. Monasi su bili svjesni da su samo 
ljudi, a ne anđeli, te iako su težili za anđeoskim životom, strpljivost s 
ljudskim ograničenostima držana je velikom kijepošću u pustinji. 



Neki su pustinjaci živjeli na rubovima pustinje. Tu je bilo lakše 
doći do hrane i vode. Sv. Antun opat ušao je duboko u unutrašnjost 
pustinje, otprilike oko 150 km od njezina ruba. Isto su tako učinili i 
oci Sisoes i Pafnucije. To povlačenje je često bilo postupno i ozna¬ 
čavalo je etape rasta u duhovnosti. Monah bi započeo svoje obraće¬ 
nje u nekome selu na pustinjskome rubu, a zatim bi se postupno po¬ 
vlačio u posvemašnju pustinju. Otac Abrahamje, govoreći o trapnji, 
tumačio Kasijanu: »Mogli smo sagraditi ćelije na obali Nila i imati 
vodu na dohvat ruke. Mogli smo imati lakoću, ugodu i plodnost vrto¬ 
va... Ali smo prezreli i smatrali nevrijednom tu komodnost i ne mari¬ 
mo za drugo osim za ovu pustinjsku pustoš. Pred svim ugodnostima 
svijeta radije izabiremo zastrašujuću golotinju ove samoće, žalosnu 
opustošenost ovog pijeska...« 

U početcima monaštva mjesto stanovanja pustinjaka bilaje skro¬ 
mna ćelija, pećinska udubina ili napuštena poganska grobnica. U IV. 
stoljeću nastaju monaške naseobine. Oko 313. godine jedan bogat 
mladić, po imenu Amon, bez roditelja, morao se, po odluci skrbnika, 
oženiti. Budući da se želio posvetiti Bogu, u bračnoj noći predložio 
je svojoj ženi da žive djevičanski. Ona je na to pristala i tako su ži¬ 
vjeli 15 godina. Napokon, u dogovoru, on je otišao u pustinju gdje 
je osnovao glasovitu naseobinu Nitrija. Taj je predio bio veoma pust, 
oskudan vodom i biljem. Alije zato Nitrijsko goije obilovalo mnoš¬ 
tvom udubina gdje su se monasi sklanjali od sunca, nevremena ili 
noću na počinak. Kasnije, oko 20 km dalje prema libijskoj granici, 
osnovaoje naseobinu Ćelije. Taj je kraj bio još pustiji nego Nitrija. U 
toj je naseobini živio Makarije Aleksandrijski (f 394). Otprilike 50 
km od Ćelija, prema sjeveru, sv. Makarije Egipatski osnovaoje oko 
330. godine naseobinu Skitija. U Skitiji su živjeli najslavniji pustinj¬ 
ski oci i tuje najviše cvjetao pustinjački život. Pri koncu IV. stoljeća, 
po svjedočanstvu koje donosi Paladije, Nitrija je imala 5.000 mona¬ 
ha, a Ćelije 600. Uz ove spomenute naseobine uzduž toka rijeke 
Nila bilo je mnoštvo manjih naseobina. Monaha je bilo toliko da se 
otac Poemen tužio kako gotovo i nema više pustinje. 




U IV. st. nastaju u Palestini monaške naseobine koje su nazivali 
»laura«, što odgovara latinskome izrazu »vicus« - naseobina, selo. 
Najstarija je naseobina Faran (Wadi Phara) u Judejskoj pustinji, ute¬ 
meljena između 323. i 330. godine. U V. stoljeću sv. Eutimije i nje¬ 
gov učenik sv. Saba utemeljili su i oživjeli duhovni život u velikim 
laurama Souka u blizini Betlehema i Douka u blizini Jerihona. Laura 
se sastojala od niza odijeljenih ćelija, uglavnom naslonjenih na sti¬ 
jene, koje su okruživale crkvu. Za razliku od laura u egipatskim na¬ 
seobinama, monaške su ćelije bile međusobno udaljenije i nazivah 
su ih »kalybai«. Te su ćelije bile veće i obično su u njima stanovala 
po dvojica-trojica monaha. U Egiptu je postojala najmanja i neujed¬ 
načena organizacija monaškoga života. Najčešće su pustinjaci preko 
tjedna živjeli sami ili sa svojim učenicima, a subotom i nedjeljom bi 
se sastali na synaksi, tj. euharistiji, molitvi i zajedničkome blagova¬ 
nju. 

U cenobitskim naseobinama sv. Pahomija pojavljuje se nov arhi¬ 
tektonski element. Cijeli kompleks biva ograđen zidom koji je one¬ 
mogućavao slobodno komuniciranje s vanjskim svijetom. Iz toga ne 
smijemo zaključiti da su Pahomijevi monasi bih posve odijeljeni jer 
je poznato da su odlazili slaviti euharistiju u obližnja naselja i neko¬ 
liko puta godišnje prodavali su svoje proizvode na tržnici. 



ĆELIJA 


Mjesto koje u životu monaha, napose pustinjaka, zauzima povla¬ 
šteno značenje jest ćelija. U traženju pogodna mjesta gdje bi mogli 
živjeti, pustinjaci su kao uvjet postavljali samoću i odijeljenost od 
svijeta. U takvim životnim uvjetima monah se može odlučno zaputi¬ 
ti prema raju provodeći život molitve i kontemplacije u društvu an¬ 
đela i svetaca. U tome smislu ćelija postaje svetište, predvorje raja, 
omiljeno mjesto boravka o kojemu će sv. Jeronim reći: »Grad mije 
postao tamnica, a samoća raj.« 

Ali nije uvijek bilo tako. Pustinjski oci nisu živjeli u iluzijama. 
Ćelija nije uvijek bila »babilonska peć gdje su trojica mladića naš¬ 
la Sina Božjega niti stup od oblaka iz kojega je Bog govorio Mojsi- 
ju. Monah je u svojoj ćeliji mogao biti okrutno sažgan kao u peći ili 
misliti daje izgubljen u oblaku. Razdoblja dosade i nelagode su se 
često izmjenjivala s trenutcima gorljivosti i slavljenja. Pritomje bilo 
pravilo da treba uvijek ostati i ustrajati u ćeliji«. Nije uvijek bilo 
lako ostati u ćeliji. Kada se neki pustinjak vraćao u svoju ćeliju na¬ 
kon što su ga progonitelji okrutno mučili, uzdahnuo je nadomak svo¬ 
ga obitavališta: »Jao meni, evo me opet pred mnogim zlima.« 

Za pustinjske oce i druge monahe ideal je bio: usprkos svemu, 
ostati u ćeliji. Stoga će otac Mojsije reći: »Uđi u svoju ćeliju, sjedni 
i tvoja će te ćelija svemu poučiti.« Jedan monah, koji je bio napa¬ 
stovan svojim mislima, zatražio je savjet od oca Arsenija koji mu je 
odgovorio: »Idi, jedi, spavaj i nemoj raditi, ah ne napuštaj svoje će¬ 
lije.« Idealje ustrajati u samoći i šutnji u vlastitoj ćeliji bez gorčine 
i mržnje, već pogleda usmjerena prema cilju. Taj stav čini čovjeka 
monahom, tj. »ujedinjena«, bez ikakve podjele, ah svjesna vlastitih 
ograničenosti. Monah je, slikovito rečeno, poput puža vezan za svo¬ 
ju ćeliju ih, kako kaže sv. Antun: »Kao što ribe ugibaju ako ostanu na 
suhom, tako i monasi koji skiću izvan ćelije i zaustavljaju se među 



svjetovnjacima zanemarujući zanos sjedinjenja s Bogom. Dakle, kao 
stoje riba u moru, mi moramo čeznuti za ćelijom da nam se ne dogo¬ 
di da brinući se za izvanjsko zanemarimo nutarnje.« 

Rekli smo daje temeljni zahtjev monaškoga života u starini bio 
ostati u ćeliji. To se stanje izražavalo grčkim glagolom hesihade, što 
znači sjediti, mirovati, osjećati se dobro, na svome mjestu, biti sa¬ 
bran. Pustinjaci su najviše vremena u ćeliji provodili sjedeći. Pone¬ 
kad su čak i spavali sjedeći, pognute glave među koljenima. Radili 
su, jeli, čitali i razgovarali sjedeći. Leđa nisu naslanjali na zidjer su 
tako bolje održavali svoju budnost. 

U vezi s monaškom ustrajnošću i vezanošću uz ćeliju moramo 
spomenuti opasnost na koju Evagrije i ostali monaški učitelji upo¬ 
zoravaju. To je acidia. Tim se izrazom označuje stanje duhovne tro¬ 
mosti, klonulosti duha, dosade, umora i mrzovolje u koju su pone¬ 
kad upadali pustinjaci radi svoga samotnjačkoga i jednolična načina 
življenja. Prepuštajući se tome stanju monah upada u rezignaciju i 
ravnodušnost kojaje suprotna pravome i ozbiljnu duhovnome živo¬ 
tu. Origen uvrštava acidiju među osam glavnih grijeha jer može biti 
uzrokom mnogim ozbiljnim neredima u duši, pa čak dovesti i do 
propasti. Monasi su acidiju opisivali kao misao koju sugeriraju de¬ 
moni ili koja izvire iz negativna stanja u čovjeku (požuda ili srdžba). 
Problem je u tome što su misli u čovjeku najčešće ispremiješane pa 
se teško slobodnom voljom odlučiti koje misli slijediti, a koje odba¬ 
citi. Acidia k tome otežava ispravnu odluku jer je to stanje u čovje¬ 
ku kada popušta asketska gorljivost i smanjuje se duhovni naboj u 
duši. Prvi znak acidije je nutarnji nemir koji se očituje na razne nači¬ 
ne: potrebom za promjenom prebivališta, za drukčijim rasporedom 
u ćeliji, nekim novim poslom, drukčijim društvom, prijateljstvom 
koje je u pustinji bilo zabranjeno jer su tako stvarane privrženosti. 
Pojedini su monasi, potaknuti acidijom, stalno mijenjali svoj izgled, 
odjeću itd. 

Neki je brat devet godina bio napastovan da napusti svoju ćeliju. 
Svaki je dan pripravljao svoj ogrtač za polazak. Kada bi došla ve- 



čer, rekao bi sebi: krenut ću sutra. Sutradan bi rekao: prisilit ću se da 
ostanem još danas za Gospodina. I tako je radio devet godina. Nakon 
toga Bog gaje oslobodio napasti i bio je miran. Drugi je neki brat 
sjeo u svojoj ćeliji i namočio palmine listove kako bi ih isprepletao. 
Ali zbog nevoljkosti prema tome jednoličnu poslu njegova muje mi¬ 
sao savjetovala: pođi na trenutak posjetiti svoga starca. Nakon stoje 
razmislio, odlučio je: poći ću za koji dan. No njegova ga misao ni da¬ 
lje nije puštala na miru te se on zapita: što ako starac u međuvremenu 
umre? Međutim, prepoznavši u sebi misao ostao je ustrajan u odlu¬ 
ci da ostane u ćeliji i zaključio da ne ide nikamo te da će se zdušno 
prihvatiti posla. Ali misao mu ponudi novo iješenje: pođi onda kada 
završiš posao. I on prista na to iješenje te je pošao k starcu malo pri¬ 
je nego što je dovršio započeti posao. U blizini njegove ćelije sjedio 
je neki starac. Kada gaje ugledao kako izlazi iz ćelije, povikao je za 
njim: »Slabiću i robe, dođi ovamo.« Kada je brat došao k starcu, sta¬ 
rac mu reče: »Vrati se u ćeliju.« Brat muje potom ponizno ispričao 
svoju borbu s mislima i vratio se u svoju ćeliju. Čimje ušao i prostro 
se na tlo da moli, demoni su vičući pobjegli. 

Paladije je naglašavao kako je i briga za tjelesno zdravlje često 
samo izraz acidije. Na tu opasnost upozoravao je i sv. Bazilije u svo¬ 
jim opširnim pravilima. Acidia se očituje i kao bezvoljnost u obav¬ 
ljanju poslova, ona je razarajuća dosada i rastresenost. Ona uvijek 
nalazi tisuću izgovora, zna poprimiti obličje krjeposna aktivizma, 
bratske ljubavi, brige za bolesnike itd. Evagrije slikovito opisuje po¬ 
našanje monaha koji je zahvaćen acidijom: »Njegovo oko često gle¬ 
da kroz prozor, a u duhu zamišlja posjetitelje. Odškrinuo je vrata, 
ustao je na noge. Čim čuje neki glas, proviruje kroz prozor i ne uda- 
ljuje se sve dok se ne umori tako stojeći. Za vrijeme meditacije često 
zakunja i zaspi, otire oči i proteže ruke pogledavajući uokolo... broji 
stranice, provjerava sveščiće, kritizira pisara i na koncu zatvara knji¬ 
gu, na nju naslanja glavu i tako zaspi, ali ne dubokim snom. Naime, 
glad opet budi njegovu dušu i opet se zaokuplja svojim brigama... 
Demon acidije, koji se naziva i podnevni demon, od svihje demona 



najzamorniji. On obuzima monaha oko četvrtoga sata i ne pušta mu 
dušu sve do osmoga sata. Najprije u duši monaha budi čuđenje kako 
se sunce kreće sporo i kako je gotovo nepomično te izgleda da dan 
ima pedeset sati. Zatim svako malo tjera monaha izvan ćelije da vidi 
koliko se već sunce spustilo i ne bi li ugledao kojega brata... Najpo- 
slije ga ispunja gađenjem prema njegovoj ćeliji i monaškome načinu 
življenja...« 

Kako se acidia liječi? Prvi lijek je postojanost i ustrajnost u mo¬ 
naškome životu unatoč svim poteškoćama. Potom umjerenost i ra¬ 
znovrsnost raspoređenih dnevnih obveza te ozbiljno shvaćanje rada 
i, nadasve, neprekidna molitva u srcu. Možemo, dakle, zaključiti 
kako nije dovoljno samo ostati u ćeliji, već treba znati kako se boriti 
protiv acidije. Otac Amon je govorio kako neki monasi provedu sto 
godina u ćeliji, a ne nauče kako treba biti u ćeliji. 

Pustinjačke ćelije bile su vrlo šarolike. Bilo je takvih koje se 
uopće nisu mogle nazvati ćelijama. Mnogi su, poput sv. Antuna opa¬ 
ta, živjeli u napuštenoj grobnici. Takav oblik života naziva se steno- 
horeia. Sv. Hilarionje napravio svoju ćeliju samo toliku da poput 
mrtvaca može leći svojim tijelom kao u grob. »Historici Lausiaca« 
nam donosi slučaj sv. Aleksandre kojaje napustila gradski život i za¬ 
tvorila se u jednu grobnicu držeći se radije živom sahranjenom, nego 
da upropasti dušu kojaje stvorena na sliku Božju. Amon je prepo¬ 
ručivao nekome bratu neka sebe drži zločincem koji je zatočen u će¬ 
liji i neka se pita kada će doći sudac i kako će se obraniti. 

Iz navedenih svjedočanstava možemo zaključiti kako su prvi mo¬ 
nasi imah skromne ćelije bez suvišna inventara. U ćelijama se nije 
smjelo imati drugo osim najnužnijega za život. Iskopine u naseobini 
Ćelije iznijele su na vidjelo veliku količinu različitih posuda, uglav¬ 
nom za vodu. Imali su nužan pribor za rad i pokoju knjigu. Većina 
ipak nije imala knjiga. Pojedini pustinjaci držali su pravom napašću 
skupljati knjige u ćeliji. Nekije starac to ovako protumačio: »Proro¬ 
ci su napisali knjige, zatim su došli naši oci koji su po njima živjeli. 



Oni nakon njih su ih učili napamet. Napokon je došla naša generacija 
koja ih kopira i bez ikakve koristi slaže u kutije.« 

U izrekama otaca se često spominje unutarnja ćelija. Vjerojatno 
su mnoge ćelije bile pregrađene na dva dijela. U prvoj sobi monah 
jejeo, radio i primao goste, a u drugoj molio i spavao. Pri koncu IV 
stoljeća otac Izak se tužio Kasijanu kako nekim monasima nisu do¬ 
voljne jedna i dvije ćelije, već imaju četiri ili pet bogato opremlje¬ 
nih ćelija. 



MOLITVA 


Nezamislivo nam je govoriti o vjeri koja ne bi nalazila svoj ista¬ 
knut izraz u molitvi. U životu vjere u svakoj religiji molitvaje njezin 
sržni dio kojim se uspostavlja odnos s onostranim. O molitvi prvih 
kršćana svjedoče nam Djela apostolska koja donose primjere sva¬ 
kodnevne zajedničke (usp. Dj 2,46) i pojedinačne molitve (Dj 10,9). 
Sam sadržaj molitve bio je vezan uz Bibliju i židovske običaje: mo¬ 
lili su psalme, hvalospjeve i druge svetopisamske molitve (usp. Kol 
3,16; Ef 5,18-20). Zacijelo su prvoj zajednici bile jako važne pouke 
samoga Gospodina u vezi s molitvom. On je učio da molitva mora 
biti ustrajna (Mt 7,7-12), da mora biti upravljena u njegovo ime 
(Mt 18,19-20; Iv 14,13-14) i neprekidna (Lk 18,1; Ef6,18; 1 Sol 
1,2; 5,17). Gospodin Isus ostavio je svojim učenicima svoju moli¬ 
tvu upravljenu Ocu kao uzor svake molitve - »Oče naš« (Mt 6,9-13; 
Lk 11,2-4). Provodeći u život te i druge Gospodinove upute u vezi s 
molitvom kršćani su u prvo vrijeme molili zajedno sa Židovima. Od¬ 
lazili su u jeruzalemski hram (usp. Dj 3,11) i okupljali se u Salomo- 
novu trijemu te zasebno molili Krista. Vjerojatno je i to bio razlog 
netrpeljivosti Židova prema njima. No ubrzo, najvjerojatnije nakon 
ubojstva đakona Stjepana, kršćani se počinju odvajati od Židova i 
njihovih liturgijskih običaja te se počinje razvijati vlastito bogosluž¬ 
je u kućnim crkvama po uzom na zajednicu sabranu na molitvi u tre¬ 
nutku silaska Duha Svetoga. O takvim običajima postoje vrlo stara 
zapisana svjedočanstva poput onoga u Prvoj poslanici Korinćanima, 
napisanoj vjerojatno 56. godine. Tu sv. Pavao govori o Gospodnjoj 
večeri, koju su kršćani slavili već osmi dan po uskrsnuću Gospod¬ 
njemu, te o synaksi, u okviru koje Duh Sveti daje različite darove za¬ 
jednici. Posljednja stranica Novoga zavjeta zaključuje se molitvom 
Duha Svetoga i Zaručnice (Crkve) koju su prvi kršćani rado molili: 
»Amen. Dođi, Gospodine Isuse!« (Otk 22,20). 



Poznavajući židovske običaje te budući da nas evanđelja izvje¬ 
šćuju o načinu Gospodinove molitve, možemo zaključiti da su i prvi 
kršćani slijedili Spasiteljev primjer. Zapisano je daje Gospodin Isus 
molio ujutro (Mk 1,35), navečer (Mt 14,23) i noću (Lk 6,12). Prvo 
svjedočanstvo o molitvi, izvan novozavjetnih spisa, donosi nam »Di- 
dahe« - Upute apostolske. Toje mali priručni katekizam za putuju¬ 
će misionare koji je napisan pri koncu I. stoljeća. Tu se donosi mo¬ 
litva »Oče naš« i pouka da kršćani tu molitvu mole triput dnevno. 
Također, s konca I. st. potječe i svjedočanstvo Klementa Rimskoga 
koji među prvima rabi izraz »liturgija« primjenjujući ga za kršćan¬ 
sko bogoslužje. On spominje molitvu koja se po rimskome brojenju 
vremena obavljala u treći, šesti i deveti sat. Klement Aleksandrijski 
pripisuje tim molitvama simboliku Presvetoga Trojstva. 

U III. stoljeću nastaju brojni traktati o molitvi. Tertulijan je na¬ 
pisao spis »De oratione«, pod istim nazivom sastavili su svoja djela 
Origen i Ciprijan. Iz tih dragocjenih svjedočanstava doznajemo za 
običaje moljenja: kršćani mole okrenuti prema istoku s uzdignutim 
rukama, gledajući odakle izlazi pravo svjetlo. Origen spominje če¬ 
tiri dnevne molitve: jutarnju, podnevnu, večernju i noćnu. Ranokr¬ 
šćanski spis »Traditio apostolica«, koji se pripisuje Hipolitu Rim¬ 
skome, donosi drukčije tumačenje dnevnih molitava. Molitvu tre¬ 
ćega časa povezuje s Isusovim pribijanjem na križ. Molitvu šestoga 
časa povezuje s Isusovom smrtnom agonijom, a devetoga časa s Isu¬ 
sovom smrću. 

Prvo je razdoblje kršćanstva obilježeno tihim, ali snažnim du¬ 
hovnim životom kršćana. Zajednica najčešće moli na grobovima 
mučenika gdje se ponekad slavi i euharistija. Prvi su kršćani poseb¬ 
nu važnost pridavali slavlju sakramenata, katehezama i biblijskim 
poukama. Nakon toga razdoblja, s ediktom cara Konstantina, nastu¬ 
pa značajna promjena. Grade se posebna okupljališta za molitvu, što 
umanjuje značenje kućne crkve i katakomba. Razvija se katedralno 
bogoslužje, tj. uvode se raznovrsni obredi, o čemu svjedoči onodob¬ 
ni crkveni povjesničar Sokrat iz Carigrada. On je oko 440. godine 




napisao: »...Nemoguće je naći u nekome mjestu između svih zajed¬ 
nica dvije koje su potpuno složne u obrednoj molitvi... Donijeti pot¬ 
pun katalog svih tih različitih običaja i obreda bilo bi teško ih nemo¬ 
guće.« Prvo svjedočanstvo o katedralnome bogoslužju donosi Eu- 
zebije Cezarejski. Nešto detaljnije sam izgled toga bogoslužja opi¬ 
suje Atanazije Aleksandrijski spominjući bdjenje, pjevanje psalama 
i ostale bogoslužne čine. Njihova se svjedočanstva uglavnom podu¬ 
daraju u činjenici da se u katedralama slavi jutarnja i večernja moli¬ 
tva kojaje bila sastavljena od izabranih biblijskih tekstova: psalama, 
hvalospjeva i čitanja. U noći od subote na nedjelju slavljeno je bdje¬ 
nje i euharistija. 

Usporedo s katedralnim bogoslužjem razvija se među monasi¬ 
ma monaško bogoslužje. J. Mateosa drži da su u to vrijeme postojala 
tri izvora liturgijskoga razvoja: katedralno bogoslužje, monaško bo¬ 
goslužje koje se razvija među egipatskim pustinjacima i bogoslužje 
monaha koji su živjeli uz gradove te su pokušavah spojiti i sinteti¬ 
zirati dmga dva liturgijska izvora u zasebnu bogoštovnu tradiciju. 
Za razumijevanje procesa liturgijskoga razvoja najprije je potrebno 
poznavati mentalitet ljudi u ta davna stoljeća. Po mišljenju F. Wul- 
fa, u početku liturgija nije bila sastavnica monaškoga života, pa čak 
ni euharistija. Sve je to bio »posao« svećenika, a ne monaha koji 
su uglavnom bih laici. »Posao monaha bio je da moli u svome srcu 
bez prestanka. To je bilo bogoslužje: postiti, bdjeti, raditi, kajati se u 
srcu, čuvati šutnju.« Među monasima naglasak nije stavljan, kao u 
katedralama, na izvanjsko događanje obreda, tj. na ceremonije, sim¬ 
boliku kađenja, svjetla, ophoda, na raznovrsnost služba i dr., već na 
nutarnju molitvu koja se odvijala u srcu. Stogaje logično zaključiti 
kako prvi monasi nisu razlikovah liturgijsku i privatnu molitvu, za 
njih je postojala jednostavna molitva kojaje ujedinjavala i povezi¬ 
vala cijelo biće i sve aktivnosti, pa i mnogo više: molitva je znači¬ 
la »sveukupnost koja označuje kozmos koji se sastoji od neba i ze¬ 
mlje... Sveukupnost onoga štojest i egzistira, nebesko i nadnebesko, 
zemaljsko i podzemaljsko, to je kao savršen kozmos karakteriziran u 



općenitu smislu«. Zato se monaška molitva često naziva i kozmič¬ 
ka molitva. Tu kozmičku dimenziju neki autori nazivaju »nutarnja 
liturgija« jer naglašava osnovnu dimenziju čovjeka kao stvorenja u 
odnosu prema Stvoritelju. Pred kozmičkom molitvom »padaju sve 
granice prostora. Biti daleko ili biti blizu više nema smisla. Biti od¬ 
sutan ili biti prisutan dolazi na isto. U molitvi su svi ljudi usko pove¬ 
zani, kako energično tvrdi jedan od drevnih pisaca: 'Biti monah zna¬ 
či biti od svih odijeljen i biti sa svima povezan.' Jer po molitvi već 
prebivaš duboko u srcu kozmosa«. 

Ipak, ne bi bilo ispravno naglasiti preveliku razliku između kate¬ 
dralne i monaške molitve jer se neprestano izmjenjivao utjecaj jedne 
na drugu te je moguće uočiti i mnogo zajedničkih elemenata, a na¬ 
dasve to da su ijedna i druga molitve Crkve. Prvi monasi nisu bih 
liturgijski stručnjaci već obični pobožni laici koji su u svojoj radi- 
kalnosti znah i pretjerati. No zajednica Crkve je, potaknuta Duhom 
Svetim, imala izvanredno razvijen osjećaj da intervenira na razne 
pretjeranosti. Npr. godine 340., na Saboru u Gangri (Sirija), Euzebi- 
je iz Nikomedije i ostali oci uputili su pismo biskupima Armenije u 
kojemu opominju Euzebija iz Sebaste koji se s učenicima okupljao 
izvan synakse i odbijao u njoj sudjelovati. 

Egipatski su monasi nastojali što vjernije ostvarivati Gospodi¬ 
nov i Apostolov poziv na neprestanu molitvu (usp. Lk 18,1; 1 Sol 
1,2; neizravno je o tome riječ u Lk 12,35-40; Mt 25,1-13 i dr.). Ta 
se tradicija nadovezuje na učenje o neprekinutoj molitvi, koje se vrlo 
rano pojavilo u Crkvi. Sv. Ignacije Antiohijski je poticao Polikarpa: 
»Nastoj oko molitve da se ne prekida... bdij budna duha.« Egipat¬ 
ski su monasi željeli Gospodinov nalog doslovno izvršavati i zato 
nisu imali potrebu da mole u određene sate jer im je ideal bio nepre¬ 
stano moliti. Bilo bi stoga čudno imati posebno vrijeme za molitvu. 
Sv. Epifanije je pisao kako »pravi monah mora bez prestanka u srcu 
imati molitvu i psalme«. To su neprestano moljenje ostvarivah po¬ 
vezujući istodobno molitvu i rad o čemu, između ostalih, svjedoči 
I. Kasijan: »Bez prestanka rade, svatko u svojoj ćeliji, neprestano 



recitirajući psalme ili ostale dijelove Svetoga pisma.« Na uhoda- 
nost takve prakse vjerojatno je utjecao Origen koji je, nadahnut na 
Sir 38,34, tumačio kako nalog neprestane molitve možemo ostvariti 
povezujući molitvu i rad. Slično su učili i drugi duhovni oci nakon 
njega. Sv. Jeronim razlaže kako se »razmišljanje o zakonu Gospod¬ 
njemu dan i noć, kao u psalmu 1, 2, ne sastoji u čitanju, već u dje¬ 
lovanju. Zato je na drugome mjestu rečeno: 'Bilo dajedete ili pijete 
ili bilo što činite, sve činite u imenu Gospodnjem.'Ako dajem milo¬ 
stinju, razmišljam o zakonu Gospodnjemu; ako posjetim bolesnika, 
moje noge razmišljaju o zakonu Gospodnjemu, ako izvršavam nalo¬ 
ge, razmišljam u tijelu ono što drugi razmišljaju ustima. Naše raz¬ 
mišljanje je naš rad«. Treba istaknuti kako je posao monaha najče¬ 
šće bio takve naravi da se mogao obavljati mehanički te nije remetio 
usmjerenost misli na molitvu. Nastojali su da im život ne bude ras¬ 
cjepkan i podijeljen između mnogih obveza, već izgrađen u skladnu 
cjelinu molitve i rada. 

Bilo je, dakako, i među monasima onih koji su posve doslovno 
shvaćali poticaj na neprekidnu molitvu te su odbijali svaki rad. Ta¬ 
kve su monahe nazivah mesaliani. Izraz etimološki dolazi od sirske 
riječi »sli« (moliti). Mesaliane prvi put spominje sv. Efrem. Grčkim 
su ih jezikom nazivali euhiti ih entuzijasti. Te su skupine monaha 
više puta osuđivane od hijerarhije, ne doduše radi dogmatskih za¬ 
bluda, već radi njihova načina življenja. Područje Sirije i Male Azije 
bilo je vrlo prikladno za nastanak mesalijanskoga pokreta, naime, tu 
je monaštvo poprimilo svoje radikalne obrise, današnjim mentalite¬ 
tom gledano, pomalo i čudne. Priđemo li, međutim, tim fenomenima 
s pozitivne strane, oni nam govore o drukčijemu mentalitetu, o svije¬ 
tu ljudi koji su imali razvijenu izrazitu senzibilnost i zanos za vjeru. 
Na pokret mesaliana posebno su utjecali spisi koji se pripisuju ocu 
Makariju. U njima se potanko opisuju molitveni stavovi i tehnike. 
No crkveni autoriteti u Antiohiji osuđivali su te spise upozoravajući 
na opasnost prenaglašavanja molitvene prakse na štetu sakramenata. 
S mesalianima su se susretali egipatski monasi koji su ih vrlo pouč- 



no uvjeravali kako su u zabludi glede molitve te kako treba, po uputi 
Apostola, uz molitvu i raditi. 

Jednom su neki euhiti posjetili oca Lucija u Henatonu blizu Alek- 
sandrije. Kada ihje upitao što inače rade, oni su mu ponosno odgo¬ 
vorili: »Mi ni prst ne pomičemo da bismo radili jer neprestano mo¬ 
limo.« Starac je zatim upitno zaključio: »Onda znači da ne jedete?« 
Odgovorili su mu kako i oni jedu kao i svi drugi ljudi. »Kada jede¬ 
te«, nastavi on, »tko za vas moli?« Na to mu pitanje nisu znali od¬ 
govoriti. On ihje dalje ispitivao: »Kada spavate, tko nastavlja vaše 
molitve?« Ni na to pitanje nisu znali odgovoriti. Otac Lucije je mu¬ 
dro zaključio: »Oprostite, ali onda vi ne činite ono što govorite. Po¬ 
kazat ću vam kako je moguće neprestano moliti, čak i kada radimo. 
Ja sjednem uz hrpu palminih grana i dok ih ispreplićem, praveći od 
njih košare, govorim s Božjom pomoću: Gospodine, smiluj mi se po 
svome milosrđu, po velikoj dobroti izbriši moje bezakonje (Ps 50,1). 
Recite mi, zar to nije molitva?« Oni potvrde. Zatim je nastavio: »Ra¬ 
deći i moleći tako cio dan ispletem 16 košara. Dvije darujem prvome 
siromahu koji pokuca na moja vrata. S ostalim košarama zarađujem 
za život. Onaj tko je dobio dvije košare na dar, moh za mene dok ja 
jedem i odspavam. Evo kako, milošću Božjom, uspijevam moliti bez 
prestanka.« 

Osim mesaliana, bilo je u Siriji u V. stoljeću samostana koji su 
poput njih živjeli neprestano moleći. Jedan od prvih takvih osnovao 
je Aleksandar Acemeta na obalama Bospora pod nazivom Irenaion. 
No uvidjevši kako je prenaporno za ljudsku narav obavljati 24 mo¬ 
litve na dan, tj. svakoga sata pojednu, njegov nasljednik Marcel po¬ 
dijelio je zajednicu u više skupina koje su se naizmjence i neprekid¬ 
no danonoćno izmjenjivale u crkvi na molitvu. Narod je bio odušev¬ 
ljen tom neprekidnom molitvom, a te su monahe prozvali »aceme- 
ti«, prema grčkome izrazu akoimetoi, tj. oni koji ne spavaju, besani, 
noćobdije. 

Kasnije, kada je iz praktičnih razloga, tj. radi organizacije mo- 
naških zajednica zajednička molitva drukčije strukturirana, ostala je 



ipak kao trajan, često i nedostižan, ideal neprestana molitva. Ona se 
pokušavala ostvariti tako što se zajednička molitva nadopunjavala s 
osobnom molitvom i razmišljanjem. Kada je neki opat iz Palestine 
pisao biskupu Epifaniju na Cipru kako zahvaljujući njegovim moli- 
tavama monasi revno ostaju vjerni kanonskim časovima, tj. bogo¬ 
služju trećega, šestog, devetog časa i večernje, biskup mu je odgovo¬ 
rio: »Tako čineći jasno je da zanemarujete drugo vrijeme u danu koje 
provodite bez molitve. Pravi monah bi trebao uvijek, bez prestanka, 
moliti.« Ah i kod jednoga i kod drugoga načina moljenja monasi 
su se uvijek nastojali držati načela da molitva bude Bogu upućena 
iz čista srca. 

Premda su egipatski monasi nastojali ostvarivati ideal neprestane 
molitve, ipak su davali posebno obilježje zajedništva svojoj jutarnjoj 
i večernjoj molitvi. U to vrijeme, obično prilikom izlaska i zalaska 
sunca, bilo sami u svojoj ćeliji, bilo sa susjednim monahom ili gosti¬ 
ma, molili su obično 12 psalama, između svakoga dodavajući svoje 
spontane molitve. Nakon psalama molili bi Slava Ocu i potom me¬ 
ditirali nad kratkim biblijskim odlomkom. Koliko su pojedinci bili 
obvezni na tu molitvu, ovisilo je o vlastitoj prosudbi, nadahnuću ili o 
sudu duhovnoga oca. Od ponedjeljka do petka to bogoslužje, kao i 
sve ostalo, obavljali su svaki u svojoj ćeliji. Subotom i nedjeljom su 
se okupljali u crkvi na synaksu. 

Toliko puta već spomenuti grčki izraz synaksa (synaxeis) ima 
veoma široko značenje. Etimološki znači okupiti se zajedno. Ovdje 
pod tim pojmom podrazumijevamo cjelokupan sadržaj nedjeljnoga 
zajedništva koje se sastojalo od euharistije, molitava, agape, čitanja 
Svetoga pisma i duhovnih razgovora... Na koncu nedjeljne synakse 
svaki je pustinjak uzeo što mu treba od namirnica za ostalih pet dana 
i odlazio je u svoju ćeliju. O tome običaju, osim Kasijana, svjedoči 
i »Povijest egipatskih monaha«: »Oni dolaze zajedno u crkvu samo 
subotom i nedjeljom, kada se međusobno susreću. Mnogi od njih, 
koji umru u svojim ćelijama, budu nađeni i nakon 4 dana po smr¬ 
ti, budući da se međusobno ne viđaju osim na synaksi.« Negdje je 



postojala i dnevna synaksa. Drugdje su se monasi okupljali svakoga 
dana u manjim skupinama da bi u jednoj od ćelija molili i čitali od¬ 
lomke iz Svetoga pisma. Znalo se dogoditi da su nastajali nespora¬ 
zumi između pustinjaka i cenobita u vezi s načinom slavlja synakse. 
Budući daje kod jednih i drugih bila različito strukturirana i različito 
trajala, nisu bih jednodušni u zajedničkome slavlju. Kada su se jed¬ 
nom neka braća iz samostana uputila u pustinju da posjete pustinja¬ 
ka, navečer su zajedno s njim izmolili dvanaest psalama, to su isto 
ponovili i noću. Nakon toga u tami ćelije pustinjakje ostao dugo u 
noć bdjeti, a da to braća nisu primijetila. Dok je bdio, čuo je braću 
kako komentiraju kratkoću noćne synakse sudeći kako je život pu¬ 
stinjaka lakši negoli život cenobite. Pustinjak nije na to reagirao, ali 
ihje ujutro htio razuvjeriti u njihovu mišljenju i poučiti u poniznosti. 
Kada su krenuli u posjet drugome pustinjaku, starac ih zamoli da mu 
prenesu njegovu poruku koja je glasila: »Ne zalijevaj povrće.« Čim 
je taj drugi pustinjak čuo poruku, razumio je njezino značenje. Dao 
je gostima da rade sve do večeri nakon čega su počeli recitirati »veli¬ 
ku synaksu«. Nakon toga ihje upozorio: »Nije naš običaj dajedemo 
svaki dan, ali za vaše dobro pojedimo nešto.« Stavio je pred njih suh 
kruh zaliven octom i sol. Nakon toga trebah su nastaviti moliti do 
zore, ah im je pustinjak dopustio da malo odspavaju. Ujutro su bra¬ 
ća bila tako umorna da su tražili ispriku za svoj odlazak. Pustinjak ih 
zamoli da ostanu barem tri dana, kako je običaj u pustinji. Braća su 
razumjela da ih starac ne će lako pustiti s blagoslovom. Ne mogavši 
više podnijeti pustinjski život potajice pobjegnu od njega. 

Što se tiče noćne molitve, egipatski su pustinjaci obavljah bdje¬ 
nje kako je tko htio. Netko je upravo završavao dan kada je drugi već 
započimao novi dan. Obično su bdjeli nakon pola noći, meditiraju¬ 
ći nad pojedinim dijelovima Svetoga pisma koje su znali napamet. 
Drugi su bdjeli cijelu noć boreći se sa snom (kunjajući). Sljedeći pri¬ 
mjer oslikat će nam način bdjenja sv. Antuna Pustinjaka. Nekije jed¬ 
nostavan seljak po imenu Pavao, nazvan Prostodušni, jednoga dana, 
vraćajući se s polja, zatekao ženu u preljubu. To gaje toliko potre- 



slo i ta gaje nevjerna ljubav toliko razoračala daje odlučio povu¬ 
ći se u pustinju sa željom da postane monah. Budući daje već imao 
60 godina, sv. Antun ga nije htio primiti za svoga učenika misleći da 
će za njega biti pretežak pustinjački život. Ali ipak, videći da Pavao 
ustrajno podnosi sve protivštine i prigovore te bojeći se da ne umre 
od gladi nakon stoje četiri dana postio pred vratima njegove ćelije, 
primi ga. Navečer, kadaje sunce zašlo, nakon molitve Antun pojede 
komad kruha, a isto tako i Pavao. Potom mu otac Antun ponudi još 
kruha na što mu je Pavao odgovorio: »Ako uzmeš ti, uzet ću i ja, ako 
ne uzmeš ti, ne ću ni ja.« »Menije dosta, ja sam monah«, reče otac 
Antun. »I menije dosta jer želim postati monah«, odgovori Pavao. 
Nakon jela otac Antun je započeo molitvu bdjenja. Izmolio je dva¬ 
naest psalama i dvanaest molitava. Zatim je malo usnuo i o ponoći 
opet započeo moliti psalme sve do jutra. U tome gaje slijedio i Pa¬ 
vao. Ujutro mu se otac Antun obratio: »Ako imaš snage da tako ži¬ 
viš svaki dan, ostani sa mnom.« Pavao mu je na to odgovorio: »Ako 
slučajno tražiš štogod više od ovoga, ne znam hoću li moći, ali ono 
što sam vidio, vršit ću lako.« Sljedećega dana otac Antunje potvrdio 
Pavlu: »Evo, već si postao monah.« 

Neki autori zastupaju mišljenje da egipatski monasi nisu imali 
bdjenje po uzoru na katedralno nedjeljno i uskrsno bdjenje, već su 
njihova bdjenja bila drukčije naravi. Budući da su navečer odlazili 
ranije spavati, logično je da su i ranije ustajali tako da su već u dru¬ 
gome dijelu noći molili jutarnju molitvu koju su završavali pred zoru 
kada bi počimali s radom i meditacijom. Negdje je bio uvriježen 
običaj da zajedno bdiju prilikom godišnje svetkovine Uskrsa i prili¬ 
kom sprovoda braće. 

Za monahe molitvaje bila središnja tema i najviša znanost koja 
je objedinjavala cjelokupan život. Među pustinjacima se, dakako, 
puno molilo, ali i raspravljalo o molitvi. Mnoga raznovrsna isku¬ 
stva pretočena su nam u pouke o molitvi. Prvi su monasi razlikovali 
»euhe« molitvu i »kalhisma« meditaciju. Molili su najčešće stojeći 
na nogama, vrlo rijetko klečeći. Meditirali su sjedeći. Treba naporne- 



nuti da pojam meditacije kod pustinjskih otaca ne odgovara znače¬ 
nju koje mi danas pridajemo tome izrazu. »Noviji molitveni pokreti 
koji su preuzeli taj naziv (meditacija), dali su mu prizvuk sustavno 
sređenih vježbi i psihološke složenosti kojih stari nisu poznavali i 
kojih ne pozna ni liturgija, ta glavna škola crkvene molitve.« Mo- 
naška meditacija sastojala se u litanijskome ponavljanju pojedinih 
biblijskih redaka. Ta se molitvena tehnika na Zapadu prevodila izra¬ 
zom »ruminatio«. Time se označuje produbljivanje i suživljavanje s 
pojedinim biblijskim tekstom, uvodeći ga u dubine svoga srca. Na¬ 
kon što bi pročitali određen tekst, nanovo bi ga izvlačili u pamćenje 
i stvarali u svome srcu prostor gdje će ta Božja riječ trajno boraviti. 
Najjednostavnije rečeno, meditirati je značilo ponavljati neprestano 
svojim ustima riječ Božju. Kada je otac Amon posjetio oca Ahila, 
zatekao gaje kako u ćeliji neprestano ponavlja ovaj redak: »Ne boj 
se, Jakove, sići u Egipat« (Post 46,3). Neki drugi monah pripovijeda 
kako je zatekao brata u meditaciji, tj. vidio je da sjedi i polako miče 
ustima izgovarajući riječ. Nama je danas teško zamisliti tako sabran 
život, posve usredotočen na Božju riječ. Ali ako su betlehemski se¬ 
ljaci držeći plug, žanjući žito ili režući lozu pjevah psalme što su im 
dolazili na usta sami od sebe, da bi izrazili veselje koje je plamtje- 
lo u njihovim srcima, možemo se zapitati koliko li su tek monasi 
bili hranjeni Božjom riječju koja je svakoga časa izvirala na njihova 
usta. Tehnika kojom su se služili, a koja je zadovoljavala najobični¬ 
jega, kao i najučenijega monaha, bila je upravo ruminatio - monaška 
meditacija, o čemu će biti riječ u poglavlju o Svetome pismu. 

U samim početcima monaštva učitelji nisu nalagali svojim uče¬ 
nicima što i koliko da mole jer je molitva spadala na intiman i oso¬ 
ban izraz vjernosti Bogu i ovisila je o nadahnućima Duha Sveto¬ 
ga. Ipak, nailazimo na brojne pouke o molitvi u otačkim izrekama. 
Stručni proučavatelji monaške povijesti tvrde da izreke o molitvi 
pripadaju među najstarija sačuvana svjedočanstva dok zgode o ču¬ 
desima, legendama i slično pripadaju kasnijemu razdoblju. Pouke 
o molitvi su uglavnom kratke, Na upit kako treba moliti otac Maka- 



rije odgovara: »Ne treba se gubiti u riječima. Dostaje uzdignuti ruke 
i reći: 'Gospodine, kako ti želiš i znaš, smiluj se.'Ako ste potisnuti 
u boju, recite: 'U pomoć!' On zna što će vam koristiti i smilovat će 
vam se.« Nailazimo i na pojedinačne poticaje monaških učitelja. 
Među najstarije spada pouka oca Agatona koji kaže. »Ništa ne tra¬ 
ži toliko napora koliko moliti Boga; demoni su uvijek spremni pre¬ 
kinuti molitvujer znaju da ih ništa ne uništava kao molitva koja se 
uzdiže k Bogu. Koji god posao čovjek započne, kada ga dovrši, ima 
malo predaha; molitva, naprotiv, traži tešku borbu sve do posljed¬ 
njega daha.« Čitamo daje sv. Antun učio učenike da mole psalme 
prije počinka i kada se probude. Palamonje Pahomiju propisao 60 
danjih i 50 noćnih molitava. Neki monah Pavao živio je vrlo strogo, 
molio je 300 molitava na dan, nije ništa radio i ni od koga nije ni¬ 
šta primao osim jela. Jednom zgodom posjetio je oca Makarija že¬ 
leći mu se potužiti i potražiti savjet. Čuoje, naime, da neka djevica 
već 30 godina asketski živi, ne jede nego samo subotom i nedjeljom 
i moli svaki dan 700 molitava, a on se čudio kako ne može izgovo¬ 
riti više od 300 molitava. Na to mu je otac Makarije rekao: »Već 60 
godina molim 100 molitava na dan, kako me obvezuje zavjet, radim 
da zaradim kruh, dužnost mije razgovarati s braćom i savjest me ne 
optužuje radi nemarnosti. Ako pak savjest optužuje tebe koji moliš 
300 molitava, jasno je da ih ne moliš s čistim srcem ili da imajući 
mogućnost ne moliš više.« 

Otac Makarije je želio naglasiti kako je čistoća srca preduvjet 
svake molitve. A to znači svu ljubav, želju, napor, traganje, sve što 
monah radi, misli i govori usmjeriti samo na Boga. Čistoća srca se 
ne odnosi samo na moralnu dimenziju, ali uključuje slobodu od sva¬ 
ke neuredne navezanosti. Kada kažemo daje čistoća srca preduvjet 
molitve, onda mislimo na duhovno raspoloženje i ozračje koje je 
idealno za monašku molitvu: samoća, mir, jasnoća, radost... 

Sve to uključuje znatan napor krhke, nestalne i rastresene oso¬ 
be. U konkretnim životnim okolnostima monasi su isticali važnost 
ustrajnosti u molitvi za vrijeme poteškoća. Molitva nije opterećava- 



juća dužnost koju treba izvršiti, iako je težak put kojim se postiže ne¬ 
prekidna molitva. Brojni nam primjeri svjedoče kako su se pustinja¬ 
ci borili i sačuvali srce uronjeno u Boga. Sv. je Antun opat u pustinji 
jednom zapao u duhovnu tromost (acidiju) te su ga mučile sumorne 
misli i dokolica. Bog gaje rasvijetlio obdarivši ga viđenjem. Ugle¬ 
dao je monaha slična sebi. Sjedio je i radio, zatim bi ustao i molio, 
potom opet sjeo i pleo košare. Malo zatim opet bi ustao i molio. Na 
to je Antun začuo glas: »Čini tako i spasit ćeš se.« Odmah su ga obu- 
zeli radost i pouzdanje te je tako radeći zaslužio spasenje. Iz mo- 
naških zgoda i pouka možemo zaključiti kako molitva nije ni neko 
ushitno stanje osjećaja. Monah treba moliti i kada mu se ne moh i 
kada molitvom ne postiže užitakjerje njegova molitva povezana sa 
svakodnevnim bojem koji monah u pustinji vodi. On je svjestan da 
o njegovoj molitvi ovisi odlučujuća pobjeda. Kada su oca Agatona 
pitali što je monahu najteže, on odgovori: »Po mom sudu molitva. U 
svakoj drugoj vježbi koju poduzima, pa ako ona i zahtijeva od njega 
mnogo muke i strpljivosti, on ipak dopire do nekog mira. No molitva 
će od njega zahtijevati tešku borbu do zadnjeg njegova daha.« 

Monasi su neprekidnom molitvom nastojali sačuvati svoj duh 
uvijek budnim i sabranim. Molitvom su se borili protiv rastreseno- 
sti i đavolskih nasrtaja. Sv. Antun opat je poučavao: »Zavidni đavli 
napastuju na svaki mogući način da spriječe nas kršćane da uziđemo 
na nebo odakle su oni pali. Zbog toga potrebujemo neprestano moliti 
i trapiti se.« Ističući ovaj vid molitvenoga napora nipošto nije za¬ 
nemaren sav zanos i užitak koji molitelj osjeti kada Bog milošću po¬ 
hodi svoga ustrajna slugu. Prožimajući sav svoj život i sve situacije 
molitvom monah dopire do prave molitve za koju će reći sv. Antun 
daje to ona kada monah više nije ni svjestan da moh, već mu moli¬ 
tva prelazi u trajno stanje duše. 

Jedan od temeljnih stavova koji mora prožimati srce monaha u 
molitvi i općenito u duhovnome životu jest »penthos«, tj. raskaja- 
nost, žalost radi vlastitih grijeha, spoznaja svoga siromaštva i ništa- 
vosti. Brojne zgode iz života pustinjskih otaca govore o tome. Jedno- 



gaje dana otac Poemen, putujući u Egipat, ugledao neku ženu koja 
je, sjedeći uz jedan grob, gorko plakala. Na to je primijetio: »Dajoj 
netko ponudi sve slasti ovoga svijeta, ne bije utješio. Tako i monah 
mora stalno biti u žalosti radi svojih grijeha.« U ovim riječima oca 
Poemena sažeto je učenje Svetoga pisma (usp. npr. JI 2,12; Jak 4,9) 
na temelju kojega monasi pozivaju ne samo na trenutačno pokaja¬ 
nje, već na trajan stav žalosti -penthosa - radi svijesti vlastite grješ- 
nosti. Otac Dioskur plakao je u svojoj ćeliji. Kada gaje učenik za¬ 
tekao u plaču i upitao zašto plače, starac je odgovorio: »Radi svojih 
grijeha.« Na to će učenik: »Ti, oče, nemaš grijeha.« A starac je od¬ 
govorio: »Zaista, sine moj, ako ja ne uviđam svoje grijehe i ne opla¬ 
kujem ih, ne bi bile dosta tri ili četiri osobe da ih oplaču.« Monasi 
su shvaćah penthos kao put vraćanja k Bogu. Otac Poemen, na upit 
nekoga učenika što mu je činiti, odgovori: »Kada je Abraham ušao 
u Obećanu zemlju, kupio sije grob, i po njemu je baštinio zemlju 
(usp. Post 23,4ss.).« Ne shvaćajući pouku učenik je zapitao što znači 
taj grob? »Toje mjesto žalosti i plača«, odgovorio je otac Poemen. 
Gdje nema penthosa, nemoguće je čuvati se od grijeha jer ne postoji 
svijest njegove težine. Penthos je trajno stanje, stil života koji se kod 
monaha mogao uočiti i na njihovu vanjskome ponašanju koje se na¬ 
raštajima prenosilo dok nije stvorena tradicija da monah ide pognute 
glave, ne smije se i ne sudjeluje u radostima ovoga svijeta. 

Opasnost je da površno i anakronistički prosudimo penthos kao 
žalost kroz koju zrači životni pesimizam. Naprotiv, penthos je žalost 
koja je puna uskrsne nade i radosti. Zato sv. Ivan Kl imak kaže: »Onaj 
tko se u žalost obukao kao u svadbeno ruho pun je milosti i upoznao 
je duhovni osmijeh duše.« Taj paradoks izražava našu zemaljsku 
stvarnost. Dok smo još na zemlji, možemo živjeti Kristov pashalni 
misterij te ujedinstvenu duhovnome iskustvu objediniti proživljava- 
nje muke, smrti i uskrsnuća. Penthos u tome doživljaju predstavlja 
iskustvo vlastite slabosti, siromaštva, podložnosti napastima, kako je 
govorio otac Poemen: »I ja sam bačen tamo gdje je bačen Sotona«, 
ovo je, dakle, mjesto ozbiljna boja i pročišćenja. 



U molitvi se penthos najčešće izražavao suzama. Na upit učenika 
o tome otac Poemen gaje poučio: »Tko želi da mu se grijesi oproste, 
neka plače, tko hoće postići krjeposti, neka plače. Plač je put koji nam 
je zacrtan u Pismu i koji su nam ostavili oci. Nema drugoga puta.« 
Plač o kojemu se govori pustinjski su oci slikovito uspoređivali s kr¬ 
štenjem. Kao što nas krsne vode peru od grijeha, tako nas i suze poka¬ 
janja čiste i osvježuju u nama krsnu čistoću. Jedna nam zgoda pripo¬ 
vijeda kako je otac Arsenije cijeloga života na grudima nosio komad 
tkanine kojimje brisao suze koje su tekle iz njegovih očiju. A kada je 
Arsenije umro, otac Poemen je plačno zavapio: »Blago tebi, oče Arse¬ 
nije, ti si sebe oplakao na ovome svijetu, jer tko ne oplače sebe ovdje, 
plakat će tamo. Ili ovdje na ovome svijetu plakati svojom voljom ih na 
drugome radi muka, nemoguće je ne plakati.« Pustinjaci su znali iz 
vlastitoga iskustva da penthos potiče naš duhovni život i našu molitvu 
koja bez iskrene žalosti za grijehe ne može biti Bogu draga niti može 
biti uslišana, kako nas je poučio sam Gospodin u prispodobi o carini¬ 
ku i farizeju. Uz to, bez penthosa naš duhovni život može biti izgrađen 
na iluziji. Penthos nam daje smisao za realnost, vraća nas u stvarnost 
kada odlutamo u svijet fantazije i stvara u duši iskrenu bol radi jaza 
koji postoji između naših riječi i djela. U lauri Souka neki je brat upi¬ 
tao starca: »Kako si, oče?« »Loše«, odgovorio muje starac. »Zašto si 
loše?« nastavio gaje ovaj ispitivati. Starac muje protumačio: »Tride¬ 
set godina svaki dan stojim pred Bogom i proklinjem sebe kada mo¬ 
lim: 'Podlacima nemoj se smilovati' (Ps 59,6), ili kada molim: 'Pro¬ 
kleti koji odstupaju od zapovijedi tvojih' (Ps 119,21), a ja sam odstu¬ 
pam od njegovih zapovijedi i podlo živim. Svaki dan lažem Bogu, a 
molim: 'Uništavaš sve lažljivce' (Ps 5,7). Mrzim brata, a molim Boga: 
'Otpusti nama duge naše, kako i mi otpuštamo našim dužnicima' (Mt 
6,12). Dok mirno jedem kruh svoj, molim: 'Kruh svoj zaboravljam 
jesti' (Ps 102,5). Ja koji spavam sve do jutra, molim: 'U ponoći usta¬ 
jem da te slavim' (Ps 119,62). Ja koji se ne kajem za grijehe govorim 
u psalmima: Tznemogoh od pusta jecanja' (Ps 6,7) i još: 'Suze su kruh 
moj danju i noću' (Ps 42,4). U srcu gajim isprazne misli, a u psalmi- 



ma govorim: 'Razmišljanje srca moga pred licem tvojim' (Ps 19,15). 
Ja koji nikad ne postim govorim: 'Od posta mi koljena klecaju i tije¬ 
lo moje omrša' (Ps 109,24). Nadut ohološću rugam se pjevajući: 'Vidi 
poniženje moje i muku i oprosti sve moje grijehe' (Ps 25,18). Jednom 
riječju, sva je moja molitva protiv mene jer ako ne vršimo ono što pred 
Bogom govorimo, izgubljeni smo.« Penthos, dakle, sadrži mnogo 
elemenata: bol radi grijeha i izgubljene milosti, strah od novih grijeha 
i osude, što u duši rađa stav istinske poniznosti i ispravno raspoloženje 
za put povratka Bogu. Penthos treba, kako smo već spomenuli, razli¬ 
kovati od žalosti koja se izražava drugim grčkim izrazom - lype. Ta 
žalost označava pesimizam, utučenost i nema ništa zajedničko s pen- 
thosom. Lype je vrlo opasna žalost za monaški život jer obeshrabruje 
na duhovnome putu i stvara prikladan prostor za acidiju. Tu temu ra¬ 
zrađuje Evagrije u svojemu učenju o molitvi. Mogli bismo do u be¬ 
skonačnost ispisivati monaške upute i izreke o molitvi. Sve su lijepe i 
sadržajne poput one koju je izrekao sv. Jeronim: »Povuci se u pustinju 
da mogneš moliti s Kristom. Traži Krista u samoći i moli sam s Kri¬ 
stom.« Sve te izreke ističu pojedine elemente koje ne bi trebalo zane¬ 
mariti na putu ostvarenja molitve. 

Razvojem cenobitskoga monaškog života nastaju pravila življe¬ 
nja u kojima važno mjesto zauzimaju i poglavlja o molitvi. Sv. Ba- 
zilije nije napisao poseban traktat o molitvi niti se molitvom poseb¬ 
no bavio u svojemu pravilu. Kao da želi reći kako molitvu ne shva¬ 
ća kao neko ustrajno vježbanje koje se mora ravnati po određenim 
metodama. On o molitvi govori konkretno, u kontekstu života. Za 
njega je molitva stav divljenja, radosti i zahvalnosti. To je način po¬ 
stojanja, razmišljanja i djelovanja. Prema tome, cjelokupan govor o 
monaškome životu govor je o molitvi jer se odnosi na život koji je 
usredotočen na Boga i na trajnu nazočnost pred njim. U svome pra¬ 
vilu Bazilije se osvrće na molitvu onda kada se pribojava mogućno¬ 
sti zastranjenja. Izražavajući bojazan od pretjeranih zanesenjaka 
nastoji unutar života svoje monaške zajednice donijeti razumnu mje¬ 
ru zajedničkih molitava koje ne će namšiti sklad i uravnotežen život. 



Na pitanja: »Smije li se pod izlikom molitava i psaliranja zanemariti 
djela? I koji su vremenski razmaci pogodni za molitvu?« onje odgo¬ 
vorio: »...Ne valja nam težnju za pobožnošću iznositi kao ispriku za 
nerad i bijeg od napora, nego pobožnost treba da bude osnovom za 
borbu i podnošenje većih napora te ustrajnosti u nevoljama... Ali za 
molitvu i psaliranje (kao i za mnoge druge poslove) svakoje vrijeme 
prikladno te dok se rukama laćamo posla, ujedno katkada - gdje je to 
moguće i, još više, gdje je to korisno za duhovnu pobudu -jezikom, 
a kad nije moguće barem u srcu, slavimo Boga psalmima i duhovnim 
popjevkama,... tako unosimo sklad u dušu da se ne rastresuje kad u 
svakom svom djelovanju molimo Boga da nam ono pođe pravim pu¬ 
tem.« Nadalje, sv. Bazilije odgovara na pitanje koje je vrijeme u 
zajednici pogodno za molitvu te navodi teološke motive za opravda¬ 
nost pojedinih molitvenih časova. Za razliku od sv. Benedikta, oca 
zapadnoga monaštva, koji ne želi da se išta pretpostavlja molitvi, sv. 
Bazilije drži kako se braća koja rade u kuhinji ili podrumu ne trebaju 
žalostiti ako ne mogu biti nazočni zajedničkoj molitvi. On se ta¬ 
kvim stavom želi oduprijeti uvijek prisutnoj opasnosti, tj. da molitva 
bude shvaćena površno, kao obavljen čin. Po Bazilijevu shvaćanju, 
treba staviti naglasak na trajan spomen i neprestano uživljavanje u 
Kristovo otkupljenje te na plod sakramenata. Tako shvaćena moli¬ 
tva jest prvenstveno nutarnje raspoloženje koje ne mora biti nužno 
izrečeno riječima, već ostaje skriveno u srcu neprestanim ponavlja¬ 
njem psalama ili drugih molitava (ruminatio). Spomen na najveća 
otajstva vjere čisti cijelo biće i svu aktivnost. Zato kaže: »Izvanjski 
mir (hesychia) je počelo čišćenja duše... Duh koji se ne gubi u vanj¬ 
štini i u svijetu po svojim osjećajima ulazi u sebe i po sebi se uzdiže 
k spomenu na Boga. Blistajući i zračeći božansku ljepotu dolazi do 
toga da zaboravlja na sebe. Ne rastresa više dušu brigama zajelo i 
odijelo, napušta zemaljske brige i svu svoju gorljivost usmjeruje na 
postizavanje vječnih dobara.« Važno je svaki kultni čin pounutriti, 
tj. težiti prema spoznaji božanskih otajstava koja se slave. Ova pola¬ 
zišta Bazilijeve duhovnosti ne smiju nas dovesti do kriva zaključka 



kako je on molitvu shvaćao individualno, poput pustinjskih monaha. 
To nam potvrđuje njegovo tumačenje Gospodinovih riječi kako mo¬ 
litvu treba obavljati u tajnosti (usp. Mt 6,6). Sv. Bazilije tumači kako 
se to odnosi na one koji pate od oholosti i isprazne vanjštine. Onaj 
tko se oslobodio toga, mora svjetiljku staviti na svijećnjak da svijetli 
svima u kući (usp. Mt 5,14-16). 

Sv. Bazilije nije naglašavao zajedničku korsku molitvu kojaje u 
njegovo vrijeme tek poprimala jasnije obrise u Kapadociji. Ono što 
Bazilije posebno naglašava o molitvi jest trajan spomen na Boga. U 
bitnim crtama izražava taj stav u svojoj II. poslanici Grguru Nazi- 
janskome: »Molitva koja slijedi nakon čitanja nalazi u duši osvježe- 
nje i zanos kojije pokreće prema ljubavi Božjoj. To je dobra molitva 
koja u dušu jasno i živo utiskuje spomen na Boga. Tu dolazi boraviti 
Bog... Kada u nama spomen na Boga ne mogu rastresti nikakve ze¬ 
maljske brige i kada iznenadne strasti ne uzbuđuju našu pamet, tada 
mi postajemo njegov hram. Prijatelj Božji se oslanja na Boga odba¬ 
cujući strasti koje ga potiču na ne umjerenost. On je ustrajan u onome 
što ga vodi ka krjeposti.« 

Spomen na Boga odnosi se na razmatranje Božjih veličanstvenih 
djela počevši od stvaranja, utjelovljenja, otkupljenja, pobožanstve- 
njenja, ali i na svagdanje konkretne situacije kakve Bazilije ilustrira 
ujednoj svojoj homiliji. »Dok sjediš za stolom moh, prinoseći kruh 
ustima zahvali za onog tko ti gaje dao, krijepeći vinom tjelesnu sla¬ 
bost, sjeti se onoga tko je tim darom želio razveseliti tvoje srce... 
Kad si završio objedovati, nemoj se prestati sjećati dobročinitelja. 
Oblačeći tuniku zahvali za onog tko ti ju je dao. Kad se zaogrćeš pla- 
-tom neka u tebi poraste ljubav prema Bogu... Kad se dan bliži kraju 
zahvali onom tko pokreće sunce da osvijetli dnevne poslove, zahva¬ 
li i za vatru koja osvjetljava noć... Zatim noć pruža nove molitvene 
poticaje. Kad uzdigneš pogled prema ljepoti zvjezdanog neba, moh 
Gospodina svih vidljivih stvari, klanjaj se umjetniku kojije u svojoj 
mudrosti stvorio svemir. Kad vidiš kako sva priroda počiva u snu, 
iznova se pokloni onome koji nas, i bez našeg htjenja snom osloba- 



đa tegobe dnevnih poslova i tako obnavlja naše snage. Stoga neka 
noć ne bude samo vrijeme spavanja, ne dozvoli da pola života pro- 
vedeš u besvjesti. Noćno vrijeme rasporedi na počinak i molitvu; ili 
rade neka ti i san bude pobožna meditacija. Više puta snovi su odjek 
dnevnih briga. Kakve su nam životne brige takvi će nam biti i sni. 
Tako, moh bez prestanka, to ne znači da moraš neprestano izgovarati 
riječi već se sjediniti s Bogom svim svojim životom. Na taj će način 
tvoj život postati neprestana i neprekinuta molitva.« 

Razrađen nauk o molitvi, premda idealiziran, koji naginje misti¬ 
ci, donosi u svojim djelima Evagrije Pontski (rođen oko 345.). On 
je najprije bio u Bazilijevoj školi u Cezareji. Nakon Bazilijeve smr¬ 
ti 379. godine priključio se Grguru Nazijanskome koji gaje u Cari¬ 
gradu zaredio za đakona. Na kraju je izabrao Egipatsku pustinju kao 
mjesto svoga prebivanja. Tu su ga u duhovnim stvarima poučavali 
otac Makarije Veliki i Makarije Aleksandrijski. Evagrije je u svome 
duhovnom nauku sljedbenik Origenovih ideja, a uz to je svoje uče¬ 
nje obilježio visokom filozofskom intelektualnošću pa ga stoga cr¬ 
kveni povjesničar Sokrat naziva »pustinjski filozof«. Iznad svega, 
on je bio duhovni otac i učitelj naraštajima monaha. Uz ostala djela 
napisao je spis o molitvi u kojemu ističe neprestanu molitvu kao ide¬ 
al. To je molitva u kojoj je sva čovjekova aktivnost usmjerena pre¬ 
ma kontemplaciji, tj. umskome promatranju. Idući tim putem monah 
postaje »isangelos«, tj. jednak anđelima koji neprestano promatra¬ 
ju Božju slavu. Krajnji je smisao te molitve, po Evagriju, spozna¬ 
ja Boga i njegova otajstvenoga života. No dug je put kojim treba ići 
da se to postigne. Evagrije je u svemu težio za redom i redoslijedom 
te je tako i put molitve opisao potanko, raščlanjujući pojedine etape 
napredovanja prema mističnoj molitvi. Kasnije je u tradiciji taj put 
označen kao viapurgativa, via illuminativa i via unitiva. 

Prvi je preduvjet koji uvodi u molitvu posvemašnja lišenost da bi 
se postigla nagost duha. U stanju potpuna siromaštva čovjek šuti pred 
Bogom. Samo ta potpuna lišenost i šutnja, po Evagriju, omogućava¬ 
ju ulazak u stanje molitve. Stoga Evagrije potiče svoje učenike: »Idi, 



prodaj što imaš i podaj siromasima, uzmi svoj križ, zataji sebe da bi 
mogao moliti bez rastresenosti.« Isto tako: »Ako težiš molitvi, odre¬ 
ci se svega da sve dobiješ.« Tada ljudski duh polazi na put sve istin- 
skijega upoznavanja Božjega svijeta. Ali na putu napretka čovjek se 
sam, bez Krista, ne može boriti protiv demona koji žele omesti kršća- 
ninovu molitvu. Zato treba računati na Kristovu prisutnost i pomoć, 
treba slijediti Kristov primjer. Kao što on u pustinji nije raspravljao s 
đavlom, već mu je Božjom riječju zatvorio usta, tako se treba vladati 
i monah u napastima. Đavolskim nagovaranjima monah suprotstavlja 
navode iz Svetoga pisma koje neprestano ponavlja u kušnjama i tako 
uspijeva izbjeći pogubnim mislima (logismoi) koje rastresaju molitvu. 
Takav običaj moljenja, tj. ponavljanje pojedinih biblijskih navoda, bio 
je poznat i ranijim očima. Evagrije se nadovezuje na tu tradiciju i po¬ 
učava kako se u napasti treba moliti kratko i žarko, tj. s malo riječi 
koje treba često ponavljati. »Onaj tko ljubi Boga, neprekidno govori s 
njim.« Moguće je da se pod imenom oca Izaka, koji je Kasijana učio 
molitvu vatre, skriva sam Evagrije. On spominje zaziv iz Psalma 
69: »Bože, u pomoć mi priteci, Gospodine, pohiti da mi pomogneš« 
kao redak koji treba često ponavljati u napastima. No, osim toga, svat¬ 
ko je mogao i nalazio različite zazive koje je iz srca neprestano upući¬ 
vao Bogu. Napomenimo kako je Evagrijeva misao o neprestanoj mo¬ 
litvi daleko od jednostavna mehaničkoga ponavljanja. Taje molitva 
plod neprestana razmišljanja o Božjoj riječi u kojoj monah traži utje¬ 
hu, pouzdanje, pomoć. 

Najveći neprijatelji molitve su, po Evagriju, žalost i srdžba. Radi 
se o žalosti koja je po njemu, za razliku odpenthosa, jedan od glav¬ 
nih grijeha: »Žalostan monah ne može uzdignuti razum u kontem¬ 
placiju niti može moliti iz čista srca jer žalost je prepreka svakom 
dobru... Ne prepusti se srdžbi boreći se s mišlju koja te je uznemirila, 
ni kada se radi o bludnim mislima koje pred tobom potiču želju. Jer 
prva potamnjuje dušu, druga užiže požar strasti, obje potom zaražuju 
tvoj um i jer ti dopuštaš da te za vrijeme molitve salijeću i ne prika¬ 
zuješ Bogu čistu molitvu, odmah se susrećeš s demonom acidije.« 



A kada je um oslobođen strasti koje ga potamnjuju, onda u molitvi 
može promatrati i svoju stvorenu ljepotu, kao i nestvoreni sjaj Pre¬ 
svetoga Trojstva. »Kada se tvoj razum, zbog stalne želje za Bogom, 
uspije, tako rekuć, malo otisnuti od mesa i odvojiti od svih misli 
koje potiču osjećaji, sjećanje i temperament, ispunjujući se strahom 
Božjim i radošću, tada ti je dopušteno misliti da si se približio gra¬ 
nicama molitve.« Radost koju Evagrije ovdje spominje ne odno¬ 
si se na osjetnu radost. Osjetila nude radost koja ne može biti stalna 
i ona uznemiruje čovjeka. Prava molitva podrazumijeva mir u duši, 
a ne uznemirenost osjećaja. Molitva je stanje savršena mira i bistri¬ 
ne uma. Naime, ne može se radost postaviti kao cilj, već je ona plod 
molitve. Tek tako pročišćen čovjek može ući u beskrajno intiman 
dijalog s Bogom i biti obdaren beskrajnom ljubavlju. Zato Evagrije 
kaže: »Kada u molitvi stigneš onkraj svake radosti, tada si zaista na¬ 
šao molitvu.« Takvu molitvu Evagrije naziva kathara proseuche, 
čemu odgovara i izraz »anapausis« - spokoj koji je dar kontempla¬ 
tivna sjedinjenja s Bogom. Slično izražava i riječ »hesyhia«, ključni 
izraz u Evagrijevu učenju. Grčka riječ hesyhia znači sabranost, smi¬ 
renje, nutarnju samoću, tišinu, sjedinjenje s Bogom, uravnoteženje 
sa životom cijele prirode. Kod Evagrija i drugih otaca, osobito Ori- 
gena i Grgura Nisenskoga, hesyhia označava način, metodu molitve, 
usredotočen je na ono bitno ili, evanđeoskim rječnikom izraženo, na 
ono »jedino potrebno« (usp. Lk 10,42). Taj molitveni stav ima za cilj 
da u čovjeku obnovi sličnost s Bogom (oboženje), budući daje čo¬ 
vjek stvoren na sliku Božju. Ako se monah vježba u krjeposnu živo¬ 
tu te u molitvenome smirenju promatra uzrok svega stvorenog, bo¬ 
žansku ljubav, oslobađa se požuda i dolazi po Božjemu daru do sje¬ 
dinjenja s Bogom. Oni koji to stanje postignu jesu zaista monasi, tj. 
odijeljeni od sviju i skladno ujedinjeni sa svima. Izraz hesyhia je 
često prisutan u izrekama pustinjskih otaca. Dokje otac Arsenije ži¬ 
vio na carskome dvoru, molio je Gospodina da ga vodi putem spa¬ 
senja i čuo je glas: »Arsenije, bježi od ljudi i bit ćeš spašen.« Nakon 
što je poslušao glas i povukao se u samoću, i dalje je nastavio moliti 



da ga Gospodin vodi putem spasenja te je opet čuo glas: »Arsenije, 
bježi, zašuti i miruj.« Po Evagriju, onaj tko želi postići pravu spo¬ 
znaju Boga nužno mora biti hesyhasta. Tko ne miruje i ostaje u vrevi 
svijeta, postiže nepotpunu spoznaju. »Nemoguće je monaški živjeti i 
u isto vrijeme pohađati gradove gdje se duša ispunja mnoštvom mi¬ 
sli koje onda izviru iz nje.« Hesyhia zahtijeva stav trajne budno¬ 
sti (nepsis). Treba osigurati stražu srca da se ne čuju vanjski šumo¬ 
vi koji bi ga rastresli. Kada se, naime, vanjsko uho uspava, onda se 
budi uho srca. Ali mnogo je važnija nutarnja šutnja. Tko postigne to 
stanje, ništa ga više ne može rastresti. Neki je otac govorio: »Pčela, 
kamo god ide, stvara svoj med, tako i monah može stalno ispunjavati 
djelo Božje.« Hesyhastu ništa ne može biti prilika za rastresenost. 

Hesihazam se posebno razvio na Sinaju. Njegov velik pobornik 
bio je otac Didoka iz Fotike (400.-486). Odatle se raširila hesihastič- 
ka tradicija neprestana zazivanja Isusova imena. Otac Ivan Klimak 
(525.-608.) je govorio: »Neka se spomen na Isusa sjedini s tvojim 
disanjem pa ćeš vidjeti kakvaje korist od hesihije.« 

Drugi monaški autor koji je svojim pisanjem o molitvi doprinio 
razvoju i oblikovanju duhovne tradicije, osobito na Zapadu, bio je 
Ivan Kasijan (rođen 360./65.). On je svoje dragocjeno iskustvo stekao 
među egipatskim pustinjacima. Molitva zauzima prvo mjesto u životu 
monaha jer sav monaški napor »teži ustrajnosti u neprekidnoj i stal¬ 
noj molitvi«. U djelu »Monaške ustanove« on oslikava život egi¬ 
patskih monaha u svim njegovim potankostima. U II. i III. knjizi toga 
djela opisuje kako se molilo među egipatskim te palestinskim i mezo- 
potamijskim monasima. Kasijan spominje različite običaje moljenja. 
Doznajemo da su egipatski monasi zajedno molili uvečer, a negdje i 
noću. Napominje čak i sadržaj noćne molitve, tj. 12 psalama. Taj broj 
od 12 psalama on naziva »anđeosko pravilo« jer se vjerovalo daje taj 
način moljenja objavio anđeo s neba. Večernju molitvu naziva »lucer- 
naria hora«. Kasijan raspravi o molitvi posvećuje IX. i X. pouku u 
svome djelu »Rasprave otaca« u kojemu sažimlje razne susrete i raz¬ 
govore s egipatskim monasima. U tim poukama progovara otac Izak 




iznoseći svoje duhovno bogatstvo o neprestanoj molitvi koja je krajnji 
cilj kojemu monah mora težiti, vrhunac savršenstva srca. U pouci oca 
Izaka posebno mjesto zauzima smirujuća molitva (hesyhia). Kasijan 
je svoje rasprave napisao kadaje imao preko 60 godina. Njegove us¬ 
pomene s putovanja u Egipat nisu više tako svježe. Zato on ne donosi 
posve pregledno stupnjeve molitvenoga hoda od onoga prvog i temelj¬ 
nog raspoloženja bez kojega nije moguće moliti, kroz proces čišćenja 
osjećaja i želja, do pozorna moljenja Gospodnje molitve. Iz Kasijano- 
va stava se vidi da nakana njegovih opisa nije naglašavanje kvantitete, 
tj. brojnih molitava, stoga i napominje da molitva ne smije biti duga 
jer tada izaziva dosadu i pospanost. Moliti znači napustiti sve razum¬ 
ske i osjećajne čine i stajati pred Bogom u svoj svojoj jednostavnosti. 
Važno je u molitvi sačuvati budnost duha i usmjeriti se prema najdu¬ 
bljoj težnji, a to je u svemu i po svemu iskusiti susret sa Stvoriteljem. 
Kasijan prenosi riječi opata Izaka po kojemuje molitva čist Božji dar. 
Čovjek se treba prepustiti, slobodan od svih slika i predodžaba, te či¬ 
stim očima duše ponavljati neki redak iz Svetoga pisma. Upravo taj 
svetopisamski temelj, po Kasijanu, pomaže monahu početniku da pro¬ 
čisti svoj razum, zle sklonosti, zemaljske brige i pokrene se prema kr- 
jeposnu životu. S vremenom Božja riječ sve više bistri pogled na ne¬ 
beske stvari dok ne stigne do čiste kontemplacije. O tome će biti više 
spomena u poglavlju o Svetome pismu. 

Ukratko sažmimo misli o hesihastičkoj molitvi koja je ostavila 
neizrisiv trag u monaškoj tradiciji. Temeljne misli za razvoj hesihaz- 
ma treba tražiti kod Origena i Evagrija Pontskoga. Njima se, uz broj¬ 
ne druge autore, mogu pridružiti Grgur Nisenski i Kasijan. Oni su se 
nadahnjivali na konkretnim primjerima monaha s kojima su živjeli. 
Otac Arsenije je govorio: »Ne mogu biti zajedno s Bogom i ljudi¬ 
ma.« Također su o njemu zapisane riječi koje smo već naveli: »Ar¬ 
senije, bježi, šuti, miruj (hesyhade).« Osnovni element hesyhazma 
je nastojati sačuvati neprestan spomen na Boga. Budući da svjetske 
stvari uznemiruju duh, treba od njih, po Evagrijevu učenju, Ivana 
Klimaka i ostalih hezihastičkih učitelja, pobjeći u samoću. Prethod- 



no smo opisali put koji Evagrije ocrtava za postizanje čiste heziha- 
stičke molitve. Od odbijanja vanjskih stvari, svladavanja tjelesnih 
požuda, odstranjenja mnogih, pa i svetih misli čija mnogostrukost 
može biti zapreka jer razjedinjuje i ne pomaže usredotočenju, postu¬ 
pnim putem treba doći do stanja posve razgolićena duha. Kasijano- 
vo se učenje ponešto razlikuje od Evagrijeva po tome što upozora¬ 
va na opasnosti toga nutarnjeg razgolićenja. On uspoređuje ljudsku 
dušu s mlinom koji se okreće, ali to okretanje ima smisla samo ako 
se melje pšenica. Tako se i u ljudski duh mora nešto ulijevati, inače 
se oštećuje poput žrvnja koji se na prazno tare o sebe i oštećuje. 140 
Pšenica koju treba, nakon pročišćenja uma i srca, uzimatijest Sveto 
pismo. Kasijan se slaže s Evagrijem da se i tu čovjek može izgubiti 
u mnogostrukosti misli i ideja te predlaže, kako su već radili brojni 
pustinjaci, da se uzme za razmišljanje samo jedan redak iz Svetoga 
pisma. Tako se razvila hezihastička molitva koja se često poistovje¬ 
ćivala s Isusovom molitvom budući daje najčešće ponavljan zaziv: 
»Gospodine, Isuse Kriste, Sine Božji, smiluj mi se (grješnom).« 

Među monasima u starini taje molitva bila poznata i pod nazi¬ 
vom »molitva srca«. Naziv želi istaknuti određenu tehniku nepre¬ 
stana ritmična moljenja koje odjekuje poput otkucaja srca ili poput 
udisaja i izdisaja. Cilj se te molitve sastoji u postizavanju trajna mo¬ 
litvenoga stanja, a ne u količini zaziva. Stoga je važno najprije is¬ 
puniti preduvjete koji dovode do prave i čiste molitve. To znači da 
se treba vježbati u uspostavljanju nutarnjega mira, sabranosti misli i 
odbacivanju nepotrebnih aktivnosti. Potom treba svoj um i srce stal¬ 
no usmjeravati prema Isusu Kristu. Otac Makarije je govorio: »Bu¬ 
dimo pažljivi kada izgovaramo ime Gospodina našega Isusa Krista u 
skrušenosti srca. Kada sabrano izgovaraš ustima, i to ne samo površ¬ 
no, već misleći na zaziv: 'Gospodine naš Isuse Kriste, smiluj mi se', 
onda ćeš u smirenju osjetiti kako njegovo božanstvo otpočiva na tebi 
i kako razgoni tamu strasti iz tebe, kako te čisti čistoćom Adama u 
rajskome vrtu. To je blagoslovljeno ime zazvao Ivan evanđelist kada 
je rekao: Svjetlo svijeta, Slatkoćo nezasitna, pravi Kruše života.« 





SVETO PISMO 


Od sama početka pa do danas Crkva jednodušno vjeruje daje 
Sveto pismo Bogom nadahnuta riječ upućena nama, ljudima svih 
vremena. No već u prvim stoljećima javile su se razne poteškoće 
poput pitanja: kako vrjednovati knjige Staroga zavjeta u odnosu na 
Novi te kako otkriti smisao pojedinih riječi i događaja od Boga nam 
upućenih za aktualni trenutak i probleme koji su nastajali? Jedan od 
najvećih tumača Božje riječi Origen (185.-253.) postavio je nače¬ 
lo da onaj tko čita Bibliju mora biti »Duha Svetoga pun... inače ne 
može razumjeti«. Presudno je razumjeti duhovno značenje Božje 
riječi (Logos) koja se, po Origenu, istodobno utjelovljuje u božan¬ 
skim Pismima i u osobi Isusa Krista. Same riječi (literarni smisao) 
imaju isto značenje kao i ljudsko tijelo Kristovo u odnosu na skrive¬ 
nu stvarnost i misterij njegove osobe. Potrebnoje da se vjeran sluša¬ 
telj otvori djelovanju Duha Svetoga kako bi primio dar duhovnoga 
čitanja. Onome tko čita površno, koji je lijen i zaokupljen svjetskim 
brigama, zastor zastire Božju riječ (usp. 2 Kor 3,7-18) te on ne može 
doprijeti do tajnovitih dubina Božjih koje su u njoj skrivene. 

Teško bi bilo u ovome radu slijediti razvoj egzegeze i općenito 
pristupa Svetome pismu te metode pojedinih teoloških škola uspore¬ 
do s poviješću monaha. Ipak ćemo nastojati, makar i površno, ozna¬ 
čiti one činjenice koje se ne mogu zaobići jer su važne za razumije¬ 
vanje monaškoga pristupa Svetome pismu. 

Dijeleći starozavjetnu baštinu sa Židovima neki su kršćani, oso¬ 
bito judaizanti, prihvatili i određen način židovskoga tumačenja na- 
dahnutih tekstova. Napose je učenje aleksandrijske židovske škole 
snažno utjecalo na pojedine crkvene oce i pisce. Predstavnik alek- 
sandrijskih židovskih teologa bio je Filon (rođen 30. godine prije 
Krista). Klasično obrazovan helenistički Židov polazio je u svojim 
tumačenjima biblijskih tekstova od činjenice daje pravo značenje i 



smisao nadahnutih riječi skriven te ga je metodom alegorije nasto¬ 
jao pronaći. On je, dakle, uz mnoštvo metoda raznih rabinskih škola, 
poput filološke metode, dijalektike, paraboličke metode i dr., uveo 
novu metodu, preuzetu od grčkih klasičnih filozofa - alegoriju. Tako 
je otvorio put mističnoj egzegezi. To znači da se unutar svetih tek¬ 
stova ne zaustavlja na opisima naravnih stvari i događaja, već traži 
prvenstveno skrivena Božja otajstva. Takvo egzegetsko tumačenje 
postaje put kojim čovjek spoznaje (gnoza) Boga. Svojim komenta¬ 
rima svetih knjiga Filonje posebno utjecao na Origena i Grgura Ni- 
senskoga. 

Alegorijski pristup Božjoj riječi, ili barem sličnu pojmovnu po¬ 
dudarnost (tipologija), nalazimo već u pojedinim novozavjetnim spi¬ 
sima, posebno kod sv. Pavla, koji osobe i događaje iz starozavjet¬ 
ne prošlosti, npr. Mojsija, prijelaz kroz Crveno more, vodu iz sti¬ 
jene itd., tumači kao slike Kristova otajstva, sakramenata i uopće 
ih primjenjuje na eshatološke stvarnosti. Tako će Pavao reći daje 
Adam slika (typos) Krista, a dvije Abrahamove žene i dvojica si¬ 
nova predstavljaju dva saveza. Tim putem krenuli su mnogi tu¬ 
mači Svetoga pisma nastojeći otkriti duhovni, tj. kristološki smisao 
starozavjetnih tekstova koji su, po shvaćanju prvih kršćanskih uči¬ 
telja, nadilazili povijesni kontekst pojedine biblijske knjige i ulazili 
u Božji naum objave ili, kako će reći sv. Irenej - Božje ekonomije. 
Time se, dakako, ne želi zanemariti literarni smisao, već nadopuniti 
i osmisliti čitanje raznih opisa židovskih bojeva, osvajanja i gubita¬ 
ka, koje bi inače bilo teško razumijeti. Treba, dakle, vrjednovati oba 
smisla svetopisamskih knjiga: literarni i tipološki, tj. alegorijski. 

U prvim stoljećima pišu se mistagoška tumačenja koja Sveto pi¬ 
smo stavljaju u liturgijski kontekst. Ali ne samo to, Sveto pismo pro¬ 
žima i ostale djelatnosti prvih kršćana: katehezu, teologiju, ikono¬ 
grafiju... Razvoju tumačenja Svetoga pisma u kršćanskim zajednica¬ 
ma posebno je doprinijela polemika sa Židovima i gnosticima koji su 
se razmimoilazili s tumačenjem Crkve. O važnosti polemike sa Ži¬ 
dovima svjedoči nam Justinov spis »Dijalog s Trifonom«. Trifon ili 



Tarphonje bio čuven židovski rabin s kojim je Justin raspravljao o 
tumačenju Biblije. Justinova egzegezaje veoma važna jer predstav¬ 
lja određen napredak u razlikovanju kršćanske i židovske egzegeze. 
On prvi od crkvenih pisaca primjenjuje pojedine opise starozavjet¬ 
nih knjiga kao slike događaja koji su se ostvarili u Novome zavjetu. 
Za razliku od sv. Pavla i Klementa Aleksandrijskoga, koji naglaša¬ 
vaju prvenstvenu važnost duhovnoga sadržaja, Justin naglašava di¬ 
menziju povijesne stvarnosti, tj. vrijeme ostvarenja starozavjetnih 
proroštava. Sv. Irenej, nazvan posljednjim apostolom i prvim teolo¬ 
gom, jer je posljednji u nizu učenika apostolskih otaca, raspravljao je 
s gnosticima o Svetomu pismu. U djelu »Adversus haereses« Irenej 
razotkriva krivu gnozu, a alegorijskim tumačenjem nadahnutih rije¬ 
či Svetoga pisma tumači pravu kršćansku gnozu te nastoji pokazati 
organsku povezanost dvaju zavjeta. 

Znatan su utjecaj na razvoj tumačenja Svetoga pisma, osobito 
kada u vidu imamo govor o monasima, imali učitelji aleksandrijske 
škole Klement i Origen. Origenje napisao brojne egzegetske raspra¬ 
ve, homilije, tumačenja i dr. Kao i ostali aleksandrijci, i on metodom 
alegorije nastoji prodrijeti u duhovno značenje nadahnutih knjiga, 
u smisao pojedinih redaka i svake pojedine riječi. Opasnost koja je 
u takvu pristupu prisutna jest da se u egzegetskome tumačenju pot- 
krade manje ih više fantazije. No važnije od svega za Origena, kao i 
za ostale oce, nije teoretska spoznaja, već susret s Isusom Kristom u 
kojemu će vjernik razumjeti njegove riječi. Poput Origena i drugih 
duhovnih pisaca, i sv. Jeronim naglašava: »Sveto pismo nemoguće 
je shvatiti bez pomoći Duha Svetoga koji gaje nadahnuo.« Naime, 
svaka nadahnuta riječ srodna je s jedinom Božjom riječju (Logos) i 
s dušom kršćanina u kojuje po krštenju i sakramentima utisnut Kri¬ 
stov lik. Među brojnim komentarima Origen iznosi već spomenutu 
usporedbu: »Kao što je Kristovo božanstvo bilo skrito u obličju ti¬ 
jela, tako je u Svetome pismu duhovni smisao sakrit literarnom.« 
Za razliku od aleksandrijaca, antiohijska škola razvila je po mnogo 
čemu nježniji i oprezniji pristup Svetomu pismu većim vrjednova- 



njem literarnoga značenja i većom suzdržanošću u iznalaženju ale¬ 
gorijskih slika. Ona ih već u postavci da Stari zavjet nije povezan s 
Kristom veoma reducira. Teodor Mapsuestinski u svome tumače¬ 
nju psalama definira samo sedam mesijanskih tipova u psalmima. 
No Crkva nije prihvatila njegovo učenje. 

Bilo je potrebno osvrnuti se na dinamizam egzegetskoga razvo¬ 
ja i spoznanja u Crkvi, unutar koje su monasi dali značajan doprinos 
vrjednovanjem biblijskih knjiga. Nemoguće je govoriti o monaškoj 
duhovnosti koja ne bi svoj temelj nalazila u Svetomu pismu. Monaš- 
ka je molitva sva bila pokrenuta i usmjerena prema svetim knjiga¬ 
ma. Nadovezujući se na učenje Crkve, već prema tome iz kojih su 
sredina dolazili, prve su se generacije monaha toliko suživljavale sa 
Svetim pismom da su znali napamet cijele pojedine odlomke, knjige, 
pa čak i cijelu Bibliju, kako svjedoče »Historia Lausiaca« i »Povi¬ 
jest egipatskih monaha«. Sv. Antun Pustinjak je poticao monahe: »U 
svoje pamćenje utiskujte zapovijedi Svetoga pisma«, a Pravilo sv. 
Pahomija propisuje: »Nitko ne smije biti u samostanu a da ne zna či¬ 
tati i da ne nauči štogod iz Svetog pisma; kao najmanje: Novi Zavjet 
i Psaltir.« Pustinjaci su obično cijeli psaltir, tj. svih 150 psalama 
recitirali napamet. Njihovo je pamćenje toliko bilo prožeto biblij¬ 
skim izričajima da su njihove pouke, razgovori i pisma bih puni sve- 
topisamskih navoda, aluzija i slika. Zato se u svojim poukama često 
služe izrazima: »pisanoje...« ih: »Sveto pismo kaže...«. Veliki starac 
Barsanufije pisao je svome bratu Ivanu pismo koje je, poput ostalih 
njegovih pisama, bilo protkano biblijskim navodima: »Ljubav me 
sili da te udarim šibom bratske opomene i Kristovom kaznom da bi 
se u nama ostvarila riječ Pisma koja kaže da su dostojne pouzdanja 
rane koje zadaje prijatelj... Ako te mi popravljamo, nemoj se žalostiti 
sjećajući se izreke: Sine moj, ne obeshrabri se radi Gospodnje opo¬ 
mene, ne kloni ako te izgrdi. Gospodin, naime, kažnjava koga voli, 
šiba sina koga prihvaća... I ako teja prekoravam, nemoj to zanema¬ 
riti, kako kaže Apostol: Upozoravaj, ukoravaj, potiči...« Činjenica 
daje u Evagrijevu djelu »Antirheticus contra daemones tentantes« 



sadržano 487 biblijskih navoda, a u Orsijesijevim djelima navedeno 
je preko 50 biblijskih knjiga u približno 500 navoda ili priziva, go¬ 
vori sama za sebe. 

U pustinjskoj osami većina vremena i aktivnosti monaha bila je 
usmjerena na Sveto pismo, bilo da se radilo o pamćenju, bilo o po¬ 
zornu ponavljanju pojedinih odlomaka. U tišini pustinjačke ćelije 
odjekivale su bezbroj puta promuklim i suhim glasom ponavljane 
Božje riječi. Egipatski su monasi malo čitah, a dugo potom mediti¬ 
rah. Ako i nisu tako često pristupah sakramentima, pustinjaci su do¬ 
življavah Božju riječ kao sakrament, kao živu prisutnost koja progo¬ 
vara i kojom se hrane. Već je sveti Ignacije Antiohijski pisao kršćani¬ 
ma Filadelfije da Svetomu pismu treba pristupiti kao Kristovu tijelu. 
Sv. Ivan Zlatousti je istaknuo još konkretnije da monasi srču Sveto 
pismo poput meda: »Hrane se najboljom hranom, boljom od medno¬ 
ga saća, mnogo boljom od one kojom se nekoć Ivan hranio u pusti¬ 
nji jer ovaj je med pripravljen milošću Duha Svetoga koji silazi.« 
Otac Hiperhije je tumačio u čemu se sastoji monaška hrana: »To je 
činiti volju Božju, a monaško piće je vršiti Kristove zapovijedi. Ma¬ 
terijalna hrana ne će monaha približiti Kristu jer prolazi kroz utrobu 
i završava u jami.« Tom su se duhovnom hranom danomice jačah i 
u borbi sa Sotonom pridavali su Božjim riječima čudesno djelovanje 
i nadnaravnu snagu kojom su se odupirali zlu, a demoni su nemoćni 
bježali. U svim vjerskim sumnjama nalazili su u biblijskim retcima 
spasonosan izlaz, utjehu, ohrabrenje i zato jedino što nisu napušta¬ 
li, čega su se kao orijentira, poput kompasa držali, znajući da se je¬ 
dino tako ne će izgubiti u nepreglednoj pustoši ljudskoga duha, bila 
je Božja riječ. Brojne izreke pustinjskih otaca odnose se na Sveto 
pismo. Sveti Epifanije je govorio da ne poznavati Sveto pismo zna¬ 
či zanemariti svoje spasenje. U pustinji nije bilo većega autoriteta 
od Biblije. Jedna zgoda to vrlo zorno prikazuje. Neki je starac želio 
iskušati poslušnost svoga učenika pa mu je naredio da ukrade skupo¬ 
cjenu Bibliju, kojom se zajednica služila u liturgijskim činima, i da 
je baci u oganj. Učenik je učinio onako kako mu je naređeno, ah čim 



je Bibliju bacio u peć, oganj se ugasio. U svome učenju mnogi su oci 
isticali kako se samo po poslušnosti dolazi u nebo. Kolika je u nave¬ 
denoj zgodi bila snaga poslušnosti može posvjedočiti samo činjenica 
kolikaje u njegovoj svijesti bila svetost Biblije. Tim više što se u IV. 
stoljeću držalo teškim grijehom oštetiti ili uništiti svetu knjigu. 

S obzirom na razne biblijske škole i teološka strujanja, treba reći 
da većina monaha nije bila posebno obrazovana te nisu pridavali 
važnost onodobnim spekulativnim problemima. Služili su se Bibli¬ 
jom u izgradnji svoga duhovnog života, pristupajući joj posve jed¬ 
nostavno i neposredno, neprestano je ponavljajući u svome srcu. 

U svojim su izrekama pustinjski oci i ostali monasi vrlo slobodno i 
u različitim kontekstima navodili Sveto pismo, posve neshematski, 
često i neobično, upravo onako kako su i živjeli. Analizirajući njiho¬ 
ve izreke primijetit ćemo, kako je rečeno, da su velik utjecaj na prve 
generacije monaha imah Origenova duhovnost i sljedbenici aleksan- 
drijske škole. Stoga su njihova tumačenja uglavnom tipološka i ale¬ 
gorijska. U jednome pismu veliki starac Barsanufije piše Doroteju, 
aludirajući na Knjigu Brojeva: »Nemoj pokazati blago svoje kuće 
Kaldejcima, inače će te odvesti kao sužnja Nabukodonozoru, kralju 
Babilonije.« Budući da Dorotej nije razumio poruku te usporedbe, 
starac mu u sljedećemu pismu pojašnjava: »Ne pokazuj demonima 
moje savjete, hvaleći se drugima što sam ti rekao, jer su đavli ljuti na 
tebe i nastoje date uzohole, a one koji te slušaju navode na sablazan, 
pa ćeš morati nositi osudu i za sebe i za njih.« 

Premda su se u prvim stoljećima veoma častile svete knjige, pu¬ 
stinjski su oci bih suzdržani prema onima koji su voljeli skupljati u 
svojim ćelijama mnoge knjige. Držali su napašću ako se netko po¬ 
uzdavao u svoju načitanost, u poznavanje svetih tekstova i u njiho¬ 
vo tumačenje, a istodobno je postojala mogućnost nemarnosti oko 
ostvarivanja onoga što Božja riječ nalaže. Kada se jedan brat u Ski- 
tiji hvalio kako je prepisao čitav Stari i Novi zavjet, njegov mu je 
starac vrlo ravnodušno odgovorio: »Napunio si ormar papirom.« Za 
neke je monahe bio pravi moralni problem da li u ćeliji imati knjige 



ili ne. Otac Teodor je posjedovao mnoge knjige, ali mu je duša radi 
toga bila uznemirena. Na koncu je odlučio posavjetovati se s ocem 
Makarijem da li da knjige zadrži ili da ih proda te novac razdijeli si¬ 
rotinji. Otac Makarije muje odgovorio: »Dobro je jedno i drugo, ali 
najbolje je ne posjedovati ništa.« Na to otac Teodor proda svoje knji¬ 
ge, a novac razdijeli. Koliko god nam takav odnos prvih monaha 
može biti čudan, ipak nije nelogičan jer su željeli uvijek imati pred 
sobom pravi smisao radi kojega nam je upućena Božja riječ, a to je 
u prvome redu življenje i vršenje. 

Postojao je, dakle, ozbiljan oprez glede Svetoga pisma. Znali su 
da Božju riječ nije dovoljno imati samo napisanu, znali su da nije do¬ 
voljno ni samo čitati niti je dovoljno daje čita bilo tko. Starac Ivan 
je govorio kako je Sveto pismo nadahnuto Duhom i kako stoga tje¬ 
lesni čovjek ne može razlučivati duhovne stvari. Stoga je upozora¬ 
vao na opasnost čitanja onome tko nema potrebno (duhovno) znanje. 
Jedna od osnovnih opasnosti jest površnost i doslovno tumačenje 
koje ne dosiže dubine Duha. Opasnost su također pretjerana emo- 
tivnost i subjektivnost. Otac Barsanufije potvrđuje riječi svoga brata 
Ivana kada kaže: »Neznalice (tj. oni koji se ne daju poučiti od Duha, 
nap. autora) i slabići iskrivljuju Sveto pismo i njegov smisao po đa- 
vlovu naputku.« Nadalje, veliki starac daje dragocjenu pouku opa¬ 
tima Seridosu i Ivanu kako trebaju zajednički čitati Bibliju: »Čitajte 
triput, pažljivo tražeći snagu riječi da bi koristila vašoj duši.« Ta nam 
preporuka svjedoči da su braća ponekad i zajednički čitali Sveto pi¬ 
smo. Vjerojatno je da su i zajednički molili, potaknuti riječima koje 
su prethodno čitali. Često su tako molili duhovni otac i učenik da bi 
iskušenik - novak - bio poučen i uveden u razmišljanje nad svetim 
tekstovima te potaknut na ustrajno čitanje u samoći. Jedna nam je 
zgoda sačuvala spomen na učenika koji se umorio danomice biti u 
društvu riječi Božje. On se potužio svome duhovniku kako nema ko¬ 
risti čitati Bibliju kada ionako ništa ne razumije. Otac Arsenije muje 
odgovorio: »Potrebnoje dati, sine, neprestano razmišljaš o Gospod¬ 
njoj riječi. Čuo sam, naime, daje blaženi otac Poemen, i mnogi sve- 



ti oci, rekao da oni udivljenici koji znaju ukočiti zmiju, ne razumiju 
sami riječi koje izgovaraju, ali zmije koje ih čuju shvaćaju krjeposti 
tih riječi te se smiruju i podčinjavaju im se. Tako moramo činiti i mi. 
Ako i ne uspijevamo razumjeti krjepost božanskoga Pisma, demoni 
koji čuju bježe od nas jer ne mogu izdržati riječi Duha Svetoga koje 
je izrekao svojim slugama.« Monasi su se, dakle, ponavljanjem, 
meditiranjem Božjih riječi štitili od Sotoninih navala. Svakako da to 
nije bilo samo ponavljanje usnama, već i nutarnja duševna borba o 
kojoj govori zgoda iz života oca Makarija. On je jednoga dana vidio 
demona koji je obilazio braću s nakanom da im zatruje misli. Nakon 
svojih smutnja demon je ispripovjedio ocu Makariju kako je zamalo 
uspio kod jednoga monaha. Nakon toga otac Makarije gaje posje¬ 
tio da vidi kako se taj monah osjeća. Monah se pravio kao daje sve 
u redu. No otac Makarije je bio pronicljiv te gaje uporno nastavljao 
pitati: »Zar te ne muče misli?« No on se opet izvlačio odgovaraju¬ 
ći daje dobro, ah je u duši osjećao strah te nije želio očitovati svoje 
nutarnje borbe. Otac Makarije je uočio njegovu bojazan te je promi¬ 
jenio taktiku povjeravajući bratu svoje muke i napore nakon toliko 
godina pustinjskoga života. Ganut tom iskrenošću, i brat je pomalo 
otvorio svoje srce i ispripovjedio sve svoje nutarnje borbe. Nakon 
toga otac Makarije mu je savjetovao: »Nauči napamet odlomke iz 
evanđelja i kada te salijeću misli, ne gledaj dolje nego gore i Gospo¬ 
din će ti pomoći.« Monahje slijedio savjet i napokon je bio oslobo¬ 
đen demonskih nasrtaja. Život u pustinjskoj samoći bio je po sebi 
težak, k tome borbe s demonima znale su prilično pokolebati mona¬ 
he. Ponekad bi oni slabiji pali u depresiju ili psihološku dezorijen- 
tiranost, a kod ponekih bi se sve to odrazilo u obliku teške tjelesne 
bolesti. U tome slučaju najbolji lijekje bio neprestano recitirati Sve¬ 
to pismo. 

Pustinjski oci su osobito pazili na moralno stanje onoga koji svoj 
život posvećuje slušanju Božje riječi. Prije svega, treba se truditi oko 
čistoće srca, koju sam već spomenuo kao osnovni preduvjet molitve. 
U svojoj duhovnoj pouci otac Nesterije tumači Kasijanu (XIV. pou- 



ka) kako svjetovna znanost i obrazovanje nikada ne mogu doseći nu¬ 
tarnje znanje božanskih pisama, već samo čistoća duše koju rasvjet¬ 
ljuje Duh Sveti. 

Molitva i čitanje Svetoga pisma bili su uvijek na prvome mjestu 
u rasporedu dnevnih aktivnosti monaha. Na temelju brojnih izreka 
i zgoda iz života pustinjskih otaca moguće je rekonstruirati njihov 
dnevni red. On u početcima uglavnom nije postojao jer je njihov ži¬ 
vot bio raznovrstan. Dok su se pojedinci spremah na počinak, drugi 
su već ustajali na bdjenje; dok su jedni molili, drugi su pleh koša¬ 
re. Isprvaje svaki od njih sebi organizirao vrijeme. Tek kasnije su se 
običaji sve više zbližavali pa se na temelju toga može zaključiti kako 
su npr. noću uglavnom svi molili. Neki je eremit u zom znao reći: »O 
sunce, zašto me uznemiruješ? Dižeš se tako brzo da me otmeš zra¬ 
kama pravoga svijetla!« Otac Arsenije je molio cijelu noć i tek bi 
pred zoru malo zakunjao. Po njemu je za monaha dovoljno da spa¬ 
va jedan sat, ako je istinski borac. Bih su to pravi mistici kojima je 
ideal bio živjeti stalno sjedinjen s Bogom i zato je središnje mjesto 
u njihovu životu i dnevnome rasporedu zauzimala meditacija Bož¬ 
je riječi. 



MONASI I CRKVENA HIJERARHIJA 


Već je spomenuto kako su prvi monasi bili uglavnom laici. Zato 
o. Hadrijan Borak piše daje monaštvo »najprošireniji pokret laika 
unutar kršćanstva, koji od III. stoljeća neprekidno izvire iz tijela Cr¬ 
kve«. Jean Leclerq također ističe kako je monaštvo fenomen u Cr¬ 
kvi, ali nije fenomen Crkve, ukoliko ne proizlazi iz crkvenih struk¬ 
tura. Međutim, tijekom povijesti nastalo je tijesno prožimanje i za¬ 
jedništvo radi evanđeoskoga svjedočanstva i duhovne dobrobiti koju 
je monaštvo pružalo Crkvi shvaćajući sebe dijelom crkvenoga tijela. 
Posvjedočeno je to već od prvih stoljeća pa nadalje kada je monaš¬ 
tvo, u dekadentnim razdobljima Crkve, poticalo duhovnu obnovu i 
izgubljen zanos. 

Prvi su monasi sebe vidjeli kao obične vjernike u Crkvi te su bili 
uzorno poslušni hijerarhiji. Biskup Atanazije piše za sv. Antuna Pu¬ 
stinjaka daje »uvelike poštivao odredbe Crkve te je želio da svi kle¬ 
rici budu u časti ispred njega. Nije se stidio pred biskupima i sveće¬ 
nicima nakloniti glavu. Kada mu je jednom došao neki đakon da bi 
se uza nj duhovno izgradio, s njim je razgovarao o korisnim stvari¬ 
ma, a u molitvi mu je dao prednost i nije se stidio ni ustručavao od 
njega učiti«. Slično je postupao i sv. Pahomije: »Kada je vidio da 
mnogo ljudi naseljava obližnje selo, uzeo je sa sobom braću te su sa¬ 
gradili crkvu za synaksu... tamo je subotom odlazio s braćom i pri¬ 
mao sakramente... kada je potom broj braće narastao do stotinu, Pa¬ 
homije je sagradio crkvu u samostanu da tamo hvale Boga. Ali subo¬ 
tom je odlazio u selo na prosforu (prinošenje), a svećenici su dolazili 
u samostan nedjeljom ujutro. Naime, nitko od njih nije pripadao kle¬ 
ru svete Crkve jer Pahomije nije htio primati klerike u samostan bo¬ 
jeći se zavisti i oholosti koju bi to moglo izazvati među braćom. Če¬ 
sto je, naime, o tome pripovijedao braći: Bolje da se mi podredimo 
s poštovanjem Crkvi Božjoj. Za svetu službu dostajat će nam onaj 



kojega će nam dodijeliti biskupi, naši oci.« Kada je patrijarh Teofil 
htio zarediti Pahomijeva nasljednika Orsiesija, on je to otklonio ri¬ 
ječima: »Mi smo obični, nevažni laici.« Kakoje razvidno iz reče¬ 
noga, prvi su monasi otklanjah svete redove: jedni iz ljubavi prema 
povučenu samotničkome monaškom životu, a drugi iz strahopošto¬ 
vanja i osjećaja nedostojnosti prema svetim službama. Znalo se reći 
kako su prvi monasi izbjegavah biskupe i žene. Ove druge iz svima 
jasnih motiva, a biskupe su izbjegavali jer su se bojali da će ih ruko- 
polagati za svete službe. 

Ipak, u pojedinim monasima susrećemo istodobno i crkvene do¬ 
stojanstvenike, poput sv. Bazilija. To je pripomoglo boljemu razu¬ 
mijevanju odnosa monaha i zajednice vjernika. Sveti Bazilije »us¬ 
postavlja zajednicu asketa kao jezgru crkvenoga zajedništva. Ti su 
asketi odijeljeni od svijeta i evanđeoski ideal, koji je zajednički svim 
kršćanima, žive na poseban način, ah u zajedništvu Crkve kojoj je 
biskup na čelu«. Iz ispravne svijesti o Crkvi nastaje ispravno shva¬ 
ćen monaški život: »Ako smo svi mi koji smo stečenijednom nadom 
poziva, jedno tijelo te imamo za glavu Krista, onda smo jedni drugi¬ 
ma udovi. No ako nismo skladom Duha Svetoga srasli u cjelinu jed¬ 
noga tijela te ako je svatko od nas izabrao samoću, ne po miloj volji 
Božjoj da služi i pomaže u korist zajednice... kako onda možemo, 
raskoljeni i razdijeljeni, sačuvati međusobni odnos i služenje udova, 
odnosno podređenost svojoj glavi Kristu?« 

Kada je monaštvo poprimilo razne ekstremne oblike, osobito u 
Siriji, osjetila se veća potreba budnosti biskupa nad duhovnim živo¬ 
tom stada. Na Saboru u Kalcedonu 451. godine propisano je da bi¬ 
skupi moraju odobriti nove oblike monaškoga života. Biskupi su se 
uz to morah brinuti oko pravoga naučavanja vjere te oko sakrame¬ 
nata, tj. morali su postavljati poslužitelje euharistije koji su bih na 
usluzi pustinjacima i monaškim zajednicama, kakoje o tome već pi¬ 


sano. 



ODNOS PREMA ŽENAMA 


J. Lacarrier drži da su egipatski pustinjaci smatrali kako pustinja 
nije za žene. Razlog je mogao biti vrlo jednostavan: jer bi one medu 
njima predstavljale trajnu napast. Kada je otac Sisoes već bio star 
i bolestan, njegov mu učenik predloži da se presele u blizinu nase¬ 
lja kako bi mu mogao lakše biti na usluzi i olakšati bolesničke pat¬ 
nje. Starac mu odgovori: »Hajdemo tamo gdje nema žena!« Učenik 
začuđeno odgovori: »Ali, gdje nema žena osim u pustinji?« Ipak, 
znamo daje u pustinji bilo svetih žena i duhovnih majka. Njima ću 
posvetiti više prostora kasnije, govoreći o sv. Mariji Egipatskoj. Pa- 
ladije u svome glasovitom djelu spominje te časne žene koje su »mu¬ 
ževnom« snagom savršeno vodile duhovni boj. Ah nijedna od njih 
nije živjela u velikoj Egipatskoj pustinji, već na njezinim rubovima, 
vjerojatno radi sigurnosti. Majka Sara živjela je 60 godina na obali 
rijeke Nila. Majke Teodora i Sinkletika živjele su na periferiji Alek- 
sandrije. Otac Ivan iz Likopolija, koji je živio u pustinji, nije vidio 
ženu više od 40 godina. U prilog pretpostavci da žene redovito nisu 
živjele u velikoj pustinji govori i činjenica da se među najstarijim 
pustinjačkim izrekama nalaze samo dvije zgode koje govore o sve¬ 
tim ženama. Jednu zgodu opisuje Đula, učenik starca Besariona, a 
druga govori o dva pustinjaka koji su na svome putovanju pustinjom 
čuli zapomaganje iz jedne stijene. Nakon nekoga vremena otkrili su 
udubinu u kojoj je ležala starica na samrti. Tu je, u potpunoj izolira¬ 
nosti, služila Kristu 38 godina. Na samrti se obratila starcima rekavši 
kako ih je Bog poslao da ukopaju njezino tijelo. Upravo nam ta zgo¬ 
da govori kako ipak moramo ostaviti otvorenom mogućnost daje i 
duboko u pustinjskoj unutrašnjosti bilo svetih pustinjakinja. One su 
tamo živjele posve izolirane ih pak prikrivene odjećom monaha. 

Žene su za posvećene osobe bile trajna napast i nerijetko se đa¬ 
vao njima služio da zavede kojega mlada, neiskusna monaha, ali se 




demon nečistoće obrušavao i na starce. Neka se prostitutka hvalila 
svojim zavodnicima kako njezinim čarima nitko ne može odoljeti. 
Da im to dokaže, potrudila se zavesti glasovita pustinjaka. Jedne je 
večeri došla u njegovu ćeliju pod izlikom da se izgubila. On ju je lju- 
bezno primio u svoju ćeliju, ali osjetivši prisutnost zloduha koji gaje 
napastovao užgao je plamen i nad njega stavio svoje prste. Izdržao 
je tako do jutra ostavši bez svih prstiju. Kada se žena probudila i vi¬ 
djela njegove izgoijele ruke, toliko se prepala daje umrla od straha. 
Vidjevši da se žena još ne vraća njezini su prijatelji pošli u pustinja- 
kovu ćeliju pitajući gdje je žena? On im pokaže njezino mrtvo tije¬ 
lo i svoje prste govoreći: »Evo što mije učinila ova kći đavlova, ali 
pisano je: ne vraćaj zlo za zlo.« Starac se pomoli i uskrisi ženu koja 
je od tada živjela čisto. Nije stoga čudno da su monasi bježali od 
žena i biskupa; neki još dodaju: kao od vatre i vina. Nekoliko stolje¬ 
ća kasnije otac Ivan Moskovski mudro je izrazio taj strah riječima: 
»Sol dolazi iz vode, ali ako se približi vodi, topi se i nestaje. Tako i 
monah dolazi od žene, ali ako joj se približi, nestaje.« 

Neki su monasi pretjerivali u tome. Kada je jedan monah na putu 
susreo dvije monahinje, skrenuo je s puta i zaobišao ih u široku luku. 
Jednaje od njih, očito izazvana takvom reakcijom, povikala za njim: 
»Da si ti savršen monah, ne bi ni primijetio da smo žene!« Kasijan 
opisuje nekoga oca Pavla koji je jednom na putu susreo ženu. Čim ju 
je spazio, dao se u bijeg kao daje vidio pustinjskoga lava. No Bog ga 
je kaznio tako što je nedugo zatim ostao paraliziran i bio je prenesen 
ujedan ženski samostan gdje su ga posvećene djevice dvorile četiri 
godine, čisteći ga poput mala djeteta. 

Svaka medalja ima dvije strane. Tako je istina daje bilo i svetih 
žena koje su obraćale monahe koji su im se približavali sa zlim na¬ 
mjerama. Evagrijaje na pravi put upravila Melanija nakon to je bio 
pobjegao iz Carigrada da izbjegne ženu u koju se zaljubio. Kada je 
jednom otac Arsenije hladno primio rimsku matronu koja gaje po¬ 
sjetila i izgrdio djevojku koja je dotakla njegov plašt, primio je i pri- 



jekor: »Ako si monah, odi u brda!« Bilo je tako savršenih otaca koji 
se nisu plašili poći ni k prostitutkama i obraćati ih. 

Smisao za realnost pustinjačkoga života nije dopuštao da se pri- 
krije ni ova strana života. Sigurno daje napasti bilo, u samoći čak i 
više, ali nas zadivljuju herojske žrtve i snaga milosti s kojom su mo¬ 
nasi i monahinje odolijevali tijelu da posve čisto služe Bogu. Ohra¬ 
bruju nas i opisi onih koji su zavedeni, prevareni ili radoznali pali pa 
su nakon toga s većim žarom i poniznošću ustali i ustrajali do kraja. 

Mnogi su pustinjski oci držali da pustinja, kao ni za žene, nije ni 
za dječake. Neki je starac govorio: »Više negoli žena dječaci su đa¬ 
volska zamka monasima. Tamo gdje se nalaze vino i dječaci, ne tre¬ 
ba Sotona.« Jedna zgoda slično govori drugim riječima. Kada je 
Sotona pokucao na vrata nekoga samostana i kada je vidio da mu ih 
je otvorio dječak, okrenuo se i rekao: »Kada si ti ovdje, onda ne tre¬ 
bam biti ja.« Neki su tvrdih da dječake u pustinju ne vodi Bog već 
Sotona. I ove nam izreke odaju smisao za stvarnost i iskrenost. Ne 
skrivaju nam napasti koje su mogle biti velika sablazan. No ovdje se 
oprez ne odnosi samo na napasti vezane uz spolnost, dječaci su, nai¬ 
me, u pustinji rastresali i stvarali zbrku. 



ASKEZA 


Kada je jednom nakon teške borbe s demonima sv. Antun opazio 
sjajno svjetlo koje je silazilo na njega, prestale su sve boli koje su mu 
zadali demoni. »Antun je opazio kako muje prispjela pomoć; odah¬ 
nuo je... postavio je pitanje: 'Gdje si bio? Zašto nisi stigao na počet¬ 
ku da spriječiš moje muke?' Jedan muje glas odgovorio: ’Antune, 
bio sam ovdje nazočan, ali sam čekao da vidim tvoju borbu.'« Ova 
nam zgoda zorno govori o tome što je to askeza. To je čovjekov na¬ 
por, potpomognut Božjom milošću na putu do sjedinjenja s Bogom. 
Tome se naporu, na putu ostvarenja duhovnoga života, nije uvijek 
u povijesti kršćanstva pridavala ista važnost. U prvim je stoljećima 
bilo veoma naglašeno da krštenjem vjernik prima obvezu da se odre¬ 
kne poganskoga načina života i da počne kršćanski živjeti. Taj je pri¬ 
jelaz uključivao napor - askezu. Osim obdržavanja zapovijedi, odri¬ 
canje se za sve sastojalo od uzdržavanja odjela (post) te u milostinji. 
No ubrzo su se pojavila razna rigorozna učenja o asketskome življe¬ 
nju i moralnome ponašanju vjernika. Prve su se zajednice kršćana 
morale odupirati tim ekstremnim učenjima koja se općenito označa¬ 
vaju nazivom enkratizam. Taj izraz dolazi od grčke riječi encrateia, 
što u prijevodu znači uzdržljivost, samosvladavanje, obuzdavanje. 
Među enkratite ubrajaju se pojedine sekte poput gnostika, marcioni- 
sta, manihejaca, montanista i neki manje značajni pokreti. Neke su 
od tih sekta zabranjivale bračni život ili pojedinajela: meso, vino... 
Neki je biskup na Kreti u II. stoljeću htio svima u biskupiji nametnu¬ 
ti celibat, ne misleći da bi na taj način biskupija ostala kratka vijeka. 
Enkrateia / uzdržljivost nema isključivo negativno značenje, već je 
vrlo pozitivno vrjednovana u kršćanskoj duhovnosti i nije isključivo 
povezana s hereticima. Sv. Bazilije enkrateiu / uzdržljivost drži maj¬ 
kom čistoće. 



Crkveni oci i pisci, poput sv. Ireneja, nastojali su upućivati vjer¬ 
nike na umjeren put odricanja, ističući prije svega važnost motiva 
radi kojega netko prihvaća uzdržljivost, jer u kršćanstvu trapnja ne 
izvire iz dualističke filozofije i shvaćanja po kojemu tijelo treba tra- 
piti da bi se duša oslobodila. Novozavjetni spisi nipošto ne daju upo¬ 
rište takvim ekstremnim shvaćanjima. Već je sv. Pavao pisao kako 
nema nečistih jela (usp. 1 Tim 4,2-5) i kako je brak opravdan (usp. 1 
Kor 7). Ipak, vrlo rano u Crkvi se razvio ideal asketskoga života na¬ 
dahnut biblijskim likovima poput sv. Ilije i Ivana Krstitelja. Sv. Je¬ 
ronim, potičući monahe na askezu, piše: »Promislite, o monasi, vaše 
dostojanstvo. Ivan je prvi od našega zvanja; on sam je bio monah. 
Odmah nakon rođenja on je živio u pustinji, tamo se hranio, čeka¬ 
jući Krista u samoći... Krista nisu prepoznali u hramu, već je očito¬ 
van u pustinji... Blago onima koji nasljeduju Ivana od kojega nije ro¬ 
đen veći od žene. Onje čekao Krista koji je trebao doći i nije držao 
prikladnim svoj pogled svrnuti drugamo.« Unutar Crkve monaš- 
tvoje, kao pokret, doprinijelo da se askeza pravilno shvati i da bude 
ispravno vrjednovana. Iznimku predstavljaju neki predstavnici, 
osobito sirskoga monaštva, koji su iznalazili najmaštovitije oblike 
podčinjavanja tijela u asketskim vježbama. Ipak, u većini slučajeva 
monasi dijele mišljenje Pahomijeva nasljednika Orsiesija koji kaže 
da pretjeranu askezu najčešće sugerira đavao. 

Uz molitveni život askeza daje monaštvu poseban pečat te je mo- 
naštvo bez askeze nezamislivo. Askeza je isprva bila shvaćena kao 
dio molitve, kako su tumačili neki pustinjaci: »Tko posti, moh, i tko 
moli, posti.« Da bi se molitvom uzdigli do kontemplacije, po mi¬ 
stičnome doživljaju Boga, potrebno je zagospodariti sobom, svojim 
naravnim porivima, pročistiti svoje srce. Sveukupnost toga napora, 
usredotočena u poniranje Božjih tajna, Istočnjaci su označavah izra¬ 
zom anabasis ili epektasis, prema Fil 3,8-21. S druge strane, odu¬ 
ševljenje prvih monaha prema askezi možemo protumačiti i kao te¬ 
žnju prema svjedočkome životu. Ideal mučeništva koji više nije bilo 
moguće postići u poganskim arenama postizavali su upravo svakod- 



nevnim asketskim samosvladavanjem, otkidanjem od osnovnih ži¬ 
votnih potreba kao što su san, hrana, odijelo itd., i to sve s ciljem du¬ 
hovnoga napretka i stvaranja novoga čovjeka. 

Kroćenje tijela i druge asketske vježbe nipošto nisu imale smisao 
same u sebi, već su pomoću njih oci mijenjali svoje srce i zbližavali 
se s Kristom. Euzebije iz Emesa piše: »Vidjeli smo čovjeka koji se 
nije ženio, i naučismo ne uzimati žene. Vidjeli smo čovjeka koji nije 
imao gdje glavu nasloniti, i naučismo prezirati stvari... Vidjeli smo 
čovjeka koji je odbijao hranu da nas nauči postiti, ne riječima već 
primjerom.« Askezaje, dakle, shvaćena kao neizbježan dio naslje¬ 
dovanja i izraz ljubavi prema Gospodinu. Kadaje otac Amon iz Ni- 
trije posjetio sv. Antuna, obratio mu se riječima: »Moj je život tvrđi 
od tvoga, kako to da si ti slavniji od mene?« Otac Antun mu je od¬ 
govorio: »Zato što ljubim Gospodina više od tebe.« Sličnu pouku 
dao je svomu gostu i sv. Epifanije, biskup Cipra, koji je jednom po¬ 
zvao oca Hilariona: »Dođi kmeni da se susretnemo još jednom prije 
negoli napustimo ovo tijelo.« Kadaje otac Hilarion došao na ručak, 
poslužitelji su stavili pred njih zgotovljene ptice. Nakon što je biskup 
ponudio oca Elilariona, ovaj je spremno odbio: »Oprosti mi, od kada 
sam odjenuo monaško ruho, nisamjeo životinjskoga mesa.« Biskup 
mu odvrati: »Ja naprotiv, od kada sam odjenuo monaško ruho, nisam 
nikada dopustio da netko zaspi, a da nije u miru sa mnom, niti sam 
ja usnio ako nisam bio u miru sa svima.« Na to reče starac: »Oprosti 
mi, tvoj je život bolji od moga.« Mnogim takvim duhovnim opo¬ 
menama monasi su sebe i braću trajno opominjali da ne bi apsoluti- 
zirali askezu koja po svojoj naravi treba biti samo sredstvo. Vrlo je 
jasno to napominjala i majka Sinkletika: »Ako živimo u samostanu, 
moramo dati prednost poslušnosti, a ne askezi, jer poslušnost uči po¬ 
niznosti, a askeza oholosti.« Otac Hiperhijeje s malo ironije na¬ 
dodao: »Dobro je jesti meso i piti vino, isto kao što je dobro ne je¬ 
sti zlim govorenjem meso braće.« Prvi su monasi bili svjesni da 
askezi ne smije ponestati njezin kristološki temelj, inače ona presta¬ 
je biti opravdana. Hagiografski opisi brojnih asketskih podviga žele 



nam predočiti asketski život kao primjer herojskoga nasljedovanja 
Krista i moćna djelovanja milosti u životu slabih ljudi. Time se naj¬ 
češće željelo potaknuti čitatelje na nasljedovanje, kako će sv. Ata- 
nazije u životopisu sv. Antuna na usta umirućega sveca izreći svoju 
želju: »Trsite se da budete uvijek povezani s Gospodinom, zatim i 
sa svecima... o tome razmatrajte, na to mislite.« Zapravo, sve mo- 
naške izreke i zgode iz života pustinjskih otaca imaju prvenstveno 
cilj predočiti nasljedovanje Krista. To je temeljna tema koju razvija 
prvotno monaštvo. Kada su upitali oca Amona koji je to strm i uzak 
put, on odgovori: »To je put svladavanja svojih misli i uništenja sa¬ 
movolje radi ljubavi Božje. To je smisao riječi: Evo, mi sve ostavi- 
smo i pođosmo za tobom.« Brojna druga svjedočanstva potvrđuju 
nam važnost toga shvaćanja. Otac Izak iz Skitije učio je da monaški 
život treba nadasve nasljedovati primjer poniznosti Utjelovljene Ri¬ 
ječi: od trenutka kada je Riječ sebe ponizila uzevši lik sluge do tre¬ 
nutka kadaje strpljivo izdahnuo na križu. I veliki su palestinski mo¬ 
nasi, Barsanufije i Ivan prorok, naglašavah kako se monah treba s 
Kristom razapeti na križ. Otac Makarije je podsjećao monahe kako 
se time ne smiju hvaliti. Kada bi netko na svome tijelu nosio i Isu¬ 
sove rane, ne bi se smio uzdizati zbog toga jer se to ničim ne može 
zaslužiti. Sve što monah može jest da ljubi i da se trudi koliko mu 
sile dopuštaju. »Uzmi svoj križ i slijedi me. Te riječi ne znače da se 
moramo razapeti na križ i tako slijediti Gospodina, monah mora ra¬ 
zapeti sebe u odnosu na svijet, da se ne naveže na svjetske stvari, 
nadalje mora molitvom posve razapeti svoju pamet da ne zanemari 
svoje spasenje.« 

U iskopinama u Nitriji i Ćelijama arheolozi su pronašli u mno¬ 
gim ćelijama u maloj niši, najčešće na istočnome zidu ćelije, nasli¬ 
kan križ prikazan kao stablo života. Na toj liniji, gledajući askezu u 
svjetlu Kristova pashalnoga otasjtva, veliki je sveti Bazilije obrazla¬ 
gao svojim monasima motive asketskoga života. U svojemu djelu 
»Regulae morali« on navodi kako nije moguće biti Kristov učenik i 
robovati strastima ili kojoj drugoj ovozemnoj stvari ili vrludati izvan 



Božjih zapovijedi. U spomenutome djelu on donosi mnoge novoza- 
vjetne tekstove koji označavaju put nasljedovanja Krista odricanjem 
sebe (Mt 10,37-38; 16,24-25; Lk 9,61-62; 14,26-33). Nije, doduše, 
jasno odnose li se ti zahtjevi nasljedovanja samo na »neke«, u ovo¬ 
me slučaju monahe, ili su oni, po Bazilijevu shvaćanju, za sve koji 
žele biti dostojni Krista? Prvotni motiv i razložnost askeze za prve 
monahe bilo je nasljedovanje Krista, koje je nužno vezano s odrica¬ 
njem. 

Osim navedenoga motiva, askezaje među monasima opravdava¬ 
na sviješću vlastite giješnosti te je imala pokornički karakter, a ujed¬ 
no je bila i snažno sredstvo u borbi protiv novih grijeha i đavolskih 
zamka. Oci su učili kako askezom preduhitrujemo navale zloga. Ali 
askeza nipošto nije jamstvo pobjede nad obuzdanim napastima. Da¬ 
pače, po učenju oca Teone, koje nam je u svojim raspravama zapisao 
Kasijan, nakon duge i oštre askeze napasti mogu biti još jače. Đavao 
se zna poslužiti slabošću tijela koje se buni i ne voli askezu. Po uče¬ 
nju oca Teone, tri su neposredna uzroka napasti. Prvi je ljubav prema 
jelu koja prelazi u neobuzdanu strast i u nama potiče neuredna raspo¬ 
loženja. Ako se u vremenu uzdržljivosti (askeze) narav buni i nego¬ 
duje, za to nije kriva askeza, već sitost kojoj se ugađalo u prošlosti i 
kojom su se u nama nagomilali »sokovi« proždrljivosti i izbirljivo- 
sti. Sjećanje na okuse i slast jela i nakon duge askeze dovodi trapni- 
ka u napast te on može podleći toj napasti već samim popuštanjem 
u mjeri kruha i vode. To se stanje može suzbiti samo vrlo ozbiljnim 
postom i nadziranim pristupom hrani. Drugi povod napasti jest du¬ 
hovni nemar koji nastaje kada monah zapusti duhovni život. Takvo 
stanje nastupa kada monah nemarno obavlja svoj posao i ne mari za 
dušu te olako pripušta sebi nečiste misli iz prošlosti na koje se nado- 
vezuje mašta. Sve to može doći i nakon duga asketskoga života koji, 
nakon početna zanosa, nemarom uzrokuje trajno neraspoloženje i 
pobunu protiv asketskoga života. Treći uzrokje obeshrabrenje koje 
monah osjeti kada i nakon velika nastojanja i ozbiljna odricanja osje¬ 
ti svoju slabost ili ga đavao zavara svojim iluzijama o nemogućnosti 



duhovnoga napretka. Na taj način đavao navodi monaha da prezre 
askezu. Pustinjski su oci na temelju vlastitoga iskustva davali vrlo 
pronicljive savjete i upute za asketsku borbu. Znah su da u askezi ne 
treba pretjerivati i da se ne smije svatko ni bilo kako upuštati u borbu 
s đavlom. On zna prevariti i velike trapnike, a kamoli ne početnike. 
Zato se u pustinji trebalo dobro držati uputa duhovnih otaca. Bezu¬ 
vjetna poslušnost, disciplina i uredan život bih su preduvjeti asket¬ 
skoga života. Otac je Arsenije učio kako se đavao služi svakojakim 
načinima da nas zavede. Nekada nam pod izgledom dobra sugerira 
nešto što nas vrlo lako može odvesti u grijeh. Pustinjaka najčešće na¬ 
govara pod izlikom gostoprimstva, kako bi što bolje podvorio goste, 
a u stvari ga želi zavesti u proždrljivost. Drugoga nagovara da sku¬ 
plja milostinju za siromahe, kako bi ga zaveo pohlepom itd. Samo su 
se oni duhovni oci koji su molitvom i askezom ovladah sobom mogli 
»poigravati« poznavajući nemoć đavolskih nasrtaja. Pojedine zgo¬ 
de iz života pustinjaka željele su istaknuti upravo takav odlučan od¬ 
nos prema Sotoni prenoseći nam snažnu poruku kako u askezi treba 
ustrajati i kako je đavao u konačnici nemoćan prema onoj osobi koja 
živi s Bogom. Neki je starac, potaknut sažaljenjem prema jednome 
opsjednutom bratu, znakom križa istjerao Sotonu iz njega. Bijesni 
zloduh se okomio tada na njega govoreći: »Kada si me istjerao, sada 
ću doći k tebi.« »Dođi, bit će mi drago«, odgovorio je starac. Od toga 
je događaja prošlo dvanaest godina kako je starac nosio zloduha u 
sebi. Budući daje taj starac bio iskusan i Bogu ugodan asketa, znao 
je kako treba mučiti zloduha. Svaki je dan jeo samo dvanaest datulja. 
Na koncu je zloduh popustio i otišao od njega. Starac mu se u tome 
trenutku ironično obratio: »Zašto bježiš? Ostani još malo.« Ali mu je 
đavao odgovorio: »Odlazimjer samo Bog ima moć nad tobom.« 192 
Slično je i otac Ivan iz Likopolija pripovijedao svojim učenicima 
kako seje neki mladić, nakon što je godinama činio teške grijehe, 
potaknut milošću, pokajao i počeo asketski živjeti. Zatvorio se u jed¬ 
nu grobnicu i tu je danonoćno oplakivao svoj protekli život. Jednoga 
su ga dana demoni, rasrđeni radi njegova obraćenja, odlučili svlada- 



ti. Obuzele su ga sumnje o spasenju i o beskorisnosti tolike trapnje. 
Potom su ga smućivali sjećanjem na prošlost. Ali on je svemu tome 
odolijevao. Umorni i bijesni radi neuspjeha, jednoga ga dana dobro 
izudaraju te on osta polumrtav ležeći. Kada su ga roditelji pronašli 
u tome stanju, htjeli su ga ponijeti kući, ah se on toliko opirao da su 
ga morah pustiti sama. Iduće su ga noći opet napali zlodusi i ostavi¬ 
li ga ujoš goremu stanju. Kada su ga sljedećega danu u takvu stanju 
našli roditelji, htjeli su ga po svaku cijenu povesti kući, bojeći se za 
njegov život, no on se opirao posljednjom snagom. Treće noći đavli 
su se vratili i započeli svoje iživljavanje. No on je krajnjim naporom 
izgovorio: »Ne!« Na to se oni udalje urlajući od muke: »Pobijedio si, 
pobijedio si!« Od toga časa bio je oslobođen napasti. 



POST 


Jedna od prvih asketskih vježba koja je čekala novopridošla pu¬ 
stinjskoga učenika sastojala se u postu. Ako je iskušenik mogao iz¬ 
držati strog post koji je trajao tri-četiri dana, bio je to znak da može 
ostati u pustinji. Pustinjski su oci bili pravi isposnici i u tome su uži¬ 
vah osobito divljenje. Neki je brat u Skitiji obavijestio starca kako se 
približava velik korizmeni post. Starac mu je na to odgovorio: »Već 
pedeset godina ne marim za to kada počinje i završava post. Sav moj 
život je post.« Neki su pustinjaci ostajali do 40 dana bez hrane. 
Otac Jakov je bio uznemiravan od đavla nečistoće. Da bi pobijedio 
napast, povukao se u jednu pećinu i postio 40 dana. Braća su ga pro¬ 
našla polumrtva. Otac Sarmata je jedan od rijetkih kojije, slijede¬ 
ći savjet oca Poemena, često postio po 40 dana. Paladije spominje 
daje otac Makarije Aleksandrijski provodio korizmeni post 40 dana 
bez jela i pića. Samo je nedjeljom žvakao pokoji list kupusa, tek toli¬ 
ko da ima osjećaj hrane. Otac Ivan iz Likopolija, nakon odlaska u 
pustinju, do devedesete je godine jeo samo kruh i voće. Otac Horje 
jeo samo trave i korijenje, a deset posljednjih godina života nije ni- 
štajeo. Oci Ilija i Apolon je li su jednom tjedno. Otac Arsenije je tro¬ 
šio košaru kruha godišnje, i to dijeleći je s gostima. Oci Anufi Ivan 
uzdržavali su se isključivo euharistijom. Otac Heronje ostajao do tri 
mjeseca bez hrane, osim što je primao euharistiju. Neki su od njih na 
tajanstven način dobivali hranu. Otac Ivan iz Likopolijaje svaki tre¬ 
ći dan nalazio jedan hljeb na stolu. 

Većina monaha jela je ipak češće, najredovitije jedan obrok dnev¬ 
no, koji su uzimah nakon zalaska sunca. Kada bismo htjeli sažeti po¬ 
uke otaca o postu, onda bismo svakako morali naglasiti da ni u postu 
ne treba pretjerivati. Kadaje otac Josip upitao Poemena kako treba 
ispravno postiti, on mu odgovori: »Dobro je da onaj tko jede svaki 
dan ne jede do sitosti već malo manje.« Na to ga otac Josip upita: 



»Oče, zar ti nisi postio svaki drugi dan kada si bio mlađi?« Poemen 
muje odgovorio: »Zaista, postio sam i do tri i četiri dana, pa i cijeli 
tjedan. Oci koji su bili jaki sve su ove vježbe kušali i ustanovili daje 
dobro jesti svaki dan, ali malo; i tako nas poučili zlatnoj sredini koja 
nije preteška.« Paladije je zapisao daje sv. Antun Pustinjak jeo 
samo subotom i nedjeljom, dok sv. Atanazije izvješćuje daje sveti 
Antunjeo svaka dva dana, a ponekad i svaka četiri. Iz navedenih 
primjera možemo uočiti veliku šarolikost u načinu posta. Za pojedi¬ 
noga pustinjaka post je varirao ovisno o starosti, zdravlju i drugim 
okolnostima. Sveti Pahomije određuje u Pravilu da monasi jedu čak 
dvaput dnevno. Srijedom su i petkom postili, a u Korizmi su jeli tek 
nakon zalaza sunca. U Pahomijevim zajednicama vino i meso su bili 
dopušteni samo starcima i bolesnicima. 

Kakavje bio jelovnik monaha? Glavna hrana bio je kruh. Jedan 
hljeb iznosio je oko 150 dkg i bio je dug oko 12 centimetara. Dva 
kruha težila su 12 onča ili, po rimskome mjerenju, jedna libra, pri¬ 
bližno 340 dkg. Prosječan egipatski seljak je u to vrijeme jeo oko 
pet libri kruha dnevno. Paladije spominje kruh od šest onča. Prili¬ 
kom posjeta sv. Pavlu sv. Antun uzima jedan, a tri daje Pavlu. Po 
Kasijanovu kazivanju, dnevni obrok pustinjaka bila su redovito dva 
kruha. Jednoga bi pojeli u deveti čas (oko tri popodne), a drugi bi 
ostavili u pričuvi i pojeli s gostima. Ako nije bilo gosta, pojeo gaje 
sam navečer. 

Jedna zgoda svjedoči nam o uvjerenju prvih monaha kako je post 
karizma, tj. dar od Boga i znak njegova blagoslova, a ne uspjeh vla¬ 
stite uzdržljivosti. Kada Bog nekome oduzme svoju pomoć, taj više 
ne može blagoslovljeno postiti. Nekije pustinjakjeo tri kruha dnev¬ 
no. Jednom su mu u posjet došla braća. Kada je došlo vrijeme jela, 
on je stavio pred njih tri kruha. Budući daje tijekomjela opazio da 
im ne će biti dosta, donio je još tri kruha. Kada su sve pojeli i nasitili 
se, starac ihje izgrdio što su toliko pojeli: »Braćo, ne treba ugađati 
tijelu.« Drugoga je dana starac jeo sam, kao i obično, tri hljeba. Ali 
kada ihje pojeo, još je osjećao glad. Ipak se suzdržao. Isto je osjećao 



i narednih dana. Uvidjevši da je počeo slabjeti u trapničkome životu 
osjetio je da gaje Bog napustio te se sa suzama molio tražeći razlog 
zašto se Bog udaljio od njega. Na to mu se ukazao anđeo koji mu 
reče: »To ti se događa zato što si osudio braću. Znaj da onaj tko se 
može uzdržati ili učiniti što god dobra ne čini to po svojoj moći, već 
po Božjoj dobroti koja čovjeka osnažuje.« Sličnu zgodu pripovi¬ 
jeda Kasijan. On je jednoga dana posjetio nekoga pustinjaka koji ga 
je predvečer ponudio jelom. Kada su sve pojeli, starac ponudi još, 
na što ovaj odgovori kako ne može više. Starac začuđeno odgovo¬ 
ri: »Već šest puta danas jedem s gostima ijoš sam gladan a ti jedeš 
sada prvi put i govoriš da ne možeš više.« Koliko je post bio te¬ 
žak, svjedoči Kasijan i na usta oca Izaka koji poučava kako svlada¬ 
ti trbuhougađanje: »Ako me uznemiruje želja zajelom i ako idem u 
potragu zajelima koja pustinja ne poznaje, ako u ovoj zastrašujućoj 
pustoši udišem miris jela s carskog dvora te ih počinjem željeti i pro¬ 
tiv svoje volje? Tada trebam reći: 'Bože, u pomoć mi priteci; Gospo¬ 
dine, pohiti da mi pomogneš.' Jesam li možda napastovan da jedem 
prije vremena ili se moram boriti svom duševnom snagom da ne pre¬ 
koračim razboritu i trijeznu mjeru? Plačući ću reći: 'Bože, u pomoć 
mi priteci; Gospodine, pohiti dami pomogneš.'« 

Uz navedene namirnice pustinjaci su koristili sol te razno voće 
i povrće. Sve su te proizvode ili sami uzgajah ili kupovali na tržni¬ 
cama kada bi odlazili prodavati svoje proizvode: košare, prostirače 
i konope. Rjeđe su rabili ulje. Ono je služilo kao svojevrstan ustuk. 
Začinili bi svoj siromašan obrok s dvije-tri kapi ulja, tek toliko da se 
ne bi mogli hvaliti svojim podvigom. Sušeno voće i masline držali 
su u glinenim ćupovima. Često su u njih spremah i raznovrsno lisna¬ 
to povrće koje su čuvah natopljeno u octu i soli. Sve mahunarke su 
čuvali suhe, a prije jela bi ih namakali. Rijetki su kuhah. Vjerojatno 
se u dekadentno doba sve više počelo i kuhati. Nalazišta u Ćelijama 
potvrđuju tu pretpostavku jer su nađene mnoge manje i veće peći. 
Svakako su pustinjski oci na kuhanje gledah nevoljko ih čak osuđu¬ 
jući ga. Kadaje neki otac posjetio svoga susjeda, zatekao gaje kako 



namače kruh u slanu vodu. Prekorio gaje govoreći: »Ako želiš je¬ 
sti juhu, pođi u grad, a ne u pustinju.« Otac Sisoes je govorio: »Jedi 
svoj kruh i sol i ne ćeš morati kuhati.« Bilo je i onih koji su na razne 
načine otežavah svoj post. Otac Izak je miješao pepeo iz kadionice 
s kruhom koji je jeo. 

Pustinjaci i ostali monasi nisu nikada jeli meso. U pustinji nije 
bilo dopušteno jesti meso ni starcima, ni bolesnicima, ni gostima. 
Istini za volju, rijetko ili nikada nisu gajeli ni egipatski seljaci radi 
siromaštva. Što se tiče vina, tu su običaji različiti. Od oca Poemena 
nadalje mnogi su navodili kako vino nije za monahe. Mnogi ga nisu 
nikada pili. Kada su u Skitiji nekoga starca ponudili vinom, rekao 
je: »Udaljite od mene taj smrtonosni otrov.« Ostali su pili najče¬ 
šće samo kada su bih okupljeni na synaksi i na euharistiji, tj. u za¬ 
jedništvu s braćom. Mnogi su držali daje tom prigodom dobro uzeti 
malo vina jer se tako monah mogao vježbati u poniznosti i na taj na¬ 
čin iskazati bratsku ljubav. Dakle, vino je bilo ostavljeno na osobnu 
savjest. Otac Ksantijaje izagnao demona ispijajući čašu vina, kao i 
Krist kojega su farizeji prozvali vinopijom. 

U pogledu ishrane u pustinji je postojala velika šarolikost, ali i 
jednodušnost u uvjerenju kako se monah mora vježbati u odricanju. 
Premda ne poznavajući psihologiju u suvremenome smislu te rije¬ 
či, oci su dobro poznavali što je čovjek i koje sve sile njime vlada¬ 
ju. Nisu bih skloni svaku sklonost prema hrani pripisati napasniku. 
To nam svjedoči i učenje sv. Antuna Pustinjaka: »Držim da u tijelu 
postoji urođeni naravni poriv, ali on ne djeluje ako duša ne će: to je 
običan tjelesni poriv koji nije strastven. Postoji zatim jedan drugi po¬ 
riv koji izvire hranjenjem i brigom o tijelu raznim jelima i pićima. 
Zagrijana tim tvarima, krv budi energije u tijelu. O tome kaže Apo¬ 
stol: 'Ne opijajte se vinom u kojem je razuzdanost!', a Gospodin je 
u evanđelju zapovjedio učenicima: 'Pazite da vam srca ne otežaju 
od razuzdanosti i pijanstva.' Postoji i treći poriv koji vlada u onome 
koji je pobijeđen zavišću đavla. Može se reći da postoje tri tjelesna 



poriva: jedan dolazi od tijela, drugi odjela kada se neumjereno uzi¬ 
ma, a treći od đavla.« 

Zgoda iz života sv. Dositeja dočarava put privikavanja na mo- 
našku ishranu i post. Oci su doista bili iskusni vođe koji su znali 
uvesti novake u svijet duhovne stvarnosti. Kada je mladić Dositej 
bio povjeren ocu Dorotej u da ga on vodi u duhovnome životu, ovaj 
muje kodjela naložio: »Jedi do sitosti, da vidim koliko ti hrane tre¬ 
ba.« Nakonjela Dositej reče svome duhovniku: »Pojeo sam kruh i 
pol.« »Jesi li sit?« zapita ga otac Dorotej. »Jesam«, odgovori on. Na 
to će mu Dorotej: »Unaprijedjedi kruh i četvrtinu od one druge po¬ 
lovice. Drugu četvrtinu podijeli na dva dijela ijedan dio pojedi, a 
drugoga se odreci.« Nakon stoje narednih dana činio tako, upita ga 
otac Dorotej: »Dositeju, jesi li gladan?« »Jesam malo«, reče učenik. 
Ali nakon nekoliko dana privikavanja, kada ga otac opet upita je li 
gladan, on odgovori: »Dobro sam, zahvaljujući tvojim molitvama.« 
Na to mu otac Dorotej opet naloži: »Onda se od sada odreci onoga 
preostalog dijela one četvrtine kruha.« Nakon nekoliko dana opet ga 
upita otac Dorotej kakoje. »Dobro sam, oče«, odgovori Dositej. Na 
to reče otac Dorotej: »Sada podijeli drugu četvrtinu na dva dijela i 
jednoga se dijela odreci.« I tako je malo-pomalo, s Božjom pomoći, 
prispio na četvrtinu kruha dnevno, koliko je bilo određeno po običa¬ 
ju monaškoga življenja. 

Asketski je život podrazumijevao i otkidanje od sna. Monasi su 
malo spavali, tj. barem su pola noći bdijući molili. Aphypnistes I 
bdjenje je jedan od bitnih elemenata monaškoga života. Sv. Dorotej 
opisuje u svojim duhovnim poukama kako je zbog dužnosti samo¬ 
stanskoga gostioničara i zbog krhka zdravlja bio veoma umoran te 
bi ga san svladao pa često nije dolazio na bdjenje. Kada bi ga za to 
zaduženi brat probudio, on bi se u polusnu odazvao i opet nastavio 
spavati, ali bi kasnije bio veoma žalostan. Svojoj je slabosti doskočio 
tako stoje zamolio dvojicu braće da ga bude i održavaju budnim za 
vrijeme bdjenja. Otac Hiperhije je govorio: »Monah koji bdije reci- 



tirajući psalme, hvalospjeve i pjesme, udaljuje od sebe noćne more« 
i još: »Monah koji voli bdjeti i moliti, preobražava noć u dan.« 

Monaška je askeza uključivala i šutnju. Kada je neki brat zapitao 
oca Poemena je li bolje govoriti ih šutjeti, on mu je odgovorio: »Tko 
govori iz ljubavi prema Bogu, čini dobro i tko šuti iz ljubavi prema 
Bogu, isto čini dobro.« Isti je starac također govorio: »Ima jedan 
čovjek koji izgleda kao da šuti, a njegovo srce sudi druge; taj uvijek 
govori. Ima ijedan drugi koji govori odjutra do noći i čuva šutnju 
jer ne kaže ništa što ne bi bilo izgrađujuće.« Iz tih riječi možemo 
uočiti vrlo istančanu psihološku osjetljivost za raspoznavanje prave 
i prividne šutnje. Prava šutnja znači odsutnost nutarnjih šumova. To 
stanje vrlo slikovito opisuje Evagrije Pontski: »Kada boca neko vri¬ 
jeme nepomično stoji, talog se slegne i voda opet postaje svijetla i 
prozirna. Tako je i s našim srcem: kada nađe mir i duboku tišinu, ono 
odrazuje Boga.« Prava monaška šutnja nadovezuje se na iskustvo 
Božjih tajna o kojima su se ponekad oci izražavali služeći se slikom 
Božje šutnje. Sv. je Ignacije Antiohijski pisao Magnežanima: »Samo 
je jedan Bog koji se objavio po Isusu Kristu, svome Srnu, koji je nje¬ 
gova Riječ proizišla iz šutnje.« Sveti Augustin pita svoga slušate¬ 
lja: »Kada govorimo o Bogu, što se čudiš ako ne razumiješ? Zaista, 
kada bi razumio, više ne bi bio Bog... Što da činimo? Da šutimo? Ah, 
kada bi bilo moguće. Jer u šutnjije razum zaokupljen nečim dostoj¬ 
nim neizrecivoga. U stvari, sve što se može reći nije neizrecivo, na¬ 
protiv, Bog je neizreciv.« 

Monasi su nasljedovah Isusovu šutnju, kako kaže sv. Ivan Kli- 
mak: »Isusova šutnja posramila je Pilata, a šutnja pobožna čovjeka 
uništava oholost.« Cjelovitu su šutnju obdržavali monasi hesyha- 
sti. Otac Ivan Kl imak kaže: »Onaj koji je zavolio hesyhiu, zatvorio 
je svoja usta. A onoga koji voli da luta, iz ćelije izgoni strast.« U 
staroslavenskome crkvenom jeziku hesyhia je izravno bila poveza¬ 
na sa šutnjom te se izraz prevodio riječju »ćutanje«, a hesyhasta se 
nazivalo molčanik. Poseban režim šutnje i komuniciranja imali su 
zatvornici / rekluzi koji su život provodili zatvoreni u ćelijama. Če- 



sto su potpunu šutnju obdržavale svete majke prikrivene odjećom 
monaha, skrivajući svoj ženski identitet. Budući da ihje glas najlak- 
-e mogao odati, bile su prisiljene šutjeti. Otac Đula je pripovijedao 
kako je idući pustinjom s ocem Besarionom stigao do pećine gdje su 
našli nekoga monaha kako isprepliće palmine grane. Na njihovo ču¬ 
đenje nije ih ni pozdravio niti ikojim znakom pokazao da ihje pri¬ 
mijetio. Otac Besarionje na to rekao svome bratu: »Pođimo dalje 
jer ovaj otac nije siguran u svojoj savjesti da može s nama govori¬ 
ti.« Nakon posjeta ocu Ivanu, prilikom povratka, kada su opet stigli 
do one pećine, starac Besarion reče: »Uđimo, možda mu je Bog dao 
znak da može s nama govoriti.« Ali kada su ušli, našli su onoga mo¬ 
naha mrtva te su ga htjeli pobožno sahraniti. Dok su pripravljali nje¬ 
govo tijelo, otkrili su daje to bila žena. Otac Besarionje udivljeno 
zaključio: »Vidi, brate, kako i žene pobjeđuju Sotonu, a mi u gradu 
živimo kao kukavice.« Kod eremita šutnja je najčešće bila sama 
po sebi razumljivajer su oni živjeli sami. Poznato je da su neki mo¬ 
nasi trajno šutjeli. Među cenobitima trebalo je posebnim propisima 
odrediti vrijeme govorenja i vrijeme šutnje. Sv. Pahomije u svome 
pravilu zahtijeva od monaha potpunu šutnju noću, za vrijeme moli¬ 
tve ijela. U ostalo vrijeme moglo se razgovarati samo o svetim stva¬ 
rima ili su morah šutjeti. 

U duhovnoj tradiciji Istoka asketskoje čišćenje imalo cilj dove¬ 
sti monaha u stanje obuzdanih strasti - apatheia. Tome stanju du¬ 
hovnoga života prethodio je naporan rad na sebi (praxis, praktike) 
- askeza. Napredujući na tome putu samosvladavanja nadolazi theo- 
riaphysike ili kontemplacija Božje prisutnosti. Potom slijedi najviše 
moguće uzdignuće u duhovnome životu, nazvano gnosis i teolo¬ 
gija, tj. najviše moguće poznavanje Boga na zemlji. Počevši od Ori- 
gena i Evagrija ta se terminologija, u raznim varijantama, ustalila u 
asketici. Čovjeka koji se zaputio na put askeze na Istoku su zvali 
arharios - početnik, onoga kojije ustrajao dugo godina u asketsko- 
me životu nazivah su pm kop ton, tj. onaj koji napreduje, a onoga koji 
je dostigao cilj nazivah su teleios - promatrač ih zornik. 



Sv. Bazilije u svojim pravilima izlaže asketski hod koji nam 
može konkretno dočarati put kojim su oci vodili svoje učenike u 
odricanju. Onaj koji se želio uzdići do Boga morao je najprije oči¬ 
stiti svoje srce, kao što se voštana pločica čisti prije negoli će na nju 
biti napisan novi tekst. Po sv. Baziliju, srce se najbolje čisti u samo¬ 
ći i molitvi. U samoći i molitvi monah nauči živjeti bez izvanjskih 
uznemiravanja i upoznaje nutarnji život duše. Tim putem pročišća¬ 
vanja ostvaruje se pozitivan iskorak i prianjanje uz Boga. »Povla¬ 
čenje od svijeta ne znači tjelesni odlazak od njega, već razdvaja¬ 
nje duše od naklonosti prema tijelu te napuštanje gradskoga života, 
doma, osobnoga posjedovanja, prijateljstva i prijatelja, posjedova¬ 
nja životnih sredstava, posla, društvenih odnosa i znanja dobivena 
od ljudskoga naučavanja, a to također znači spremnost na primanje 
dojmova u srce izazvanih božanskom uputom... U dostizanju ovo¬ 
ga najviše nam pomaže samoća pošto smiruje naše strasti i daje slo¬ 
bodan povod da ih potpuno odvoji od duše.« Bazilijevje asketski 
nauk praktičan i usmjerenje prema izgradnji pravoga bratskog ži¬ 
vota, utemeljena na Bogu. Zato on daje vrlo praktične upute: »Prije 
svega trebao bi (monah) paziti da ne bude neotesan u razgovoru, već 
da postavlja pitanja bez svadljivosti i da odgovara bez razmetanja; i 
da ne prekida govornika dok govori štogod korisno, da ne bude brz 
umetati svoje vlastite riječi poradi hvastanja, već da pazi na uzdržlji- 
vost u obojemu: u govorenju i slušanju.« Nastavlja, ne zanemaru¬ 
jući obične detalje svakodnevnoga života: »Kao što bi trebalo uzeti 
u obzir ostvarivu korist u slučaju odijevanja, tako i u slučaju ishra¬ 
ne. Kruh će zadovoljiti trenutne potrebe, voda će utažiti žeđ, ako je 
čovjek zdrav, a tu je i izbor svega povrća i voća koje pomaže čuvati 
tjelesnu snagu za neminovne potrebe. I ne bi trebalo pokazivati po- 
mamnu proždrljivost u jedenju, nego u svim prilikama valja sačuvati 
sabranost, blagost i uzdržljivost... San bi trebao biti lagan i lako pre- 
kidiv, što prirodno slijedi umjerenu ishranu; i trebao bi biti namjerno 
prekidan razmatranjem uzvišenih stvari.« 



U asketskome učenju palestinskoga monaha, svetoga oca Doro- 
teja, također je uočljivo duboko poznavanje ljudske naravi i pošti¬ 
vanje zakonitosti postupna zrjenja. To znači da asketski može živje¬ 
ti samo onaj tko postavi zreo, zdrav i solidan temelj ljudskosti. Ako 
je u našoj naravi već nešto bolesno, tada se ni askeza ne će razviti u 
dobru smjeru. U asketskome hodu se ili napreduje ili nazaduje, ne¬ 
moguće je stajati na mjestu. Izvornost Dorotejeva duhovnoga učenja 
sastoji se u tome što on pretpostavlja duhovno vodstvo kao veoma 
važnu ih čak presudnu pomoć onome tko želi duhovno rasti. Kada 
nas salijeću misli (logismoi), u nama se spontano budi želja za nji¬ 
hovim ostvarenjem. Askeza se sastoji u odbacivanju zlih misli jer 
one vode u grijeh. Dorotej postavlja pitanje: kako mi možemo razli¬ 
kovati u sebi one misli koje moramo slijediti od onih koje moramo 
odbaciti? Naime, iz iskustva znamo da nam se mnogo puta zle misli 
predstavljaju kao dobre te da u trenutku odluke ne vidimo kako nas 
one vode u propast. Ako ih slijedimo, moguće je živjeti u zabludi i 
na koncu, kadaje već kasno, uvidjeti nepopravljivu prijevaru. Samu 
pojedincu je otežano razlučivanje misli, tj. objektivnost u donošenju 
odluka, budući da u svakome od nas postoji sklonost, naklonost koja 
je poduprta samovoljom (prospatheid) i požudom. Stoga se onaj koji 
se zaputio u asketski život ne smije pouzdati u svoje vlastite sudove. 
Tim više što, osim sklonosti i samovolje, u nama najčešće nastupa 
i samoopravdavanje donesenih odluka, kakve god one bile (dikaio- 
ma). Pojedinac koji želi napredovati u asketskome i duhovnom živo¬ 
tu ne smije popuštati i udovoljavati svojim mislima. Još je gore kada 
ih, u sebi ili pred drugima, počne opravdavati, kako to neki čine vrlo 
pobožno, navodom iz Biblije ih izrekama svetih otaca. Tako se ulije¬ 
će u veliku opasnost da monah umjesto askete postane duhovni sli¬ 
jepac. Moguće je i čitav život proživjeti u iluziji o tome kako smo na 
dobru putu, zavaravajući se mislima o vlastitoj svetosti, poniznosti, 
poslušnosti, a u stvari moguće je da se upravo u toj duši ukorijenila 
đavolska oholost. 




Da bi sve to izbjegli, monasi moraju svoje misli već u samu po¬ 
četku očitovati duhovnome ocu (exagoreusis). Sveti Dorotej nam u 
svojim duhovnim poukama daje mnoštvo ilustracija iz života kako bi 
predočio stvarnost askeze. Prikazuje, pomoću priče, da monah može 
u malo vremena deset puta pobijediti svoju samovolju. Kada iziđe iz 
ćelije da malo prošeće, opazi neki predmet prislonjen na zid samo¬ 
stana koji privuče njegovu pozornost i misao (logismos) mu odmah 
sugerira: pogledaj što je to. Ali on ne udovoljava svojoj znatiželji i 
ne zaboravlja daje izišao iz ćelije samo zato da malo prošeta. Potom 
na putu susretne dvojicu braće kako razgovaraju. Misao mu savjetu¬ 
je: priključi im se te se i ti uključi u razgovor. Ali on ni ovoga puta ne 
udovoljava svojoj znatiželji. Ne zaboravlja daje izišao samo malo 
prošetati i da pritom ne smije kršiti šutnju. Prolazeći pokraj kuhinje 
misao mu savjetuje: pogledaj što kuhar pripravlja za ručak. No onje 
jači od te nutarnje sugestije, ne ide u kuhinju i pobjeđuje samovolju 
i ovoga puta te koliko god još puta želi. 



SHVAĆANJE ČOVJEKA 


Govor o askezi nužno pokreće važno pitanje o tome kako su mo¬ 
nasi gledali na čovjeka, posebno na to kako su shvaćali odnos duše i 
tijela. Prvi monasi su bili, ustalom kao i mi danas, ljudi svoga vreme¬ 
na. Na njihove poglede i shvaćanja imao je upliva tadašnji mentalitet 
ljudi, tadašnje teološke škole, osobito Origenovo učenje. Shvaćanje 
čovjeka unutar jedne sredine i vremena utjecalo je i na formiranje 
monaške duhovnosti, tim više što je kršćanstvo tada prihvaćalo ele¬ 
mente antropološkoga shvaćanja u konkretnoj grčko-rimskoj filozo¬ 
fiji i kulturi. 

Polazište kršćanske duhovnosti nije čovjek već Bog i činjenica 
koju Biblija navodi već na prvoj stranici: daje čovjek stvoren na sli¬ 
ku Božju. Iz toga slijedi da čovjek svoj smisao može otkriti jedino 
ukoliko je upravljen na Boga i traženje božanskoga odraza u sebi. 
Stoga kršćanska duhovnost zahvaća dublju razinu u čovjeku, tj. ona 
se ne zaustavlja samo na površinskome, osjetnom i vidljivom, već 
traži skriveno, duhovno, božansko i neizrecivo. Usmjerenost na te 
unutarnje dimenzije i njihovo proživljavanje kod monaha prisvaja 
prvenstvo pred svim ostalim aktivnostima i postaje nužnost koja, 
kao i sve specijalizacije, suzuje područje čovjekove djelatnosti. Zna¬ 
mo, naime, iz iskustva da nije moguće produbiti istodobno spoznaje 
na svim područjima ljudskoga života. Zato nastaje otkidanje od svi¬ 
jeta, materijalnih dobara i potreba. Čovjek »gol i sam« kreće u potra¬ 
gu za Bogom i za spoznajom sebe. Tojejedan od motiva odricanja 
i askeze. Ona nije sama sebi svrhom, a još manje je odraz prijezira 
prema tijelu i materiji. Monah je čovjek koji je obuzet egzistencijal¬ 
nom neuravnoteženošću jer kao i sva druga bića pripada prirodi, a 
isto je tako nadilazi sviješću o sebi i svojim duhovnim stremljenima 
te se pita čemu dati prvenstvo, što zapostaviti (ako treba)? Tu se po¬ 
stavlja pitanje odnosa naravi i nadnaravi, tj. milosti. Na temelju dva- 



ju primjera vidjet ćemo kako su to pokušali riješiti monaški učitelji, 
Evagrije iz Ponta (345.-399.) i Makarije Egipatski (f 400.). 

Već je istaknuto kako je polazište razmišljanja uvjerenje da je 
čovjek slika Božja (usp. Post 1,27). No pali, giješni čovjek gubi bo- 
žansko naličje koje u sebi nosi. Istodobno u njemu ostaje kakva-ta- 
kva slika onoga po kojemuje stvoren. Stogaje u životu cilj ponovno 
postići oblikovanje nepomućene slike Božje u sebi - oboženje. Cilj 
je čovjekova života na zemlji obnova sličnosti s Bogom. Evagrije iz 
Ponta, učenik Kapadočana i Origena, želeći što bolje pojasniti situa¬ 
ciju čovjeka u odnosu na Boga, poslužio se neoplatonskim pojmom 
prirodne božanstvenosti ljudskoga uma. Po Platonu, osim pojavno¬ 
ga svijeta, postoje i vječne ideje. Filozof se izdiže iznad pojavnosti, 
iznad tijela koje, po njegovu shvaćanju, degradira dušu. Duša stoga 
teži oslobođenju od tjelesnih okova da bi dospjela u božanski svijet 
vječnih ideja. Evagrije iz toga zaključuje kako materija po sebi ne 
objavljuje Božju prisutnost u nama, već se molitvom duh oslobađa 
od tijela da bi se predao svojoj pravoj djelatnosti, a to je, po Eva- 
griju, čista molitva, spomenuta već u poglavlju o molitvi. Najjed¬ 
nostavnije rečeno, »pustinjski filozof« tvrdi, pod utjecajem platon¬ 
ske antropologije po kojoj je čovjek shvaćen kao intelekt zarobljen 
u materiji, da tijelo nema mjesta u duhovnome životu. Treba tome 
shvaćanju pretpostaviti tada uvriježeno razumijevanje čovjeka kao 
trovrsna bića koje posjeduje NOUS - duh, inteligenciju, PSYHE - 
dušu po kojoj je vezan s trećim dijelom, a to je SOMA - tijelo. Aske¬ 
zom se duh vraća Bogu. Napor askeze rađa apatheiju, apatheia rađa 
gnozu i teologiju, tj. poznavanje Boga. U Evagrijevim je spisima 
opisan složen i dug put oslobađanja prema kojemu su tijekom po¬ 
vijesti mnogi teolozi bih suzdržani. Hans Urs von Balthasar prosu¬ 
đuje daje »Evagrijeva mistika bliža budizmu negoli kršćanstvu«. 
Davno prije navedenoga suvremenog teologa sv. Jeronim je rekao 
da Evagrije hoće od čovjeka načiniti »kamen pred Bogom«. Ipak 
se Evagrijev utjecaj znatno osjetio u kasnijim monaškim učiteljima, 
npr. Paladiju, Ivanu Klimaku, Izaku, Kasijanu i dr. 



Otac Makarije Egipatski, koji je neko vrijeme bio Evagrijev uči¬ 
telj, poput većine pustinjaka nije poznavao klasičnu filozofiju te se 
prvenstveno oslanjao na biblijski pojam čovjeka po kojemu je čo¬ 
vjek jedinstvena cjelina i kao takav dolazi u susret s Bogom. Uz to 
otac Makarije svoje učenje temelji na činjenici utjelovljenja. Po nje¬ 
mu, monaški život nema cilj oslobađanje duha od »okova« tijela, već 
daje mogućnost da se već ovdje na zemlji uđe u eshatološku Božju 
stvarnost. Čovjek je u cjelini stvoren kao slika Božja pa je stoga i s 
tijelom usmjeren svome ostvarenju i proslavi (proslavljeno tijelo). 
Otac Makarije piše: »Slava koju sveci čak i danas imaju u svojim 
dušama obući će na dan uskrsnuća i njihova gola tijela i podići se na 
nebesa. Tada će naše tijelo i naša duša vječito boraviti s Gospodinom 
u kraljevstvu nebeskome... I zbog toga u uskrsnuću će i njihova tijela 
primiti vječna dobra od Duha Svetoga i bit će prožeta slavom koju, 
već sada, njihove duše osjećaju i posjeduju.« Ovaj navod zorno 
predočuje Makarijevo biblijsko nadahnuće pa je i njegova duhov¬ 
nost stvarnija od Evagrijeve. To potvrđuje i sljedeća njegova misao: 
»Kada čuješ govoriti daje Krist sišao u podzemlje i oslobodio duše 
koje su bile zarobljene, nemoj misliti da su te stvari jako daleko od 
onih koje se sada ostvaruju. Vjeruj mi daje srce grob gdje su zako¬ 
pane misli i namjere, okovani od teške tame.« Makarijevo shva¬ 
ćanje čovjeka utjecalo je, kao s druge strane i Evagrijevo shvaćanje, 
na kasnije autore koji su askezu shvaćali prvenstveno kao pokorava¬ 
nje i umrtvljivanje tijela već prema njihovu duhovnome stremljenju. 
Mnogi od njih učili su, kao i otac Makarije, da i tijelo sudjeluje u su¬ 
sretu s Bogom. 

Na tragu ovih dvaju shvaćanja pojavile su se u povijesti, sjedne 
strane, stoička kritika života, a, s druge strane, asketska kritika ze¬ 
mlje. No to nije značilo osudu zemaljskoga života i tijela, već je ta 
napetost označavala put u aktivan i stvaralački život. Tijekom po¬ 
vijesti bilo je i mnogo zastranjenja (platonski dualizam i materijali¬ 
zam), ali je prevladavalo mišljenje da samo čovjek kao cjelina može 
primiti milost, a ne samo neki njegov dio, bilo duša, bilo tijelo. U 



tome smislu ni oboženje nije uzdignuće intelekta ili neka demateri- 
jalizacija. Bog je potpuno transcedentan i nije mu bliži duh od mate¬ 
rije. Jedino prihvaćajući cijela čovjeka, kao jedinstvena bića, u pra¬ 
vome se smislu naglašava njegov misterij i njegova drama. 



IZGRADNJA KREPOSTI 


U tumačenju antropološkoga shvaćanja, koje je formiralo mo- 
naški stav prema ovozemaljskome životu, morali smo se barem na¬ 
kratko udaljiti od konkretna i jednostavna stila kojim su govorili i 
učili pustinjski oci i prvi monasi. Bilo je to nužno da ne zaobiđemo i 
taj dio povijesne istine. Bilo je zaista monaha koji su, poput Evagri- 
ja, bili pravi teoretičari, ljudi uma i pera, koji su uz to držani pravim 
učiteljima duhovnoga života. 

Kada je riječ o izgradnji krjeposti, onda nas sama logika stva¬ 
ri vraća u konkretan i razumljiv jezik monaške svakodnevice. Otac 
Poemen je učio: »Da bi neki čovjek mogao sagraditi kuću, mora sa¬ 
brati mnogo materijala i različita oruđa. Tako i mi uzimamo pomalo 
od svake krjeposti.« Na više mjesta u izrekama i poukama pustinj¬ 
skih otaca nalazimo sličnu, vrlo slikovitu usporedbu, u kojoj se mo¬ 
nah uspoređuje s čovjekom koji je nakanio graditi kuću. Origen sim¬ 
bolički tumači redak iz Knjige Izlaska koji se odnosi na babice koje 
su prilikom rađanja puštale na životu hebrejske dječake. Zapisano 
je da im je poradi toga Gospodin podigao kuću jer su se Boga boja¬ 
le. Po Origenu, tu se ne radi o materijalnim kućama; te su kuće ute¬ 
meljene na strahu Božjemu i odnose se na duhovno zdanje koje gra¬ 
dimo vršenjem Božjih zapovijedi. Služeći se navedenom slikom 
veliki starac Barsanufije piše u jednome pismu: »Ako želiš sagradi¬ 
ti kuću, najprije pripravi materijal i sve neophodno, potom spada na 
radnika da sagradi kuću.« 

Kako se gradi duhovna kuća? Poput materijalnoga zdanja mora, 
u prvome redu, biti izgrađena na čvrstim temeljima i od čvrstih zido¬ 
va koji predstavljaju vjeru. Pojedini materijal koji se slaže i nadove- 
zuje sve do krovajesu pojedine kijeposti poput poslušnosti, strplji¬ 
vosti, umjerenosti, ustrajnosti, prijezira sebe itd. Onaj element koji 
sve povezuje poput žbuke jest poniznost. Bez nje sve se može vrlo 



lako srušiti. A sve natkriva, poput krova, ljubav. Otac Ivan Kolo- 
bos je poučavao kako čovjek mora imati pomalo od svake krjeposti. 
»Zato svakoga dana, kada ujutro ustaneš, započni rasti u svakoj krje¬ 
posti i vršenju Božjih zapovijedi, veoma strpljivo, sa strahom i širo- 
kogrudnošću, u ljubavi Božjoj i sa svom raspoloživošću duše i tijela, 
s velikom poniznošću...« 

Nemoguće je ukratko opisati učenja pojedinih duhovnih otaca o 
pozornu izgrađivanju pojedinih krjeposti. Taj istančan duhovni ukus 
možemo usporediti s udivljenjem koje osjećamo nad briljantnim fili¬ 
granskim radom čiju ljepotu sve više opažamo što ga više promatra¬ 
mo. U ovome panoramskom prikazu zaustavit ćemo se samo na po¬ 
jedinim primjerima koji govore o izgradnji osnovnih, tj. bogoštov- 
nih krjeposti na kojima počiva kršćanski život i koje imaju posebno 
značenje u monaškome životu. 

Temelj svega je vjera; čitavo duhovno zdanje izgrađuje se na 
tome temelju. Nama tvrdnja može zvučati banalno, ali u ta davna 
vremena, nakon zanosnih stoljeća mučenika, svjedoka vjere, bilo je 
puno onih koji su se priznavali vjernicima, a manje onih koji su vjer¬ 
nički živjeli. Nije bilo lako sačuvati pravovjernost kada je u Crkvi 
prijetila velika opasnost od arijanizma. Među posljednjim riječima 
i uputama koje je sv. Antun Pustinjak ostavio svojim učenicima bile 
su: »Nemojte imati nikakva zajedništva s raskolnicima, a napose s 
krivovjernim arijevcima. Poznato vam je koliko sam im seja ukla¬ 
njao zbog njihova krivovjerna naučavanja o Kristu.« Monasi su 
živjeli u uvjerenju da samo ispravna vjera usmjerava život prema 
spasenju i uspijeva izbjeći sve zamke i napasti na putu života. Sveti 
Makarije Veliki je govorio kako je nemoguće da padne u blato grije¬ 
ha i nasjedne zamkama demona onaj tko ima čistu vjeru i pobožnost. 
Na temelju Gospodinovih riječi o snazi vjere koja je velika kao goru- 
šičino zrno monasi su sve duhovne pobjede pripisivali, prije svega, 
vjeri. Za monaha je vjerovati značilo živjeti evanđelje u konkretnosti 
života, nasljedovati Krista i apostole. Po riječima sv. Bazilija, kršća¬ 
nin se prepoznaje po vjeri koja je ostvarena u ljubavi. 



Krepost nade se veoma rijetko spominje u izrekama prvih mo¬ 
naha. No to ne znači dajoj u životu nisu pridavali iznimnu važnost. 
Naime, život odricanja i askeze nije moguć i bio bi besmislen bez 
nade u Boga i vječni život. Među pustinjacimaje prenošena priča o 
monahu koji je jednoga dana teško sagriješio. Shvatio je da mu je taj 
grijeh zatvorio vrata raja. Ne znajući što da učini zaputio se neko- 
me starcu predstavljajući mu svoj slučaj, ah govoreći u trećemu licu, 
tj. kao da se radi o nekoj trećoj osobi. Starac je odlučno odgovorio: 
»Takav se čovjek ne može spasiti.« Razočaran i beznadan, monahje 
odlučio vratiti se u svijet i uživati barem kratko vrijeme zemaljskoga 
života, kada je već izgubio vječnost. Ali ipak, prije nego što je na¬ 
pustio pustinju, posjetio je oca Silvana. Na njegovo pitanje on mu je 
odgovorio drukčije nego onaj starac: »Uvijek postoji neka pokora za 
one koji se obrate Bogu u ljubavi.« To je monahu vratilo nadu. Ohra¬ 
brio se i ostao u pustinji. Za nekoliko godina postao je uzor ostalim 
monasima. 

Krepost nade u duhovnome životu monaha osobito ističe sv. Ba- 
zilije. Bez nade monah ne može napredovati. Nada monaha uvjerava 
u razložnost askeze i odricanja, ustrajne molitve i iščekivanja. »Po¬ 
slušnika treba tako popravljati da ni na koju zapovijed, pa ni na onu 
najtežu, ne oklijeva, čvrsto vjerujući da muje pripravljena velika na¬ 
grada na nebesima. Neka, dakle, poslušnika veseli nada slave, a dje¬ 
lo Božje da se vrši u svom veselju i strpljivoj ustrajnosti..., naprotiv, 
oporba i prigovaranje pokazuje prisutnost mnogih zala: bolesnu vje¬ 
ru, kolebljivu nadu, nadutu i oholu ćud.« 

O ljubavi otac Moj sije, u Kasijanovim raspravama, govori kao 
o cilju monaha prema kojemu su usmjerena sva njegova djela. Sv. 
Antun Pustinjak je govorio: »Ja se više ne bojim Boga, ja ga ljubim. 
Jer ljubav razgoni strah.« Za neke monahe nije bilo jednostavno 
izvršavati dvostruku zapovijed ljubavi. Na prigovor koji je otac Mar¬ 
ko uputio ocu Arseniju - da izbjegava braću - on muje odgovorio: 
»Bog zna da vas volim, ali ne mogu istodobno biti i s Bogom i lju¬ 
dima. Nebeska vojska, koje je na mirijade i desetine mirijada, ima 



samo jednu želju, a ljudi imaju mnogo želja. Zato ne mogu pustiti 
Boga da dođem k ljudima.« Drugi su, poput sv. Antuna, isticali ra¬ 
zličit aspekt dvostruke zapovijedi: »Od bližnjega nam dolaze i život 
i smrt, jer ako steknemo brata, zadobili smo Boga, ako sablaznimo 
brata, griješimo protiv Krista.« Pustinjaci su znali iskazivati neo¬ 
bično svetu ljubav i međusobno uvažavanje. Kada bi otac Hilarije 
došao ocu Antunu, on bi ga pozdravio: »Dobro mi došao poput jutar¬ 
nje zvijezde koja najavljuje zoru«, a Hilarije bi mu uzvraćao: »Mir 
tebi, svjetlosni stupe koji obasjavaš svijet.« Pustinja je bila mjesto 
osame, ali i vježbalište u iskazivanju ljubavi. Stoga nije ispravno tvr¬ 
diti da su pustinjaci bili samoživi ljudi koji su odlazili u pustinju jer 
nisu mogli živjeti s drugima. Otac Poemenje govorio: »Nema veće 
ljubavi od ove, ako tko položi dušu svoju za bližnjega. Ako netko 
čuje zlu riječ koja ga ražalosti, pa iako može odgovoriti da ne ostane 
dužan, bori se da ne odgovori, ili ako se netko prema njemu pona¬ 
ša s visoka, pa on to podnosi, taj polaže dušu za bližnjega.« Oso¬ 
bita se ljubav iskazivala ne samo u podnošenju tuđih slabosti, već i 
u prihvaćanju i vršenju pokore za tuđe grijehe. U Ćelijama je živio 
neki starac poznat po svojoj čistoći i strogim nazorima prema blud- 
nosti. Taj je starac molio jednoga mlađeg brata da dođe živjeti s njim 
i olakša mu starost. Mladić se nećkao radi starčeve strogosti i za¬ 
moli da mu da neko vrijeme za razmišljanje. Nakon nekoga vreme¬ 
na mladić odluči da će, prije negoli se odluči, iskušati i uvjeriti se u 
dobru namjeru starca. Jednoga dana dođe k njemu i reče mu: »Oče, 
ovoga sam tjedna teško sagriješio. Bio sam ujednome selu i sagrije¬ 
šio s jednom ženom.« Starac ga na to upita: »Jesi li dobio pokoru?« 
»Da«, odgovori mladić. Na to će starac. »Ja ću nositi polovicu tvoje 
pokore.« Na to mladić pristane živjeti sa starcem i ostadoše zajed¬ 
no do smrti. 242 Drugi neki starac u Skitiji u svojoj se bolesti zaželio 
svježega kruha. Čuo je to neki brat, ogrnuo se ogrtačem i sa svojim 
suhim hljebovima zaputio se u Egipat. Tamoje to zamijenio za nešto 
svježega kruha te se brže-bolje vratio i donio ga bolesnome starcu. 
Starac, međutim, nije htio okusiti govoreći: »To je krv moga brata.« 



Druga su ga braća stala na to moliti: »Jedi za ljubav Božju, da ne 
bude uzaludna tolika bratova žrtva.« Ponukan i ganut tim molitva¬ 
ma, uze starac kruh i pojede ga. Življenje u ljubavi bila je najdra¬ 
gocjenija asketska vježba s kojom se ništa nije dalo usporediti. Neki 
je učenik zapitao svoga učitelja: »Jedan brat živi u samoći, posti šest 
dana u tjednu i bavi se teškim poslovima. Drugi brat služi bolesniku. 
Čiji je podvig Bogu draži?« Odgovori starac: »Da se i za nos obje¬ 
si onaj brat koji posti, njegov podvig nikada neće biti jednak s onim 
koji služi bolesnike.« Osobitom se kijepošću držala ljubav iskaza¬ 
na slabu bratu. Neki se monah požalio na svoje ponašanje ocu Poe- 
menu: »Kada mi dođe u posjet brat za koga sam čuo daje pogriješio, 
ne želim da uđe u moju ćeliju, ali kada opazim nekoga dobrog bra¬ 
ta, radujem mu se.« Otac Poemen ga pouči: »Ako si dobar s dobrim 
bratom, s onim drugim moraš biti dvostruko boljijerje bolestan.« 
Pustinjski su se oci trudili osobitu ljubav iskazivati bratu giješni- 
ku. Ako su pravednost i životna škola tražili da učenik okajava svo¬ 
je grijehe, najčešće je to činio pod budnim okom ljubezna oca koji 
je pazio da se u tim trenutcima brat ne nađe sam jer kada će trebati 
oslonac nego onda kada je slab. Mnogi su oci izbjegavali svaku osu¬ 
du. Otac Mojsije, koji je prije obraćenja bio razbojnik, zamoljen je 
jednom da dođe i presudi krivnju jednoga brata koji je u Skitiji zate¬ 
čen u grijehu. No on se nije htio odazvati pozivu braće. Naposljetku, 
kada ga pozva svećenik, ipak se zaputi noseći na leđima probušenu 
posudu iz koje je na sve strane sipio pijesak. Braća su ga pitala što 
to ima značiti, a on im je odgovorio: »To su moji grijesi koji istje¬ 
ču iza mene, aja ih ne vidim. A danas sam došao ovdje da bih sudio 
tuđe grijehe.« Na te riječi nitko mu ništa nije odgovorio, a bratu koji 
je pogriješio oprostili su. Pustinjski su oci bili dobri učiteljijer su 
znali da samo dobrota može taknuti ljudsko srce. Tako su se pona¬ 
šali prema svima, čak i prema poganima, kako to nalaže evanđelje. 
Zorno to predočuje zgoda iz života oca Makarija Egipatskoga. Kada 
se jednom zaputio sa svojim učenikom iz Skitije u Nitriju, već na¬ 
domak cilju reče svome učeniku neka on pođe pred njim. Idući tako 



dovoljno udaljen pred njim susretne poganskoga svećenika i poviče 
za njim: »Hej, vraže, kamo žuriš?« Ovaj se na te riječi rasrdio, izu¬ 
darao ga i ostavio polumrtva ležati. Nešto kasnije susretne na putu 
oca Makarija. Ovaj gaje lijepo pozdravio: »Budi pozdravljen, zapo¬ 
sleni čovječe!« Začuđen takvim pozdravom približio mu se i upitao 
ga: »Sto si to našao na meni dobra da si me tako pozdravio?« Starac 
mu odgovori: »Vidio sam da se trudiš, a ne znaš daje to uzalud.« Po¬ 
ganin mu je na to odgovorio: »Dirnuo me u srce tvoj pozdrav te sam 
shvatio da pripadaš Bogu. Malo prije sam, naprotiv, susreo jednoga 
zla monaha koji me je uvrijedio i dobro sam ga isprebijao. Molim te, 
želio bih i ja živjeti monaški poput tebe.« Otac Makarije ga povede 
sa sobom, uzeše na ramena isprebijana učenika te su tako stigli u sa¬ 
mostan gdje se poganski svećenik obratio i krstio, a svojim primje¬ 
rom potaknuo je mnoge pogane da prihvate kršćanstvo. Otac Maka¬ 
rije je običavao reći: »Jedna zla riječ čini i dobre zlima, a jedna do¬ 
bra riječ čini i zle dobrima.« 

Kijepost bez koje monaški život gubi svoje osnovno značenje 
jest poniznost. Otac Sisoes je govorio kako nije velika stvar misliti 
stalno na Boga, već je velika stvar držati se nižim od svih stvorenja. 
Pustinjacima je bio ideal nasljedovati Krista koji se ponizio sve do 
smrti. Otac Nil je govorio kako monah koji poniznošću svlada lude 
strasti prema častima ovoga svijeta postaje sličan Kristu kojije i sam 
primio obličje roba. Pustinjski su oci bih duboko uvjereni da prava 
poniznost svladava lako sve napasti i Sotonine zamke. Otac Izaija je 
govorio: »Prije svega trebamo poniznost, u svakome razgovoru mo¬ 
ramo biti spremni reći 'oprosti', jer je upravo poniznost ta koja uni¬ 
štava namjere naprijatelja.« Sveti Antun Pustinjak je vidio jednom 
sve zamke zloga koje on postavlja ljudima po svoj zemlji te plaču¬ 
ći zavapi: »Tko mu može izmaći?« I začuje glas: »Poniznost.« Tu 
svetu pouku s neba sv. Antun je nastojao prenijeti i svojim učenici¬ 
ma. Kada su ga jednoga dana posjetili pustinjaci, on im navede je¬ 
dan redak iz Svetoga pisma pitajući da mu svaki od njih protumači 
značenje. Svatko je odgovorio kako je mislio daje pravo, ah je sv. 



Antun svakomu odgovarao: »Tijoš nisi našao put.« Naposljetku za¬ 
pita oca Josipa: »Sto ti kažeš o ovoj riječi?« Otac Josip odgovori: 
»Ne znam, oče.« Tada sv. Antun reče: »Otac Josip je našao putjerje 
priznao da ne zna.« Biti ponizan jednako je značilo kao i biti sa¬ 
vršen, svet, dostići onu evanđeosku malenost koju Gospodin progla¬ 
šava blaženom jer malenima Otac objavljuje svoje tajne. Biti doista 
ponizan značilo je zadobiti milost neznatnosti da monah svoje vlasti¬ 
to siromaštvo i ništavilo skrije u srce dobroga i svemogućega Boga. 
Među pustinjacima nije bila ni na kakvoj cijeni nikoja svjetska titu¬ 
la, stupanj obrazovanja ili visok položaj. Neki pustinjski posjetitelj 
ostao je iznenađen kada je vidio da učeni otac Arsenije izlaže svoje 
misli jednomu egipatskom monahu. Zapitan kako to da on koji po¬ 
sjeduje grčko-rimsku kulturu pita neuka seljaka za savjet, odgovorio 
je: »Jasno da posjedujem grčko-rimsku kulturu, alijoš nisam naučio 
abecedu ovoga jednostavna seljaka.« 

Među monasima su se prepričavale mnoge zgode koje su pobu¬ 
đivale divljenje slušatelja te ujedno poticale na krepostan život. 
Zacijelo je takav bio primjer svete Marine, koji se često prepričavao 
među egipatskim pustinjacima. Teškoje naći izvor, odnosno povije¬ 
snu podlogu te priče, stoga se važnije usredotočiti na poruku o savr¬ 
šenoj poniznosti. Neki je udovac prigrlio monaški život, a nakon ne¬ 
koliko godina doveo je u samostan i svoju mladu kćerku, misleći da 
će se tako najbolje pobrinuti za njezino spasenje. Međutim, kako je 
ženama pristup u samostan bio zabranjen, brižljivi se otac pobrinuo 
da pod kukuljicom i tunikom dobro prikrije svoju kćer te je uspio 
zavarati monahe koji su godinama bili uvjereni da se radi o dječa¬ 
ku. Taj je »mladić«, pod imenom Marin, živio uzoran monaški život 
tako da ga jednom, kao vrlo pouzdana monaha, opat posla na tržnicu 
prodavati monaške proizvode. Među svakakvim svijetom na tržni¬ 
ci se našla i mlada gostioničareva kći kojuje ljepuškasto lice »brata 
Marina« veoma privlačilo te se u njoj zapalio plamen požude. Zave¬ 
dena svojim strastima, odlučilaje po svaku cijenu pridobiti mladoga 
monaha. Brat Marin se pokazao čvrst i nije popustio njezinim nava- 



ljivanjima. Budući da se ta gostioničareva kći bila podala nemoralu, 
nakon nekoga vremena je zatmdnjela. Povrijeđena ponosa, jer ju je 
mladi monah odbio, odlučila mu se osvetiti. Zabrinuti roditelji nisu 
joj dali mira sve dok im nije rekla ime onoga koji joj je to učinio. 
Djevojka je odlučila optužiti monaha Marina. Roditelji su rasrđeni 
tražili zadovoljštinu od opata samostana, a on, zgranut time, odluči 
Marina otpustiti iz samostana. No Marina ni tada nije popustila oča¬ 
ju i poruzi. Trije godine živjela pokraj samostanskih vrata podnoseći 
tešku pokoru i proseći od braće koricu kruha. Zloba gostioničareve 
kćeri išla je veoma duboko. Nakon što je rodila dijete, donijela gaje 
pred samostanska vrata, Marini u krilo. Marinaje s velikom ljubav¬ 
lju primila dijete kao da je njezino i tako se nježno za njega brinula u 
neljudskim uvjetima hladnoće i oskudne hrane. Svi su monasi, koji 
su iz dana u dan gledali njezino stanje, bih ganuti i prožeti samilo- 
šću te udobrovolje opata da primi Marina natrag u samostan te mu 
nametne za pokoru da obavlja najteže poslove. Ali nakon pet godina 
teška života pred vratima samostana u hladnoći, postu, bdjenju, bez 
krova nad glavom, njezino je zdravlje bilo toliko uništeno daje na¬ 
kon nekoliko dana u samostanu umrla. Tada su se braća okupila da 
urede pokojnikovo tijelo. No kada su s tijela svukli tuniku, ostali su 
bez daha. Umjesto tijela bludnika i zavodnika gostioničareve kćeri, 
ležalo je tijelo mlade iscrpljene djevojke, ponizne i netaknute djevi¬ 
ce. Tada se opat morao veoma skrušiti i pokajati, a zloj gostioničare - 
voj kćeri je odredio tešku pokoru. 

Prvi monasi su na poseban način cijenili čistoću tijela. Na teme¬ 
lju mnogih novozavjetnih spisa i na temelju primjera samoga Gos¬ 
podina mnogi su crkveni oci i pisci produbljivali značenje i smisao 
djevičanskoga života. Na tome su tragu živjeli i monasi, nasljeduju¬ 
ći djevičanskoga Gospodina i budno očekujući dolazak kraljevstva 
nebeskoga kada se ljudi više ne će ženiti ni udavati, već će biti slični 
anđelima. Sv. Pahomijeje poticao svoje monahe da po uzdržljivosti 
dospiju do anđeoske čistoće. Otac Keremonje razlikovao šest stup¬ 
njeva koji vode do savršene čistoće. Prvi je stupanj kada monah ne 



popušta činima pred napastima nečistoće. Drugi je stupanj kada ne 
popušta ni u mislima. Do trećega dospije kada uspije obuzdati i pro¬ 
čistiti svoj pogled. Četvrti stupanj isključuje svaku potajnu grješnu 
misao, peti stupanj dosižu oni koji odbijaju svaku ugodu u životu, a 
na šestome stupnju monah uspijeva pročistiti svoje bludne snove i 
maštu. Pustinjski su oci bili svjesni, poznavajući sebe i braću, da su 
i monasi slabi ljudi, ranjeni svojim slabostima i grijesima. Monaška 
mudrost se sastojala u postizavanju duhovnoga napretka koji ne do¬ 
lazi odjednom. Pustinja je bila mjesto gdje su se herojskom strplji¬ 
vošću izgrađivale krjeposti. 

Zadivljuju nas primjeri pobjeđivanja sebe i istančana duhovno¬ 
ga smisla za čistoću i djevičanstvo. Neki je monah Sisinije živio 
samotnički na obali Jordana. Dok je pobožno molio treći čas, jed¬ 
na Arapkinja uđe u njegovu ćeliju te se bez imalo skanivanja pro¬ 
stre pred njim posve gola čekajući njegovu reakciju. Ali on je mir¬ 
no nastavio svoju molitvu. Kadaje završio moliti, svme svoj pogled 
na ženu i posve mirno joj reče: »Molim te, sjedni da razmislim što 
sada moramo učiniti?« Žena osta začuđena i posluša ga. Onje zapi¬ 
ta: »Reci mijesi li poganka ili kršćanka?« Ona odgovori: »Kršćan- 
ka sam.« »Zar ne znaš onda kako su osuđeni razvratnici?« zapita je 
on. »Znam«, reče mu žena. »Zašto onda Činiš zlo?« »Zato jer sam 
gladna.« »To si mi mogla odmah reći. Obuci se sada i dat ću tijesti.« 
Kadaje žena pojela obrok, postiđeno je zahvalila i otišla. Dobri pu¬ 
stinjak je na tren zaustavi i reče joj: »Svaki put kada si gladna, dođi 
k meni.« Znao je da bi se inače do sutra ponudila nekome drugom. 
Ženaje svakoga dana dolazila k njemu, a on ju je godinama hranio. 
Tako je vršio dva dobra djela: hranio je gladna i spriječio je da ne 
učini mnoga druga zla. 

Sveti Bazilije povezuje čistoću s izgradnjom ostalih krjeposti. 
»Čovjek koji je strogo uzdržljiv neće biti samo gospodar želuca, 
nego će ujedno svladavati težnju za ljudskom slavom. Neće zagos¬ 
podariti sramotnom požudom, a da ne bi pobijedio i bogatstvo ili 
kakvu drugu neplemenitu sklonost, kao, primjerice srditost ili ža- 



lost, te sve drugo što obično zarobljuje neodgojenu dušu.« U 33. 
pitanju istoga djela on vrlo konkretno poučava: »Čovjek koji se jed¬ 
nom odrekao ženidbe, odreći će se - očito još mnogo radije - briga 
za koje Apostol veli da muče oženjena, kako da se svidi svojoj ženi 
(usp. 1 Kor 7,33). Na svaki način on će sebe čistiti od svake brige što 
proizlazi od težnje da se svidi ženi... Stoga se neće usuditi ni da dođe 
u vezu s kojim muškarcem kako bi mu se svidio!« 

Za Ivana Kasijana tema čistoće i djevičanstvajednaje od temelj¬ 
nih o kojima on piše u svojim djelima. U nizu glavnih grijeha on 
bludnost stavlja na drugo mjesto, nakon proždrljivosti. Da bi monah 
pobijedio duh bludnosti, po savjetu otaca mora ozbiljno postiti i zau¬ 
zeto obavljati svoj posao. Nadalje, mora usvojiti neprestanu molitvu, 
skrušenost srca i poniznost. Protiv duha bludnosti istodobno treba 
voditi bitku na području intelekta, psihe, duha i moralnoga vladanja 
dok monah ne dospije do čistoće srca. 

Poslušnost, siromaštvo, skrovitost - samo su neke od kijeposti 
koje su monasi nastojali što bolje izgraditi u svome životu i njima 
urešeni pripraviti se na susret s Gospodinom. Želja za nebom i esha- 
tološka težnja za postizanjem vječnosti još je jedna u nizu tema vrlo 
draga ranome monaštvu. Prepričavalo se kako je lice oca Sisoesa na 
samrti sjalo poput sunca. Ležeći na postelji povremeno bi rekao tek 
koju riječ: »Evo, dolazi otac Antun... evo, dolazi kor proroka... evo i 
kor apostola.« Napokon je njegovo lice zasjalo u punu sjaju. Braća, 
okupljena oko njega, upitaju ga: »S kim razgovaraš, oče?« »S anđe¬ 
lima...« Na koncu im reče: »Vidite, Gospodin je došao i govori da 
mu donesu izabranu pustinjsku posudu.« U taj čas otac izdahnu, a 
lice muje zablistalo u punu sjaju i ćelija se napunila miomirisom. 



VELIKI M0NASK1 LIKOVI, PREDSTAVNICI 
DUHOVNIH POKRETA NA ISTOKU 

SV. ANTUN VELIKI, BORAC 
PROTIV SOTONE 


»Sama uspomena na blaženoga Antuna za mene predstavlja veli¬ 
ku i korisnu dobit«, piše sv. Atanazije u uvodu životopisa bogoljub- 
noga oca Antuna, nastavljajući oslikavati lik osobita pustinjskoga 
velikana pod čijim su utjecajem stasali naraštaji monaha. Njegov je 
životopis najstariji i prvotni izvor za poznavanje sv. Antuna, premda 
nije pisan stilom povijesnih svjedočanstava. U njemu ima nedoreče¬ 
nosti i legendarnih opisa koji su nadahnuti životopisima grčke klasi¬ 
ke. Životopiscu je prvotni cilj bio oduševiti čitatelje za monaški ži¬ 
vot i pružiti svjedočanstvo jake, duhovne i svete osobe. Stoga nam 
se ne čini kako takav pristup opisivanju jednoga sveta života osiro¬ 
mašuje, već upravo suprotno, obogaćuje čitatelja dajući prvenstvo 
duhovnome liku iz svečeva života, a ne pojedinim vanjskim doga¬ 
đajima. Ipak, pred izazovima suvremene kritike teško je odgovoriti 
na pitanje jesu li u životopisu svi govori koje sv. Atanazije pripisu¬ 
je sv. Antunu njegovi ili se životopisac poslužio svečevim autorite¬ 
tom kako bi prenio svojim suvremenicima poruku kojaje bila aktu¬ 
alna za taj trenutak vjerničkoga života? Posljednja dva govora, pro¬ 
tiv arijevaca i razgovor s filozofima, najvjerojatnije nisu Antunovi, 
dok Antunov govor monasima, od 16. do. 43. poglavlja, predstavlja 
sintezu cjelokupne svečeve duhovnosti koju možemo držati vjero¬ 
dostojnom. 

Sv. Antun je rođen 251, u dolini rijeke Nila, u selu Qeman, 
koje se nalazilo u blizini starodrevnoga egipatskog grada Menfi. Iz 



njegova dječačkoga života zapisano je kako nije htio pohađati školu 
radi promiskuitetna ponašanja koje je tada u poganskim sredinama 
bilo uobičajeno. Roditelji su mu zato omogućili privatnu izobrazbu 
u tišini roditeljskoga doma, koji je Antun osobito volio. Tako je An¬ 
tun rastao u ozračju pogodnu za razvoj njegova monaškoga zvanja. 
Nenadana okolnost koju životopisac spominje, bez podrobna opi¬ 
sivanja kako se to dogodilo, mijenja Antunov život. Bila je to smrt 
njegovih roditelja. Budući daje Antun bio jedini baštinik, morao je 
vrlo mlad voditi brigu o imanju, obiteljskim dobrima i skrbiti se za 
malu sestm. 

Kada je imao devetnaest godina, čuo je jednom, za vrijeme euha¬ 
ristije, svećenika kako naviješta Gospodinove riječi: »Ako želiš biti 
savršen, idi, prodaj što imaš i podaj siromasima pa ćeš imati blago 
na nebu, a onda dođi i idi za mnom« (Mt 19,12). Antunje, zahva¬ 
ćen Duhom Svetim, doslovno shvatio i na sebe primijenio ono što 
je u crkvi čuo. Razdijelio je svoj posjed mještanima, oko tri stotine 
jutara plodne zemlje. Manji dio je zadržao za sebe i za svoju sestm. 
Ah ni to nije dugo trajalo jer je sljedećom prilikom u crkvi čuo rije¬ 
či: »Ne brinite se za sutra« (Mt 6,34) pa je i ono malo razdijelio, a 
sestru povjerio pobožnim djevicama. Za sebe je izabrao asketski ži¬ 
vot kakav su provodili pojedini kršćani u okolici obližnjih gradova. 
Pridružio se nekomu starcu koji je živio asketski od svoje mladosti. 
Pod njegovim nadzorom učio je moliti i raditi, dva temeljna elemen¬ 
ta na kojima se gradio asketski, kasnije monaški, život. Ah nije sve 
išlo lako. Na putu Antunova duhovnoga rasta ubrzo su se ispriječile 
mnoge prepreke, tj. đavolska napastovanja. Stari smutljivac Sotona 
pobuđivao je u mladome asketi sjećanja i nostalgiju prema roditelj- 
skome domu, prema sestri, odbačenome bogatstvu, ugodnu životu 
koji se sastojao od dobre hrane i lagodnih tjelesnih provoda. Antun 
je na te nasrtaje odgovarao još većim postovima i molitvom. Jeo je 
samo jednom dnevno i to kruh, vodu i sol. Spavao je na goloj zemlji, 
a ponekad je molio cijelu noć. Kadaje đavao vidio da svojim smut¬ 
njama ne će ništa postići, počeo je Antuna fizički napadati i maltre- 



tirati ga, a ponekad bi, izbezumljen njegovom postojanošću, prizna¬ 
vao svoj neuspjeh ljudskim glasom: »Već sam mnoge zaveo i većinu 
nadvladao. Sada sam, međutim, kada sam ustao i protiv tebe, postao 
slabim?« Jednom gaje sv. Antun upitao: »Tko si ti koji mi tako go¬ 
voriš?« na što mu je Sotona žalosnim glasom odgovorio: »Ja sam 
prijatelj bludnosti. Moj je zadatak pridobivati za nju i njezine draži 
na štetu mladića. Ime mije duh bludnosti. O, koliko ih je koje sam 
prevario, a htjeli su živjeti krjeposno, koliko ih je koji su živjeli uz- 
držljivo, a ja sam ih svojim primamljivanjem zaludio...« Antun mu 
na to reče: »Tebe treba temeljito prezreti jer ti je duša crna, a slab si 
kao dijete. S obzirom na tebe, više me nije ni najmanja briga. Gospo- 
dinje sa mnom, pomoć moja, i zbunjene gledam dušmane.« 

Antun je nakon nekoga vremena promijenio svoje obitavalište 
preselivši se u neku napuštenu grobnicu, najvjerojatnije izdubljenu u 
stijeni. O njemuje brigu vodiojedan pobožan čovjek povremeno mu 
donoseći kruh i vodu. U toj posvemašnjoj odvojenosti, gotovo živ 
zakopan, Antun se pripravljao za odlučnu bitku i pobjedu nad starim 
neprijateljem. Noću su Antunovu grobnicu posjećivali demoni nano- 
seći mu strašne ozljede tako daje ponekad izgledao polumrtav. Na 
njega se sručila sva demonska vojska u obliku divljih zvijeri, zmija i 
škorpiona, prikaza lavova, medvjeda, bikova, uz strašno urlanje i za¬ 
vijanje, ali Antun je, makar fizički shrvan, izdržao i kao nagradu od 
Boga dobio veliku utjehu. 

Nakon te pobjede Božji ugodnik Antun krenuo je u pustinju i na¬ 
selio se u blizini Pispira, u nekoj napuštenoj utvrdi u kojoj se nala¬ 
zio izvor vode. Bilo mu je tada oko trideset i pet godina. Zloduh koji 
je prebivao u toj ruševini nastojao je potjerati Božjega ugodnika: 
»Odlazi iz našega kraljevstva! Sto radiš ovdje u pustinji? Zasigurno 
ne ćeš izdržati naše navaljivanje.« Prestrašeni Antunovi posjetitelji, 
koji su mogli čuti buku i neobične zvukove, odjednom bi primijetili 
da nad njima prevladava smiren molitveni glas na koji bi zamuknula 
sva buka: »Pogani me okružiše, imenom ih Gospodnjim uništih« (Ps 
67,2.3). U toj je tvrđavi Antun živio dvadeset godina, a oko tvrđave 



je sve više rastao broj onih koji su bili zadivljeni njegovim načinom 
života. Od tih znatiželjnika i zanesenjaka nastali su prvi samostani 
po okolnim brežuljcima. Za Božjega miljenika Antuna to je značilo 
novu aktivnost. Mnogi su dolazili i tražili od njega savjet i pouku. 
Tako je nakon dvadest godina zatvorničkoga života, s pedeset i četi¬ 
ri godine života, izišao iz svoje utvrde. Oko 310. godine, za vrijeme 
progona Maksimilijana Daje, Antun je poželio mučeničku smrt te je 
napustio pustinju i otišao u Aleksandriju, ali mučeništvo nije bilo u 
Božjemu planu za njega te je neko vrijeme ostao tamo jačajući u vje¬ 
ri i tješeći osuđenike. Po završetku progona vratio se u pustinju, ali 
ne više u svoje staro obitavalište, već još dublje u unutrašnjost pu¬ 
stinje, na područje male nenaseljene oaze Qolzum. Nevoljaje bila u 
tome što se oaza nalazila na putu karavana koje su se kretale prema 
Crvenome moru te se tako glas o njemu brzo pronio. Oko njega su 
se iznova okupili učenici koji su živjeli poput njega samotničkim, 
molitvenim i isposničkim životom. Jednom mjesečno okupljali su se 
oko svoga duhovnog oca donoseći mu masline i ulje. Duhovni otac i 
karizmatik poučavaoje svoje učenike u duhovnome životu. Iz svoga 
obitavališta Antun je povremeno obilazio okolne samostane. Godine 
326., na biskupovu molbu, zaputio se u Aleksandriju kako bi suzbio 
djelovanje arijevaca koji su osporavali Kristovo božanstvo. Nakon 
te misije povukao se ponovno u svoje prebivalište i tu je u sto i pe¬ 
toj godini preminuo. Pred smrt je dvojici svojih učenika dao sljede¬ 
ću preporuku: »Ako me ljubite i ako budete na mene mislili kao na 
svoga oca, nemojte dopustiti da se moje mrtvo tijelo prenese u Egi¬ 
pat da ga oni ne bi možda čuvali u svojim kućama. Upravo sam zato 
došao na ovu goru i ovdje se zadržavao. Poznato vam je kako sam 
takve uvijek prekoravao i nalagao im da prestanu s takvim običaji¬ 
ma. Sahranite moje mrtvo tijelo i pokrijte ga zemljom. Neka osim 
vas dvojice nitko ne zna za mjesto gdje sam pokopan... A sada, budi¬ 
te mi, sinovi, živi i zdravi jer Antun odlazi u vječnost i ne će ga više 
biti među vama.« 



Njegov su odlazak oplakali svi egipatski monasi. Sveti Antun je 
ostavio za sobom velik trag, najprije veličinom svoje svete i zrele 
osobnosti, a potom svojim duhovnim učenjem koje nam prenosi ži¬ 
votopis, njegove izreke i pisma koja je, preko svojih učenika, upu¬ 
ćivao monasima. Sv. Pahomije gaje držao savršenim uzorom pu- 
stinjačkoga života. O veličini njegova značenja svjedoči i zgoda iz 
života oca Senuta. Kada gaje nekom zgodom učenik upitao: »Sveti 
oče, ima li na zemlji koji čovjek koji sliči blaženomu Antunu?«, Se¬ 
nuta mu je odgovorio: »Kada bi se ujedinili svi monasi našega vre¬ 
mena, ne bi mu bih dorasli.« 

U životopisu i duhovnim poukama sv. Antuna nalazimo osnov¬ 
ne teme iz monaške duhovnosti. Vrlo mlad prezreo je materijalno 
bogatstvo i užitke tijela i posve se stavio u službu Kristu. U svome 
govoru monasima on pita: »Zašto ne bismo svoj vremeniti imetak 
ostavili potaknuti krjepošću... Zašto ne bismo sebi radije pribavili 
ona dobra koja možemo uzeti sa sobom kao što su razboritost, pra¬ 
vednost, umjerenost, hrabrost, uviđavnost, ljubav, briga za siroma¬ 
he, vjera u Krista, blagost i gostoljubivost?« Monahu ništa ne smije 
biti draže od Krista. To sv. Antun među posljednje preporuke predaje 
učenicima: »Sve više živite u Kristu i u njega vjerujte.« Međutim, ži¬ 
vot u Kristu podrazumijeva ustrajnu borbu za vjernost na vanjskome 
i nutarnjem polju. Ta borba uključuje mnoga odricanja koja su pota¬ 
knuta ljubavlju prema Kristu. Treba se, naime, posvetiti životu duše, 
a ne tijela. Sv. Antun je često na to poticao učenike: »Ako, dakle, 
cijela zemlja ne vrijedi onoliko koliko vrijedi nebo, onda se ni onaj 
koji se odrekao nekoliko jutara zemlje, pa makar je ostavio kuću i 
mnogo novaca - upravo kao da i nije ništa ostavio, ne smije hvaliti 
niti postati nemaran.« 



PUSTINJAČKA DEMONOLOGIJA 


Đavao je najveći i jedini neprijatelj monaha. Pustinja je držana 
mjestom okršaja s njim. U prvim stoljećima Crkvaje bila iskušava¬ 
na u pustinji, kao Isus Krist za vrijeme svoga zemaljskog života. Ve¬ 
lika je tajna zašto je Bog dopustio zlim dusima djelovati u povijesti i 
napastovati ljude. Ipakje on ograničio njihovo djelovanje, kako nam 
svjedoče nadahnute riječi sv. Pavla: »Ta vjeran je Bog: neće pusti¬ 
ti da budete kušani preko svojih sila, nego će s kušnjom dati i ishod 
da mognete izdržati« (1 Kor 10,13). Da nije bilo te vjere, teško bi se 
prvi monasi upuštali u borbu s tako tajanstvenim neprijateljem. 

Na temelju mnogih novozavjetnih opisa o opsjednutima, o stra¬ 
hu zlih duhova pred Kristom (usp. Mk 1,25) i o njihovim vrstama 
(usp. Mk 5,7-10) razvilo se tijekom prvih stoljeća učenje o zlim du¬ 
sima. Već je u prvoj zajednici postojalo uvjerenje da je Gospodin 
Isus dao svojim učenicima vlast nad Sotonom (usp. Lk 10,19-20). O 
tome nas izvješćuju i Djela apostolska i ostale novozavjetne knjige. 
U poslanicama sv. Pavla često je protkana misao o pobjedi nad So¬ 
tonom koja je ostvarena u Kristovu pashalnome otajstvu (usp. Kol 
2,15; Rim 8,24; Gal 5,1;...). Pobjeda koju je Krist izvojevao nad So¬ 
tonom ne odnosi se samo na čovječanstvo. Pavao izražava i njezino 
kozmičko značenje. Krist je s Bogom pomirio sve: bilo na zemlji, 
bilo na nebesima (usp. Kol 1,20). Te su misli u prvim zajednicama 
razvijale veoma vedru i optimističnu duhovnost. Laktancijeje pisao 
kako se demoni boje pravednika te kako ih riječi kršćana šibaju po¬ 
put bičeva. Tertulijan nadodaje kako ih sam dah kršćana peče, a za¬ 
povijedi prisiljavaju da izlaze iz tijela opsjednutih. U prvo je vrije¬ 
me medu kršćanima vladao velik optimizam. Nisu se čudili ni bojali 
odakle Sotoni tolika moć? Bili su zadivljeni Kristom i zahvaljivali 
mu za nebrojene milosti. Slaveći euharistiju radosno su primali Bož¬ 
ja dobročinstva i čistili se od zla dobivajući moć da ljube i čine do- 



bro. Za razliku od nas danas, nisu bili opterećeni tolikim negativnim 
sadržajima. U prva tri stoljeća, posebno za vrijeme progona, kršćani 
su vjerovali kako se Sotona posebno boji svjedoka vjere, tj. mučeni¬ 
ka. Sv. Ivan Zlatousti tvrdi da se Sotona boji čak i njihovih grobova 
i njihova pepela. 

Nakon vremena progona mnogi su vjernici gorljiva duha pošli u 
pustinje. Sotonaje bio žalostanjer je poražen i u svome posljednjem 
obitavalištu. Jedna zgoda govori kako je zloduh jecajući odlazio iz 
pustinje tužeći se kako su gradovi puni kršćana, a pustinje pune mo¬ 
naha. Ipak, nije nedostajalo naporne borbe sa Sotonom. Božjije ne¬ 
prijatelj nastojao iskaliti svoj bijes na kršćanima u raznim progoni¬ 
ma, a kasnije se okomio na svete isposnike. Sv. Atanazije piše u ži¬ 
votopisu sv. Antuna kako đavao, pun mržnje i zavisti, nije nikako 
mogao trpjeti što mora gledati tako postojana mlada čovjeka. 

Suvremenome se čitatelju postavljaju mnoga pitanja u vezi s opi¬ 
sima đavolskih nasrtaja na Božjega ugodnika Antuna. »Bilo bi po¬ 
grešno Antunova viđenja i demonska očitovanja promatrati na psi¬ 
hološkom planu. Iako je opis njihovih iskušenja pretjerano slikovit, 
njihova stvarnost ipakje osnova čija se vrijednost ne može poreći,... 
Antun dospjeva do dna vlastitog pakla, razlikuje tmine, svu tu crno- 
ću nepoznatu većini ljudi koji žive na površini samih sebe.« 256 U toj 
je borbi sv. Antun upoznao đavolsku taktiku te je, zajedno s brojnim 
pustinjskim isposnicima, prenio ta iskustva u duhovnome nauku. Uz 
to, sv. Antun ne pripisuje sve napasti izvanjskome neprijatelju. Do¬ 
bar dio njih ima poticaj iz same pale ljudske naravi koja naginje zlu i 
često izabire ono što nije dopušteno. Đavao poznaje tu ljudsku sklo¬ 
nost pa napada čovjeka nastojeći u njemu tu sklonost pretvoriti u na¬ 
viku djelovanja. Dakle, osim Sotone, našu slobodnu volju zarobljuju 
i naša oholost i požuda tijela. 

Zloduh najprije napada monaha nečistim mislima, zatim ga tje¬ 
lesno muči zadavajući mu fizičku bol, na kraju mu se prikazujući u 
obliku raznih utvara. Iz svoga iskustva sv. je Antun poučavao uče¬ 
nike: »Ako zlodusi opaze općenito kršćane, a napose monahe, kako 



se radosno trse da napreduju, tada prije svega nastoje oko toga da ih 
dovedu u napast te im na put stave nešto da bi se spotakli. Opake mi¬ 
sli su njihova zamka. Ipak se ne moramo bojati njihova došaptava- 
njajer po molitvi i postu te po vjeri u Gospodina one se brzo raspli- 
njuju... Ne mogu li, naime, otvorenim, nečistim pohotama zavesti 
srce, tada to upriličuju drukčije. Nastupaju kao utvare koje hoće uliti 
strah... Ali ni tada se ne treba bojati njihovih prikaza jer one nisu ni¬ 
šta i brzo iščezavaju zaštitimo li se vjerom i znakom sv. križa. Tada 
se demoni predstavljaju kao da prorokuju i kao da navještaju buduć¬ 
nost... zateknu li i tada u duši vjeru i pouzdanje u Providnost, onda 
dovode svoga učitelja... Oni su lukavi i spremni preinačiti svoj vanj¬ 
ski izgled. Često se pojavljuju te na nevidljiv način pjevaju psalme 
i služe se riječima Svetoga pisma... Gdjekada se pojavljuju kao mo¬ 
nasi i drže se kao neki pobožnici... Ne smijemo se na njih osvrtati... 
Gospodinje svojom božanskom moći ušutkao zle duhove, a mi tre¬ 
bamo od svetaca naučiti kako vršiti Gospodinove riječi i nadjačati 
Sotonu...« 

Poput sv. Antuna, i drugi su pustinjski oci učili da Sotona može 
poprimiti obličje anđela i svetaca, ponekad i samoga Krista, samo 
kako bi prevario monahe. Monahu Heronu đavao se ukazao u liku 
sjajna anđela. Pustinjak nije bio dorastao toj demonskoj lukavosti. 
Đavao mu je obećao da će ga, kao i proroka Iliju, uzdići na nebo 
ako mu sjedne na krila. Naivni i oholi monah sjeo je đavlu na krila 
i umjesto u nebu našao se u bunaru. Otac Makarije Aleksandrijski 
je doživio da gaje đavao noću budio i poticao na molitvu, na što mu 
je on odgovorio: »O lažljivče, kako da molim s tobom i što ti imaš 
zajedničko s molitvom?« Na to mu đavao otkri: »Zar ti ne znaš, Ma¬ 
karije, da bez nas nema nijednoga crkvenog obreda i nijednoga mo- 
naškog skupa?« Makarije se domalo mogao uvjeriti u istinitost tih 
tvrdnja kada muje Bog dao milost da vidi kako u polumračnoj crkvi 
jedan monah uz plamen svijeće recitira psalme dok su drugi spavali, 
maštali ili brbljali. 



Primjeri iz života velikoga sv. Antuna poučavali su naraštaje mo¬ 
naha da demone odbijaju ne pridavajući im važnosti i ne slušajući 
ih. Uz to, nadasve je trebalo sačuvati istinsku poniznost jer, po svje¬ 
dočenju sv. Antuna, samo ona može izbjeći sve zamke zloduha. Na 
tome traguje i sv. Nil Sinajski ostavio vrijednu pouku: »Ako se že¬ 
liš uspješno boriti s vojskom demona, onda vrata svoje duše zatvaraj 
usamljeničkom šutnjom, a uho svoje priklanjaj riječima svetih otaca. 
Tako ćeš se naučiti prepoznavati trnje zlih misli i spaljivati ga odluč¬ 
nim odbijanjem.« 



SV. PAVAO IZ TEBE, ANAHORET 


Životopis sv. Pavla napisao je sv. Jeronim i to nam je jedini izvor 
za poznavanje njegova života. Rođenje u Egiptu 234. godine. Po¬ 
tjecao je iz bogate i ugledne kršćanske obitelji. Za vrijeme Decijeva 
progona sklonio se u pustinju, u dobro zaklonjeno prebivalište davno 
zaboravljenih krivotvoritelja novca. Tu je proživio svoj dugi vijek za 
vrijeme kojega je imao samo jedan susret s čovjekom. 

Jedne noći Bog je objavio sv. Antunu kako u pustinji živi čovjek 
koji mu je draži od njega. »Požuri se i počasti ga svojim posjetom 
s radošću«, reče mu Bog u snu. Čim je svanulo, starac je požurio u 
potragu za svetim čovjekom prepuštajući da ga Bog vodi i pokaže 
mu gdje taj živi. Pošto je proveo noć u molitvi, tek drugoga dana po¬ 
trage ugledao je hijenu i u njoj je vidio znak koji mu je Bog poslao. 
Slijedio ju je do ulaza u pećinu i tako otkrio obitavalište svetoga is- 
posnika. Ali činije sv. Pavao zapazio posjetitelja, zatvorio je vrata 
svoje kolibe u unutrašnjosti stijene i nije htio otvoriti ni na kakvo na¬ 
govaranje. Sv. Antun je molio da mu otvori vrata: »Ti znaš tko sam, 
odakle dolazim i zašto.« Kada je sve bilo bezuspješno, preklinjao je 
evanđeoskim riječima: »Tražio sam i našao, kucam i otvorit će mi 
se.« Najposlije zavapi: »Ako mi ne otvoriš, umrijet ću pred vratima 
pa ćeš me morati pokopati.« Tada sv. Pavao bojažljivo otvori vrata 
i pozdravi sa smiješkom svoga posjetitelja. Nakon srdačna pozdra¬ 
va i zagrljaja Pavao reče Antunu: »Pred tobom stoji oronulih udova 
i bijele neuredne kose onaj koga si tražio tako požrtvovno. Gledaj 
me jer uskoro ću biti samo prah. Ali prije svega, u ljubavi koja sve 
podnosi, reci mi kako živi čovječanstvo? Grade li se gradovi? Tkoje 
sada car? Da li demoni još uvijek zavode ljude? Dok je Antun na sva 
ta pitanja nastojao odgovoriti, doletje gavran koji je šezdeset i šest 
godina posluživao starca i položi komad kruha pred njihove noge. 
Na kraju posjeta Pavao je priznao kako mu je Krist odavno objavio 



njegovu prisutnost u pustinji, kako gaje upravo sada poslao da nje¬ 
govo tijelo, koje će uskoro biti mrtvo, zakopa u zemlju. Posljednja 
molba koju je sv. Pavao iznio sv. Antunu bila je da se vrati u svoju 
kolibu i donese mu ogrtač koji mu je darovao biskup Atanazije. Bu¬ 
dući daje cijeli život živio u pustinji, više nije imao druge odjeće 
osim one što ju je sam spleo od palmina lišća. S tom isprikom udaljio 
je od sebe Antuna kako ne bi vidio trenutak njegova prijelaza. Antun 
je, međutim, svojim staračkim nogama žurio do svoje kolibe i na¬ 
trag. Kada je već bio nadomak obitavalištu svetoga pustinjaka, oko 
devet sati ujutro, nebo je zasinulo jakom svjetlošću iz koje su se po¬ 
javile legije anđela kojima su se pridružili proroci i apostoli. Pavao 
je bio uzdignut u blještavo plavetnilo zračeći snježnom bjelinom. Sv. 
Antun pade licem na zemlju te plačući zavapi: »Pavle, Pavle, zašto 
me ostavljaš? Zašto nisi dopustio da se prije pozdravimo? Upoznao 
sam te tako kasno, a odlaziš tako brzo.« Antun je tada pohitao u pe¬ 
ćinu i našao sv. Pavla u klečećemu položaju, ruku uzdignutih k nebu, 
ali bez životnoga daha. Bioje upravo preminuo. Uz pomoć dvaju la¬ 
vova ukopao je tijelo svetoga anahoreta umotano u plašt koji je bio 
donio. Na povratku je sv. Antun ponio sa sobom pletenu odjeću koju 
je nosio sv. Pavao i od tadaju je odijevao u blagdanske dane. 



SV. PAHOMIJE, OTAC CENOBITA 


Sačuvani su brojni rukopisi koji sadrže Pahomijev životopis na 
grčkome i koptskom jeziku. Suvremena kritika u njima prepozna¬ 
je zajedničke elemente koje uzima kao najvjerodostojnije za rekon¬ 
strukciju Pahomijeva života. To ipak nisu precizni povijesni podatci, 
već zgode koje su brojni starci iz prve i druge generacije Pahomije- 
vih monaha usmenim putem prepričavali. Na času smrti, drugi Paho¬ 
mijev nasljednik, Teodor, odredio je da se uspomene na svetoga oca 
Pahomija zapisu. Tako je shvatljivo zašto životopis ne završava Pa- 
homijevom smrću, već se nastavlja sve do Teodorove smrti. 

Pahomije je rođen u poganskoj obitelji u Esnehu, u pokrajini Te- 
baidi u Gornjemu Egiptu, 290. godine. Kršćane je upoznao kao dva- 
desetogodišnjak za vrijeme služenja vojne obveze. Na vojnim puto¬ 
vanjima susretao je pažljive i prijazne ljude koji su njemu i njego¬ 
vim drugovima nudili okrjepu i lijepu riječ. Pahomije se pitao tko su 
ti ljudi i zašto to čine? Doznavši da su to kršćani koji paze na brat¬ 
sku ljubav i čistoću života u njemu se rodila simpatija prema njima. 
Drugom prilikom, kada su mu se poteškoće gruba vojničkoga života 
činile neizdrživima, zavjetovao se kršćanskome Bogu da će mu po¬ 
svetiti svoj život ako se uspije osloboditi vojne službe. Nedugo po¬ 
tom car je objavio svršetak rata i raspustio vojsku. Pahomije je ostao 
vjeran svome zavjetu i započeo obraćenički život u nekomu napušte¬ 
nu poganskome hramu. Povremeno je susretao kršćane iz obližnjega 
mjesta. Pošto je, vjeran svojoj samoći i molitvi, dokazao daje dosto¬ 
jan primiti kršćansku inicijaciju, nakon što je poučen, primio je sve¬ 
te sakramente. Potom se pridružio maloj monaškoj zajednici oca Pa- 
lamona. Sveti starac, kojije imao dar proricanja, primio je mladoga 
Pahomija, ne samo u svoje bratstvo, već i u svoju ćeliju te gaje ne¬ 
dugo po dolasku odjenuo svetim monaškim ruhom. U toj neobičnoj 
prisnosti životopisi vide proročku viziju budućega Pahomijeva živo- 




ta. Pahomiju se svidio zajednički život monaške zajednice u kojoj 
je dnevni red unosio određen ritam molitve, rada i šutnje, a duhovni 
otac Palamonje usmjeravao hod pojedinaca i zajednice prema Bogu. 
Pahomije je ubrzo postao uzorom ostaloj braći, osobito u poslušnosti 
i poniznosti. Bilo mu je određeno da po pustinji prikuplja suharke za 
ogijev zajednice. Činio je to sve dok mu noge nisu postale tako izra- 
njene i natečene da nije mogao učiniti ni koraka. 

Jednoga dana, dok je Pahomije osamljen u pustinji molio, čuo 
je glas koji mu je govorio: »Pahomije, ostani ovdje i sagradi samo¬ 
stan jer će mnogi koji su željni duhovnoga života doći da te tra¬ 
že.« Kadaje Pahomije povjerio svoje iskustvo ocu Palamonu, on 
gaje podupro i pomogao mu u ostvarenju zamisli o novome samo¬ 
stanu. Nakon sedam godina provedenih u skladnu zajedničkome ži¬ 
votu otac Palamonje pokazao svetačku zrelost i nenavezanost na 
odabranika među svojom duhovnom djecom. Nakon što se srdačno 
pozdravio s Pahomijem, vratio se u svoju zajednicu. 

Prvi učenik koji se pridružio Pahomiju bio je njegov rođeni brat 
Ivan. Budući da se Pahomije nakon odsluženja vojne službe nije vra¬ 
tio kući, njegov gaje brat pošao tražiti. Tako je upoznao njegov put, 
slijedio ga je u vjeri i zaželio je s njim živjeti monaškim životom. 
Čini se daje Ivan bio nagle i odlučne naravi pa se često postavljao 
kao učitelj, a ne kao učenik. Za Pahomijaje to bila velika kušnja, no 
on je ipak na sve »bratske« prigovore i ukore odgovarao blagošću. 
Kada više nije znao što bi učinio, provodio je noći moleći za dar bla¬ 
gosti i strpljivosti. U koptskome životopisu sačuvana je njegova noć¬ 
na molitva: »Gospodine, pomozi mi, oslobodi me od tjelesnih misli 
tako da se ne uzbuđujem ni kada bi me pljuskali u lice. Zar sam ja ča¬ 
sniji od moga Gospodina, tvoga časnoga Sina, koji je postao čovje¬ 
kom radi spasenja nas grješnika?... On, koga su proklinjali, a nikome 
nije uzvratio... Ja, giješnik, zaslužujem biti ponižen sedam puta više 
od njega jer je on, Bog bez grijeha, trpio za nas, a ja prah, djelo ruku 
njegovih, zašto ne bih trpio bez gorčine?« 



S vremenom su se Pahomiju počeli pridruživati novi učenici, a 
Ivan je uskoro umro. Od svojih je sljedbenika Pahomije tražio da 
plodove svoga rada donose njemu, a on im je zauzvrat kuhao i poslu¬ 
živao kod zajedničkoga blagovanja. S vremenom su učenici počeli 
svoga učitelja doživljavati kao slugu i nisu u njemu gledali primjer 
koji treba nasljedovati, već su mu sve češće otkazivah poslušnost i 
rugah se na njegov račun. Takvo je zlo raspoloženje došlo sve dotle 
daje Pahomije radio najteže poslove i trpio strpljivo njihovo ljenča¬ 
renje i podrugivanje. Nakon pet godina takva života, vidjevši da oni 
nimalo ne napreduju u duhovnome životu, Pahomije provede noć u 
molitvi zazivajući nebesku pomoć. Drugoga je dana okupio svoju 
zajednicu i uputio braći oštar ukor za tvrdokornost i nemar u duhov¬ 
nome životu. Dao je slobodu da svatko koji ne želi istinski monaški 
živjeti može slobodno otići. Uvrijeđeni su monasi odgovorili svo¬ 
me ocu buntovničkim stavom: sljedećega jutra iz protesta nitko nije 
došao na molitvu. Tada je Pahomija obuzeo sveti gnjev te ih je sve, 
udarajući ih lancima, istjerao iz samostana. Sljepoća njihova srca 
dovela ihje dotle da su se za pomoć obratili biskupu tražeći od njega 
zaštitu. Ali biskup je, videći pred sobom dobro ugojene ljenjivce, a 
ne pobožne isposnike, dao za pravo Pahomiju te su oni neopravdani 
morali poći svaki svojim putom. 

Tek kada su iz zajednice nestali razuzdani i samovoljni monasi, 
počeli su Pahomiju pristizati kandidati puni svetoga žara za duhov¬ 
ni život. Među svima se posebno isticao četrnaestogodišnji Teodor, 
kasniji Pahomijev nasljednik. Uz uobičajene poslove, Pahomije je 
svakoga dana poučavao svoje učenike u teologiji i duhovnosti i na 
taj je način želio ispraviti pogrješku koju je učinio s prvom genera¬ 
cijom svojih monaha i tako spriječiti duhovnu zapuštenost koju su 
prvi učenici skupo platili. Kako je zajednica polako rasla, tako je Pa¬ 
homije sve više uređivao njezin unutarnji život. Nastojao je što bolje 
organizirati zajedničku molitvu, uvodio je nove službe koje su omo¬ 
gućavale učinkovitije funkcioniranje samostana: opskrbnik, bolni¬ 
čar, vratar, kuhar... naposljetku, kada je broj braće porastao, Pahomi- 



je je odlučio sagraditi novi samostan. Odabrao je mjesto Pebaw (ili, 
kako ga neki nazivaju, Bou) koje nije bilo ni predaleko ni preblizu 
starome obitavalištu. Za razliku od ostalih monaških naseobina, Pa- 
homijev samostanje bio okružen zidom, a u središtu zdanja nalazi¬ 
la se crkva. Videći kako Pahomijeva zajednica cvate u duhovnome 
pogledu okolne monaške naseobine - Shenesit, Monhosis i Thebiu - 
zamolile su svetoga opata da ih primi u svoje zajedništvo. Pahomije 
je na to pristao i uputio u te zajednice brojne svoje monahe radi pre¬ 
ustroja organizacije monaškoga života. Uz tolike monahe koji su se 
pridružili sv. Pahomiju, i biskup iz Hermopolija muje uputio molbu 
da u njegovoj biskupiji osnuje samostan. Središnji samostan čitava 
niza ujedinjenih zajednica ostao je Pebaw, u kojemu je živio sv. Pa- 
homije. U tomu su se samostanu povremeno okupljah svi opati sa¬ 
mostana koji su slijedili Pahomijevo vodstvo. Za vrijeme Pahomije- 
va života bilo je devet takvih samostana s oko 5.000 monaha i uz to 
dva ženska samostana. Velika kušnja pohodilaje veći dio njih kada 
je 346. godine kuga poharala oko 130 monaha iz Pebawa. Tada je 
zaražen i sam sveti Pahomije te je u šezdesetoj godini života umro. 
Pred svoju smrt dvaput je preklinjao svoga učenika Teodora da nje¬ 
govo tijelo potajice pokopa na neznano mjesto. Naime, često je za 
života osuđivao štovanje tjelesa svetih. Govorioje: »Sveti nisu sretni 
ako se tako čini jer tko tako čini, trguje tijelima svetih.« Tako je Te¬ 
odor s još dvojicom braće, nakon svečana ukopa, potajno iskopao iz 
groba njegovo tijelo i zakopao tamo gdje ga drugi ne će naći. 

Pahomijaje naslijedio opat Petronije koji je od kuge umro dva 
mjeseca kasnije. Njega je naslijedio Horsiesi, koji se nije uspijevao 
nositi sa svim problemima koje je kuga nametnula tako velikoj za¬ 
jednici. Većina vodećih monaha iz okolnih samostana bili su pomrli, 
nestajalo je hrane pa su monasi odlazili sami u potragu za hranom. 
Na taj je način oslabjela samostanska stega. Horsiesi je stoga iza¬ 
brao svoga pomoćnika Teodora. Pahomijevi su samostani prebrodili 
mnoge krize i imah velik utjecaj, nadasve u Egiptu. Samostan Pebaw 
bio je uništen oko 1000. godine. 



Pahomijevo Pravilo je prvo u nizu mnogih kasnijih pisanih po¬ 
kušaja u organizaciji cenobitskoga života. Ono nije napisano odjed¬ 
nom i nije isključivo Pahomijevo djelo. Nastavili su ga uređivati i 
dopunjati Horsiesi i Teodor. U izdanju koje je do nas došlo sastoji se 
od četiri dijela: »Praecepta«, »Praecepta et instituta«, »Praecepta 
atque iudicia« i »Praecepta et leges«. Pravilo je s koptskoga naj¬ 
prije prevedeno na grčki, a sv. Jeronim gaje, na molbu svećenika 
Silvana, preveo na latinski. Pahomijevo Pravilo sadrži zbirku pro¬ 
pisa (praecepta) koji vrlo iscrpno uređuju konkretne situacije u ži¬ 
votu jer se ono i postavilo kao logički zahtjev zajedničkoga života. 
Do sv. Pahomija-postojali su pokušaji ujedinjavanja pustinjaka koji 
su bih uglavnom neuki i živjeli su kako je tko znao i shvaćao moli¬ 
tvu i askezu. Bih su uglavnom ujednačeni u strogosti života: postili 
su svaki dan ljeti, a zimi svaki drugi. Ujediniti pustinjake na veće¬ 
mu stupnju organiziranosti i duhovne povezanosti nego što je to bilo 
do tada značilo je postaviti puno veće zahtjeve i obvezati sve na po¬ 
slušnost opatu i pravilima koja su predviđala rješenja za sve važne 
situacije zajedničkoga života. Pahomijevo Pravilo je plod iznimna 
iskustva i poznavanja ljudske naravi, a uz to donekle ublažuje dota¬ 
dašnju strogost pustinjačkoga života i nastoji urediti skladne među¬ 
ljudske odnose. 

Već od primanja kandidata pa nadalje određuje norme ponaša¬ 
nja braće u pojedinim segmentima života: »Ako tko pristupi vrati¬ 
ma samostana želeći se odreći svijeta i pridružiti se broju braće, ne 
može odmah ući u samostan. Najprije će ga prijaviti ocu samostana, 
a postulant će ostati nekoliko dana pred vratima samostana...« Pa- 
homije, vjerojatno potaknut negativnim iskustvima iz prvoga neu¬ 
spjela organiziranja zajednice, napose pazi na čistoću i čednost bra¬ 
će. Nizom propisa nastoji ukloniti sve prigode i okolnosti koje bi 
mogle navesti na grijeh: »2. Neka brat sjedi čedno i skromno; neka 
prostre pod stegna krzneni ogrtač što mu visi s ramena; a haljinu, to 
jest tuniku bez rukava, neka dobro stegne tako da pokriva koljena... 
93. Nitko ne smije drugoga prati ih mazati, osim ako mu to bude na- 




ređeno. 94. Nitko ne smije u mraku govoriti s drugim. 95. Nitko ne 
smije spavati zajedno s drugim na istom prostiraču niti držati drugo¬ 
ga za ruku, nego, bilo da stoji, bilo da seta, bilo da sjedi, neka bude 
udaljen od drugoga za lakat... 143. ...Djevice nitko ne smije posjeći¬ 
vati ako nema tamo majku ili sestru ili kćerku i rođakinje i sestrične 
ili majku svoje djece... III. 7. Nađe li se netko od braće da se slobod¬ 
no šali i igra s dječacima i da prijateljuje s maloljetnicima, triput će 
biti opomenut neka se okani te familijarnosti i neka se sjeti čednosti 
i straha Božjega. Ako se ne okani, neka ga - kao stoje pravo - ka¬ 
zne najstrožom kaznom.« Uz propise koji određuju susrete sa svje¬ 
tovnjacima, niz odredaba s jasnoćom evanđeoskoga izričaja i smi¬ 
slom za askezu određuje odnos prema materijalnim stvarima. Sveti 
opat traži od svojih monaha potpunu nenavezanost i odricanje, čak 
i od osnovnih materijalnih dobara, kao nužan preduvjet plodna mo- 
naškoga života: »53 ...Ako mu gost donese hrane što se u samosta¬ 
nu smije jesti, on je ne smije primiti, nego neka pozove vratara koji 
će je primiti. Ako se radi o hrani koja se jede s kruhom, onaj kome 
je doneseno ne će ništa uzeti, nego će sve odnijeti na mjesto određe¬ 
no za bolesnike... Glede hrane što su je donijeli roditelji ili rođaci, 
a jede se s kruhom, predstojnik kuće povest će monaha, kojemu je 
hrana donesena, u bolesničku sobu gdje će on od nje samo jedanput 
uživati... 81. Nitko ne smije imati ništa u kući ni u ćeliji, osim ono¬ 
ga što za sve dopušta Pravilo samostana...« Dakle, monah ne smije 
ni dati, ni posuditi, ni primiti, ni uništiti, ni zamijeniti. Sveti Paho- 
mije je osobito pozoran na izgradnju zdravih bratskih odnosa u lju¬ 
bavi i svladavanju osobnih raspoloženja. U tome pogledu donosi niz 
strogih odredaba: »III. 1. Ako je netko sklon na klevete i govori što 
nije... neka se opomene dvaput. Ako se ne pokori, bit će odijeljen od 
zajednice braće sedam dana... 2. Srdit i svadljivac, koji se često srdi 
na svaku malenkost, bit će šest puta opomenut, sedmi put neka ga 
premjeste s njegova mjesta i postave na zadnje mjesto... Samo pošto 
predstavi tri vjerodostojna jamca, koji će jamčiti da ne će više činiti 
ništa slično, dobit će opet svoje mjesto... 4. Tko ima ružan običaj da 



svoju braću buni govorom, da brblja i kvari duše bezazlenih, bit će 
triput opomenut. Ako prezre opomene te uporna duha ustraje u tvr¬ 
doglavosti, izvest će ga se izvan samostana te išibati pred vratima... 
5. Tko običava mrmljati te se tuži da ga muče teškim poslovima, 
neka ga pet puta opomenu da mrmlja bez razloga i neka mu pokažu 
pravu istinu. Ako se i poslije toga tuži, a odrasle je dobi, neka ga drže 
bolesnim i stave u bolesničku sobu. Tamo će ga hraniti i ostaviti bez 
posla dok ne upozna istinu. Naprotiv, ako je njegova tužba opravda¬ 
na i ako ga poglavar nepravedno muči, istu će kaznu dobiti onaj koji 
gaje sablaznio.« Iz ovih propisa možemo zaključiti kako sv. Paho- 
mije ima pred očima zajednicu prvih vjernika pa mu je uz vanjsko 
ftinkcioniranje stalojoš više do nutarnje povezanosti ijednodušnosti 
bratstva. Po uzoru na prve kršćanske zajednice on svoje učenike ne 
naziva monasima već braćom. 

U Pahomijevim propisima posebno mjesto zauzimaju odredbe 
koje se odnose na zajedničku molitvu i studij Svetoga pisma: »8. 
Dogodi li se da se netko smije ili razgovara za vrijeme pjevanja psa- 
lama ili molitava, ili za vrijeme čitanja, neka odmah odriješi opasač 
i neka stoji pognute glave i obješenih ruku pred oltarom... 9. Zaka¬ 
sni li tko na molitvu, bit će ukoren... 19. Pošto ujutro... završe moli¬ 
tve, neka se ne vraćaju odmah u svoje ćelije, nego neka među sobom 
ponavljaju ono što su čuli od predstojnika i tako se vrate u svoje na¬ 
stambe. 140. Nitko ne smije biti u samostanu, a da ne zna čitati i da 
ne nauči napamet štogod iz Svetoga pisma; kao najmanje: Novi za¬ 
vjet i Psalme.« Pahomijevi su monasi molili zajedno pet puta dnev¬ 
no: u zoru, u podne, navečer, prije spavanja i u ponoć. Euharistij- 
sko je slavlje bilo subotom i nedjeljom. U Pahomijevim zajednicama 
nije bilo svećenika. Svetac ih nije primao jer se bojao da bi se zbog 
svećeničke časti monah mogao uzoholiti ili da bi to bila prilika za 
zavist. Tako su monasi u prvo vrijeme odlazili na euharistiju u obli¬ 
žnje selo. 

Tijekom povijesti ponekad se prigovaralo Pahomijevu monaš- 
kome ustroju daje previše militaristički, bilo radi centralističkoga i 



autoritarnog karaktera njegovih propisa, bilo radi velike zahtjevno- 
sti i vojničkoga, lapidarnog stila izricanja propisa. No pozornim či¬ 
tanjem propisa ne će nam promaći s koliko ljubavi i truda Pahomije 
nastoji izgraditi zdrave i humane bratske odnose. Disciplinski propi- 
sijesu po sebi zahtjevnijer Božji ugodnik gleda s više pozornosti na 
duhovno dobro svojih sinova. U Egiptuje bilo i drugih nastojanja 
za ujedinjenjem monaha. Oko 335. godine u srednjemu Egiptu mele- 
cijani su imali osam svojih samostana. Osim Pahomijevih zajedni¬ 
ca, u Egiptuje bio veoma poznat i utjecajan Bijeli samostan (Deir el 
Abiod). Osnovan je u IV. stoljeću. Najglasovitiji opat toga samosta¬ 
na bio je otac Semita (333.-451.) koji je na mjestu opata naslijedio 
svoga strica. Za vrijeme njegova upravljanja Bijeli je samostan doži¬ 
vio procvat. Okupljao je oko 2.200 braće i oko 1.800 sestara. Brojna 
samostanska zdanja prostirala su se na površini od 50 km 2 . Opat Se¬ 
mita je bio rigorist i, za razliku od Pahomija, pokazivao je elemente 
fanatizma u svojemu pristupu stvarnosti. Iz ostavštine Bijeloga sa¬ 
mostana sačuvan je jedan od prvih obrazaca zavjetovanja uopće koji 
glasi: »Savez. Prisežem pred Bogom, na ovomu posvećenom mjestu 
i neka mi izgovorene riječi budu svjedoci da ne ću oskvrnjivati svoje 
tijelo, da ne ću krasti, krivo se kleti ili lagati i da ne ću potajice činiti 
zlo. Ako ne budem vršio što sam prisegnuo, ne ću ući u kraljevstvo 
nebeskojer shvaćam da će Bog, koji je svjedok ovoga saveza, uništi¬ 
ti moju dušu i tijelo u paklu ako prekršim što sam obećao.« 



SV. HILARION, 

OTAC PALESTINSKOGA MONAŠTVA 


Kao i u mnogim drugim slučajevima, sv. Jeronimu dugujemo za¬ 
hvalnost za poznavanje ovoga svetog palestinskog monaha. Sv. Je¬ 
ronim je napisao njegov životopis i tako spasio od zaborava spomen 
na život i čudesne zgode svetoga Hilariona. Rođenje oko 291. godi¬ 
ne u Thawati (Gaza), u poganskoj obitelji koja gaje već u djetinjstvu 
poslala na studij u Aleksandnju. Tamo je upoznao kršćanstvo. Čuvši 
za sv. Antuna Pustinjaka kao četrnaestogodišnjak odluči posjetiti ga. 
Susret s njim gaje toliko oduševio da se nije više vratio u Aleksan¬ 
dnju, već je ostao među učenicima pustinjskoga velikana. Ipak je, 
nakon tri mjeseca proboravljena u pustinji, odlučio otići. Po svemu 
sudeći, nije mu odgovaralo mnoštvo ljudi kojeje dolazilo vidjeti oca 
Antuna pa se vratio u svoj rodni kraj i povukao u samoću. Budući 
da su mu roditelji već bih preminuli, svoga se udjela u roditeljskome 
imanju odrekao u korist braće i siromaha. Kao prikladno mjesto sta¬ 
novanja odabrao je kraj koji nije bio na dobru glasu budući da su tu, 
po brdovitim zakloništima Maimija, obitavali razbojnici. Hilarion 
nije želio imati nikakav posjed ili trajno boravište, već je noćivao po 
raznoraznim udubinama i pećinama. Ah nakon nekoga vremena uvi¬ 
dio je kako je, radi sabrane molitve i rada, potrebno imati barem ne¬ 
kakvu kolibu. Potrudio se da konstruira svoju ćeliju koja je bila do¬ 
ista posebna. U njoj se nije moglo stajati uspravno, a nije bila puno 
šira od njega. Svakoga je dana jeo petnaestak smokava nakon zala¬ 
ska sunca. Nakon nekoliko godina obogatio je svoj jelovnik lećom, 
a na krajnje jeo kruh i sol. Nije vodio brigu o higijeni, a kosu i bradu 
je šišao jednom godišnje o blagdanu Uskrsa. Njegova, tako posebna, 
prisutnost u tome kraju nije ostala nezapažena. Jednom su ga posjeti¬ 
li razbojnici i ugledavši pred sobom mladića od 18 godina začuđeno 



ga upitali: »Ovdje si nezaštićen, što bi učinio da te iznenade razboj¬ 
nici?« On im je odgovorio: »Ne bih se bojao jer ne posjedujem ništa 
što bi se moglo ukrasti.« »A kada bi te željeli ubiti?« »Ništa strašno, 
spreman sam umrijeti«, odgovorio im je spremno Hilarion. Živo- 
topisac zaključuje ovaj kratak dijalog primjedbom da su razbojnici 
ostali iznenađeni i zamišljeni te su se s Hilarionom povukli u osamu. 
On ihje potaknuo da promijene svoj način života. 

Poput sv. Antuna, ni Hilarion nije imao previše mira u svojoj sa¬ 
moći jer su ga mučili demoni napastujući ga najbesramnijim prizori¬ 
ma, no onje bio ustrajan u svojim odlukama da služi Bogu. Kada je 
imao 37 godina, posjetila gaje neka žena kojaje čula za njegov sveti 
život. Bila je neplodna i nije mogla imati djece; došla je svetomu čo¬ 
vjeku moliti za ozdravljenje. Hilarion joj je odgovorio: »Idi i vjeruj.« 
Nakon godinu dana rodila je dijete i došla zahvaliti za njegove svete 
molitve. Tom prigodom proširila je glas o čudu koje je izveo Božji 
čovjek. Od tada je Hilarionovo obitavalište postalo meta mnogih po- 
trebnika. Sam jeruzalemski patrijarh usmjeravao je bolesnike i op¬ 
sjednute k Hilarionu pitajući se zašto ići u daleki Egipat sv. Antunu 
kadaje blizu Božji ugodnik Hilarion? Kao i u slučaju sv. Antuna Pu¬ 
stinjaka, uz ćeliju sv. Hilariona potom su počele nicati ćelije drugih 
eremita koji su željeli da ih on duhovno vodi. Mnoštvo je hodoča¬ 
snika toliko promijenilo život sveca daje on često plakao i tumačio 
svojim učenicima: »Vratio sam se u svijet, i još gore od toga, postao 
sam slavan i čašćen u svoj Palestini. Primio sam svoju plaću ovdje 
dolje. Sto ću dati svojoj djeci u ovoj bijedi?« Nakon dugo vremena, 
u 65. godini života, jednogaje jutra potajno napustio svoje obitavali¬ 
šte u potrazi za skrovitijim mjestom. Međutim, nije uspio daleko po¬ 
bjeći jer gaje mnoštvo sustiglo i okružilo ne puštajući ga da ode od 
njih. Shrvan žalošću, odlučio se na štrajk glađu. Nakon tjedan dana 
njegovi ga učenici, prestrašeni za njegovo zdravlje, puste da izabere 
novo mjesto prebivanja. Tako je započeo njegov lutalački - saraba- 
itski život. S dva najvjernija monaha dospio je u Egipat, i dalje bje¬ 
žeći od slave i časti poput bjegunca. Iz Egiptaje brodom dospio do 



Sicilije. No za vrijeme dugotrajne plovidbe kapetanov se opsjednuti 
sin uznemirio u Hilarionovoj blizini i počeo vikati: »Hilarione, slugo 
Božji, zašto ne možemo putovati u miru? Barem mi daj vremena da 
stignemo na obalu.« Hilarion mu je odgovorio: »Ako ti Bog dopu¬ 
šta da ostaneš, ostani, ako te on izgoni, što si ljut na mene koji sam 
grješnik?« U isti čas dječakje bio oslobođen od zloduha. Taj i slič¬ 
ni događaji stalno su Hilariona proslavljali te on nije mogao ostati 
skrit. Bjegunac pred slavom opet se ukrcao na brod za Epidaurus u 
Dalmaciji, a nakon nekoga vremena pošao je na Cipar gdje je i umro 
kao osamdesetogodišnjak, oko 371. godine. 

Hilarionje svojim životom i duhovnošću dao palestinskome mo- 
naštvu posebnost u želji za skrovitošću i što je moguće manjom po¬ 
pularnošću. Najvjerojatnije je i prije njega bilo monaha i asketa u 
Palestini, no on se smatra ocem palestinskoga monaštva jer je za 
vrijeme njegova života monaštvo zadobilo snažan zamah. Kasijan 
spominje monahe u Judejskoj pustinji. Kada je hodočasnica Egerija 
putovala Svetom zemljom, 390. godine, susrela je mnoge monaške 
neseobine: na brdu Nebo, u Amonu gdje je sv. Ivan krstio, u pustinji 
na mjestu gdje je, po predaji, Mojsije izveo vodu iz stijene, u dolini 
Kora gdje je gavran hranio proroka Iliju, pokraj Jakovljeva zdenca i 
drugdje. Egerija u svome putopisu spominje i skupine onih koje na¬ 
ziva »monazontes i parthenae«. Po svoj prilici, to su bih nasljednici 
ranokršćanskih asketa. Oni nisu dijelili zajedničke ideale s pustinja¬ 
cima. Živjeli su po gradovima, obično uz pojedine crkve, ah odvoje¬ 
no od svijeta. Imah su važnu liturgijsku ulogu u obavljanju molitava 
i obreda. U Palestini nastaje osobit oblik monaške naseobine, nazvan 
laura. Kakoje već prethodno spomenuto, izraz označava naseobinu, 
premda je doslovno značenje toga izraza »uzak put«, što bi značilo 
daje prvotno označavao sam stil življenja. Za razliku od egipatskih 
naseobina, u palestinskim je laurama postojala veća organiziranost 
i zajedništvo monaha. Po tradiciji, prvu lauru Faran (Wadi Phara) 
osnovao je 330. godine otac Kariton iz Likaonije. Nalazila se oko 14 
km od Jeuzalema. Onje osnovao i druge dvije laure: na brdu iskuše- 



nja pokraj Jerihona - lauru Douka i pokraj Betlehema - lauru Souka. 
Po nekim poznavateljima palestinskoga monaštva, te su laure nasta¬ 
le spontano ujedinjavanjem eremita. Među brojnim monasima koji 
su živjeli u tim laurama najpoznatiji su sv. Eutimije i sv. Saba. Euti- 
mije je, kao mlad armenski svećenik, došao u lauru Faran oko 405. 
godine. Zajedno s monahom Teotistom, nakon pet godina života u 
Faranu, odlučio je započeti monaški život na drugome mjestu. Teo- 
tistje nastavio okupljati učenike i organizirao je monašku zajednicu 
dok je Eutimije živio sam, povremeno hodočasteći na sveta mjesta. 
Nakon nekoliko godina i on se naselio pokraj Teotistove zajednice 
i počeo surađivati s njim. Svaki monah koji je želio dobiti pojedi¬ 
načnu ćeliju u Eutimijevoj lauri morao je najprije proći formaciju u 
Teotistovoj zajednici. Jedna od posebnosti Teotistovih i Eutimijevih 
monaha bila je ta da su Korizmu provodili posve osamljeni u pusti¬ 
nji. Sveti Eutimije, nazvan Veliki, umro je 473. godine i sahranjenje 
u pećini u kojoj je spavao. 

Brojni njegovi učenici proširili su po Palestini oblik monaštva 
kakav je on organizirao. Jedan od njegovih značajnijih učenika bio 
je sv. Saba. Rođenje 439. godine u Kapadociji. Ušao je u samostan 
s osam godina. Kadaje navršio 18. godinu, pošao je na hodočašće u 
Svetu zemlju. Tu je upoznao zajednicu sv. Eutimija i ostao je u njoj. 
Sveti Eutimije gaje neko vrijeme primio i povjerio svome učeniku 
Domicijanu. No bojeći se sablazni i đavolskoga napastovanja upu¬ 
tio gaje u samostan oca Teotista, gdje su odgajani mladići. Budući 
da se tamo u svemu pokazao zrelijim od svojih vršnjaka, otac Teo- 
tist mu je dopustio da živi kao pustinjak. Svake je godine, po primje¬ 
ru monaha svetoga Eutimija, prve nedjelje po Bogojavljenju odlazio 
u unutrašnjost pustinje i vratio bi se u samostan za Cvjetnicu. Duže 
vrijeme se bio povukao u Judejsku pustinju gdje je živio sv. Gera- 
sim. Potom je osnovao Veliku lauru u blizini Siloama. Godine 490. 
zaređen je za svećenika te je nastavio hodočastiti pustinjom i osni¬ 
vati samostane. Po primjeru sv. Eutimija, otac Saba nije dopuštao 
nikome samotnjački život ako prije nije prošao pripravu u nekomu 



samostanu. Ideal je ipak bio samotnički život dok je cenobitski život 
držan samo kao priprava. Videći njegov duhovni utjecaj i mudrost 
u organiziranju samostana i laurajeruzalemski patrijarh gaje ime¬ 
novao opatom svih laura u njegovu patrijarhatu, a Teodozija, opata 
samostana Deir Dosi, opatom svih samostana. Tomje prigodom sv. 
Saba sročeno izrekao razliku između cenobita i pustinjaka obrativši 
se opatu Teodoziju: »Oče, ja sam opat svih opata, a ti si opat dječa¬ 
ka, jer svaki onaj koji je meni podređen, opat je sam sebi u svojoj će¬ 
liji.« Sv. Sabaje umro 523. godine poštovan od svih palestinskih 
monaha. 

Za poznavanje života sv. Eutimija i sv. Sabe zaslužan je njihov 
životopisac Ćiril iz Scitopolija, monah koji je živio u lauri sv. Euti¬ 
mija, a kasnije u Velikoj lauri sv. Sabe. 



SV. DOROTEJ IZ GAZE - 
OPĆI DOPRINOS PALESTINSKOGA 
MONAŠTVA 


Nakon sv. Hilariona, Eutimija i Sabe te brojnih drugih svetih 
podvižnika jug Palestine bio je domovina brojnih monaha. Među 
najpoznatije se ubrajaju sveti starci Barsanufije, Ivan Prorok i Do- 
rotej. O životu sv. Doroteja nije sačuvano mnogo podataka. Svojim 
je suvremenicima izvan Palestine bio nepoznat. Rođenje u antiohij- 
skome kraju. Kako sam svjedoči, u mladosti se pokazao kao revan 
student: »Kada sam studirao svjetovne znanosti, u početku sam puno 
griješio. Kada sam trebao uzeti knjigu u ruke, bilo mije kao da mo¬ 
ram dodirnuti neku zvijer. Ah nastavio sam se truditi i Bog mije po¬ 
mogao. Dospio sam do takva stanja da nisam znao ni što jedem ni što 
pijem ni kada spavam, iz revnosti za studij. Nikada nisam proveo ni 
jedan ručak s prijateljima niti sam za vrijeme studija s njima razgo¬ 
varao... i za vrijeme sna držao sam knjigu kraj sebe.« Oko godine 
525. ulazi u samostan koji je osnovao otac Seridos, u rodnome mje¬ 
stu sv. Hilariona, u Thawati. Taj je samostan postao poznat i slavan 
po dvojici staraca koji su tamo živjeli zatvorničkim životom (reklu- 
zi): Barsanufiju i Ivanu Proroku. Opat Seridos je bio posrednik izme¬ 
đu njih i ostalih monaha koji su željeli biti s njima u vezi. Može se 
reći da su u stvarnosti oni duhovno vodili samostan, odgajajući ge¬ 
neracije monaha koji su odrastali vođeni njihovim duhovnim savjeti¬ 
ma i molitvama, a ne prvenstveno opat. Ali budući da ih monasi nisu 
nikada vidjeh, već samo primah njihove pisane poruke, jednom su 
optužili oca Seridosa da ihje on izmislio kako bi pomoću tih tajan¬ 
stvenih i duhovnih osoba lakše vodio samostan. Bila je to jedina pri¬ 
lika kada je veliki starac Barsanufije izišao iz svoje ćelije, bez ijedne 
riječi oprao noge svim monasima i opet se povukao u ćeliju. 



Veliki starac Barsanufije i Ivan Prorok bili su Dorotejevi duhovni 
oci. Uz njihovu pomoć onje uspio, uz mnoge žrtve, izrasti u duhov¬ 
noga velikana. Provodio je strog asketski život. Radi toga je neko 
vrijeme bio ozbiljno obolio. Kada je postao duhovno samostalan, 
starac Barsanufije mu je povjerio brigu o mladome kandidatu Do- 
siteju. Nakon pet godina samostanskoga života Dositej je postigao 
vrhunsku slobodu i svladao potpuno svoju samovolju te je potom 
preminuo. Nakon smrti velikoga starca, oca Ivana i opata Serida, iz 
nama nepoznatih razloga Dorotej je napustio samostan u Gazi i ne¬ 
daleko sagradio novi u kojemuje i umro između 560. i 580. godine. 
Cijeloga je života u svojoj duhovnosti ostao vjeran asketskim upu¬ 
tama svojih staraca, što mu je pribavilo veliko duhovno iskustvo. 
Jedino djelo koje nam je od njega sačuvano jesu 24 duhovne pouke 
monasima. 

Te nas duhovne pouke iznenađuju svojomjednostavnošću, svje¬ 
žinom izraza, narativnim opisima i autobiografskim uspomenama iz 
života sv. Dorotej a te vrlo pogođenim i izvornim slikama. Dorotej 
se obraća monasima poput iskusna ribara: »Ribari, kada bace udicu 
u more i uhvate ribu, ako opaze da trza i želi se osloboditi, ne vuku 
odmah naglo da se udica ne raskine i ne izgube ulov. Naprotiv, naj¬ 
prije popuštaju da ih ona vuče i ide kamo želi. Kada osjete da više ne 
može i da su trzaji prestali, onda malo-pomalo počinju vući natrag. 
Tako čine i sveci: strpljivo i s ljubavlju privlače brata i ne tjeraju ga 
grubo niti ga preziru.« 

U Dorotejevim poukama nije sustavno i metodološki razrađen nje¬ 
gov duhovni nauk. Svaka je pouka zasebna i odnosi se na pojedine ele¬ 
mente monaškoga života. Dorotej o Bogu govori malo, kako je to bio 
običaj u pustinji. Pita se vjerujemo li mi zaista u Božju riječ kada je 
svaki dan čitamo, a ne usklađujemo po njoj svoj život: »Ne shvaćamo 
ni ono što pjevamo, svaki dan moleći psalme proklinjemo sebe i ne ra¬ 
zumijemo to.« Njegove su duhovne pouke usmjerene prema Isusu Kri¬ 
stu kojega Dorotej naziva različitim slikovitim izrazima da bi što bolje 
predočio kojaje njegova uloga u našemu životu. Primjerice: »Krist je 



liječnik naših duša. On pozna sve i svakoj osobi daje prikladan lijek. 
Npr. oholosti zapovijeda poniznost, osjećajnosti daje zapovijed umje¬ 
renosti, pohlepi nalaže davanje milostinje... I ne postoji slučaj da lijek 
ne bi bio djelotvoran radi isteka roka valjanosti jer Kristove zapovijedi 
ne zastarijevaju nikada, već, što ih se više uzima, djelotvornije su. Da¬ 
kle, ništa ne priječi zdravlje duše osim njezina nereda.« 

Dorotej u svojim poukama ljubav prema Kristu konkretizira u 
ljubavi prema braći. Ne može se ljubiti Krista, a ne ljubiti braću. Sto 
manje ljubimo Boga, to manje ljubimo i braću. U susretima s bra¬ 
ćom treba paziti na sitne znakove ljubavi, treba uz to paziti na ma¬ 
lene propuste koji znaju uzrokovati velike nerede. Dorotej mnogim 
primjerima upozorava monahe na štetnost ogovaranja, osuđivanja i 
preziranja drugoga. Primjerima iz evanđelja potiče kako u isprav¬ 
ljanju pogrješaka treba krenuti od sebe. S čuđenjem se pita kako se 
uopće može suditi ono što se ne pozna? Tko može reći da pozna ono 
što je u čovjeku i o kakvim se sve okolnostima radi kod svakoga po¬ 
jedinca? U prilog svojih tvrdnja otac Dorotej iznosi sljedeći primjer 
koji zaslužuje pozornost: »U neki grad prispio je brod pun robova. U 
tome je gradu živjela neka sveta djevica, vrlo zauzeta za svoje spa¬ 
senje. Kadaje čula za taj brod, sva sretna poželje kupiti jednu posve 
malu djevojčicu. Mislilaje: 'Uzet ću je i odgojiti kako mislim daje 
najbolje tako da ne vidi ništa od zla ovoga svijeta.' Kada se raspitala 
kod brodara, doznala je da imaju dvije male djevojčice. Sva sretna 
plati cijenu i uzme jednu od njih. Malo zatim brodar susretne neku 
zlotvorku koja poželje kupiti drugu djevojčicu za svoje prljave na¬ 
mjere. I ona plati koliko je trebalo te uzme sa sobom dijete. Vidite 
tajnu Božju! Tko može u tome presuditi? Sveta djevica odgojila je 
djevojčicu u strahu Božjemu za svako dobro djelo. Poučila ju je u 
monaškome životu i u svemu miomirisu Božjih zapovijedi. Napro¬ 
tiv, zlotvorkaje učinila onu drugu djevojčicu đavolskim oruđem. Sto 
mi možemo reći o ovome strašnom sudu? Djevojčice su bile malene. 
Obje su prodane ne znajući kamo idu. Jedna se našla u Božjim ru¬ 
kama, a druga u rukama Sotone. Je li uopće moguće reći da Bog od 



jedne traži isto što i od druge? Kako je to moguće? Ako, recimo, obje 
sagriješe bludno ili nekako drukčije, je li moguće reći da će obje biti 
podvrgnute istome sudu kao da su počinile isti grijeh? Jedna je bila 
poučena u svemu što se tiče suda i kraljevstva Božjega i danonoćno 
se bavila Božjom riječju, druga, jadnica, nije nikada vidjela ni čula 
ništa dobro već, naprotiv, sve sramotne i demonske stvari. Kako je 
moguće od obje tražiti istu strogost?« 

Dorotej zaključuje kako, ne samo da čovjek ne može ništa znati 
o Božjemu sudu, već ni o istini bližnjega. »...Ako netko padne, što ti 
znaš koliko se borio, koliko je suza prolio pred Bogom?« Stoga oni 
monasi koji se žele spasiti ni ne svraćaju pozornost na tuđe pogrješ¬ 
ke, već pokazuju svu blagost duhovnosti. Iz ovoga Dorotejeva stava 
lako je zaključiti kako Dorotej pripada onoj duhovnoj struji učitelja 
koji su uvažavah osjećajni život čovjeka te poticah na blagost i sa¬ 
milost prema grješnicima. Potpuna odsutnost osjećaja (sklerokardia) 
nije držana krjepošću, kao u Evagrijevu učenju. Bratski život mora 
biti pun blagosti i međusobne pažnje. Tko je s Bogom, taj još više 
nego drugi osjeća za brata. 

Nadalje, u svojim poukama otac Dorotej želi razviti kod monaha 
smisao za askezu. On ne predstavlja monasima napor askeze kao za¬ 
strašujuću borbu s demonima. Njegov je govor pun nade i ohrabre- 
nja. Uvijek naglašava nadmoć dobra i pouzdanje u Krista koji je ko¬ 
načni pobjednik nad zlom. Ipak, napor odricanja zahtijeva ozbiljnost 
i ne može se zaobići: »Mnogo koriste napasti onome koji ih podnosi 
bez uznemiravanja. Ako je netko uznemiren kada ga progoni neka 
napast, znakje oholosti, nepoznavanja svoje ograničenosti i nezrele 
težnje da se izbjegne napor. Zato ne napredujemo jer ne poznajemo 
svoju organičenost i uz to nismo ustrajni u onome što započnemo, 
već želimo postići krjepost bez napora.« U temeljuje monaškoga ži¬ 
vota marljiva askeza. Pita se otac Dorotej: »Kakvi smo mi to monasi 
ako nismo askete?« U asketskome životu nema odmora: ili se napre¬ 
duje ih se nazaduje. Kako bismo bolje napredovah, puno nam može 
pomoći čest ispit savjesti i dobar duhovni vođa. Na taj način može- 



mo objektivnije prosuđivati o svome životu i prepoznati u sebi sa¬ 
movolju koju treba uništiti. 

U svojim poukama Dorotej posebnu pozornost posvećuje uni¬ 
štenju samovolje. Kako bi poučio monahe prepoznavanju samovo¬ 
lje, opisuje cijeli proces njezina nastanka i razvoja u ljudskoj duši, o 
čemu sam pisao u poglavlju o askezi. Kada se u čovjeku rodi neka 
misao (logismos), odmah se u njemu rađa i želja za njezinim ostva¬ 
renjem. Budući da su zle misli sjeme grijeha, presudno je da budu 
odmah u korijenu odbijene. No, pita se Dorotej: kako prepoznati zle 
misli u sebi? To nije lako, one su često prikrivene pa su u duhovno¬ 
me životu moguće obmane, zablude i iluzije. Čovjeku je otežano 
razlikovanje dobra i zla jer nakon što se u njemu rodi neka misao, 
budi se i sklonost prema toj misli. Upravo ta sklonost otežava objek¬ 
tivno prosuđivanje o valjanosti ili grješnosti te misli. Tu sklonost k 
opravdavanju Dorotej naziva prospatheia - samovolja koja je sklo¬ 
na k zlu. Samovolju treba razlikovati od slobodne volje koja je dar 
od Boga i označuje nas kao bića koja hoće i žele. Vršenje samovolje, 
naprotiv, vodi čovjeka u propast. Zato je vrlo pogubno kada čovjek 
vodi sam sebe jer na duhovnome putu ne smije slijediti ono što sam 
prosudi, bez savjeta s duhovnim ocem. 

Proces napastovanja se tu ne zaustavlja. Samovolji se pridružuje 
dikaioma - opravdavanje sebe. Taj se psihološki proces razvija tako 
što se logismos - misao »ugnijezdi« u samovolji. Najbolje bi bilo 
kada bi čovjek uspio odmah sebi reći »ne«. Tako bi na samu početku 
presjekao tijek misli koji mu sugerira samovolja. No, nasuprot tome, 
čovjek najčešće nalazi dovoljno razloga da slijedi misao u sebi i to 
ga onda vodi u iluziju kako je, unatoč svemu, na dobru putu. Upra¬ 
vo taj trenutak u psihološkome događanju Dorotej izdvaja kao slabu 
točku monaha koji sam sebe želi voditi. 

U tome trenutku opasno je da sebi zamaskiramo prijevaru pod 
plaštom dobra, gorljivosti i pravednosti. Moguće je cijeli život biti 
u zabludi o vlastitoj dobroti, poniznosti, a u stvari je posve drukči¬ 
je. Toga se monah mora bojati. Ako nije dovoljno zreo i jak da odbi- 



je svoje misli odmah čim ga počnu salijetati, onda mu uvelike može 
pomoći exagoreusis, tj. očitovanje misli duhovnome ocu. Uz njego¬ 
vu pomoć postiže se veća objektivnost. 

Može izgledati proturječno da sv. Dorotej, sjedne strane, toliko 
naglašava kako je savjest vrhunski sudac naših čina, a, s druge stra¬ 
ne, ističe ulogu duhovnoga oca koji, po njemu, nije samo savjetnik 
jer je njegova uloga da u duši učenika uništi samovolju koja pred¬ 
stavlja ozbiljnu prijetnju duhovnome životu. Savjest ostaje vrhunski 
sudac, ali mora biti pročišćena i njegovana, mora voditi poniznosti, 
a ne oholosti. U tome pogledu sama činjenica da se monah da vodi¬ 
ti znak je poniznosti i svijesti o vlastitoj nedostatnosti. Onaj tko želi 
primati savjete i upute, priznaje se manjim od onoga koji mu ih daje. 
Nadalje, otac Dorotej postavlja konkretno pitanje: što ako je duhovni 
otac u zabludi? Kao polaznu činjenicu u odgovoru na to pitanje isti¬ 
če najprije to da ne može svaki monah ili svećenik biti duhovni otac. 
To može biti samo onaj koji ima dar razlikovanja, koji se očituje kao 
kardiognomija, tj. poznavanje srdaca. Razlikovanje duhova je dar od 
Boga, no on se može usavršiti praksom. Moguće je da duhovni otac 
bude u zabludi, ah i tada ostaje uvijek otvoreno da Providnost ima 
druge načine kojima će pokazati svoje planove. Zna se dogoditi da 
duhovni otac bude u zabludi u odnosu na druge stvari, ali zna prepo¬ 
znati samovolju i zle sklonosti. Tada je njegova uloga ostvarena, on 
s vremenom biva sve sporedniji dok posve ne iščezne. Naime, čista 
savjest sposobna je slušati Boga. 

U jednoj od svojih pouka sv. Dorotej pokazuje na primjeru kako 
će monah u malo vremena pobijediti svoju samovolju. Na taj način 
monah uspijeva sačuvati tako važnu krjepost »nepsis« - trijeznost i 
gledati na život onako kakav on jest - realno. U nekoliko primjera 
iz duhovnih pouka mogli smo zapaziti kako je Dorotejev govor vrlo 
slikovit. On zazire od apstraktnih i spekulativnih konstrukcija koje 
uglavnom malo koriste u duhovnome životu. Put koji Dorotej s puno 
pomnje ocrtava u svojim poukama pokazuje naporan put koji mona¬ 
ha vodi do mira i slatkosti bivanja s Bogom. 



SV. JERONIM, ZAPADNJAK NA ISTOKU 


Rođenje oko 347. godine u zagonetnu Stridonu. Premdaje bio 
odgajan u kršćanskoj obitelji, kršten je vjerojatno kao student u 
Rimu. Pretpostavlja se daje kao carski službenik obavljao admini¬ 
strativne poslove u Trieru (Galija). U to je doba kršćanski asketizam 
oduševljavao mnoge carske službenike i vojne dužnosnike koji su, 
privučeni svetačkim primjerima, ostavljali službu i započimali obra- 
ćenički život među monasima. Tako se i Jeronim, zajedno s prijate¬ 
ljem Bonosom, odlučio posvetiti Bogu. Zajedno s trojicom prija¬ 
telja priključio se asketskoj zajednici u Akvileji. Tu se njihov brod 
idealizma nasukao na hridi stvarnosti. Zajednički se život pokazao 
pretežak te se Jeronim s prijateljima zaputio na Istok s namjerom da 
bolje upozna monašku duhovnost. Nakon obilaska glasovitih mje¬ 
sta - Atene, Cezareje i Sirije - zaustavili su se u Antiohiji kao gosti 
Jeronimova znanca Evagrija. S tih putovanja značajno je spomenu¬ 
ti njihov posjet samostanu Rosos (Sirija), gdje se Jeronim oduševio 
strogošću i ozbiljnošću monaškoga života. Kasnije je pisao tamoš¬ 
njemu opatu Teodoziju: »Ah, koliko bih želio biti u vašemu društvu 
i prigrliti vašu zajednicu kao potpunu svoju radost, premda oči moje 
nisu zaslužile ni vidjeti je. Imao bih pred sobom pustinju ugodniju 
od svakoga grada. Motrio bih mjesta bez ljudi, u kojima kao u raju 
stanuje mnoštvo svetaca.« U Antiohiji je proživio veliku duševnu 
krizu koja je bila uzdrmala njegovu vjeru. Pri koncu toga razdoblja 
jedne je noći usnio Krista kako ga prekorava što se bavi proučava¬ 
njem poganskih pisaca te gaje potaknuo da prione uz istinu evanđe¬ 
lja. Ganut tim snom, zaputio se u Kalcedonsku pustinju gdje je dvije 
godine proveo živeći u jednoj pećini poput ostalih eremita. U posla¬ 
nici Eustohiji (XVIII.) piše o tome razdoblju: »Dok sam boravio u 
pustinji, u onoj velikoj samoći, izgoijeloj od žestine sunčanih zraka, 
u kojoj borave monasi, o koliko mi se puta činilo da se nalazim na 



rimskim zabavama. Sjedio sam pun jada. Pod kostrljeti ježili su se 
moji nagrđeni udovi... Svakoga Božjeg dana prolivao sam suze i uz¬ 
disao i ako bih katkad protiv svoje volje usnuo, o golu zemlju razbi¬ 
jah svoje kosti koje jedva prianjahu jedna uz drugu. O jelu i piću ne 
ću govoritijer monasi, i kada su bolesni, ne piju nego hladnu vodu i 
drže neumjerenošću jesti kuhana jela. Pa baš ja, koji od straha pred 
paklom sam sebe bijah osudio na takav zatvor, ja, kojemu su jedino 
društvo bili škorpioni i zvijeri, često sam se nalazio između djevoja¬ 
ka koje igrahu kolo. Lice mi bijaše blijedo od posta, a u hladnu tije¬ 
lu srce je kipjelo od požude i pred očima onoga koji je već bio umro 
tijelu buktalaje vatra strasti. Ostavši bez svake pomoći padoh pred 
Isusove noge... a poslije mnogih suza, uprijevši pogled k nebu, či¬ 
nilo mi se, što mi može posvjedočiti Gospodin, da se nalazim među 
anđeoskim četama te sam veseo pjevao...« 

Antiohijski patrijarh Paolin, videći Jeronimov ozbiljan život, za¬ 
redio gaje za svećenika. Godine 380. krenuo je Jeronim u Carigrad 
gdje je 381. godine bio nazočan glasovitome Koncilu. Nakon toga 
krenuo je u Rim gdje je svojim intelektualnim sposobnostima i do¬ 
brim poznavanjem kršćanskoga Istoka stekao naklonost i prijatelj¬ 
stvo pape Damaza. U Rimuje Jeronim razvio osobit apostolski rad 
okupljajući aristokratske matrone na biblijskim i duhovnim pouka¬ 
ma. Njegovim poticajem jednaje od tih, imenom Marcela, svoju 
palaču pretvorila u pravi samostan koji je okupljao posvećene djevi¬ 
ce. Isto je tako učinila i Paula koja je predala Jeronimu u ruke svoju 
djecu da ih on odgaja u evanđeoskome duhu. Među njima se poseb¬ 
no isticala sedamnaestogodišnja Eustohija, kojaje prigrlila djevičan¬ 
ski život. 

Nakon što je 384. godine umro papa Damaz, Jeronim se našao 
u nemilosti njegova nasljednika i svojih rimskih protivnika te je 
odlučio vratiti se starome znancu Evagriju uAntiohiju. Kada je do- 
čuo da su za njim krenule i njegove duhovne kćeri Paula i Eustohija, 
odlučio je s njima se nastaniti u Jeruzalemu. Tu je susreo rimskoga 
prijatelja Rutina, tada na službi tajnika jeruzalemskoga patrijarha, 



koji je zajedno s rimskom matronom Melanijom na Maslinskoj gori 
osnovao samostan i prihvatilište za hodočasnike. Na Melanijin poti¬ 
caj Jeronimje, zajedno sa svojim duhovnim kćerima, odlučio, prije 
svega, posjetiti sveta mjesta. Na tome putovanju Jeronim se zausta¬ 
vio u Aleksandriji dok su Paula i Eustohija hodočastile u Egipatsku 
pustinju. Na povratku su odlučile, zajedno s Jeronimom, nastaniti se 
u Betlehemu. Jeronimje želio ostvariti svoju gorljivu želju da živi 
kao eremit baveći se intelektualnim radom. Našao je prikladno mje¬ 
sto nedaleko od bazilike porođenja Gospodnjega. Smjestio se u jed¬ 
nu hladnu i neudobnu špilju koja gaje dovoljno skrivala da ima svoj 
mir i sabranost neophodnu za monaški život. Paulaje u Betlehemu 
sagradila dva samostana: jednoga za Jeronimove učenike i drugi za 
monahinje. Taj drugi samostanje bio uređen i vođen po Paulinoj za¬ 
misli. Unutar samostana postojale su tri manje zajednice, upravljane 
njezinim vodstvom. Samostanje s vremenom postao slavan po mu¬ 
dru upravljanju, redu, disciplini te po skladnoj molitvi kojaje, po¬ 
čevši od ponoći, više puta dnevno okupljala svete monahinje. Kada 
je 404. godine preminula Paula, Jeronimje napisao dirljivu apologi¬ 
ju u kojoj najprije hvali njezin plemenit rod, opisuje njezina putova¬ 
nja, njezin život u Betlehemu i njezine krjeposti: »Sijala je tjelesne 
stvari, da požanje duhovne; davala je zemaljske, da uzme nebeske; 
dijelila je kratkotrajne, da ih zamijeni za vječne.« Na koncu hvali i 
njezinu smrt: »Zatvorenim očima, kao da više ne mari za zemaljske 
stvari, ponavljala je psalamske retke dok nije izdahnula. Prstom je 
na ustima učinila znak križa. Nije mogla više disati, već je samo sa¬ 
mrtnički dahtala, a duša, od velike želje da se otisne, i sam je hropac, 
kojim se ljudski život dovršuje, okretala u hvalu Gospodnju. Tu je 
bio jeruzalemski biskup s biskupima drugih gradova i s bezbrojnim 
mnoštvom svećenika i đakona. Čete djevica i monaha bijahu napu¬ 
nile samostan. Ona netom začu Zaručnika gdje zove: 'Ustani, dođi 
prijateljice moja, ljepoto moja, golubice moja: jer evo zima je proš¬ 
la i kišaje minula' (Pj 2,10-11), odmah odgovori: 'Cvijeće se ukaza 
na zemlji, došlo je vrijeme rezanja' (isto, r. 13). Nije potom bilo ni 



ridanja ni plača, kao što biva među svjetovnjacima, već mnoštvo lju¬ 
di koji različitim jezicima pjevahu psalme.« Završavajući poslanicu 
Jeronim je potresen napisao: »Doviđenja, Paula! Svojim molitvama 
budi u pomoći svome prijatelju koji je ostario!« Pauluje naslijedila 
njezina kći Eustohija, Jeronimov duhovni ponos. Eustohijaje u svo¬ 
me mističnom zanosu pretjerano postila i mučila svoje tijelo te je, is¬ 
crpljena askezom, još mlada umrla godine 419. Eustohijina smrt bila 
je za Jeronimajoš teži udarac. U 62. godini života starac, shrvan 
bolju, mnogim borbama s hereticima i svojim neprijateljima te iscr¬ 
pljen herojskom askezom preminuo je 3. rujna 419. 

U životu sv. Jeronima posebnu dramatičnu dimenziju dobio je 
sukob s Rutinom. Jeronim je 393. godine otkrio u njegovim spisi¬ 
ma origenističke tendencije, premda je i sam preveo Origenovo 
djelo »Počela«. U tome sukobu Jeronim nije mogao zauzdati svoju 
oštru i naglu narav te je ustao protiv Rutina i odrekao se višegodiš¬ 
njega prijateljstva s njim. Povijest nam je, na žalost, sačuvala bru¬ 
talnost te svađe i sve najružnije optužbe koje su tada izrečene, istini 
za volju, puno više s Jeronimove strane. Jeronim je bio sklon sva¬ 
đama, bio je zavađen s mnogima, čak i sa svojom tetkom Kastori- 
nom. Te su ga svađe znale dobro iscrpsti, ali se nije dao. Ujednome 
pismu poručuje sv. Augustinu: »Mene, koji sam u samostanu, s više 
strana udaraju valovi i podnosim tegobe svoga putničkog života na 
zemlji. Ali vjerujem u onoga koji reče: 'Uzdajte se u mene, ja sam 
pobijedio svijet', i čvrsto se nadam da ću pod njegovim vodstvom i 
po njegovu daru pobijediti Sotonu.« Jeronimove slabosti ipak nadvi¬ 
suje golem duhovni potencijal sročen u njegovu spisateljskome dje¬ 
lu. Iskazao se kao prevoditelj Svetoga pisma, na egzegetskome polju 
kao duhovni tumač i teolog. Istakao se i u drugim književnim vrsta¬ 
ma od kojih ističemo hagiografije, tj. životopise svetih. Premda je 
upitno koliko su ti životopisi realni, oni su nam dragocjeni elementi 
koji nam pomažu da bolje razumijemo Jeronima. Dok nam predstav¬ 
lja sv. Hilariona koji bježi od slave i hvale, istodobno utkiva mnoga 
osobna sjećanja i stremljenja. Lik monaha željna samoće, predana 



strogoj askezi i potpuno usmjerena na Boga vrlo diskretno prelazi u 
svojevrstan autobiografski zapis. Jeronim je napisao i brojne pole¬ 
mičke spise kojimaje pobijao hereze: protiv luciferijanaca, Helvidi- 
ja, Jovinijana, Ivana Jeruzalemskoga, Rutina, pelagijevaca i drugih. 
Sačuvana je i njegova brojna korespondencija. 

U okvirima ovoga rada nije mi bila nakana predstaviti cjeloku¬ 
pnu Jeronimovu misao, već se osvrnuti na njegov monaški ideal. 
»Samotnjak, asketa, koji priopćuje kršćanskome Zapadu svoju že¬ 
lju za autentičnim monaštvom na čvrstim osnovama, po uzoru na 
istočno monaštvo koje se u njegovo vrijeme bilo već dobro ukori¬ 
jenilo.« U svojim djelima Jeronim provlači misao o savršenijemu 
životu koji nakon krštenja traži još jedan »propositum«, odluku, za¬ 
vjet. Hvaleći asketski život on naglašava važnost djevičanskoga ži¬ 
vota. Po njemu je djevičanstvo, celibat, najvažnije sredstvo duhov¬ 
noga uspinjanja jer svetost, koja je ideal, jest bestrasno stanje. Put 
obraćenja je put velika odricanja. Borba se ne smije odgađati jer što 
se više odgađa, sve je teža. Odricanje je kod sv. Jeronima povezano 
s bijegom od svijeta koji u njegovim izričajima uglavnom simboli¬ 
zira poročan život. Jeronim je volio eremitski život pa stoga zadiv¬ 
ljeno kliče u poslanici Heliodoru: »O pustinjo, išarana Kristovim 
cvijećem! O samoćo, gdje se rađa glasovito kamenje od kojega se - 
prema Otkrivenju - gradi grad velikoga kralja! O pustinjaštvo, koje 
uživa božansko prijateljstvo.« Uz pustinjački, sv. Jeronim je volio i 
cenobitski život. Oko sebe je okupljao učenike, monahe, makar mu 
je brojnije slušateljstvo pripadalo slabijemu spolu. Vjerojatno pod 
uplivom palestinskih monaha, on u cenobiju vidi mjesto priprave za 
pustinjački život. Ipak, ustvrdit će J. Gribomont: »Jeronim u svojoj 
literaturi razvija temu nostalgije za pustinjom, dok u stvarnosti on 
je samo godinu dana proveo kao pustinjak u Kalcedonskoj pustinji, 
njegovaje pustinja tek malo stvarnija od lava ili kardinalskoga šešira 
koji mu pripisuju slikari.« 



SV. MAJKA MARIJA EGIPATSKA 
I SVETE ŽENE U PUSTINJI 


Pustinja nije bila samo obitavalište monaha. Živjele su u njoj i 
mnoge žene herojskih krjeposti i zadivljujuće askeze koja je nadvi¬ 
sivala podvige monaha. O njima nema toliko spomena jer su se si¬ 
lom prilika morale skrivati da ne bi bile meta razbojnika. Postojali su 
i mnogi samostani u kojima su živjele svete djevice i žene. 

Žene, osobito one Bogu posvećene, uživale su ugled i poštova¬ 
nje; nazivane su duhovnim majkama, »ammas«, koje su mogle 
davati savjete o duhovnome životu i spasenju duše. Žene kao da su 
otvorenija srca stajale pred tajnom Boga, što im priznaje i sv. Jero¬ 
nim koji je pisao u pismu djevici Principii: »...Znam dobro, Princi- 
pio, kćeri moja u Kristu, da mi mnogi prigovaraju kako pišem uglav¬ 
nom ženama i kako dajem prednost slabijemu spolu pred muškarci¬ 
ma... Da se muškarci zanimaju za Sveto pismo, ja se ne bih obraćao 
ženama. Da se Barak odlučio otići u boj, pobjeda nad neprijateljem 
ne bi pripala Debori. Jeremijaje bio u zatvoru jer Izrael nije prihva¬ 
tio njegova proročanstva, premda je bio u opasnosti od uništenja. 
Tada im Bog šalje jednu ženu - Holdu. Svećenici i farizeji razapeli 
su na križ Srna Božjega, a Marija Magdalena je plakala podno kri¬ 
ža... potom pripravlja pomasti, traži ga u grobu, raspituje se kod vr¬ 
tlara, prepoznaje Gospodina, trči apostolima navijestiti radosnu vi¬ 
jest. Oni na to sumnjaju, ona ne...« Sačuvana su nam brojna svje¬ 
dočanstva o životima pustinjskih majka, od kojih zacijelo posebno 
mjesto zauzima sveta Marija Egipatska (oko 354.-M31.). Nije sigur¬ 
no, kako se u starini vjerovalo, daje njezin životopis napisao jeru¬ 
zalemski patrijarh Sofronije. U svakom slučaju, ako je on i napi¬ 
sao život svete Marije Egipatske, sigurno je nije osobno susreo, već 
je o njoj čuo po pričanju oca Zosima. Taj je starac živio strogim is- 



posničkim životom na obalama rijeke Jordana. Svake bi godine, za 
vrijeme Korizme, odlazio u Transjordansku pustinju da bude sam s 
Bogom. Jedne godine, dok je za vrijeme Korizme boravio u pusti¬ 
nji, nakon dvadeset dana hoda u unutrašnjost uzavrele pustoši spazio 
je ljudsko biće. Isprva nije znao je li to viđenje ili mu đavao sprema 
zamku. Ali kadaje mogao bolje raspoznati da se radi o goloj osobi s 
dugim sijedim vlasima kojima pokriva svoje udove sasušene od pu¬ 
stinjskoga sunca, pomisli da se radi o nekomu svetom eremitu koji 
je istrošio svoju odjeću dugovječnim boravkom u pustinji. Međutim, 
kada gaje spazila, sveta se pustinjakinja dala u bijeg. Starac Zosim 
je, ne želeći izgubiti milosnu priliku, povikao za njom: »Slugo Bož¬ 
ji, preklinjem te Božjom ljubavlju, stani i blagoslovi me. Sto se bojiš 
jadnoga starca?« 

Međutim, kada se uvjerio da ono stvorenje ne će stati, krenuoje 
za njim. Došavši do jednoga presahla potočnog korita i ne mogavši 
dalje, pustinjakinja se zaustavi i povika: »Abba Zosime, ne mogu se 
okrenuti prema tebi jer sam žena. Ogrni me svojim plastom da mogu 
primiti tvoj blagoslov.« Starac je bio iznenađen: otkuda u srcu pusti¬ 
nje netko zna njegovo ime. Učinio je onako kako gaje sveta žena za¬ 
molila. Tada su se jedno drugome naklonili licem do zemlje. Dok su 
zajedno molili, Zosim je opazio kako Marija, dok moli, lebdi nad ze¬ 
mljom. Nakon molitve ona mu se obratila govoreći: »Duh Sveti do¬ 
veo te k meni, zato ću poslušati što od mene budeš tražio.« Otac Zo¬ 
sim je zatražio da mu pripovjedi tko je ona i kako je proživjela ovaj 
zemaljski život. Tada sveta majka Marija ispripovjedi kakoje rodom 
Egipćanka i kakoje s 12 godina pobjegla od kuće u Aleksandriju. 
Da bi preživjela u velegradu, bavila se prostitucijom 17 godina. Dok 
je tako jednoga dana šetala lukom nudeći muškarcima svoje usluge, 
zapazilaje kako se mnoštvo ljudi uspinje na lađu. Doznalaje da su 
to hodočasnici koji idu u Jeruzalem proslaviti blagdan Uzvišenja sv. 
Križa. Uspela se i ona na taj brod misleći da će među tolikim mladim 
ljudima biti dobra zarada. Međutim, doživjelaje razočaranje. Kada 
je već pristigla u Jeruzalem, zajedno s mnoštvom htjede ući u sveti- 



šte, ali se odjednom na vratima osjetila odgurnuta nekom nevidlji¬ 
vom rukom. Dok su svi ulazili, ona nije mogla naprijed te je ostala 
sama izvan svetišta. Tada se sva smetena povukla ujedan kut i dano 
joj je spoznati njezinu bijedu te je počela liti gorke suze pokajanja. 
Kleklaje pred ikonom Bogorodice, koja je bila obješena na zidu, i 
molila za milost da može ući u svetište i pokloniti se svetome Križu. 
Nakon molitve i suza ponovno se uputila u crkvu i poklonila se sve¬ 
tome Križu. Radosna zbog udijeljene milosti, kada je izišla iz sveti¬ 
šta, ponovno je kleknula pred Bogorodičinu ikonu i zahvalila za mi¬ 
lost koju je dobila. Bila je spremna ispuniti zavjet koji je učinila, tj. 
da će odbaciti svjetovni život i posvetiti se Bogu ako joj bude dano 
ući u svetište. Budući da nije znala kako da izvrši zavjet, upitala je 
Bogorodicu za savjet i čula glas: »Prijeđi Jordan i naći ćeš mir.« 

Zanosno se uputila prema Jordanu noseći u ruci tri hljeba koja 
joj je darovao neznanac koji je dijelio kruh hodočasnicima. Bila je 
to njezina posljednja zemaljska hrana pripravljena ljudskom rukom. 
Prije odlaska u pustinju primilaje svete sakramente pomirenja i eu¬ 
haristije. Od tada pa do susreta s ocem Zosimom prošlo je 47 godi¬ 
na pustinjskoga života. Prvih 17 godina, točno koliko je provela u 
grijehu, trpjelaje strahovite kušnje, glad, žeđ, noćnu hladnoću i da¬ 
nju sparinu. Njezino tijelo, kojemu je prije poklanjala najveću pa¬ 
žnju, pružalo je otpor nemilosrdnoj okrutnosti pustinjskoga ambi¬ 
jenta. Osobito ju je mučilo prisjećanje na davne dane, na besmisao 
proživljene mladosti, na grijehe koje je počinila i na osobe s kojima 
je griješila. Tek nakon tih sedamnaest godina počelaje živjeti u miru 
pred Bogom. Na koncu razgovora ona zamoli starca da nikome ne 
govori o njoj te da joj sljedeće godine u Korizmi donese u pustinju 
sv. pričest. Uz to ga, ponesena proročanskim duhom, zamoli da upo¬ 
zori opata Ivana o neredima koji se potajice čine u njegovu samosta¬ 
nu, u kojemu je živio i otac Zosim. 

Sljedeće Korizme otac Zosim zbog bolesti nije mogao ići u pu¬ 
stinju. Tekje na Veliki četvrtak uzeo sa sobom sveto Tijelo Isusovo, 
nešto smokava i datulja te je krenuo prema Jordanu. Na obali Jorda- 



na čekala gaje sveta isposnica i kada gaje spazila, došlaje k njemu 
hodajući po vodi. Tek što se pričestila, zapjevala je: »Sad otpusti slu¬ 
gu svoga, Gospodaru...«, a nakon toga gaje zamolila da se vrati za 
godinu dana na ono mjesto gdje su se prvi put susreli. Kada je prošla 
godina dana, sveti starac je pošao upravo na ono mjesto gdje je sve¬ 
tu Mariju isposnicu susreo prvi put, ali pronašao je samo njezine sa- 
sušene kosti u pijesku. Prepoznao je daje to ona po plaštu koji joj je 
darovao. Ona je, naime, vjerojatno umrla nakon one pričesti što ju je 
primila prije godinu dana. 

Vrlo je teško razlučiti legendarne elemente ovoga životopisa. I 
najkritičniji se, poput F. Delmasa, slažu daje morala postojati neka 
povijesna jezgra. Oko te jezgre izgrađen je velebni spomenik bez¬ 
brojnim ženama koje su živjele u pustinji i čiji su svetost i duhovno 
blago ostali netaknuti i skriveni u Bogu. Sveta majka Marija Egipat¬ 
ska postala je simbol mnogih žena, djevica i majka koje su ostale »u 
sjeni svoje molitve i askeze, postajući kvasac sve kozmičke molitve, 
u zajedništvu samotnjaka.... U žene više negoli u muškarca misterij 
zadržava svu svoju vrijednost... Sama žena za muškarca je misterij; 
misterij života, misterij ljubavi, tajna koju treba otkriti. Tako žena, 
posvema okrenuta Bogu, nosi u sebi taj veliki misterij božanske lju¬ 
bavi, ona ga skriva u najdubljoj dubini svoje nutrine i svoga srca, ži¬ 
veći tajnovito s njim, kao što majka nosi dijete u tajni svoje utrobe. 
Žena može, dakle, čuvati taj duhovni trezor, ne osjećajući potrebu da 
ga s nekim podijeli. Katkada te osobne karizme, stečene snagom mo¬ 
litve i krjeposti, postaju znakovi kojima se Bog služi da bi očitovao 
svoje milosrđe kao u slučaju Marije Egipatske. Njezin podvig, kao i 
podvig mnogih drugih žena koje su živjele u pustinji, mogao je ostati 
nepoznat. Bog gaje, posredstvom oca Zosima, objavio svijetu.« 

Heliopolski đakon Jakov napisao je život svete Pelagije u koje¬ 
mu se mogu prepoznati mnoge dodirne točke sa životnim putom sve¬ 
te Marije Egipatske. Pelagijaje prije obraćenja bila ljepotica i velika 
zavodnica. Kao slavna zabavljačica u Antiohiji postala je zvijezda i 
idol među mladićima. Bilaje zanesena svojom slavom i gramzljivo 



je žudila za još većom slavom. Heliopolski biskup je imao priliku vi¬ 
djeti prelijepu Pelagiju kako jaše na konju okruženu mnoštvom koje 
se guralo daje barem dotakne. Došavši kući sveti je biskup jecaju¬ 
ći molio: »Gospodine Isuse, Učitelju moj, smiluj se meni gpešnom, 
koji sam se cijeloga života manje brinuo o svojoj duši negoli što ona 
zavodnica jedan jedini dan provede brinući se o svome tijelu.« Kada 
je sljedećega dana biskup u svojoj katedrali propovijedao, prožet do 
dna duše pokajanjem koje je prethodnoga dana doživio, govorio je 
tako nadahnuto o grijehu i pokajanju daje sav skup bio veoma ga¬ 
nut. Među njima najiskrenije obraćenje je doživjela upravo Pelagija. 
Nakon obreda napisala je biskupu pismo: »Svetome učeniku Isusa 
Krista, ja giješnica, učenica Sotone. Shvatila sam daje Bog, kojega 
ti štuješ, sišao s neba ne za pravednike, već radi spasenja onih koji su 
izgubljeni... Molim te, pokaži se njegovim učenikom, ne prezri moju 
iskrenu želju da mu se približim kako bih ga jednoga dana motrila 
licem u lice.« Sveti joj je biskup poručio neka ga posjeti dok bude u 
crkvi na sabom zajedno s drugim biskupima. Pelagija gaje posluša¬ 
la i bacila se pred njegove noge plačući: »Gospodine, mojaje duša 
ocean grijeha. Molim te, očisti me svetim krštenjem.« Biskup ju je, 
međutim, odbio s opravdanjem da po kanonskim pravilima ne smije 
krstiti one koji se bave cirkuskim zanatom. Na to je Pelagija, puna 
bola, zavapila: »Onda si pred Bogom ti odgovoran za moju dušu. 
Ako me ne krstiš, bit ćeš odgovoran za sve grijehe koje budem una¬ 
prijed počinila.« Nakon tako iskrena vapaja svi su je prisutni bisku¬ 
pi stali braniti. Nakon što je primila svete sakramente, sve je svoje 
dragocjenosti predala biskupu, a on joj je naložio da ih sama razdi¬ 
jeli siromasima. Osam dana poslije krštenja, kada je odložila bijelu 
haljinu, odjenula je pokorničku tuniku i zaputila se u Jeruzalem. Pod 
imenom brata Pelagija živjela je zatvorničkim životom na Maslin¬ 
skoj gori. Kada ju je nakon četiri godine, na poticaj antiohijskoga bi¬ 
skupa, posjetio đakon Jakov, nije ju mogao prepoznati: sva njezina 
ljepota, iz koje je istjecao grijeh, nestalaje. Već nakon četiri godine 



nadaleko se pročuo glas o svetosti brata Pelagija, pokornika i zatvor- 
nika, a nakon smrti postalo je očito o kome se u stvari radi. 

Od drugih svetih žena neizbježno je spomenuti barem imena 
svete Aleksandre zatvornice, koju nam je u svome djelu predstavio 
Paladije, i svete Taide zatvornice. Valja spomenuti i svetu Sinkleti- 
ku, kojaje bila poznata duhovna majka mnogim ženama i djevicama 
koje su željele sveto živjeti, svetu Eufrosinu, Pajsiju i mnoge druge. 

Po uzoru na zbirke duhovnih izreka pustinjskih otaca, pod nazi¬ 
vom »Apophthegmata patrum, genontikon ili paterikon«, nastala je 
zbirka »Materikon« koja sadržava izreke duhovnih majka. Zbirku 
je sastavio monah Izak u XII. st. On je sabrao ne samo duhovne izre¬ 
ke pustinjskih majka, već i dragocjene podatke iz života svetih žena. 
Poznatim majkama - kao što su Sinkletika, Teodora i Sara - on do¬ 
daje rimske matrone Marcelu i Melaniju te ostale poput Pelagije, Te- 
odore i drugih. 



SV. SIMUN STILITI SIRSKO MONASTVO 


Prije nego što se osvrnemo na život sv. Šimuna, treba nešto reći o 
sirskome monaštvu koje se u svojim izražajnim osobinama razliko¬ 
valo od monaštva toga vremena u drugim krajevima. Glavna ozna¬ 
ka monaštva u Siriji bila je krajnji asketizam raznovrsnih egzotičnih 
oblika življenja. Dok su egipatski monasi prihvaćali »prirodnu aske¬ 
zu«: post, bdjenje, šutnju, samoću i dr., Sirci su domišljali vrlo neo¬ 
bične oblike asketskoga života. Stacionari su uspravno i nepomično 
stajali do krajnje iznemoglosti, tj. dok se ne bi srušili. Drugi su imali 
zavjet da nikada ne će sjesti ih leći. Kada bi ih svladao san, privezali 
bi se za neki stup i tako malo odspavali. Hezihasti su imah zavjet mi¬ 
rovanja i stalne šutnje. U povijesti sirskih monaha zapisano je kako 
su živjele dvije isposnice, Marana i Čira, kojima nitko nikada nije 
čuo glas. Svojom šutnjom pokazivale su da žele razgovarati samo s 
Bogom i da ne očekuju nikakve ljudske utjehe. 

Vrlo raširen oblik pokore među monasima bio je bdjenje, tj. stalno 
održavanje budnosti. Monasi su uopće malo spavali. Neki su samo je¬ 
dan sat dnevno provodili u snu, i to u vrlo nezgodnu položaju. Veliki 
asketi zaspali bi tek malo pred zoru nakon što bi noć proveli u moli¬ 
tvi. Teodoret piše o ocu Ismaeliti: »U trideset osam godina nikada nije 
rabio obuću. Kada je hladno, stoji u sjeni, kada je toplo, izlaže se sun¬ 
cu... Rijetko sjedi, veći dio dana i noći provodi na nogama ili na ko¬ 
ljenima.« Travopasci nisu nikadajeli pripravljenajela, već su se hra¬ 
nili isključivo sirovim travama. Stiliti su godinama boravili na stupu, 
dendriti su živjeli u deblima stabala. Zatvornici su bili živi zazidani u 
svojim ćelijama i provodili skrovit život. Neki je seljak, izazvan ra- 
doznalošću, htio silom vidjeti što radi zatvomik Acepsimas. Domislio 
se i popeo na stablo koje je raslo pokraj zatvornikove kućice. Kada ga 
je zatvomik opazio, uputio mu je cijelu litaniju oštrih opomena te je 
jadnik ostao gotovo nepokretan. Zatvomik se ipak pokajao radi svo- 



je strogosti i obećao da će ga ozdraviti ako mu obeća da će posjeći to 
stablo kada siđe tako da drugi ne bi došli u istu napast. Mnogi su od 
njih izabrali veoma neobičan oblik pokorničkoga života: nisu se prali. 
Sveti Šimun Stariji opisan nam je kao vrlo prljav i mastan čovjek ko¬ 
jemu je koža sličila više jarećoj negoli ljudskoj. Duga i prljava kosa 
dopirala mu je do nogu. Kada je hodočastio na Sinaj, susreo je na putu 
jednoga, još divljijeg monaha od sebe. »Lazar je valjda bolje izgledao 
kada je izišao iz grobnice.« No taj oblik pokore bio je poznat i u dru¬ 
gim krajevima. Sveta Melanija se hvalila kako 60 godina nije oprala 
lice ni noge, osim što je prala ruke kada je išla na pričest. 

Svi ti neobični oblici pokore i mrtvljenja nisu ipak presudno utje¬ 
cali na njihovu dugovječnost. Mnogi su od njih doživjeli visoku sta¬ 
rost, a onda radosno prešli u vječnost. Presudan je bio motiv njihova 
stila življenja. To su bili zanesenjaci duha, radosni što mogu nasljedo¬ 
vati mučenike iz vremena progonstva i svjedočiti svoju ljubav prema 
Gospodinu Isusu Kristu prihvaćajući najraznovrsnije i teške žrtve. 

O životu sirskih monaha doznajemo od Teodoreta, drskoga bi¬ 
skupa, koji je oko 444. godine sastavio povijest sirskih monaha. 
Mnoge od njih poznavao je osobno. Među monahinjama nalazila se 
i njegova majka koja je nakon čudesna ozdravljenja prigrlila monaš- 
ki život. Opisujući čudesan način življenja mnogih monaha Teodo- 
ret u svojemu djelu provlači misao koju na kraju djelajasno izraža¬ 
va: samo je bezgranična ljubav prema Bogu mogla biti motiv takva 
života. Biskup Teodoret je bio nadahnut djelima klasičnih pisaca te 
se u opisima služio njihovim slikovitim govorom. Svete je isposnike 
uspoređivao sa športašima, nazivajući ih Božjim atletama. »Pećina, 
koliba, stup, samostan, to su stadioni i borilišta na kojima se monah, 
atlet krjeposti, bori da postigne završnu nagradu, pobjednički vije¬ 
nac kojim će ga okruniti sudac natjecanja, Krist. Poglavar samosta¬ 
na ili duhovni otac je pedagog, gimnastički trener. Pokora je trening 
ili vježba. Askezaje najviša filozofija, a budući daje filozof ljubitelj 
mudrosti, a sama mudrost je Bog, slijedi daje asketa, više negoli fi¬ 
lozof, filotej, tj. ljubitelj Boga.« Uz pozitivnu stranu askeze Teo- 



doret ističe i negativnu, tj. borbu protiv demona. Boj protiv Sotone 
traži izvježbane i iskusne borce, ne dopušta počinak jer i najmanja 
nepažnja može biti kobna. Danju i noću neprijatelj vreba: neraspo¬ 
loženje, nevoljkost, izgladnjelost, besanica, slabosti tijela... da na¬ 
padne i zavede monaha. O podne, kada je najsparniji dio dana, kada 
se svi povlače u hlad i odmaraju blagodat svježine, podnevni demon 
»demonum meridianum«, približavao se monaškoj ćeliji vrebajući 
ne bi li našao kojega »iscijeđena« monaha huškajući ga mislima o 
promjeni života, o napuštanju ćelije, o ublaženju pokore i predahu. 
Ali ako demon naiđe na spremna podvižnika koji na te napasti odgo¬ 
vori znakom križa, onda sotona bježi. Zato je križ znak koji se naj¬ 
češće može susresti urezan na ostatcima monaških naseobina, na do- 
vratcima ćelija i na njihovim zidovima. 

Uz eremitski život u prvoj polovici IV. stoljeća počinje se orga¬ 
nizirati u Siriji i cenobitizam. Najprije u okolici Edese Julijan Saba 
organizira život monaha u samostanu. U okolici Antiohije njegov 
učenik Asterije osniva drugi samostan. Sirija je potkraj IV stoljeća 
bila nastanjena brojnim monaškim zajednicama. Prema istraživanju 
Ignacija Pene, danas se može ustvrditi daje samo u jednoj pokrajini, 
Jebel Bariša, postojao oko 61 samostan na 210 km 2 , tj. na svaka 3,4 
km 2 pojedan samostan. Od svih pokrajina Sirija je u razdoblju od 
IV do VI. stoljeća brojila najviše monaha. 

Četvrto stoljeće je vrijeme u kojemu se traže novi oblici kršćan¬ 
skoga života. Sirski su monasi u tome uživali veliku slobodu i brojne 
inicijative. Po sirskim pokrajinama bih su rasprostranjeni najrazno¬ 
vrsniji oblici življenja. Ipak su neki bitni elementi monaškoga života 
doprinosili ujednačenu dnevnome ritmu. Sv. Ivan Zlatousti opisuje 
život monaha u Antiohiji: »Ustajali su s prvim pijetlovima. U to vri¬ 
jeme u tvojoj kući robovi još hrče, vrata su zatvorena i svi spavaju 
kao mrtvi. Kada ustanu (monasi, nap. prev.), mole psalme lijepim i 
ritmičkim napjevima... Kada sviće, oni već malo odmaraju. Kada mi 
započinjemo naše poslove, njima je određen odmor. Ujutro... kada 
završe svoje molitve i jutarnje himne, čitaju Sveto pismo. Nadalje 




mole treći, šesti, deveti čas i večernju... Kada sunce zađe, jedu. Za¬ 
tim, kada sve završe s himnima, malo odmaraju na svojim slamnja- 
čama.« Od ostalih oznaka sirskoga monaštva Turbessi ističe kako 
je, općenito uzevši, ono bilo u većemu zajedništvu s kršćanskim za¬ 
jednicama, za razliku od egipatskoga i palestinskog. Vjernici i bi¬ 
skupi su bdjeli nad monasima crpeći od njih duhovnu snagu, ali i 
popravljajući njihove pretjeranosti. U Mezopotamiji je 585. godine 
zabilježen sablažnjiv slučaj iz kojega su izvukli koristan poučak. »U 
nekoj kolibi živi sama žena. Tamo se često viđaju muškarci koji do¬ 
laze i odlaze... Božanskim autoritetom određujemo... da ženama nije 
dopušteno živjeti pojedinačno u samostanima ili kolibama.« 

Među kanonskim odredbama koje su donosili pokrajinski sabori 
sirskih biskupa određeno je da monahinje ne smiju posjećivati pu¬ 
stinjake ni zatvornike s isprikom da im nose milostinju i darove. Da 
bi se izbjegli neredi ih pretjeranosti, donošene su različite odredbe, 
a kasnije napisana različita monaška pravila od kojih je u Siriji bilo 
najpoznatije »Rabbulino pravilo«. Napisao gaje monah zatvornik, a 
kasnije biskup u Edesi 411. godine, nastojeći unijeti više reda među 
monahe. Sirskoje monaštvo pretrpjelo velike štete tijekom dogmat¬ 
skih razmirica i nestorijanske borbe. Kada se, k tome, u život samo¬ 
stana umiješala i carska politika, monaštvo je poprimilo posve druk¬ 
čije obrise nego što je trebalo imati po svome prirodnom razvoju. 

Sveti Simun Stilit postao je već za života slavan i veoma po¬ 
znat daleko izvan Sirije, radi herojskih asketskih podviga. Rođenje 
u Sidanu oko 389. godine, u seljačkoj obitelji. Kada je imao jedana¬ 
est godina, s pomnjom i velikom zrelošću slušao je u crkvi evanđe¬ 
lje te je razmišljao kako bi on mogao ostvariti u životu evanđeoska 
blaženstva. Na asketski život odlučio se potaknut snom u kojemu je 
vidio sebe kako kopajarak. Svaki put kada bi se umorio i malo pre- 
dahnuo, čuo bi glas koji mu je govorio da kopa još. Kopao je do kraj¬ 
nje iznemoglosti, dok nije napokon čuo daje dosta te da nakon toga 
kopanja mora početi graditi. Simun je nedugo potom započeo živjeti 
s asketama slušajući njihove savjete i postavljajući duboke i čvrste 



temelje svome obraćeničkom životu. Nakon dvije godine prešao je 
u samostan Teleda gdje su živjeli pustinjaci poznati po strogosti ži¬ 
vota. Nakon nekoga vremena Šimun je svojom askezom nadišao sve 
starce koji su tamo živjeli. Dok su drugi postili dva-tri dana, on je 
provodio i do tri tjedna bez jela. Živio je sam u maloj ćeliji koju je 
izdubio u zemlji. Svojim posebnostima privlačio je na sebe preveli¬ 
ku pozornost paje u nekima izazvao zavist. Nakon dvije godine bo¬ 
ravka u Teledi monasi zamole opata Heliodora da otpusti Šimuna iz 
samostana radi ekstravagantna života. Zbog mira u zajednici opat je 
popustio i otpustio mladoga i neobičnog isposnika. 

Simunje to mirno primio. Činilo se daje to još jedna redovita 
asketska vježba u nizu. Nastanio se nedaleko od samostana i nasta¬ 
vio svoj neobičan isposnički život ujednoj praznoj cisterni. Tu su se, 
po njegovim molitvama, počela događati prva čudesa i glas o njemu 
počeo se širiti među okolnim stanovništvom. Kada su to čuli mona¬ 
si iz Telede, htjeli su ga opet u svojoj sredini. Šimun nije rado pri¬ 
stao vratiti se jer su mu bili sumnjivi motivi takve ljubaznosti. Ipak 
je pristao na molbu opata Heliodora i vratio se u zajednicu. Po tešku 
zadahu koji se širio kuda god bi Šimun prolazio, ustanovilo se daje 
bolestan. U stvari, njegova se tunika bila prilijepila za kožu koja se 
raspadala. Bilaje to posljedica njegovih strogih pokora. Oko pojasa 
je imao tako stegnut pokornički pojas da se on zario u meso po ko¬ 
jemu su već puzali crvi. Opat Heliodor je zadao Šimunu novu asket¬ 
sku vježbu: morao se podvrći liječenju koje je bilo dugo i bolno. Ali 
tek što je ozdravio, nastavio je sa svojim neobičnim pokorničkim ži¬ 
votom. Šest je tjedana proveo u grobnici, tijekom Korizme nastanio 
se u nekoj zastrašujućoj pećini. Monasi su tada drugi put savjetovali 
opatu da otpusti nemirna monaha te je on zauvijek napustio zajedni¬ 
cu. Na svome daljnjem životnom putu Šimun se naselio u pokrajini 
Telnešin i tu upoznao svećenika Basa s kojim se povremeno susre¬ 
tao. Na početku Korizme zamolio je svoga pobožnog prijatelja da 
ga zazida u ćeliju. Svećenik je pristao udovoljiti njegovoj želji pod 
uvjetom da sa sobom uzme dovoljno hrane, tj. deset kruhova i vode. 



Nakon 40 dana korizmenoga posta, kada se Boso vratio i razidao 
vrata Šimunove ćelije, našao gaje kako leži u nesvijesti, a kraj njega 
deset netaknutih kruhova i voda. Tada Boso pohiti k njemu i osvježi 
mu lice vodom te ga okrijepi svetom pričešću. 

Strastveni isposnik je nakon nekoliko godina otišao iz onoga 
kraja i naselio se u posve zabitu kraju gdje je sebe okovao željeznim 
lancima za jednu pećinu. No i tu su ga pronašle pobožne duše koje 
su razglasile njegove podvige i svetost. Naskoro su mnogi hrlili k 
njemu tražeći pomoć, Čudo, molitvu. Da bi se zaštitio od prevelike 
blizine mnoštva, od buke i od dodira, Simun je dao sagraditi kameni 
stup i nastanio se na njegovu vrhu. Budući da mu se prvi stup uči¬ 
nio kratkim, triput gaje mijenjao dok nije dostigao visinu od 17 me¬ 
tara. Pod njegov je stup danomice hrlilo mnoštvo hodočasnika koji 
su dolazili čuti njegovu riječ, gledati njegove raširene ruke i pogled 
uprt u nebo. Slušali su njegovu cjelonoćnu molitvu i uživali milosnu 
blizinu Božjega hvalitelja. Upravo na tome mjestu, podno Simuno- 
va stupa, mnogi su se obraćali i započimali nov život želeći barem 
malo nasljedovati Simunovo potpuno predanje Bogu. Simun je od 
Neba primao nadnaravnu snagu da izdrži ono što je nadilazilo narav¬ 
ne moći. Naposljetku je kao znak sjedinjenja s raspetim Kristom za¬ 
dobio i stigme, tj. Isusove rane na rukama, nogama i na prsima. Bio 
je obdaren darom proroštva. Predvidio je vrijeme svoje smrti. Godi¬ 
ne 460. očekivao je neki znak s neba. Prepoznao je taj znaku veliku 
potresu kojije zadesio okolicu Antiohije te godine. Nakon 40 godina 
herojske pokore na stupu umro je 29. kolovoza iste godine. Nakon 
njegove smrti oko njegova stupa izgrađenaje velebna bazilika čiji se 
ostatci mogu vidjeti i danas. Od svega najviše impresionira krstioni¬ 
ca podno stupa koja svjedoči o snazi svjedočenja stilita pod kojim su 
pogani prihvaćali kršćansku vjeru i Isusa Krista. 

Stilitizam ili život na stupu privlačio je veliku pozornost jer je 
takav oblik života u kršćanstvu bio novost. Kada su arhimandriti iz 
Mezopotamije došli posjetiti sv. Šimuna Stilitu, govorili su: »Zaista, 
nije se čulo da bi neki čovjek živio na stupu.« U vrijeme kada se 



kršćanstvo pred poganskim svijetom moralo dokazati, stilitizamje 
na spektakularan način zorno predočavao snagu kršćanskoga uvje¬ 
renja, nadnaravnost moći kojuje Krist davao duši koja mu se preda¬ 
la. Stiliti i ostali monasi bili su, po primjeru prvih kršćanskih muče¬ 
nika, u prvome redu svjedoci. Oni su svojevoljno izabirali pokoru, 
svakodnevna odricanja i polagano mučeništvo da se suobliče Kristu 
i njegovim svjedocima. U svjetlu Pavlove misli daje »besjeda o kri¬ 
žu ludost onima koji propadaju, a nama spašenicima sila je Božja« (1 
Kor 1,18) treba promatrati život sirskih monaha. Njihovo neobično 
ponašanje bilo je pokrenuto željom da ih svijet drži ludima. Vjera 
koju su oni živjeli bila je očita, neosporna. Za njih nije bilo polovič¬ 
nih opredjeljenja, već sve ili ništa. Narod je cijenio takav autentičan 
život. Stoga ne čude krstionice i svetišta povezana sa stilitima, kamo 
su ljudi hrlili na molitvu i započimali obraćenički živjeti. Stiliti su 
često sa svojih stupova pobijali krivovjeija. Poput svjetionika, hra¬ 
brili su vjernike pokazujući im svjetlo na putu života. Stilitizamje na 
neki način objedinio monaški, skroviti način života i apostolski rad. 
Stilit je narodu bio bliz, na dohvat ruke, ali ujedno i dalek. Kako će 
reći Evagrije: »Na pola puta između zemlje i neba.« 

Kakvi su bili stupovi na kojima su živjeli stiliti? Na podnožju 
(baza) bili su položeni kameni blokovi različite visine. Posljednji 
stup sv. Simuna bio je napravljen od tri bloka, u čast Presvetome 
Trojstvu. Na završetku se najčešće nalazila platforma različite ve¬ 
ličine, od 1 m 2 pa više. Neke su platforme bile konkavne, a neke su 
imale obruč da stilit ne bi pao. Pojedini stupovi su imali i neku vrstu 
krova kojim se njihov stanovnik štitio od sunca i znatiželjnih pogle¬ 
da. Najviše stilitaje živjelo u VI. stoljeću. Uz svetoga Simuna, po¬ 
znat po svojoj duhovnoj veličinijest: sv. Daniel stilit, učenik sv. Si¬ 
muna. Živio je na obalama Bospora. Ivan stilit je živio u Kalcedoni- 
ji, Simun Mlađi, slavni stilit, živio je u blizini Antiohije. Nakon nje¬ 
gove smrti podignuta je oko njegova stupa bazilika. U cijelosti je do 
danas sačuvan stup stilita Yonana, visok 8,70 metara. Pokraj stupa je 



sagrađen manastir. Posljednjije umro u rumunjskome pravoslavnom 
manastiru Tizmana potkraj XIX. stoljeća. 

Kao i u Egiptu, sirski monasi nisu odobravali štovanje relikvija; to 
je, po njihovu mentalitetu, bilo nešto svetogrdno. Alije u narodu po¬ 
stojala živa vjera u zagovor svetaca, još od vremena mučenika, o čemu 
svjedoče brojne freske u rimskim katakombama koje uz lik pokojnika 
prikazuju nebeskoga zagovornika koji ga predstavlja Bogu. Budući da 
su sveti isposnici živjeli na glasu svetosti i već su za života znali ispro¬ 
siti potrebne milosti onima koji su im se obraćali, još više su se, nakon 
njihove smrti, pobožni vjernici utjecali njima za pomoć. S vremenom se 
čudesna iscjelitelj ska moć počela pripisivati posmrtnim ostatcima sve¬ 
tih osoba ih mjestima gdje su oni živjeli. Nerijetko su vođeni i ratovi 
među gradovima za tjelesa svetih. U slučaju zatvornika Jakova Velikoga 
i Salamana njihovi sumještani nisu ni čekali da isposnici izdahnu, već su 
ih još za života, na umoru, oteli i čuvah kako bi bih sigurni da nitko ne 
će ukrasti njihova tijela. Tijelo svetoga Šimuna Velikoga je tri dana na¬ 
kon njegove smrti preneseno u Antiohiju u pratnji 600 vojnika. Onima 
kojima je bilo onemogućeno da se mole pokraj njegovih kostiju, bio je 
dovoljan i sam stup na kojemu je sv. Šimun činio pokoru, a tako i dru¬ 
ga mjesta gdje su živjeh ostali sveti monasi. Izak iz Antiohije svjedoči o 
tradiciji Siraca: »Neki hodočasnici posjete, uz cijenu velikih žrtava, na 
stotine samostana, drugi, da bi izvršili zavjet, žele posjetiti sve.« 4 Sve 
do danas ostatci pojedinih stupova i zatvorničkih ćehja sačuvah su nam 
svjedočanstvo na posjet brojnih hodočasnika koji su u znak zahvalnosti 
za uslišanje urezivah po tim svetim kamenovima brojne križeve i kri¬ 
žiće. Monasi koji su živjeh u samostanima sahranjivah su se u grobni¬ 
cama koje su u Siriji nazivah memorion. Tjelesa pokojnika stavljah bi 
u kamene sarkofage koji su mogli primiti više tjelesa. Sarkofazi su bili 
grupirani već prema tome je li se radilo o poglavarima samostana, sve¬ 
ćenicima, starcima ih drugim monasima. Tit, učenik sv. Danijela Stilita, 
sahranjenje među starce, Afrodizijevo tijelo je položeno među svećeni¬ 
ke u lauri sv. Sabe itd. Zaseban grob su imah samo osnivatelji samostana 
ih starci koji su preminuli na glasu svetosti. 




SV. BAZILIJE VELIKI I 
KAPADOČKO MONAŠTVO 


Rođenje u Cezareji (Kapadocija) 329. godine. Njegovi rodite¬ 
lji, Bazilije i Emelia, potjecali su iz uglednih svetačkih obitelji. Djed 
po majci dao je život zavjeru. Majka s očeve strane, Makrina starija, 
živjela je urešena mnogim krepostima i umrla je na glasu svetosti. 
Bazilijevi su roditelji naslijedili velike posjede na kojimaje Bazilije, 
zajedno sa svojom mnogobrojnom braćom i sestrama, proveo svoje 
djetinjstvo. Imao je pet sestara i četvoricu braće. Najstarija muje se¬ 
stra sv. Makrina, a među braćom druga su dva sveca. 

Nakon stoje Bazilije šest godina studirao u Neocezareji, u dva¬ 
desetoj godini života otac gaje poslao na studij u Carigrad. Budući 
da se u toj sredini Bazilije nije najbolje snašao, obitelj muje omogu¬ 
ćila studij u Ateni. Zajedno s nerazdvojnim prijateljem Grgurom Na- 
zijanskim tuje stvorio odluku da će se posvetiti Bogu. U 29. godini 
vratio se u svoj zavičaj, na posjed svojih roditelja u Pont. Tada je nje¬ 
gov otac već bio mrtav. Nakon što je nekoliko godina proboravio kao 
čuven učitelj u Cezareji, otputovao je u Aleksandriju s nakanom da 
upozna egipatsko monaštvo. O svojim dojmovima s toga putovanja 
pisao je jednome prijatelju: »Ja sam se divio njihovoj uzdržljivosti 
ujelu, čudio sam se izdržljivosti u radu, oduševljavao sam se posto¬ 
janošću u molitvama, pa kako su oni svladah san, kako se nisu dali 
slomiti nikakvim prohtjevima tijela, kako su uvijek čuvali vedrinu 
duha u gladi i žeđi, u studeni i siromaštvu ništa se ne brinući za tije¬ 
lo. Djelom su svjedočili da su oni samo putnici na ovoj zemlji, a do¬ 
movinu svoju imaju na nebu.« Nakon boravka u Egiptu Bazilije je 
posjetio sveta mjesta u Palestini te se vratio kući. Vjerojatno je da se 
tada počeo baviti proučavanjem Novoga zavjeta tražeći na njegovim 
stranicama rješenja za pojedine probleme pred kojima se nalazio. To 



proučavanje urodilo je njegovim prvim asketskim djelom »Moralna 
pravila«. Stranice toga djela svjedoče nam o Bazilijevu duboku po¬ 
znavanju Novoga zavjeta i profane klasične filozofije i literature. Za 
vrijeme Bazilijeva putovanja njegova majka, sestra Makrina i brat 
Petar, pod utjecajem propovijedanja tada poznatoga askete Eustati- 
ja, preselili su se, oko 351. godine, na obiteljsko imanje na obali 
rijeke Iris gdje su započeli s velikim zanosom živjeti monaškim ži¬ 
votom. Drugi brat, Neukracije, živio je u blizini kao pustinjak. Pri¬ 
vučene njihovim primjerom pridruže im se i druge djevice i žene te 
se tako postupno razvio cenobij kojimje upravljala Bazilijeva sestra 
Makrina. Njezin životopis napisaoje njezin brat, sv. Grgur Nisenski. 
U retcima toga djela odišu poštovanje i ljubav koju su on i ostala bra¬ 
ća gajila prema svojoj sestri Makrini. Ona je na neki način sve njih 
učila dobru i oduševila za asketski život. U duhovnosti istočnih mo¬ 
nahinja lik sv. Makrine predstavlja ideal kontemplativne, istodobno 
i aktivne, vedre, pravedne monahinje i opatice. Sv. Grgur Nisenski 
ističe u životopisu krjeposti koje suje osobito resile: siromaštvo, ne¬ 
vinost, bezpridržajna ljubav koju je iskazivala osobito siromasima. 
Veličinu Makrinine duše otkriva nam razgovor koji je vodila sa svo¬ 
jim bratom pred smrt te njezina posljednja molitva. Sveta Makrina 
je preminula deset mjeseci nakon sv. Bazilija i pokopana je pokraj 
svoje majke u Anesiju. 

Pod utjecajem svoje sestre Makrine i na njezin nagovor Bazili- 
je je učinio odlučan korak: razbaštinio se, prekrižio svoje planove o 
bavljenju znanošću i povukao se u pontijsku pustinju gdje je šamot - 
nički živio. Budući da se ukazala sretna prilika, Bazilije je pozvao 
i svoga prijatelja Grgura kako bi ostvarili svoj san iz mladenačkih 
dana. Međutim, Grgur u tome trenutku nije mogao ostvariti mla¬ 
denačke snove jer se morao brinuti za stare i bolesne roditelje te je 
samo povremeno boravio s Bazilijem. Zauzvrat, ponudio je Bazili- 
ju da neko vrijeme provede kod njega u Nazijanzu, što Bazilije nije 
prihvatio: »Priznajem da nisam izvršio obećanje. Obećao sam ti u 
Ateni, kada smo se sprijateljili i postalijednodušni, da ću živjeti mo- 



naškim životom s tobom... ako nisam bio vjeran, ne znači da nisam 
htio. Jedna je zapovijed pretekla drugu. Ona zapovijed koja nala¬ 
že brigu za roditelje bila je jača od prijateljstva i zajedništva života. 
Moj nedostatak ne će biti potpun ako prihvatiš da povremeno dođem 
k tebi, a ti k meni, da sve imamo zajedničko i gajimo prijateljstvo... 
tako će mi biti moguće da ne ražalostim roditelje i da uživam tvoju 
blizinu.« 

S vremenom su se Baziliju počele pridruživati osobe željne du¬ 
hovnoga života i omogućile da na samotnu i pejzažnu roditeljskome 
imanju Anesiju (Anesois) organizira svoj samostan za koji je napi¬ 
sao pravilo življenja. U toj prvoj verziji Bazilijeva Pravila (»Parvum 
Asceticon«) uočljiv je Eustatijev, odnosno Makrinin utjecaj. Bazili¬ 
jeva zajednica, kao i ona njegove sestre, željelaje radikalno slijediti 
Krista. Četiri su elementa oko kojih se izgrađivala duhovnost i oku¬ 
pljalo zajedništvo: »zajedničko moljenje psalama shvaćeno kao su¬ 
djelovanje na anđeoskim hvalama, ručni rad praćen tihom molitvom, 
čitanje i meditacija Svetoga pisma te osobna molitva.« Iz te Bazi- 
lijeve zajednice razvilo se nekoliko novih samostana dok su drugi, 
već postojeći, preustrojili svoj život po Bazilijevu Pravilu. Godine 
364. biskup Cezareje zaredio je Bazilija za svećenika. Nakon šest 
godina, 370., stari biskup Euzebije je preminuo, a za nasljednika mu 
je izabran Bazilije. 

Mladi je biskup nastavio i dalje živjeti kao monah, ali je ubrzo 
uvidio kako su se za njega životne prilike veoma promijenile. Ipak, 
u njemu se nije stvorio rascjep, već je on svojom svetačkom domi- 
šljatošću uspio pronaći takav životni stil koji je spretno povezivao 
monaha i biskupa u jednoj osobi, u jednoj biskupiji i ujednoj crkvi. 
Svjedočanstvo Bazilijeva života pobija one tvrdnje povjesničara koji 
zastupaju tezu o rascjepu i odijeljenosti između Crkve i prvoga mo- 
naštva. Bazilije je bio biskup - predstavnik Crkve - koji je bdio nad 
monasima svoje biskupije nastojeći da njihov život bude pravovje¬ 
ran, da ne preraste u neki poseban stalež koji bi se postavio između 
klera i laika. Prilagodio je molitve u samostanu onima koje su već 



postojale u katedralama, s nužnim nadopunama. Od vremena sv. Ba- 
zilija pa do danas na Istoku ne postoji točno razgraničenje između 
monaštva i hijerarhijske Crkve. Monaštvuje, kao i cjelokupnoj 
Crkvi, bio isti ideal. Ono u stvari želi biti slika prve Crkve. To sv. 
Bazilije izričito zahtijeva: »Pokušajmo se izjednačiti s prvom zajed¬ 
nicom vjernika, kojimaje sve bilo zajedničko. Imajmo u vidu njihov 
život, njihovu dušu, njihovu slogu, njihovo zajedničko blagovanje, 
njihove besprijekorne bratske osjećaje, ozbiljnu ljubav kojaje pove¬ 
zivala njihova tijela i lijep sklad koji je sjedinjavao njihove duše.« 
Monaštvo bi, po shvaćanju sv. Bazilija, trebalo pružiti vjernicima 
sliku života prve zajednice, a svojim posebnim karizmama služiti 
Crkvi, tj. ostalim vjernicima. Na Istoku je monaštvo prepoznato u toj 
svojoj ulozi. To svjedoči i činjenica da su na Istoku od monaštva pre¬ 
uzete liturgija, duhovnost, određena slika svetosti, ikonografija... 

Kao biskup Bazilije je nastojao, u zajedništvu s drugim katolič¬ 
kim biskupima, pobijati arijansko krivovjerje. Na njegovu inicijati¬ 
vu, u ime pravovjernih biskupa, upućen je đakon Dorotej u Rim k 
papi Damazu moleći da se zauzme za sudbinu istočnih Crkava. Bu¬ 
dući daje carValent (364.-378.), podrijetlom iz Ilirika, bio arijevac, 
progonio je pravovjerne kršćane, a biskupe slao u progonstvo. U 
Bazilijuje našaojednoga od brojnih biskupa koji nisu ustuknuli pred 
njegovim prijetnjama. 

U vrlo nemirnu vremenu povijesti Crkve, kada se mjerila svaka 
pojedina i z rečena riječ, nije uvijek bilo lako utvrditi koji je biskup 
pravovjeran, a koji nije. Sv. Bazilije je odigrao važnu ulogu nastojeći 
među susjednim biskupima učvrstiti pravu vjeru. Zahvaljujući nje¬ 
govu trudu Kapadocijaje bilajedina crkvena pokrajina kojaje saču¬ 
vala netaknutu nicejsku vjeroispovijest. U obranu pravovjeija rabio 
je i svoju spisateljsku djelatnost. U Carigradu i Ateni primio je re- 
torsko i filozofsko obrazovanje koje je nastojao spojiti s biblijskom 
objavom. U njegovim djelima očit je utjecaj kršćanskih platoničara 
Origena i Grgura Traumaturga. U obrani pravovjeija napisao je spis 




»Protiv Eunomija« i »O Duhu Svetom« te brojne homilije. Prire¬ 
dio je liturgiju koja se i danas upotrebljava u istočnim Crkvama. 

Sv. Bazilijeje doživio 378. godine smrt neprijateljskoga cara Va- 
lenta. Njegov nasljednik Gracijan proglasio je vjersku slobodu i time 
omogućio snažan i nezaustavljiv razvoj pravovjerja koji je doživio 
konačnu pobjedu na Carigradskome saboru 381. godine. Međutim, 
sv. Bazilije nije doživio Carigradski sabor. Borbe s hereticima veo¬ 
ma su ga iscrpile i narušile njegovo zdravlje. Počela gaje sve više 
privlačiti samoća. Svome je prijatelju Grguru Nazijanskome pisao: 
»Napustio sam gradske brige kao uzroke tisuću zala, ah još nisam 
mogao napustiti sebe sama. Sličan sam onima koji, na moru, očaja¬ 
vaju zbog mučnina koje ih spopadaju jer nisu navikli na plovidbu. 
Smeta im veličina lađe... napuštaju je da bi prešli u manju barku... 
svoje gnušanje i svoj žuč posvuda nose sa sobom.« S još nepunih 
50 godina njegova je lađa stigla u luku vječnosti. Preminuo je 1. si¬ 
ječnja 379. godine. 

Nakon Bazilijeve smrti njegove su se zajednice nastavile razvi¬ 
jati. Nicala su nova bratstva i sestrinstva po uzom na Bazilijevu za¬ 
jednicu. Bazilije je u baštinu svojim učenicima predao svoja Pravila 
u kojima je nastojao preslikati život prve jemzalemske zajednice. On 
nije kanio osnovati posebnu monašku organizaciju unutar Crkve, 
već jednostavno okupiti braću i sestre koji žive po evanđelju. Sto- 
gaje evanđelje vrhovno pravilo. Za svoja djela Bazilije ne rabi naziv 
»pravilo« ( 'opoi), osim za već spomenuti traktat »Regulae morali« 
koji nije drugo nego niz od 1.500 navoda iz evanđelja, poredanih za 
praktičnu uporabu, tj. što treba činiti, a što izbjegavati. 

Ipak nam je tradicija sačuvala još dvije zbirke Bazilijevih pra¬ 
vila. Za vrijeme biskupske službe Bazilije je bio povezan sa svojim 
zajednicama i pisano odgovarao na pitanja koja su mu braća postav¬ 
ljala u vezi s organizacijom i poteškoćama samostanskoga života. Ti 
su odgovori sabrani u zbirku pod nazivom »Parvum Asceticon« ili 
»Instituta monachorum«. Kasnije je ta zbirka prerađena u 55 pravila 
pod nazivom »Regulaefusius tractatae«. Jedna nedorađena zbirka 



nazvana je »Regulae brevius tractatae«, a sadrži 318 pitanja i odgo¬ 
vora. U tome obliku i nazivlju Bazilijevo Pravilo je djelo kasnije re¬ 
dakcije. Vrstan poznavatelj Bazilijeva opusa J. Gribomont, prouča¬ 
vanjem mnogih manuskripata, osvijetlio je mnoge važne činjenice. 
On tvrdi da su Bazilijevi spisi, onakvi kakve mi danas imamo, djelo 
redaktora iz VI. stoljeća, premda su i u srednjemu vjeku nastale neke 
preinake i nadopune. Na Zapadu su osobit utjecaj imala Bazilije¬ 
va »Opširna pravila«, jednostavno nazivana »Pravilo sv. Bazilija«. 
Bazilije se prilikom pisanja nije služio pravničkim stilom, već odgo¬ 
vara na pitanja koja mu postavljaju braća. On redovito u pronalaže¬ 
nju odgovora navodi Sveto pismo. Na biblijskim stranicama on traži 
iješenje za sve moguće situacije samostanskoga života. Vrlo jasnim 
i otmjenim stilom najprije svojim riječima uvodi u temu i priprav¬ 
lja čitatelja, a zatim pred njega stavlja svetopisamski navod da bi na 
kraju, opet svojim riječima, donio kratak zaključak. 

Kada bismo htjeli u kratkim crtama sažeti duhovnu misao sv. Ba¬ 
zilija Velikoga, onda se, prije svega, treba osvrnuti na teološki temelj 
monaškoga života koje njegovo Pravilo ističe u prvi plan. Bazilijevo 
Pravilo nije zbirka pravnih određenja, već, poput ostalih velikih kon- 
templativaca, sv. Bazilije započinje svoje djelo zanosnim mističnim 
pjevom Božjoj ljubavi kojim želi potaknuti monahe da na ljubav uz¬ 
vrate ljubavlju prema Bogu. Monahov je zadatak da postane nov čo¬ 
vjek, onakav kakav je, po Božjoj milosti, zamišljen kadaje stvoren. 
Ta se preobrazba događa samo po Božjemu daru koju namje u svo¬ 
joj neizmjernoj ljubavi podario Krist. Zato se sv. Bazilije pita: »Zar 
ima nešto divnije od Božje ljubavi? Ima li misli koja bi bila draža 
od Božje sjajne uzvišenosti? Koja je želja duše tako jaka i tako ne¬ 
savladiva kao ona što je Bog rađa u duši očišćenoj od svake zloće, u 
duši koja onda iskrenim raspoloženjem govori: ranjena sam ljubav¬ 
lju. Neizrecivi su uopće i neopisivi traci božanske ljepote: ne razla¬ 
že ih govor, ne primjećuje ih sluh. Pa da i rekneš: Zraka Danice, ili 
Sjaj Mjesečev, ili Sunčevo Svjetlo,... sve je to u usporedbi s onom 
slavom nevrijedno.« 



Mi Božju ljubav prihvaćamo vjerom i dobrim djelima ili, kon- 
kretnije rečeno, naš odgovorna Božju ljubavjest ljubav prema Bogu 
koja nužno uključuje i ljubav prema bližnjemu. »Tko to ne zna daje 
čovjek pitomo i zajedničarsko biće, a ne samotno i divlje?... Stoga, 
po prvoj zapovijedi možemo urediti i drugu, a opet, preko druge mo¬ 
žemo se vratiti na prvu - tako da onaj koji ljubi Gospodina dosljed¬ 
no mora ljubiti i bližnjega.« Uzor tako ostvarenih odnosa za Bazilija 
je prva zajednica vjernika koju on stavlja kao model i svojoj zajed¬ 
nici. Sve se u monaškome životu, kao uostalom i kod ostalih vjer¬ 
nika, zasniva na vjeri u Krista i na djelima ljubavi koja svjedoče tu 
vjeru. To je dovoljan razlog koji opravdava postojanje samostansko¬ 
ga života - evanđeoska zapovijed ljubavi. U opširnim pravilima sv. 
Bazilije navodi tri motiva radi kojih netko postaje monah: strah koji 
nas stavlja u ropsko stanje, težnja prema nagradi koja u nama stvara 
trgovačko raspoloženje i ljubav koja nas čini sinovima. Jedino nas 
ovaj treći motiv čini pravim Kristovim učenicima. »Onaj koji silno 
želi slijediti Krista, ne može se više vraćati nikakvoj vrijednosti ovo¬ 
ga svijeta, pa čak ni zamamnoj ljubavi roditelja i rodbine... Ako na¬ 
ime (da nešto reknem i smiono, a opet istinito) s izmetinama tijela i 
ispljuvcima, čega se žurimo što prije osloboditi, Apostol uspoređuje 
zakonske prednosti što ihje Bog dao zajedno određeno vrijeme, ali 
koje poslije postadoše zaprekama spoznaji Krista... što da onda re¬ 
knem o ljudskim ustanovama?« 

Biti Kristov učenik znači vršiti njegove riječi. Zato monah naj¬ 
veću pozornost mora posvetiti čitanju i meditiranju Božje riječi. U 
kraćemu pravilu sv. Bazilije daje vrlo praktične upute za duhovni 
život monaha. I u opširnim pravilima, poput iskusna poznavatelja 
ljudske duše, želi preduhitriti ili izliječiti mane koje tako lako zaro¬ 
be čovjeka. U više poglavlja on se postavlja kao iskusan poznava¬ 
telj ljudskoga ponašanja. Zna koliko je za monaha štetno sebeljublje 
i zato određuje da monah mora vršiti ponizne poslove kojima se ne 
stječe slava. Poput iskusna psihologa, on poznaje monaha koji uživa 
u svome izgledu, pa čak i izmeđujednostavnih samostanskih tunika 




bira onu koja će mu pružiti ljepši izgled. Iskusan duhovnik prozire 
lažnu poniznost, ohola kritizera, ljenčinu koji pod izlikom molitava 
zanemaruje rad. Poznato muje da među isposnicima ima i proždrlji- 
vaca, izbirljivaca, monaha koji jedva čekaju neki razlog da bi mogli 
putovati npr. radi posjeta liječniku. On zna što u zajednici znači mo¬ 
nah zatvoren u sebe, koji se nikome ne povjerava ili monah koji ne 
može obuzdati svoju radoznalost. Svim tim i drugim porocima sa¬ 
mostanskoga života Bazilije određuje lijek bez kojega nema duhov¬ 
noga napretka. »Ako se netko žestoko raspalio na vršnjaka, toga će 
odgojitelj prisiliti da se ublaži i da posluži brata na kojegaje planuo. 
Jer, navika i sklonost na poniznost kao da izrezuju iz duše gnjev, dok 
sklonost na oholo uzdizanje utječe na nas da se u koječemu srdi¬ 
mo. Ili, uzeo je hranu izvan obroka? Neka bude bez jela najveći dio 
dana! Ako se opazi daje neumjereno i nečedno jeo, treba ga u vrije¬ 
me obroka udaljiti od stola, ali tako da bude prisiljen gledati druge 
kako pristojno blaguju.« 

Sv. Bazilije želi preduhitriti poteškoće zajedničkoga života. Kada 
govori o opskrbnicima, piše: »...ne smiju uskraćivati potrepštine oni¬ 
ma s kojima su u svađi, a pretjerano biti darežljivi onima kojima su 
skloni. Jedno je dokaz mržnje među braćom, a drugo posebna prija¬ 
teljstva. Ovo je nešto najodvratnije jer zbog toga nestaje jednoduš¬ 
na ljubav iz bratstva, a na njezino mjesto nadođu zla sumnjičenja, 
nadmetanja, svađe i lijenost u poslovima.« Iz Bazilijevih je odred¬ 
nica lako zaključiti kako samostanski života traži odricanje i aske¬ 
zu. U osmome pitanju Bazilije govori kako se onaj tko živi u samo¬ 
stanu treba odreći đavla, požude tijela, tjelesne rodbine i sama sebe. 
»Odreknuće je, dakle, kao što sama riječ kaže, raziješivanje spona 
ovoga materijalnog i privremenog života, oslobađanje od čovjeko¬ 
vih obveza kao priprava da spremnije zakoračimo putom što vodi k 
Bogu. Odreknuće je nesmetano uporište da bi čovjek mogao posje¬ 
dovati i služiti se vrijednostima koje su dragocjenije od zlata i dra¬ 
goga kamenja... I - što je najvažnije - odreknuće je početak slično¬ 
sti Kristu koji, iako bijaše bogat, radi nas postade siromah. A ako te 



sličnosti sretno ne postignemo, nemoguće je da se priključimo nači¬ 
nu života prema Kristovu evanđelju.« Bazilijevo shvaćanje i govor 
o askezi vrlo je uravnotežen i umjeren, sretno povezuje zahtjevnost i 
razumijevanje za ograničenost slabe osobe. S obzirom da se sv. Ba- 
zilije u početku svoga obraćenja nadahnjivao Eustatijevom duhov¬ 
nošću i življenjem sirskih monaha, iznenađuje shvaćanjem ljudskih 
slabosti i strpljivošću na putu izgradnje duhovnosti. Ipak, askeza je 
po sebi zahtjevna i ozbiljna, inače ne bi bila askeza. Bazilije se poka¬ 
zao vrlo razborit znajući da se ne može općenito odrediti mjera i na¬ 
čin prehrane i odricanja. Govoreći o jelu on postavlja načelo: »Treba 
očuvati ideal uzdržljivosti i to tako da se čovjek prema potrebi služi 
samo jednostavnijom i za život nužnom hranom, a pri tome izbjega¬ 
va štetu sitosti te se potpuno odriče blagovanja iz naslade... Za uzdr- 
žiljivost znamo daje majka čistoće i čuvarica zdravlja, za nju znamo 
da temeljito uklanja sve što se protivi plodnosti Kristovih dobara jer, 
prema Gospodnjoj izjavi, brige ovoga svijeta i naslade života i že¬ 
lje za ostalim užitcima guše posijanu riječ i ona postaje besplodna.« 
Premda je govor sv. Bazilija konkretan i praktičan, on ipak ne stavlja 
naglasak na tjelesnu askezu, već naglašava borbu u duši koja odbija 
Boga, borbu sa zlim mislima i sa sebeljubijem. Tako npr. u 16. i 21. 
pitanju govori o uzdržljivosti, ali ne određuje potanko količinu hra¬ 
ne niti nabraja ono što monasi ne smijujesti. U II. pismu prijatelju 
Grguru Nazijanskome sv. Bazilije sročuje sržne misli o askezi, i to 
vrlo praktično ih primjenjujući. Prije negoli potanko opisuje asketu 
koji je ozbiljno shvatio početak svoga obraćenja, on potiče na prou¬ 
čavanje Božjim Duhom nadahnutih spisa i na molitvu koja prati to 
čitanje. Tako postaju jasnije božanske upute za vladanje u pojedinim 
situacijama, a duša se razgara i biva snažnija u boju protiv mana za 
krjepostan život. 

Sedmo poglavlje zaslužuje posebnu pozornost jer ulazi među an¬ 
tologijske stranice kršćanskoga cenobitizma. O njemu je već bilo 
govora na prvim stranicama ove knjige. Sv. Bazilije izlaže predno¬ 
sti zajedničkoga života pred eremitizmom. Na prvome mjestu ističe 




kako su ljudi potrebnijedni drugima za suživot i ostvarenje Kristove 
zapovijedi ljubavi. Zajednički život pomaže realnije sagledati svoje 
vlastito stanje i izbjeći mnoge iluzije, prvenstveno o sebi. Nadalje, 
u zajedništvu kršćani nadopunjujujedni druge različitim darovima i 
jačaju se u duhovnome boju. U Bazilijevu Pravilu potankoje oslikan 
poglavar, no za razliku od drugih dijelova u kojima odiše realizam, 
poglavarje prikazan idealistički. Čitajući pitanja koja se odnose na 
poglavara spontano se postavlja pitanje o tome je li postojao barem 
jedan takav? Opat je odgovoran za sve što se događa u samostanu. 
Prije svega, on mora voditi računa o duhovnome životu braće. Sv. 
Bazilije napominje poglavarevu veliku odgovornost ako ne opomi¬ 
nje one koji griješe. »Tko je čist od strasti, taj bi mogao bez lutanja 
predvoditi druge da bude njemu korisno, a onima koji ga slijede spa¬ 
sonosno. Čovjek, naime, koji ne djeluje radi ljudskih časti, ni zato 
da bi bez povrjede grješnika bio njima ugodan i omiljen, već se ui¬ 
stinu ravna ljubavlju, takav će smjelo izreći svoj govor bez osobnih 
interesa ijasno nastojeći da ni u čemu ne iznevjeri istinu... Onaj, da¬ 
kle, koji je odgovoran u zajednici, mora bdjeti nad njihovim dušama 
i brinuti se za spasenje svakoga pojedinca kao čovjek koji ima pola¬ 
gati račun.« 

O Bazilijevu učenju o molitvi pisao sam u poglavlju o molitvi 
općenito. Baziljeve su zajednice molile osam zajedničkih molitava 
kojima sv. Bazilije daje kratko tumačenje: »Jutarnja ima tu svrhu da 
nam prvi pokreti duše i uma budu neka vrsta zavjetnoga dara Bogu 
pa se ni o čemu drugom ne brinemo prije nego što nas misli o Bogu 
prožmu radošću... O trećemu času ustajemo na molitvu... Sjećajući 
se duhovskoga dara, što se zbio oko trećega sata... svi se njemu jed¬ 
nodušno klanjaju kako bi postali dostojnima da i sami prime posve¬ 
ćenje... U šesti sat nužnaje molitva po primjeru svetaca koji govore: 
Uvečer i ujutro i u podne ja ću pripovijedati i navješćivati... Pa, da 
bismo se oslobodili od napasti podnevnoga demona... Da, i u deveti 
sat treba moliti, sami nam apostoli pokazuju u svojim Djelima, gdje 
se pripovijeda kako Petar i Ivan uziđoše u hram na devetu molitvenu 



uru. Kada je dan već prošao, zahvaljujemo za ono što namje u nje¬ 
mu bilo dano ili za ono što smo sami ispravno učinili, no isto tako 
ispovijedamo ono što smo propustili... I opet, kada padne noć, treba 
moliti da se naužijemo bezgrešna odmora, odmora bez smetnja ma¬ 
šte... Da se i o ponoći moramo moliti, predadoše nam Pavao i Sila, 
kako to povijest Djela apostolskih izvješćuje...« 

Osim molitve, u Bazilijevim je zajednicama važan element du¬ 
hovnosti ručni rad. On mora biti, po mogućnosti, takav da ne reme¬ 
ti sabranost i molitvu. Zato sv. Bazilije odbija rad koji bi zahtijevao 
veliko putovanje ili neprestano doticanje s laicima. Bazilije je da¬ 
vao prednost poljodjelskim radovimajer su oni najčešće obavljani u 
krugu samostanskoga prostora. Premda Bazilijev samostan nije bio 
okružen zidom poput Pahomijeva cenobija, ipak nije volio da mona¬ 
si puno izlaze iz samostana. Preporučivao je poglavarima da mona¬ 
sima ne dopuštaju posjete obiteljimajer je to pravi rizik za dušu. In¬ 
telektualnim su se radom bavili oni monasi koji su za to bih sposobni 
i koji su imali suglasnost poglavara. 

Svojom vizijom monaškoga života sv. Bazilije je bitno odredio 
razvoj cenobitskih zajednica. U isto vrijeme je ublažio asketski ek¬ 
stremizam sirskih monaha i istaknuo umjerenost te veće biblijsko 
nadahnuće samostanskoga načina života kojim se ujedno ističe nera- 
skidiva povezanost samostana i kršćanske zajednice kojoj je biskup 
na čelu. Sveti Bazilije s pravom nosi naslov oca istočnoga monaštva. 
Sličnim ga nazivom u svome Pravilu počašćuje i sv. Benedikt. 

Kapadočkoj duhovnosti i razvoju asketskoga pokreta, uz svetoga 
Bazilija, doprinijela su i druga dvojica. Odnos između trojice Kapa- 
dočanaje po mnogo čemu bio jedinstven. Oba Grgura držala su Ba¬ 
zilija svojim vođom u duhovnome smislu. Premda se sv. Grgur Na- 
zijanski nije uvijek slagao s njim, uvijek mu je priznavao duhovno 
prvenstvo. Grgur Nazijanski je bio Bazilijev prijatelj iz studentskih 
dana. Od trojice Kapadočana, on je u stvari bio jedini pravi Kapado- 
čaninjerje rođen u Kapadociji, gdje je i živio, u Nazijansu. Grgur 
(330.-390.) je bio sin nazijanskoga biskupa. Često je nazivan »teo- 




log«, »Božje ralo« ili »pjesnik«. Te oznake ističu neke odlike njego¬ 
ve duhovnosti koja je vrlo duboka, ali je zato imao vrlo malo smi¬ 
sla za praktične stvari. Nakon smrti svoga oca naslijedio gaje na bi¬ 
skupskoj stolici u rodnome mjestu. Čitajući njegova djela dobiva se 
dojam daje, u teološkome smislu, on dublji od Bazilija. L. Bouyer 
tvrdi daje zasluga Grgura Nazijanskoga u tome stoje Bazilije od¬ 
bacio Eustatijev rigorizam. On je utjecao na Bazilijevu umjerenost 
i blagost u Pravilima. J. Gribomont ne prihvaća to mišljenje te s ve¬ 
ćom uzdržanošću pristupa analizi međusobna utjecaja dvojice veli¬ 
kih duhovnih prijatelja. 

Grgur Nazijanski je naginjao mistici koja se osobito izrazila u 
njegovu poetskome stvaralaštvu. Na mnogim mjestima on govori 
o sebi i svojim stremljenjima prema askezi i samoći. S određenom 
tugom i pesimizmom žali za onim što ne uspijeva postići. S druge 
strane, on to nadomješta nastojanjem da unutar kršćanske zajednice 
živi sakramentalno sjedinjenje s Bogom po kojemu kršćanin postiže 
pobožanstvenjenje. Pobožanstvenjenje daje ono neophodno kontem¬ 
plativno znanje po kojemu kršćanin iz ovoga vidljivog prebacuje te¬ 
žište svoga života na ono nevidljivo, Božje. 

Kada je Bazilije postao biskup Cezareje, nagovorio je svoga bra¬ 
ta Grgura da preuzme biskupsku službu u malome mjestu Nissa. Gr¬ 
gur Nisenski je svojom teološkom dubinom dao osobit doprinos du¬ 
hovnosti koju su zajednički stvarali Bazilije i Grgur Nazijanski. On 
nije praktičan organizator poput brata mu Bazilija, nije ni pjesnik po¬ 
put Nazijanca, ali ih je obojicu nadišao u teološkoj dubini. Rođenje 
oko 330., a umro oko 395. godine. Bio je pomalo konfliktna osoba. 
Sporio se s majkom oko opravdanosti štovanja relikvija. U mladosti 
je prebrodio veliku vjersku krizu. Bio je oženjen i nije se snalazio u 
braku. Kao biskup nije bio dorastao poteškoćama te službe. Istakao 
se, međutim, kao plodan duhovni pisac. Napisao je djela: »De vir- 
ginitate«, »De instituto christiano«, »Mojsijev život« i već spome¬ 
nuti život sv. Makrine. Djelo »De virginitate« ima antologijsku vri¬ 
jednost među monaškim spisima. Kardinal J. Danielou gaje nazvao 



»monaški manifest«. Na pisanje toga djela Grgura je potaknuo brat 
Bazilije želeći da oslika smisao samostanskoga života i posebno dje- 
vičanstva. U djelu dolazi do izražaja Grgurova visoka naobrazba i 
utjecaj ranijih duhovnih pisaca, posebno Origena. Spis »O djevi- 
čanstvu«, uz Pravilo sv. Bazilija, najsnažnije izražava zajednički do¬ 
prinos trojice velikih Kapadočana cjelokupnoj monaškoj tradiciji. 



EVAGRIJE 


Njegovu kratku biografiju sastavio je Paladije, njegov duhovni 
sin, u svome djelu »Historia Lausiaca« oko 420. godine. Rođenje 
u Ibori, mjestu koje se nalazilo u rimskoj provinciji Pontu u Maloj 
Aziji, oko 345. godine. Njegov je otac bio klerik - chorepiscopos. 
Poznavao je Bazilija i Grgura od kojih je primio naobrazbu i temelje 
duhovnosti. Prvi mu je podijelio službu lektora, a drugi gaje zare¬ 
dio za đakona. Slijedio je Grgura Nazijanskoga u Carigrad, gdje se 
našao u neprilici radi jedne neugodne situacije, te je potom otišao u 
Jeruzalem. Tu je upoznao Rufina i Melaniju. Izgleda daje Evagrije 
boravio u samostanu na Maslinskoj gori, koji je sagradila Melani- 
ja za monahe. Godine 383. zamonašio se i otišao u Egipat. Dvije je 
godine boravio u Nitriji. Potom se premjestio u monašku naseobinu 
Ćelije. Tu je ostao četrnaest narednih godina, tj. do svoje smrti živeći 
vrlo strogim životom i prepisujući knjige. Evagrijevi učitelji su bila 
dvojica Makarija: Egipatski i Aleksandrijski. Medu tamošnjim pusti¬ 
njacima Evagrije je susreo Amona. On je bio došao u pustinju zajed¬ 
no s trojicom braće i dvije sestre. Bio je vrlo učen; preko njega su se 
među pustinjacima širile origenističke ideje. Umro je 399. godine, u 
pedeset četvrtoj godini života, na sreću prije nego što su se rasplam¬ 
sale antiorigenističke borbe. 

Evagrije je bio iznimno prodoran pisac. Svoja je djela napisao 
pod konac svoga života. Nažalost, dio je njegovih djela propao jer 
je 553. godine osuđen, zajedno s Teodoretom Cirskim i Teodorom 
Mapsuestijskim, radi origenizma. Napisao je: »Prakticos«, »Gnosti- 
cos«, »Kephalaia gnostica«. To je velebno djelo koje u sebi objedi¬ 
njuje filozofiju i teologiju, askezu i mistiku i pruža zaokruženu viziju 
kršćanskoga, monaškog napredovanja. Evagrije opisuje svoj duhov¬ 
ni nauk, tj. kako se duša čisti od mana, kako napreduje u spoznaji 
svijeta i, na koncu, kako može prodrijeti u duhovne i mistične sfere. 



Njegova razrada se temelji na razlučivanju između prakse i gnoze. 
Praksa uključuje djelatne čovjekove moći dok gnoza objedinjuje sve 
duhovne čovjekove sposobnosti, nadasve razumske. Po Origenu, ta 
se dva područja pretpostavljaju i nadopunjuju. Drugim riječima, do 
kontemplacije je moguće doći samo putem iskustva koje se stječe u 
konkretnome životu. To je značilo da se aktivan i kontemplativan ži¬ 
vot ne protive jedan drugome. Pitanje koje je Origen postavio jest: 
kako je moguće iz jednoga prijeći u drugi, iz aktivnoga u kontempla¬ 
tivni život, duhovni život, tj. u spoznaju i sjedinjenje s Bogom? Eva- 
gnjeje držao daje taj prijelaz moguć u monaškome životu koji kroz 
askezu monaha dovodi do bestrašća - apatheia. Naime, bestrašće je 
temeljni uvjet za duhovni napredak, za put povratka duše u stanje 
prvotne savršenosti. U prvome dijelu svoje trilogije, »Praktikos«, 
Evagrije opisuje put pročišćenja koji duša mora proći u ovome ži¬ 
votu. U tome duhovnom nauku on se služi prethodnom monaškom 
tradicijom, osobito izrekama otaca. Teme koje razrađuje poznate su 
i zajedničke monaštvu, npr. apatheia - bestrašće. 

Po Evagriju, čovjek posjeduje sposobnost za trovrsno djelova¬ 
nje: ono koje objedinjuje razumske aktivnosti, djelovanje potaknuto 
strastima i djelovanje potaknuto srditošću. Sve što je potaknuto stra¬ 
šću i srdžbom spada u bolesna stanja duše od kojih treba ozdraviti da 
bi se prispjelo do bestrašća, tj. mira razumskoga poniranja i zdrav¬ 
lja duše. U »Praktikosu« Evagrije razlaže demonsku strategiju koja 
otežava i priječi put pročišćenja smućujući mislima onoga koji se 
sprema napredovati. Kada jedan demon ne može zavesti, onda zove 
drugoga, ponekad pokušavaju zajedno. Neko se vrijeme povlače, ali 
onda udaraju iznova. Protiv svjetovnjaka demoni se služe osjetil- 
nim stvarima, protiv cenobita služe se nemarnom braćom, protiv pu¬ 
stinjaka služe se njihovim vlastitim mislima. Područje koje demo¬ 
ni vole, kako bi zaveli dušu, jesu ljudske strasti. Evagrije analizira 
glavne zle misli i donosi lijek kako ih suzbiti. To su: proždrljivost, 
bludnost, pohlepa, žalost, srditost, lijenost, ispraznost i oholost. 




Kada monah jednom dospije do apatheie i u sebi uspostavi be- 
strašće, nutarnju slobodu, tada postaje gnostik, tj. kontemplativac. 
Ali još ne može motriti Boga, već može pronicati u smisao stvari i 
događanja, povijesti i kozmosa. No monah trebajoš napredovati do 
teologije, tj. spoznaje Boga koja se zbiva u molitvi kojaje, po Eva- 
griju, razgovor uma s Bogom bez ikakve rastresenosti. 

Evagrijeje napisao »Antirrheticus«, »Traktat o molitvi«, »Spis o 
osam zlih duhova«, ostale spise posvećene monasima. Osobito je u 
tome smislu važan »Traktat o temeljima monaškog života«. Monah 
teži prema hezihiji - miru, ravnoteži. Zato treba živjeti izvan buke 
svijeta, u samoći. Ali to nije dosta da bi uspostavio mir srca, već se 
mora boriti protiv demona. Složenost Evagrijeve duhovnosti i njego¬ 
va filozofska terminologija doprinijele su tome daje njegov utjecaj 
bio umanjen i daje uglavnom posredno doprinio razvoju monaške 
duhovnosti. 



SV. AUGUSTINI AFRIČKO MONASTVO 


Augustinje rođen 354. u Tagasti, u rimskoj pokrajini Numibiji, 
danas Souk-Ahras na granici Tunisa i Alžira. Majka Monika je bila 
kršćanka i veoma je utjecala na sina dok otac Patricije nije bio kršća¬ 
nin, obavljao je činovničku službu. Augustin se školovao u Madau- 
ru i Kartagi, gdje se priključio manihejskoj sekti. Bio je to osobi¬ 
to bolan udarac za njegovu majku Moniku koja ga po povratku nije 
više htjela primiti u kuću. Kasnije gaje, potaknuta snom koji Augu¬ 
stin opisuje u »Ispovijestima«, primila i brinula se o njemu. 

Godine 397. napisao je »Ispovijesti« u kojima opisuje svoj život¬ 
ni put, svoje stranputice i sazrijevanje. Vrlo rano se odao razuzda¬ 
nu životu. Nekoje vrijeme živio u Tagasti poučavajući retoriku. Uz 
majku imao je sa sobom jednu ženu s kojom je imao sina, ah nisu bili 
u braku. Potom je poučavao u Kartagi. Iz želje za spoznajom zaputio 
se 383. godine u Rim, a kasnije u Milano, gdje se obratio. U Mila¬ 
nu je upoznao sv. Ambrozija koji je bio nadaleko poznat po jasnoći 
svoga učenja i po utjecaju koji je izvršio na trojicu vladara: Gracija- 
na, Valentiniana II. i Velikoga Teodozija kojemu je zabranio ulazak 
u crkvu sve dok nije izvršio pokoru za svoj grijeh. Augustin se kroz 
katekumenat spremao za krštenje koje se zbilo za Uskrs 387., zajed¬ 
no sa sinom Adeodatom i prijateljem Alipijem. Krstio ih je sv. Am¬ 
brozije. U Milanu je Augustin od prijatelja Ponticijana čuo za mo¬ 
nahe: »...poveo se razgovor u kojem je on pripovijedao o Antunu, 
egipatskom pustinjaku... a mi za njega do onoga časa nismo znah. 
Mi smo s divljenjem slušali kako u tako nedavno vrijeme i goto¬ 
vo u naše dane ima potpuno utvrđenih tvojih čudesa u pravoj vjeri i 
u katoličkoj Crkvi. Svi smo se čudili; mi zato što su bila tako velika 
djela, a on zato što mi nismo za njih čuli. Odatle, skrene njegov go¬ 
vor na mnoštva u samostanima, na njihove kreposti pune miomiri- 



sa tvoga... A bio je samostan i u Milanu, izvan gradskih zidina, pun 
čestitih redovnika, pod nadzorom Ambrozijevim, a mi toga nismo 
znali.« Nedugo poslije krštenja sa svojim se prijateljima zaželio 
posvetiti asketskomu životu u rodnoj Tagasti. U njegovu srcu tinjao 
je ideal zapaljen čitanjem Svetoga pisma, životopisa sv. Antuna i 
posjetom rimskim samostanima o kojima je zapisao svjedočanstvo: 
»Nadasve se tamo čuva ljubav. Sve je njoj podređeno: hrana, razgo¬ 
vori, odijelo, izgled. Svatko nastoji i surađuje da izgradi jedinstvo u 
ljubavi. Povrijediti ljubav značilo bi učiniti zločin, povrijediti samo¬ 
ga Boga.« 

Augustinje vodio svoju zajednicu u kojoj se život odvijao izme¬ 
đu molitve, rada i studija Svetoga pisma. Augustinov prijatelj i ži- 
votopisac Posidije opisao je kako su živjeli po pravilu »ustanovlje¬ 
nom pod vodstvom apostola«, tj. prema idealu opisanu u Djelima 
apostolskim. Nakon više od dvije godine hiponski biskup Valerije ga 
je zaredio za svećenika. U sjeni njegove katedrale nikla je nova za¬ 
jednica za koju je napisao pravilo - »Praeceptum«. Augustin u sebi 
objedinjuje monaha i svećenika pastoralca zauzeta u pobijanju kri- 
vovjernih učenja donatista i manihejaca. Godine 395. zaređen je za 
biskupa. Augustinova monaška zajednica snažanje oslonac u njego¬ 
vu pastoralnome radu. Monasi su često propovjednici i pastiri; mno¬ 
gi čak bivaju izabrani za biskupe. Izgleda daje Augustin prednost 
davao potrebama Crkve i propovijedanju pred mirom kontemplaci¬ 
je. Premda se afrički biskupi u Augustinovo doba često tuže na ne¬ 
dovoljan broj svećenika, Augustin nije rado dopuštao monasima da 
primaju pastoralne službe. To je očito iz pisma br. 60 koje je uputio 
biskupu Kartage koncem 402. godine. U tome pismu osvrće se na 
slučaj nekoga Donata i njegova brata koji su u posljednji čas napu¬ 
stili samostan da bi postali klerici u svome rodnom mjestu. »Onima 
koji su se posvetili Bogu ne smije se otvarati to pribježište, tj. da mi¬ 
sle kako su izabrani za bolju službu upravo kada su oni postali gori. 
Ne samo da im se omogućuje dajoš lakše upadnu u grijeh, već se 
nanosi i sramotna uvreda kleričkome redu onda kada oni koji dezer- 



tiraju iz samostana bivaju izabrani za kleričku vojsku, dok naprotiv 
od onih koji su ostali u samostanu obično primamo u kler samo one 
najprokušanije i najbolje, osim ako je istinito kako narod kaže da loš 
solist može biti dobar voditelj zbora, ali tada će nam se narod izru¬ 
givati govoreći kako je loš monah uvijek prikladan da bude dobar 
klerik.« 

Kao biskup, poznavajući prednosti samostanskoga života u for¬ 
maciji klera, želio je objediniti sve klerike u svojoj biskupiji u svoju 
monašku zajednicu koju su do tada uglavnom sačinjavah laici. Na 
taj bi način mogli, po Augustinu, dijeliti zajedno materijalna dobra, 
studij, molitvu i pastoralne odgovornosti. U svojoj poslanici 101 Au- 
gustin precizira kako bi formacija monaha bila različita od kleričke. 
Dok su prvi odgajani euharistijskim kruhom, od drugih se zahtijeva i 
poznavanje literature i drugih disciplina. Taje Augustinova ideja na¬ 
išla na otpor onih svećenika i đakona koji nisu osjećali monaški po¬ 
ziv. Kasnije je i Augustin uvidio svoju pogrješku i javno je priznao u 
katedrali: »Ja sam odredio da ne može biti zaređen za svećenika onaj 
tko ne namjerava ostati u mojoj zajednici... Ali sada pred Bogom i 
pred vama mijenjam tu odluku. Oni koji žele zadržati svoje vlasniš¬ 
tvo, oni kojima Bog i Crkva nisu dosta, neka ostanu u službi gdje 
mogu i gdje žele. Neću im oduzeti klerički stalež, jer ne želim imati 
uz sebe dvoličnike.« 

Uočljivo je kako, s jedne strane, Augustinov monah mora biti 
prožet ljubavlju prema Crkvi koja je majka, ali isto tako dominira 
Augustinovo ozbiljno shvaćanje kleričke službe. Tumačeći redak iz 
Pjesme nad pjesmama: »Otvori mi, sestro moja, prijateljice moja... 
Svukla sam odjeću svoju, kako daje odjenem? Noge sam oprala, 
kako da ih okaljam?« (Pj 5,2-3) Augustin se osvrće na tu temu. Za¬ 
ručnik govori: »otvori mi«, a zaručnica odgovara: »noge sam već 
oprala, kako da ih okaljam?« O admirabile sacramentuml Crkva se 
boji okaljati noge otvarajući onome koji ih je oprao svojim učenici¬ 
ma. Crkva tako govori u onima koji dugo oklijevaju primiti službu 
za koju se drže neprikladnima. Moguće da se tu Augustin osvrće i na 



svoje iskustvo koje je opisao u »Ispovijestima«: »Prestrašen svojim 
grijesima i pod težinom svoje bijede, razmišljao sam u srcu i smislio 
bijeg u samoću, ali si me ti odvratio ohrabrivši me riječima: Zato je 
Krist umro za sve, da oni koji žive ne žive više za sebe, nego za ono¬ 
ga koji je umro za njih.« 

Premda je Augustinu kao pastiru bio nemoguć bijeg u samoću, 
on je osnovao više samostana u sjevernoj Africi, od kojih jedan u 
Kartagi. Svi, i klerici i laici, u tim su samostanima nosili monašku 
tuniku, brijali su glavu i zajedno molili kanonske časove. Dio dana 
provodili su u samoći, a dio u zajedništvu. Za razliku od prvotne 
Augustinove zajednice, naglasak je bio na intelektualnome uzdiza¬ 
nju, koje je bilo povezano s njihovom pastoralnom službom učite¬ 
lja i branitelja pravovjerja. Taje potreba Crkve ipak imala prednost 
i Augustinje realno gledao na život samostanaca. Tumačeći nave¬ 
deni redak iz Pjesme nad pjesmama on nadodaje: »Otvori mi, sestro 
moja... Kao da kaže: ti mirno počivaš, a vrata su preda mnom za¬ 
tvorena. Ti uživaš mir kojije omogućen rijetkima, dok se nemir širi i 
ohlađuje ljubav mnogih... On kuca kako bi uzdrmao kontemplativni 
mir onih svetih osoba, i viče: Otvori mi, tj. propovijedaj me. Kako 
da uđem k onima koji su mi zatvorili vrata, ako mi netko ne otvori? 
I kako će čuti bez onih koji će naviještati?« 

U djelu »De opere monachorum«, koje oko 400. godine upućuje 
kartaškim monasima, piše: »Što se tiče moje ugodnosti, više bih vo¬ 
lio svaki dan raditi svojim rukama u određeno vrijeme, kako se čini 
po samostanima... i imati ostalo vrijeme slobodno kako bih čitao, 
molio ili studirao Sveto pismo, umjesto da trpim uznemiren i zbu¬ 
njen tuđim pitanjima... Ah mi smo sluge Crkve i nadasve njezinih 
najslabijih udova.« Prožet tom nutarnjom napetošću, pisao je opa¬ 
tu Eudosiju i njegovim monasima da pronađu pravu ravnotežu izme¬ 
đu akcije i kontemplacije. Augustinje osnivao i samostane za djevi¬ 
ce kojima je uputio oko 423. godine glasovita i slavna pisma br. 210 
i 211. Umro je 430. godine, nakon 37 godina pastirske službe, u teš¬ 
kim danima opsade Hipona. 



Augustin spada medu najplodnije kršćanske pisce. Do 427. godi¬ 
ne napisao je 93 spisa podijeljena u 232 knjige, a uz to brojne propo¬ 
vijedi. Uz »Ispovijesti«, koje se ubrajaju ne samo u kršćansku, već i 
humanističku antologiju, istakao se na području teoloških znanosti i 
duhovnosti. Najopsežnije mu je djelo »De civitate Dei«, svojevrsna 
teologija povijesti u kojoj opisuje borbu dobra i zla, Božji i đavolski 
tabor te pobjedu dobra na sudnjemu danu. Glavno mu je dogmatsko 
djelo »De Trinitate«. Radi Augustinovih stavova o milosti i predo- 
dređenju vrlo je čitan i njegov spis »De gratia et libero arbitrio«. 
Augustin je pod kristološkim i ekleziološkim vidom prokomentirao 
sve psalme. Djelo ima veliku duhovnu vrijednost jer predstavlja me¬ 
todu kojom psalmi mogu biti tumačeni u novozavjetnome duhu. Pi¬ 
sao je i polemičke spise protiv donatista, manihejaca, pelagijanaca i 
ostalih krivovjernih učenja. 

U to plodno stvaralaštvo ubrajaju se i Augustinovi monaški spi¬ 
si, u prvome redu Pravilo. Ono je do danas sačuvano u brojnim ru¬ 
kopisima i u više varijanti. Većina rukopisa, njih oko 135, koje za- 
počimaju riječima: »ovo zapovijedam«, sačuvana je pod nazivom 
»Praeceptum«. Manji broj rukopisa s određenim umetcima, stoti¬ 
njak rukopisa, sačuvano je pod nazivom »Regula recepita«. Posto¬ 
je i rukopisi koji samo djelomično donose tekst pravila bilo pod na¬ 
zivom »Samostanski pravilnik«, bilo »Praeceptum«. Raznolikost 
kodeksa stručnjaci tumače tezom daje »Samostanski pravilnik« na¬ 
pisao Alipije, Augustinov nasljednik u Tagasti. Augustinovo djelo 
»Praeceptum« odiše duhovnošću i blagošću koja je označavala Au¬ 
gustinovo monaško djelo. 

Na samu početku svoga Pravila Augustin navodi temeljno nače¬ 
lo koje svi moraju prihvatiti, a to je zajedništvo: »Prvi cilj radi koje¬ 
ga ste se okupili u zajednicu jest da složno živite u kući i da kod vas 
bude jedna duša ijedno srce u Bogu (usp. Dj 4,32 i 2,46). Ništa ne 
nazivajte svojim (usp. Dj 4,32), nego neka vam sve bude zajednič¬ 
ko. Vaš predstojnik neka vam daje hranu i odjeću (usp. 1 Tim 6,8), 
ne svima jednako jer niste svi jednako zdravi i otporni, nego radije 



kako je komu potrebno. Tako se naime navodi u Djelima apostol¬ 
skim.« Uzor izgradnje zajedništva i cjelokupnu viziju monaškoga 
života Augustin nalazi u Djelima apostolskim, koja navodi u Pravi¬ 
lu preko 70 puta. 

Svoje monahe poziva da žive »jednodušno i složno« i da jedan 
u drugome časte Boga. U jednodušnosti i slozi on vidi sposobnost 
prihvaćanja međusobnih različitosti, uz uvjet dajedni u drugima ča¬ 
ste Boga. Dakle, zajednica koja je jedinstvena u mnogostrukosti čla¬ 
nova postaje slika Boga koji je jedinstven u Trojstvu Osoba. Ovdje 
na zemlji slikaje uvijek nesavršena, no trebaje izgrađivati bratskom 
ljubavlju koja je plod Božje ljubavi u nama. U poglavlju o bratskoj 
ljubavi i praštanju Augustin određuje: »Ako su uvrijedili jedan dru¬ 
goga, morat će jedan drugome oprostiti radi vaših molitava koje, što 
su češće, to neka budu svetije. A bolji je onaj koji se, doduše, češće 
naljuti, ali odmah moh oproštenje od onoga kogaje uvrijedio, nego 
onaj tko se ijeđe naljuti, ali se teško odlučuje moliti oproštenje. Tko 
nikada neće da moh oproštenje, ili ne moh iskreno, bez koristi je u 
samostanu pa makar i ne bio iz njega istjeran.« 

Bratska sloga je način na koji monasi služe Bogu. Stoga se mo¬ 
nah, kao ni ostali kršćani, ne može ostvariti sam za sebe. Na taj način 
on tumači i značenje riječi monah. »Monos znači jedan, ah ne jedan 
u bilo kakvu značenju, jer i u mnoštvu postoji jedan. Može se reći 
jedan u mnoštvu, ali ne jedan sam - monos, jer monos znači jedan 
sam. Dakle, oni koji žive ujedinstvu, tako da tvore jednoga čovjeka 
i posjeduju, kako je pisano, jednu dušu, jedno srce; mnoga tijela, ne 
međutim mnoge duše; mnoga tijela, ne međutim mnoga srca, njih s 
razlogom možemo zvati monos, tj. samo jedan.« 

U razvoju monaštva Augustin je doprinio svojim snažnim nagla¬ 
skom na bratskoj ljubavi koju on postavlja u središte monaškoga ži¬ 
vota. 

Uz navedeno, Augustin je napisao i »De opere monachorum«, 
spis u kojemu se osvrće na odnos monaha prema radu. Tim spisom 
želio je stišati podvojenost u kartaškome samostanu gdje se razvi- 



la rasprava o fizičkome radu i pozivu na stalnu molitvu. Augustin u 
djelu, na originalan način, razlaže biblijsko-teološki temelj rada. Po¬ 
ziva se na sv. Pavla koji piše Solunjanima: »Tko neće da radi, neka i 
ne jede« (2 Sol 3,10). Da se taj navod ne odnosi na duhovni, već ruč¬ 
ni, fizički rad, Augustin pokazuje iz sljedećega navoda: »Radili smo 
trudno i umorno, noć i dan, da ne padnemo komu od vas na teret« (2 
Sol 3,8). Augustin problem vidi u razlikama koje vladaju u socijal¬ 
nim strukturama, a očite su u onima koji dolaze u samostan. Onima 
koji ne će da rade, a smućuju zajednicu, Augustin dovikuje: »Kada 
već ne će da rade rukama, neka barem prestanu raditi jezikom.« Au- 
gustinovi komentari onih evanđeoskih odlomaka, koje su samostan¬ 
ski besposličari uzimah kao svoje argumente, posjeduju optimisti¬ 
čan duh i vedru uvjerljivost kao npr.: »Gledaje ptice nebeske, ne siju 
niti žanju. Ali isto tako ne zgrću u svoje žitnice. Kako možete, dobra 
moja braćo, zgrtati u žitnice ako se ne služite svojim rukama? Želi¬ 
te li zgrtati tuđim rukama? Vi trebate kuhati i zahvaćati vodu s izvo¬ 
ra. To ptice nebeske ne rade, stoga neki, da bi bili potpuno u skladu 
s evanđeljem, zadužuju druge da im kuhaju i donose vodu s izvora. 
Je li to poniznost Kristova sluge?... Ti bi monasi nadvisivah ptice u 
novomu i višem stupnju svetosti kada bi mogli svaki dan odlaziti na 
polja tražeći hranu... Kako bi bilo lijepo da ih je Gospodin zaštitio 
od čuvara i da im je podario krila. Tako kada bi bili iznenađeni na tu¬ 
đim poljima, ne bi ih mogli zgrabiti kao lopove, već bijednostavno 
pobjegli kaojato čvoraka.. .« 

Augustin je napisao i spis »De virginitate« te brojne poslanice u 
kojima se obraća monasima. I u brojnim se drugim spisima osvrće 
na monaški ideal koji je nosio u srcu. Tako, pišući protiv maniheja- 
ca, obrazlaže kršćansko poimanje posta i življenja u celibatu: »Tko 
bi mogao zanijekati mnoštvo kršćana koji zavjetuju savršenu uzdr- 
žljivost i kojih je svaki dan sve više, osobito na Istoku?... Ne ću go¬ 
voriti o tim muškarcima koje sam netom spomenuo i koji su u tajno¬ 
sti zaštićeni od ljudskih pogleda, zadovoljni s vodom i kruhom koje 
im povremeno donose. Oni nastanjaju pustinjske krajeve, uživajući 



u razgovoru s Bogom s kojim se sjedinjuju u čistoći njihova duha i 
obuzeti promatranjem vrhunske ljepote, koja se očituje samo sveci¬ 
ma... Tko se ne bi divio i hrabrio te ljude koji su prezreli i odbaci¬ 
li zamamnosti ovoga svijeta ujedinjeni zajedničkim životom koji je 
vrlo čist i vrlo svet. Žive zajedno moleći, proučavajući i razgovaraju¬ 
ći. Oni nisu napuhani ohološću, ni uznemireni tvrdoglavošću, ni cr¬ 
veni od zavisti. Umjereni su, ponizni, mirni, prikazuju se Bogu bez 
kojega ne bi mogli posjedovati te zasluge.« 



IVAN KASIJAN 


Kasijanu pripada zasluga za širenje monaštva na Zapad jer je svojim 
entuzijazmom i marljivim prevodilačkim radom prenio monaški ideal 
na kasnije generacije, a njegova djela dio su obvezne monaške literature 
već od vremena sv. Benedikta koji određuje svojim monasima da čitaju 
Kasijanova djela, a to isto čini i Kasiodor za svoje monahe. Kasijan je u 
sebi objedinio monaška iskustva u Palestini, Egiptu i na Zapadu, stoga 
njegova vizija monaškoga života ima iznimnu vrijednost. 

Rođenje 360. godine u Skiziji, današnjoj Rumunjskoj. Vrlo mlad 
pošao je u Palestinu i ostao oko dvije godine u jednome samostanu u 
Betlehemu, nakon čega se preselio u Egipat. Najvjerojatnije je u Ni- 
triji upoznao Evagrija. Budući daje bio upleten u antiorigenističke su¬ 
kobe, morao je 399. godine napustiti Egipat. Susret s pustinjacima ti¬ 
jekom boravka u Egiptu bit će presudan i nezaboravan te će i nakon 
mnogo godina moći u svome djelu opisati neke potankosti s tih susre¬ 
ta. Prvi od niza pustinjaka koje je na tome putu susreo bioje stogodiš¬ 
nji otac Keremon, koji mu je govorio o savršenstvu, potom otac Ne- 
steros, koji je govorio o pravilima askeze i o duhovnome tumačenju 
Svetoga pisma koje pretpostavlja čistoću srca i poniznost. Nakon nje¬ 
ga na redu je bio otac Josip iz Tmuisa koji je progovorio o duhovnome 
prijateljstvu. U Skitiji gaje primio, zajedno s njegovim suputnikom i 
pijateljem Germanom, otac Piamun, opat i svećenik. On im je govo¬ 
rio o monaškome životu i različitim vrstama monaha, među kojima je 
prednost dao pustinjacima. Da bi iskusili monaški život kakav se tamo 
provodio, opat ih je neko vrijeme povjerio ocu Diolku. U jednome 
drugom samostanu susreli su oca Josipa koji je, pred kraj života, tražio 
savršenstvo u savršenoj poslušnosti. Stoga im je on predstavio pred¬ 
nosti cenobita, osobito u mogućnosti koja se tamo pruža za uništenje 
samovolje. I tako su tijekom sedam godina upoznali svete i slavne pu¬ 
stinjske oce i slušali njihove duhovne nagovore. 



Kasijan se potom nastanio u Carigradu gdje gaje Ivan Zlatou¬ 
sti zaredio za đakona. U Rimuje 404. zaređen za svećenika. Nakon 
desetogodišnjega boravka u Rimu, godine 415., odlazi u Marsigliju 
gdje je osnovao muški i ženski samostan. Godine 417. i 418., na za¬ 
molbu aptskoga biskupa Kastora, napisao je »Monaške ustanove«, 
djelo podijeljeno u 12 knjiga. Prve četiri opisuju izvanjski život mo¬ 
naha, odijelo, molitvenu praksu i askezu, a ostalih osam odnose se 
na njihov duhovni život. Drugo njegovo djelo, napisano 420. godine, 
naziva se »Conlationes - Rasprave«. To su 24 predavanja u kojima 
veliki pustinjski oci govore o monaškome životu. Spis je podijeljen 
u tri dijela. Prvi dio sadrži deset nagovora, a ostala dva dijela po se¬ 
dam. Kasijan je umro oko 435. godine. 

Ivan Kasijan spada u obveznu monašku literaturu. »Njegova je 
misao izražena izvrsnim jezikom... Kasijanova lijepa latinština izra¬ 
žava iznimno bogatstvo misli, posve osobno.« No valja reći i to da 
prevoditeljima poteškoće zadaju Kasijanove duge fraze koje pone¬ 
kad objedinjuju u rečeničnu cjelinu i do 18 redaka. 

Monaške su ustanove dragocjen izvor za poznavanje monaških 
običaja i načina življenja prvih monaha u Egiptu, i u tome smislu 
Kasijana možemo nazvati monaškim povjesničarom. Kao očevidac, 
Kasijan je opisao kako su se egipatski monasi odijevali i protuma¬ 
čio je simboliku svakoga pojedinog dijela njihove odjeće. Navodi 
razne načine moljenja dajući prednost onima koji se ravnaju prema 
anđeoskome pravilu, tj. 12 psalama za noćno bdjenje, 12 za večer¬ 
nju, četiri za jutarnju molitvu i po tri psalma za male časove. Nakon 
što izloži pokorničke običaje, razlaže osam glavnih grijeha i načine 
kako se oni liječe. 

On monaški život vidi ostvaren u pustinjacima. Cenobitski život 
samo je jedna etapa prema uzvišenoj anahorezi. Kasijan uvelike ovisi 
o Evagrijevu učenju, no primjenjuje ga vrlo oprezno i umjereno. Npr. 
postavlja apatheiu kao ideal monaškoga života, ali je ne definira samo 
kao stanje u kojemu su uništene strasti, već kao stanje u kojemu je srce 
preobraženo ljubavlju. Stoga će on u svojim »Conlationes« označiti 



kako je cilj monaškoga života posjedovati čisto srce po kojemu se do¬ 
lazi u Božje kraljevstvo. Za Kasijana čistoća srca znači isto što i sve¬ 
tost. Ljubav kojom se srce preobražava ne znači za Kasijana karitativ¬ 
no usmjerenje već temeljnu nakanu: činiti sve za Boga, biti neprestano 
zauzeti Bogom. Taje ljubav usmjerena prema kontemplaciji. Srce je, 
dakle, mjesto susreta s Bogom. Jasno da srce ovdje nije shvaćeno kao 
izvor afektivnosti, već kao najdublji i najintimniji dio duše i u tome se 
smislu približava pojmu Evagrijeva intelekta. 

Kadaje srce pročišćeno, moguće je da ga Gospodin pohodi. Taj 
pohod Kasijan naziva molitvom vatre ih plamena. To je stanje kada 
Duh Sveti nadahnjuje molitvu duše. Put koji pripravlja monaha za 
tu molitvu opisan je od II. do VIII. konferencije. Monah se mora naj¬ 
prije odreći materijalnih stvari, poročna života i, napokon, svega što 
nije Bog, makar ono bilo dobro. To trovrsno odreknuće vodi monaha 
u sve veću osamljenost i Božju blizinu. Kasijan primjenjuje na svaki 
taj oblik odricanja po jednu svetopisamsku knjigu. Prvome odreknu- 
ću odgovara Knjiga mudrih izreka, drugome odgovara Knjiga pro¬ 
povjednikova, a trećemu je prikladna Pjesma nad pjesmama. 

Kasijan je na doktrinarnome području poznat kao začetnik semi- 
pelagianizma. Ne dovodeći u pitanje pravovjerje on je tražio srednji 
put između nauka sv. Augustina i Pelagija. Po nauku Crkve, čovjek 
ne može ništa postići bez milosti Božje. Sve dobro u čovjeku pripi¬ 
suje se Bogu. Po Augustinu, čak i čovjekova dobra volja proizlazi iz 
Božje milosti. Tumačeći to naukom o predestinaciji Augustin je za¬ 
stupao mišljenje kako je točno određen broj spašenih i kako se tome 
broju nitko ne može ni oduzeti ni pridodati. U svome govoru protiv 
Pelagijanaca Jeronim se razlikuje od Augustina: »Mi započinjemo, 
a On (Bog) dovršava; mi prinosimo ono što možemo, a On izvrša¬ 
va ono što mi ne možemo.« Svećenik Pelagijeje, oslanjajući se na 
nauk o čovjekovoj slobodnoj volji, učio kako se čovjek može svo¬ 
jom voljom opredijeliti i činiti dobro i tako izbjeći zlo. Prema tome, 
barem teoretski postojala je mogućnost daje jedan dio ljudi u po¬ 
vijesti izmakao zlu. To učenje uključivalo je brojna druga pitanja o 



istočnome grijehu, Kristovu otkupljenju, krštenju, posvećujućoj mi¬ 
losti. Kasijan nije nijekao potrebu milosti koja pretječe naše sklono¬ 
sti prema dobru, naše dobre odluke i čine. U svome nagovoru, opisa¬ 
nu u trećoj konferenciji, otac Pafnucije, između milosti koja pretječe 
naša dobra djela i dovodi ih do kraja, stavlja onaj tijek života koji se 
sastoji od mnogih čovjekovih »da« i »ne«. Ali na usta oca Keremo- 
na, u trinaestoj konferenciji, Kasijan stavlja izraze koji su izazvali 
sumnju. »Božja dobrota, netom vidi u nama i najmanju iskru dobre 
volje... quantulamcumque scintillam.. .« Dakle, čovjek može sna¬ 
gom volje željeti dobro, ali uvijek treba milost. Kada Bog vidi da 
smo usmjereni prema dobru, pritječe nam u pomoć. Kasijan ne sum¬ 
nja da su i te »iskre« posijane od Boga, ali ih on vidi s motrišta koje 
podcrtava da su one posijane u ljudsku narav. Stoga se Kasijan ne 
može svrstati na crtu pelagijanskoga učenja. 

Polemiku oko semipelagianizma započeo je Prosper iz Aquitani- 
je. U svojim djelima »Epigrammata« i »De gratia et libero arbitrio 
contra collatorem« on je optužio Kasijana za tvrdnje u njegovoj XIII. 
konferenciji koje odudaraju od istina vjere te gaje stoga nazvao ne 
samo Augustinovim protivnikom, već i njegovo učenje proglasio laž¬ 
nim. Uz Kasijana, zbog semipelagianizma su bili optuženi i lerinski 
monasi na čelu s opatom Fausom iz Rieza. Njegove temeljne postav¬ 
ke mogu se jednostavno razložiti. Bog je prilikom stvaranja čovjeka 
obdario slobodnom voljom, a to znači daje čovjek sposoban djelovati 
i na planu spasenja. Ako čovjek slobodnom voljom može izabrati zlo, 
onda može izabrati i dobro, tim više što po svojoj naravi teži k dobru. 
Nakon grijeha taje čovjekova sklonost prema dobru oslabljena, no 
ona ipak postoji u čovjeku. Očito je daje Faust radikalniji od Ka¬ 
sijana i da se više nego prethodni približuje Pelagiju, tim više što nije 
prihvaćao Augustinovo učenje o predestinaciji držeći da su svi ljudi 
pozvani na spasenje. Na Saboru u Orangu godine 529. osuđen je semi- 
pelagianizam, no budući da saborski oci nisu u potpunosti prihvaćali 
ni Augustinov nauk o milosti, formulacija osude nije bila takva iz koje 
bi proizlazilo da su semipelagijanci heretici. 



DIO II. 


MONAŠTVO NA ZAPADU 



NASTANAK 


Temeljna dvojba vezana je uz pitanje koliko je zapadno monaš- 
tvo samostalno, a koliko je ono nastalo pod utjecajem monaštva na 
Istoku. Gledano kronološki, monaštvo je nastalo na Istoku i u velikoj 
je mjeri utjecalo na razvoj zapadnoga monaštva, no isto tako zapad¬ 
no monaštvo, ukoliko izvire iz asketskih pokreta, ima izvornih ozna¬ 
ka koje nisu toliko izražene na Istoku. 

Zahvaljujući progonima, hodočasnicima i prevoditeljima mo- 
naške su se ideje brzo prenosile s jednoga kraja Rimskoga Carstva 
na drugi, pa i šire. Jedna od prvih osoba, čiji je utjecaj bio presudan, 
bio je sv. Atanazije, biskup iz Aleksandrije. On je u dva navrata bio 
prognan od arijanskih vladara te je od 335. do 337. godine, u prat¬ 
nji nekolicine monaha, boravio u Galiji, a 339. je boravio i u Rimu, 
gdje je ostao tri godine s monasima Amonom i Izidorom. Potom se 
preselio u Milano, a odatle u Akvileju. Njegova prisutnost ohrabri¬ 
vala je askete koji su u njemu i u njegovim monasima vidjeli uzor, a 
u pripovijedanju o egipatskome monaštvu dobili su poticaj za bolju 
organiziranost. 

Atanazije je na zapadno monaštvo utjecao i preko svoga djela 
»Vita Antonii«, koje je napisao 356. godine, a već 370. gaje preveo 
na latinski Evagrije Antiohijski. Četiri godine kasnije on je nanovo, 
boljim stilom, preveo »Životopis sv. Antuna« tumačeći da gaje na 
taj novi prijevod potakla svijest kako doslovan prijevod često skriva 
i guši pravi smisao, poput trave koja niče na polju pšenice. To je dje¬ 
lo oduševilo za monaški život brojne kršćane, o čemu svjedočanstvo 
daje i sv. Augustin u svojim »Ispovijestima«. Nešto kasnije je Rulin 
iz Akvileje preveo na latinski Bazilijeva »Opširna pravila«, a potom 
i »Vitae patrum«. Paladije je opisao monahe koje je susreo u djelu 
»Historia lausiaca«. Putopisi i iskustva onih koji su boravili na Isto- 



ku bit će presudni za razvoj zapadnoga monaštva, poput Kasijanovih 
djela, koja su već spomenuta. 

Drugi velik šiiitelj monaštva bio je sv. Jeronim. On sam pripisuje 
Atanaziju i Petru Aleksandijskome veliku zaslugu daje rimska ari¬ 
stokracija upoznala monaštvo. Poput sv. Atanazija, i on je pisao mo- 
naške životopise, a preveo je i Pahomijevo pravilo »Praeceptum«. 
Kako smo već vidjeli, Jeronimje snagu i nadahnuće crpio na Istoku, 
ali je njegova vizija monaštva izvorna, nadahnuta njegovim zapad¬ 
nim mentalitetom. Prevoditelj Svetoga pisma, prenoseći monaški 
ideal na Zapad, usko gaje povezao s čitanjem i proučavanjem Božje 
riječi. Ta će povezanost kasnije postati neraskidiv binom za razumi¬ 
jevanje monaštva na Zapadu. Po shvaćanju sv. Jeronima, taj mu ele¬ 
ment daje identitet pa će on stoga monaha nazvati »bibliotheca Chri- 
sti«. Sv. Jeronimje dao golem doprinos, ali nije puno utjecao na za¬ 
padno monaštvo. Možda i zato što nije uspio osnovati zajednicu, nije 
napisao pravilo i što svojom polemičkom naravi nije uspio prenijeti 
uravnotežen odnos između pojedinca i zajednice. 

Razvoju monaštva je doprinio i Rufin iz Akvileje koji je preveo 
ili čak napisao »Povijest egipatskih monaha«. Preveo je i »Pravi¬ 
lo sv. Bazilija« te »Izreke« Evagrija Pontskoga. Puno je pretrpio od 
svoga nekadašnjeg prijatelja Jeronima koji gaje proglasio origeni- 
stom, tj. heretikom. Nakon što je sv. Epifanije Jeruzalemski označio 
osam spornih mjesta u Origenovu nauku, razvila se duga i zamorna 
hajka na Origenove pristaše. Rufin je bio među njima i zaslužan je za 
prijevod Origenovih »Počela« te njegovih homilija. 

Kao što su neki istočni biskupi bih prognani na Zapad, tako su 
i neki, poput sv. Hilarija iz Poitiersa, bih prognani na Istok. On je u 
Maloj Aziji upoznao monahe te je po povratku osnovao monašku za¬ 
jednicu u Poitiersu. Sv. Euzebije iz Verceliaje bio papin izaslanik u 
Egiptu. Tamo je upoznao monaške zajednice te je nakon završetka 
službe postao gorljiv pobornik monaštva u svojoj biskupiji. Sv. Ho- 
noratje oko 410. godine hodočastio na Istok. Svoje monaško isku¬ 
stvo uspješno je prenio na Zapad kada je na Lerinskome otočju, pred 



Ažurnom obalom, osnovao monašku zajednicu u kojoj se razvio ve¬ 
oma plodan duhovni život. 

Bilo bi pogiješno iz izloženoga zaključiti kako je monaštvo na 
Zapadu kopija istočnoga monaštva. Kao prvo, iz jednostavna razlo¬ 
ga što nije bilo moguće prenijeti monaške strukture, običaje i način 
življenja doslovno s Istoka na Zapad. Monaštvo se na Zapadu suo¬ 
čilo s drukčijim mentalitetom, vjerskim ozračjem i klimatskim uvje¬ 
tima te se tome trebalo prilagoditi. Neki je Gal po imenu Wulfilach, 
zanesen životom sv. Simuna Stilita, poželio i sam živjeti na stupu u 
blizini Triera (današnja Njemačka). Podigao je stup i na njemu doče¬ 
kao zimu. A tada su mu, skučenu nekoliko metara u visinu, od hlad¬ 
noće počeli ispadati nokti na nogama dok su se ledeni štapići cije¬ 
dili niz bradu. Vidjevši to biskup je zabranio takav način življenja i 
naredio da se stup sruši. Bilo je vjerojatno više sličnih slučajeva sve 
dok monaštvo nije filtrirano kroz život i misao Zapadnjaka da bi ko¬ 
načno bilo prilagođeno zapadnome mentalitetu. To će se u punini 
ostvariti tek sa sv. Benediktom koji je napisao uravnoteženo i umje¬ 
reno Pravilo. 



IZVORNOST ZAPADA 


Oni koji zastupaju izvornost zapadnoga monaštva ističu posto¬ 
janje onih elemenata koji su se na Zapadu osobito razvili dok su na 
Istoku ostali sporedni ili čak nespojivi s monaškim idealom; na Za¬ 
padu su oni imali posve drukčiji karakter. Tako npr. na Istoku monasi 
»bježe« od biskupa kako ne bi bili zaređeni i time prisiljeni napustiti 
toliko ljubljenu samoću radi pastoralne službe. Istina je da su, unatoč 
tome, i na Istoku poznati svetački likovi koji su provodili monaški 
život i vršili biskupsku službu. Na Zapaduje ta povezanost presudna 
za širenje monaštva i za stvaranje određene slike o Crkvi. Takoje sv. 
Martin, biskup Toursa, svoj samostan Marmoutier, koji je prethod¬ 
no osnovao i u kojemu je bio opat, nakon što je postao biskup, sta¬ 
vio u službu svoje biskupije. Po potrebi je zaređivao monahe i slao 
ih u evangelizatorski rad. Martinov samostan je bio neka vrsta sje¬ 
meništa u kojemuje odgajan kler. Sv. Martin, dakle, nije u tome po¬ 
gledu slijedio egipatske pustinjake. Premda je provodio i zahtijevao 
strog način života, ipak njegovi monasi nisu više bili zauzeti aske¬ 
zom nego pastoralom. Monasi na Istoku uglavnom su izbjegavali 
susrete sa svjetovnjacima. Za Martinove monahe to je bilo nemogu¬ 
će, naprotiv, oni se kroz pastoralni rad stavljaju u službu svjetovnja¬ 
cima. Sv. Martin je prvi biskup i monah na Zapadu, no nakon njega 
izranja čitav niz opata - biskupa. Iz Marmoutiera su izabrani mnogi 
biskupi, što je značilo da monasi zauzimaju sve važnije mjesto u kr¬ 
šćanskim zajednicama. Također, Zapad poznaje gradsko monaštvo 
dokje na Istoku to rijetkost. Pojedine matrone, ne mijenjajući mje¬ 
sto boravka, ostaju čak monaški živjeti u svojim obiteljskim palača¬ 
ma. Taj je fenomen poznat u raznim sredinama na Zapadu, npr. Sul- 
picije Sever, autor popularnoga životopisa sv. Martina, nakon ženine 
smrti posvetio se asketskome životu zajedno sa svojom punicom i s 
čitavom poslugom koju je kao rimski aristokrat zacijelo imao. To je 



domaće okružje monaški život obogaćivalo obiteljskim odnosima i 
pozitivnom toplinom. 

Druga oznaka zapadnoga monaštva koja mu daje svojevrsnu 
izvornostjest uključenost žena u ostvarivanje asketskoga ideala, bilo 
da se radi o djevicama, udanim ženama ili udovicama. I na Istoku 
poznajemo mnoge svete majke, monahinje, no one su se često pri- 
lagođavale odredbama muških zajednica, živjele pod njihovim okri¬ 
ljem ili čak morale skrivati svoj ženski identitet. Pojedini su monasi 
u Egiptu držali da monaški život uopće nije za žene. Tako je mislio i 
sveti Pahomije na početku svoga monaškog iskustva. Kadaje njego¬ 
va sestra Marija prispjela pred vrata njegova samostana, nije ju htio 
ni primiti. Za razliku od takva gledišta, na Zapadu, osobito u Rimu, 
monaštvo je uglavnom bilo žensko. Razvilo se u aristokratskim kru¬ 
govima gdje su žene bile neovisne i bogate, jednake muškarcima po 
položaju i izobrazbi. Pojedine rimske plemkinje su u svojim palača¬ 
ma formirale zajedništva koja se ne mogu nazvati samostanima u 
pravome smislu riječi, ali su ipak tamo provodile strog život u postu, 
molitvi i svetome čitanju. Neke su od njih dijelile svoja bogatstva si¬ 
romasima i brinule se za bolesnike. Druge su koristile svoj položaj 
i bogatstvo za brojna hodočašća, poput Egerije koja je hodočastila 
u Španjolsku, Svetu zemlju i Malu Aziju. Neke su od njih napustile 
svoj dom i nastanile se negdje drugdje, poput Paole i Eustohio koje 
su osnovale samostan u Betlehemu, Melanije kojaje osnovala samo¬ 
stan u Jeruzalemu ili Probe kojaje iz Rima pošla u Afriku slijedeći 
stope svoga duhovnika, sv. Augustina. 

Čitava plejada svetih žena iz toga razdoblja logički se nadovezu- 
je na kršćanske mučenice iz vremena progona kada su mnoge svete 
žene na herojski način posvjedočile svoju vjem, ali i prokrčile put 
novome mentalitetu koji se temelji na evanđelju, po kojemu ženi 
pripadajednako dostojanstvo kao i muškarcu. One su bile sposobne, 
kao i muškarci, za herojsko svjedočenje vjere, za podnošenje patnja, 
za odvažne iskorake na putu vjere. 



Uz početke rimskih žena - asketa vezana je legenda o isposnici 
Aglei. Onaje bila bogata udovica koja se nakon muževe smrti odala 
raskalašenu životu. Oko 307. se obratila i napustila svoga ljubavnika 
Bonifacija s kojim je živjela. Svoje bogatstvo je podijelila siroma¬ 
sima i posve zanemarila svoje tijelo. Potom je zamolila svoga biv¬ 
šeg ljubavnika da pođe na Istok i donese u Rim moći kojega svetog 
mučenika, čijim će zagovorom moći okajati grijeh svoje prošlosti. 
Taknut milošću i iskrenom ljubavlju prema Aglei, i on se posvetio 
molitvi i postu te se zaputio upravo tamo gdje su bih najžešći progo¬ 
ni kršćana sa željom da Aglea primi upravo njegovo tijelo kao pečat 
svjedočanstva vjere. Na području Male Azije je podnio mučenistvo. 
Njegovo je tijelo vraćeno u Rim i sahranjeno u crkvi pokraj koje je 
Aglea sa svojim istomišljenicama isposnički živjela. 



MARCELAI RIMSKE MATRONE 


Prva rimska matrona koja je dala snažan zamah asketskome ži¬ 
votu u Rimu bila je Marcela, »dragulj neusporedivi među svetima«, 
kako je naziva sv. Jeronim. Ona je sa svojom majkom Albinom i pri¬ 
jateljicom Sofronijom živjela u svojoj palači na rimskome brežulj¬ 
ku Aventinu i tu okupila mnoge djevice, udovice i žene koje su je, 
privučene njezinim svetim životom, nastojale slijediti. Oduševljena 
riječima sv. Atanazija, kojega je u mladosti imala priliku susresti u 
svojoj kući, ostalaje zanesena duhovnim životom. U brakuje živje¬ 
la samo sedam mjeseci. Mlada udovica odlučno je odbila sve pros- 
ce, posvetila se molitvi i stvorila takvo duhovno ozračje koje je bilo 
uzorom kršćankama Rima. Sv. Jeronim slikovito prikazuje koliko 
je Marcela imala hrabrosti biti različita od svojih suvremenica Ri- 
mljanki. »Poganske udovice bojaju lice crvenilom, žele se pokaziva¬ 
ti u sjajnim svilenim haljinama, vole nositi blistave dragulje, ogrlice 
od zlata oko vrata, uresivati uši dragocjenim draguljima iz Crveno¬ 
ga mora i biti namirisane. Na taj način pokazuju svoju radost što su 
se konačno oslobodile muževljeve vlasti i idu u potragu za drugima 
kojima će moći zapovijedati...« Za Marcelu, međutim, govori kako 
se odijevalajednostavno, ne pokazujući svoje udove. Nije nosila pr¬ 
sten na ruci ni ogrlice oko vrata. Obiteljske dragocjenosti je darova¬ 
la svojim nećacima, a ostalo je dijelila sirotinji. Izlazila je uvijek s 
majkom ih kojom prijateljicom. Njezina kuća na rimskome brežulj¬ 
ku Aventinu postala je posvećeno mjesto molitve i studija. Ručni rad 
u njezinoj kući služio je kao svojevrsno psihološko opuštanje, ali je 
imao i asketsku ulogu: da se izbjegne dosada. Žene su tamo tkale, 
prele i vezle. Neke su od njih, poput Paole i Eustohio, prepisivale 
Sveto pismo. Pod vodstvom sv. Jeronima svaki su dan imale duhov¬ 
no čitanje i biblijsku egzegezu. Bio je to glavni doprinos cjelini du¬ 
hovnoga života. Nije se sjedalo za stol, a da se pritom ne čita Sveto 



pismo. Nije se odlazilo na počinak, a da se ne promeditira koji bi¬ 
blijski redak. Svaki su dan učili napamet pojedine odlomke. Jeronim 
je sigurno budno pazio na duhovnu izgradnju Marceline zajednice. 
U jednoj poslanici Eustohiji, svojoj miljenici, priželjkuje da bi je 
san zatekao s knjigom u ruci i da umorna glava klone nad otvorenim 
stranicama Svetoga pisma. 

Marcela je, formirana u tome ozračju, dobro poznavala Sveto pi¬ 
smo. Mnoge, kojima Jeronim nije stizao tumačiti ono što su tražili, 
upućivao je k Marceli. Ona je bila sposobna voditi zajednicu i na¬ 
kon 385. godine kada je Jeronim definitivno napustio Rim i pošao u 
Svetu zemlju. Kada je Alarik, na čelu Vizigota, opustošio Rim go¬ 
dine 410., već kao starica i Marcela je podnijela dio strahota. Umrla 
je nekoliko mjeseci nakon toga. Jeronim je o tome pisao Principiji, 
koja je sve vrijeme bila uz nju: »Nakon nekoliko mjeseci, zdrava i 
neoskvrnuta, slaba, ali živahna tijela, usnula je u Gospodinu. Osta- 
vilaje tebe (Principia) baštinicom siromaha, ili bolje rečeno, po tebi 
je ostavila svoju baštinu - siromahe. Zatvorilaje oči u tvome naruč¬ 
ju i ispustila je dušu dok sije ti obasipala poljupcima. Ti si plakala, 
a ona se smijala; bila je svjesna daje dobro živjela i daje zaslužila 
nagradu budućega života.« 

U Marcelinoj školi odgojile su se rimske plemkinje Paola i Eu- 
stohio, majka i kći koje su u Betlehemu osnovale svoj samostan. 
U svojoj 127. poslanici Jeronim nije štedio pohvale toj vrsnoj troj¬ 
ki: »Lako je vrjednovati kvalitetu učiteljice kada su takve učenice.« 
Udovica Paola je bila 18 godina mlađa od Marcele, ali je umrla šest 
godina prije nje. Bila je to zaista skladna duša kojoj je osobitu lje¬ 
potu davala njezina poniznost. Nastojala je po svaku cijenu izbje¬ 
ći slavu. Hvale koje su joj drugi pridavali obično bije rastuživale. 
Koliko je voljela asketski život, svjedoči činjenica daje izbjegavala 
bilo kakve ugodnosti, nije željela čak ni udoban krevet. Ah se svom 
dušom predavala molitvi i studiju. Vrlo dobro je poznavala Sveto pi¬ 
smo. Naučila je hebrejski toliko daje mogla pjevati psalme. Služila 
se latinskim i grčkim jezikom. Kadajuje na samrtnoj postelji Jero- 




nim pitao trpi li mnogo, odgovorilaje na grčkomejeziku kako uop¬ 
će ne trpi. 

Paolaje imala petero djece koja su sva živjela uzornim kršćan¬ 
skim životom. Doživjela je smrt troje od njih i to je ostavilo bolan 
trag u njezinu životu. Prilikom smrti njezine prvorođene kćeri Ble- 
sile Jeronim juje nastojao utješiti i sam osjećajući bol: »Sto mi se to 
događa? Dok želim obodriti majku da ne plače, i sam moram propla¬ 
kati... Ne plačem doduše kao Jeremija nad pobijenim sunarodnja¬ 
cima. .. Ne plačem kao Isus nad nesrećom Jeruzalema. Plačem nad 
svetošću, dobrotom, nevinošću, čistoćom, plačem pred krepostima 
koje su sve nestale smrćujedne osobe.« 

Vezano uz nastanak monaštva: Zapad pokazuje drukčiji karakter 
i u tome što su na Istoku monasi izbjegavali žene, nekada čak i pre¬ 
tjerano, dok se na Zapadu sretno upotpunjuju izmjenjujući duhovna 
dobra. Jeronim je bio duhovni vođa i učitelj asketskim zajednicama 
rimskih matrona, i sam se držeći duhovnim sinom Marceline majke 
Albine. Koliko su one bile oduševljene njegovim egzegetskim i du¬ 
hovnim poukama, svjedoči slučaj Paole i Eustohio koje su ga slijedi¬ 
le čak i u Svetu zemlju. Onoliko koliko je njegova tinta bila otrovna 
kada se radilo o origenistima i ostalima s kojima se nije slagao, to¬ 
liko je bila razdragana i nježna kada se radilo o njegovim duhovnim 
kćerima. Prilikom smrti Eustohijine sestre on piše njezinu mužu: 
»Misliš li da postoje uši tako bezosjećajne i srca tako tvrdokorna da 
mogu čuti ime tvoje Paoline, a da pritom ne proplaču? Misliš li da se 
bez treptaja može promatrati kako vene upravo procvala ruža, ubra¬ 
na prije vremena, čije se latice nisu mogle rascvasti niti se njezina 
uznosita grimizna ljepota mogla razliti?« Prema svojim duhovnim 
kćerima nije se usudio planuti ni onda kada se radilo o stvarima koje 
nije podnosio. Jeronim npr. nije volio darove. Kada ih ne bi mogao 
odbiti, onda bi ih nastojao duhovno protumačiti i povezati s pojedi¬ 
nim odlomkom iz Svetoga pisma. Mudra i lukava djevojčica Eusto¬ 
hio jednom mu je darovala punu košaru trešanja. Znajući da o treš¬ 
njama nema spomena u Bibliji, željelaje znati kako će Jeronim rea- 



girati na njezin dar. On joj zahvaljuje u poslanici 31. na tome daru. 
Isprva negodujući: »Postala si budalasta kao golubica«, no potom 
ipak hvali njezin dar govoreći kako su trešnje lijepe i crvene poput 
djevičanske stidljivosti te preporučuje Eustohiji da sazori poput do¬ 
brih plodova koje Gospodin želi ubrati za sebe. 

Jeronimov nekadašnji prijatelj Rufin bio je duhovni vođa rim¬ 
ske matrone Melanije Starije. Nakon što je mlada ostala udovica te 
nakon smrti dvoje male djece, posvetila se asketskome životu. Oko 
372. godine, zajedno s ostalim rimskim damama, posjetila je egi¬ 
patske pustinjake i tu je upoznala Rufina. Onje, uz njezinu pomoć, 
osnovao samostan u Jeruzalemu dok je ona osnovala ženski samo¬ 
stan na Maslinskoj gori. Paladije u svome djelu »Storia Lausiaca« 
svjedoči daje tu živjelo oko 50 djevica. U tome su samostanu, osim 
molitve, gajili gostoljubivost te studij Svetoga pisma. Jeruzalemski 
biskup Ivan veomaje cijenio ta dva duhovna pothvata. Kako je već 
spomenuto, Rufin, Jeronimov prijatelj iz mladenačkih dana, u Egip¬ 
tu se oduševio Origenovim djelima radi kojih su se ta dvojica prija¬ 
telja definitivno i na ružan način razišla. O tome slučaju pisao je čak 
i sv. Augustin: »Postoje li dva prijateljska srca sigurna da se jedno 
drugome mogu povjeriti? Kakvi su to osjećaji koji mogu zajamčiti 
da ne će naći prepreka? I na koncu, kakav se prijatelj ne može sma¬ 
trati budućim neprijateljem ako je između Jeronima i Rufina buknu¬ 
lo ono što nas sada rastužuje?« Zbog tih okolnosti Rufin se 397. 
vratio u Rim, a za njim i Melanija. Ona će se 403. ponovno vratiti u 
Jeruzalem gdje je 410. preminula. Njezina unuka Melanija Mlađa u 
srcu je nosila bakine ideale. Paladije je zabilježio kako se udala na 
silu za Piniana, kojemu je rodila dvoje djece. No ona su uskoro umr¬ 
la. Tada je mladi bračni par započeo život u čistoći i askezi. U svo¬ 
me su domu ugošćivali hodočasnike, dijelili svoja dobra siromasima 
i otkupljivali robove da bi im potom podarili slobodu. Pred naletom 
Gota pobjegli su s ostalim aristokratskim obiteljima i nastanili se u 
Tagasti, odakle hodočaste u Svetu zemlju. Nakon muževljeve smrti 



živjela je u potpunoj samoći i u 57. godini života, 439. godine, umr¬ 
la. 

Monaštvo na Zapadu niče spontano u srcima onih kršćana koji 
teže za svetošću. Oduševljeni primjerima istočnih monaha, započi¬ 
nju obraćenički život u želji da budu što vjerniji evanđeoskim ideali¬ 
ma. Dakle, kao što je slučaj na Istoku, isto možemo reći i za Zapad. 
Ne postoji jedna ishodišna točka od koje bismo mogli odrediti pola¬ 
zište monaškoga fenomena. Kao što je ono paralelno nicalo u Egip¬ 
tu, Palestini i Maloj Aziji, tako se i na Zapadu počelo pojavljivati u 
različitim asketskim krugovima, s različitim intenzitetom i izrazima. 
Kao što se na Istoku može reći daje sv. Antun Pustinjak otac monaš- 
tva, u istome smislu možemo i sv. Martina nazvati ocem zapadnoga 
monaštva. 

Činjenica je da u V. st. na Zapadu monaštvo još ostaje u sjeni, 
kao sporedan fenomen oko kojega se hijerarhija u većini nije bila 
izjasnila. Razlog tomu jesu asketi koji su pripadali priscilijanistima, 
tj. prihvaćali su gnostička i manihejska učenja. U službenim doku¬ 
mentima Crkve izraz »monasi« se na Zapadu prvi put spominje na 
Koncilu u Zaragozi 350. godine, upravo kada su osuđeni priscilijani- 
sti. Čak su i pripadnici drugih rimskih religija upitno gledali na mo- 
naški oblik života držeći ga nekim novim oblikom vjerovanja. Ruti- 
lije iz Namazijane, rimski prefekt, poganin, godine 414. piše o lerin- 
skim monasima: »Otokje bijedan, napučen ljudima koji izbjegavaju 
svjetlo. Sebe nazivaju grčkom riječju 'monasi'jer žele živjeti sami, 
da ih nitko ne vidi... Kakva je to vrsta zanosne ludosti i gluposti koja 
se može ukorijeniti u izopačenim glavama koje ne mogu prihvatiti 
dobre stvari iz straha od zlih?« 



MARTIN IZ TOURSA 


U Europi se prvotno monaštvo najviše razvilo u rimskoj pokra¬ 
jini Galiji, i to oko lika sv. Martina, oca zapadnoga monaštva. Nje¬ 
gov život opisao je Sulpicije Sever pod naslovom »Vita Martini«. 
To je djelo nastalo nedugo nakon Martinove smrti i dostiglo je po¬ 
pularnost životopisa sv. Antuna Pustinjaka, u prvome redu zato što 
je nastalo u vremenu kadaje društvo doživljavalo preobrazbu u ko¬ 
joj kršćanstvo ima presudnu ulogu. Sulpicije je osobno poznavao 
sv. Martina i u svome djelu pripovijeda o njihovu prvome susretu. 
»Imali smo jaku želju da ga upoznamo te smo se zaputili na to rado¬ 
sno hodočašće. U isto vrijeme, pošto sam gorljivo želio napisati nje¬ 
gov životopis, postavljao sam mu pitanja, koliko je to bilo moguće. 
S druge strane, raspitivao sam se kod onih koji su bih svjedoci ili su 
barem bili upućeni u ono što je činio. Ne može se zamisliti s kakvom 
me je poniznošću i dobrotom tada primio, radujući se u Gospodinu 
što smo imah hrabrosti zaputiti se na to hodočašće sve do njega.« 
Ovakve pojedinosti pokazuju kako se Sulpicijevo djelo temelji na 
stvarnim događajima, provjerenima iz prve ruke, premda su oni stil¬ 
ski obrađeni i idealizirani budući da je autor želio svojim djelom 
proslaviti monaški život te ohrabriti suvremenike za herojske ideale. 
Sulpicije je u svoje djelo uklopio i tri Martinove poslanice. Život sv. 
Martina pokušali su opisati i drugi autori. Dva stoljeća nakon Sulpi- 
cija Grgur Tourski (539.-596.) u svojoj franačkoj povijesti pod na¬ 
slovom »De virtutibus sancti Martini« pruža najpouzdaniji krono¬ 
loški redoslijed svečeva života i brojna čudesa koja su se dogodila 
na njegovu grobu. Grgurov suvremenik i prijatelj Venancije Fortu- 
nat (535.-603.), biskup iz Poitiersa, i samje iskusio moć Martinova 
zagovora. Kadaje u mladosti, za vrijeme studija u Raveni, obolio i 
gotovo oslijepio, utekao se molitvom sv. Martinu i ozdravio. U znak 
zahvalnosti odlučio je iz Ravene hodočastiti na svečev grob i nakon 



toga se nastanio u Poitiersu. Napisao je vrlo opsežan životopis sv. 
Martina koji nam pruža brojne informacije vezane uz mjesta kuda se 
sveti Martin kretao. 

Sv. Martin je rođen 316. godine u poganskoj obitelji koja je ži¬ 
vjela u mjestu Sabarijau Panoniji. Nije jednostavno, kao ni u slučaju 
Jeronimova Stridona, odrediti gdje se to mjesto nalazilo. Povjesni¬ 
čari su utvrdili da su se na području rimske Panonije nalazile dvije 
Sabarije. Pretpostavlja se da bi mjesto Martinova rođenja moglo biti 
današnji Szombathely u Mađarskoj jer je u rimsko doba to mjesto 
imalo veće vojničko značenje. Budući daje Martinov otac bio rim¬ 
ski časnik, vjerojatnije je daje tu bio na službi. Očev vojnički poziv 
trebao je odrediti mnoge stvari u Martinovu životu, kao stoje i samo 
ime dobio po poganskome bogu rata - Marsu. Nedugo nakon Marti¬ 
nova rođenja njegova se obitelj preselila u sjevernu Italiju, u Paviju. 
Tu je Martin proveo djetinjstvo. S jedanaest godina susreo se s kr¬ 
šćanima i potajice bio nazočan njihovu skupu za vrijeme kojega se 
u njemu rodila simpatija prema kršćanskoj vjeri toliko daje zaželio 
postati katekumen. S petnaest godina Martin je morao, pod očevim 
pritiskom, prihvatiti vojničku službu u Amiensu. Iz toga razdoblja 
svečeva života potječe glasovit događaj Martinova susreta s golim 
siromahom pred gradskim vratima. Martinje vjerojatno tada bio ka¬ 
tekumen i nastojao je kršćanski živjeti, zatoje s tim siromahom po¬ 
dijelio polovicu svoga vojničkog plašta. Sljedeće noći usnio je Spa¬ 
sitelja Isusa, koji je bio pokriven onom polovicom plašta, i začuo je 
riječi: »Martin, još katekumen, odjenuo me ovim plaštom.« 

Nemoguće je točno odrediti do kada je Martin ostao u vojnoj 
službi. Po Sulpiciju Severu, do 337. godine bio je vojnik. No to se ne 
slaže s autorovom tvrdnjom daje Martin kršten s 22 godine, dokje 
još bio vojnik. Povjesničar Lecoy de la Marche, nastojeći usuglasi¬ 
ti kronologiju, pretpostavlja daje Martin kršten 339., a daje iz voj¬ 
ske otpušten 341. godine. Po mišljenju Jacquesa Fontainea, Martin 
je ostao u vojnoj službi i nakon krštenja. Nakon toga, nedovoljno 
osvijetljena razdoblja nalazimo ga kod sv. Hilarija, glasovita bisku- 



pa iz Poitiersa, obraćenika koji je ostavio svoju odvjetničku službu 
te se, nakon stoje pročitao evanđelje, dao krstiti. Možda je već Hila- 
rije bio osnovao neku zajednicu kojoj se priključio i Martin. Koliko 
je Hilarije cijenio Martina, svjedoči i činjenica da gaje htio zarediti 
za đakona, no on je to odbio. Nakon nekoga vremena vratio se u Ita¬ 
liju sa željom da obrati svoju obitelj na kršćanstvo. Uspio je obratiti 
svoju majku i potom se vratio u Poitiers. Tuje, u biskupovoj blizini, 
u mjestu Liguge, po primjeru egipatskih pustinjaka započeo monaš- 
ki život. Primjer njegova svetačkoga života slijedili su mnogi uče¬ 
nici koje je on okupio u zajednicu. Glas o Martinovoj svetosti pro¬ 
širio se kada je u njegovoj odsutnosti umro jedan od njegovih prvih 
učenika. Budući da još nije bio kršten, Martin gaje uskrisio kako ne 
bi bilo upitno njegovo vječno spasenje. U opisu toga događaja Sul- 
picije nam prenosi snažan teološki naglasak koji je u IV. stoljeću 
bio aktualan. U vremenu krš tava nj a poganskih naroda naglašavana 
je važnost sakramenta krštenja i obraćeničkoga života. Po tadašnje¬ 
mu učenju, nije bilo spasenja za one koji nisu bih kršteni. Stoga je 
i spomenuti katekumen opisan kao svojevrstan teolog koji je posli¬ 
je čudesna uskrišenja pripovijedao kako je nakon smrti bio priveden 
Sucu koji gaje osudio na vječnu kaznu jer nije bio kršten. No bu¬ 
dući da su upravo tada anđeli donijeli pred vječnoga Suca Martino- 
vu molitvu, zapovjeđeno im je da ga vrate u život. Sulpicije Sever 
znalački opisuje brojna druga Martinova čudesa profilirajući tako 
novu tipologiju svetačkoga lika u hagiografiji. Svetac više nije mu¬ 
čenik već apostol - poslanik, koji nastoji biti bliz čovjeku u njego¬ 
vim potrebama, svjedočeći kako vjera u Isusa preobražava čovjeka. 
To će osobito biti očito nakon smrti staroga touskog biskupa kada je 
narod izabrao Martina za njegova nasljednika prepoznavajući u nje¬ 
mu čovjeka neprekidne molitve, studija Svetoga pisma, miroljubiva 
i milosrdna, premda ga Sulpicije opisuje i kao šutljiva, stroga i za¬ 
htjevna. Vjerojatno je radi tih osobina bilo i onih koji ga nisu simpa¬ 
tizirali, osobito među klerom koji je sumnjičavo gledao na monahe, 
prema kojima je dio hijerarhije bio prilično nepovjerljiv. Postojale 




su barem dvije struje među biskupima. Prvoj su pripadali biskupi 
konstantinovskoga doba, državni počasnici i elita. Drugu struju či¬ 
nili su oni koji su proizlazili iz monaštva, koje nije zanimala služ¬ 
bena politika, diplomacija, pa čak ni tada vrlo cijenjene ceremonije. 
Ali su upravo ti bili karizmatici koji su svojom duhovnošću pouča¬ 
vali i vodili svoje stado. Ta se napetost u hijerarhiji očituje i u živo¬ 
topisu u kojemu se navodi prigovor biskupa iz Angersa, koji je ne¬ 
godovao prilikom Martinova izbora za biskupa čudeći se kako će taj 
bijedan i raščupan pustinjak obavljati biskupsku službu. Narod je, 
međutim, bio uporan i htjeli su upravo toga monaha za svoga bisku¬ 
pa. Životopis pripovijeda kako je Martin otklanjao tu službu i kako 
su ga na prijevam doveli u Tours, pod izlikom bolesne žene kojaje 
trebala njegov blagoslov. Martin se, međutim, dobro uklopio u bi¬ 
skupiju: u svome pastoralnom radu prednost je davao evangelizaciji 
poganskih naselja do kojihjoš nisu doprli kršćanski misionari. Us¬ 
pio je sretno spojiti pastirsku službu sa svojim monaškim pozivom. 
Nisu svi pozitivno gledah na taj novi stil življenja i vođenja bisku¬ 
pije. Kako smo već vidjeli, Sulpicije, s određenom dozom antikle- 
rikalizma, opisuje razlike između Martina i okolnih biskupa: »Neki 
su zavidili njegovoj krjeposti i načinu života, prekoravajući u njemu 
ono što nisu ostvarivah sami, nemajući snage nasljedovati ga.« On 
je izabrao mjesto gdje je mogao neko vrijeme provoditi u samoći i 
molitvi. To je mjesto uskoro postalo okupljalište brojnih Martinovih 
učenika gdje je potom osnovao samostan pod nazivom Marmoutier, 
što na keltskome znači »veliki samostan«. Sveti biskup tourski neu- 
mornoje evangelizirao još neobraćene poganske naseobine, pobijao 
je brojna i raznovrsna praznovjerja i rušio idole koje su pogani ča¬ 
stili. Kamo god bi pronosio radosnu vijest, uspostavljao bi crkvene 
zajednice - župe. Na čelo tih zajednica nerijetko bi postavljao svoje 
monahe koji su bili formirani u Marmoutieru. Njegov pastoralni rad 
širio se sve više izvan biskupije. Sulpicije Sever je opisao njegova 
brojna putovanja, čudesa, uskrišenja, ozdravljenja i egzorcizme po 
kojima je Martin postao popularan u narodu. Njegov zemaljski život 



okončao se 8. studenog 397. Na ispraćaju njegovih tjelesnih ostata¬ 
ka okupilo se oko 2.000 monaha. Sama ta činjenica govori koliko se 
Martinov ideal monaštva proširio i koliko je bio prihvaćen. Ipak, ne 
zna se puno o načinu života marmoutierskih monaha. U Martmouti- 
eru monasi su bih organizirani poput onih koji su živjeli u palestin¬ 
skim laurama. Svatkoje imao svoju ćeliju ih izbu. Dan su provodili 
uglavnom u samoći. Barem su se dvaput dnevno okupljali na moli¬ 
tvu. Ne zna se kako je točno bio organiziran ručni rad, ah se zna da 
su prednost davali intelektualnome radu, tj. studiju. Martinov samo¬ 
stan bio je svojevrsna škola u kojoj se čuvala i širila kultura čitanjem 
i prepisivanjem knjiga. Život monaha je bio jednostavan i siroma¬ 
šan. O tome svjedoči zgoda o čudesnu ozdravljenju čitave obitelji 
jednoga Martinova prijatelja. Iz poštovanja i zahvalnosti ozdravlje- 
nik mu je darovao sto srebrnih libri koje je Martin uporabio za otkup 
robova. Budući da su njegovi monasi živjeli u velikoj oskudici, neki 
su od njih počeli prigovarati takvu postupku na što im je on odgovo¬ 
rio: »Crkva se brine o našoj hrani i odjeći, ne smijemo zgrtati ništa 
za svoje potrebe.« Posebnost Martinovih monaha sastojala se u tome 
što su bih raspoloživi za potrebe koje je lokalna Crkva, na čelu s bi¬ 
skupom, osjećala aktualnima i tražila od njih raspoloživost. 

U vrijeme sv. Martina monaški su ideal širili i drugi zanesenjaci. 
Primjerice, Martinov prijatelj, sv. Paolin iz Nole (354.-431.), jedan 
od najvećih tadašnjih posjednika u carstvu, potomak rimske kon¬ 
zulske obitelji. Živio je u okružju svetačkih prijateljstava. Osim sv. 
Martina, poznavao je i sv. Ambrozija, Augustina, Jeronima i Rufina, 
dozrijevajući u njihovu društvu za posvećeni život. Živio je u bra¬ 
ku s Terasijom koja mu je rodila sina Celza. No on je ubrzo umro. 
Pogođeni tom nesrećom, odlučili su živjeti u posvećenoj čistoći. Na 
Jeronimov nagovor svoja su imanja razdijelili siromasima. Godine 
393. Paolin je u Barceloni zaređen za svećenika, ah nije inkardiniran 
u tu biskupiju tako da se mogao slobodno posvetiti svome pozivu na 
mjestu koje je sam odabrao. Za razliku od sv. Martina, Paolinje svoj 
monaški život provodio zajedno sa siromasima. Sagradio je prihva- 




tilište za beskućnike, a iznad njega nastambu za svoje monahe. U 
tome je vidio simboliku: »Siromasi su sa svojim molitvama temelj 
zdanja, dok ih monasi i ja grijemo svojom ljubavlju.« Osim zajed¬ 
ništva sa siromasima, monasi su imali svoje posebne molitve, inte¬ 
lektualni i ručni rad te askezu poput egipatskih monaha. Godine 409. 
Paolinje izabran za biskupa Nole, gdje je preminuo 431. godine. 

U jednoj od svojih poslanica sv. Ambrozije, milanski biskup, 
gorljiv promicatelj asketskoga života, spominje kako je Euzebije, bi¬ 
skup iz Vercellija (|371.), prvi na Zapadu organizirao klerike koji su 
živjeli na monaški način. No to su samo neka imena karizmatika koji 
su na Zapadu živjeli, raspirivali i prenosili monaški ideal. 



HONORAT IZ LERINSA 


U razvoju monaštva na Zapadu sljedeći korak učinio je sveti Ho- 
norat koji je 405. godine osnovao lerinski samostan. Ne zna se gdje 
i kada je rođen. Kršten je u dvadesetoj godini života i odmah se 
posvetio asketskome životu, zajedno sa svojim bratom Venancijem. 
Budući da se pronio glas o njihovoj svetosti, oni su potražili skrovi- 
tije boravište pod vodstvom eremita Kaprasija. Nakon nekoga vre¬ 
mena, oko 395., odlučili su putovati na Istok. Veća skupina entuzi¬ 
jasta zaplovila je prema Grčkoj i tamo osnovala monašku zajedni¬ 
cu. Međutim, nakon jedne pošasti preživjela ih je samo nekolicina. 
Među mrtvimaje bio i Honoratov brat. Preživjeli su se vratili u svoj 
rodni kraj. Honorat se nastanio u Frejusu, pod zaštitom biskupa Le- 
oncija. Malo biskupijsko središte Frejus nalazilo se na obali izme¬ 
đu Marsiglije i Nizze. Odatle je Honorat promatrao Hyeresko otočje 
koje su već obitavali pojedini isposnici. Njegovu je pozornost pri¬ 
vukao maleni otok Lerins koji je do tada držan nenastanjivim jer je 
bio pun gmizavaca i otrovnica. Jednoga dana, moguće da se to zbilo 
405. godine, Honorat se iskrcao na taj otok misleći kako će ga zao 
glas o tome mjestu moći zaštititi od posjetitelja. Međutim, upravo 
je po Honoratu taj otok postao slavan i posjećivan. Njegov životo- 
pisac, sv. Hilarije, napisao je: »Tko god traži Krista, traži Honorata. 
Tko traži Honorata, nalazi Krista.« Honorat je u tome vidio znak te 
spremno počeo primati učenike koje muje Providnost slala i uskoro 
su na nenastanjivu otoku nikla zdanja za prihvat braće. Glas o sveto¬ 
sti Honoratove zajednice brzo se širio. Biskup Leoncije gaje zaredio 
za svećenika. Nakon smrti biskupa iz Arlesa, 427. godine, Honorat 
je izabran za njegova nasljednika, no već je nakon dvije godine bi¬ 
skupske službe umro. 

Čemu lerinsko monaštvo duguje velik uspjeh? Osim Honorato- 
voj svetosti, zasluge se pripisuju njegovu strogu i zahtjevnu pravilu 



koje je u njemu samome bilo potpuno ostvareno i svetačkom blago- 
šću ublaženo u konkretnim međuljudskim odnosima. S monasima 
nije postupao kao s podčinjenim vojnicima pred kojih se postavljao 
nalog, već kao s ljubljenim sinovima koji su trebali očevo razumi¬ 
jevanje. Na svetomu otoku Lerinsu monaški je život bio raznovrstan: 
bilo je eremita i cenobita. Većina je ipak provodila zajednički život. 



SV. PATRIK 


Nekoliko godina nakon smrti sv. Martina, na Britanskome otoč¬ 
ju, sedamnaestogodišnji mladić Patrik biva zarobljen te je iz svoga 
rodnog Galesa (tadašnja Cambria) odveden u roblje u Irsku (rimska 
Hibernia). Keltski su barbari, nakon neuspjela pohoda rimskih legi¬ 
onara, gusarskim upadima pljačkah britansko stanovništvo i odvodi¬ 
li ih u roblje. U svojim »Ispovijestima« Patrik opisuje razdoblje na¬ 
kon što je bio zarobljen: »Nakon što sam prispio u Irsku, svaki sam 
dan čuvao svinje i često sam molio tijekom dana. Sve više je u meni 
rasla ljubav Božja, i strah od njegova svetoga Imena. Moja je vjera 
rasla... U šumama, gorama, budio bih se prije zore kako bih molio, 
pod snijegom, ledom i kišom. Nisam mario za napor. Nikakva lije¬ 
nost me nije sputavala, ako danas dobro rasuđujem.« Nakon šest 
godina ropstva odlučio je pobjeći i vratiti se svojoj obitelji u kojoj 
je 389. godine rođen. Oko 415. godine vratio se u svoj zavičaj koji 
je, za razliku od Irske, bio kristijaniziran već u III. st. Tuje u njemu 
sazorio apostolski poziv i želja da se opet vrati u Irsku, donoseći im 
svjetlo evanđelja. Da bi ostvario svoju želju, najprije je morao otići 
u Galiju gdje se pripravljao sve do 432. godine. Vjerojatno je u tome 
razdoblju posjetio Marmoutier, Lerins i druge samostane. Nekoliko 
je godina proveo uAuxeru. Ostaje zagonetka tko mu je povjerio mi¬ 
siju u Irskoj. Vjerojatno biskup Auxera koji mu je podijelio sveti red. 
Naime, biskup Germanje uputio prethodno u Rim đakona Paladija 
da od pape dobije blagoslov za misiju u Irskoj, dakle, Patrik nije bio 
u prvome planu. Tek je nenadana Paladijeva smrt omogućila Patriku 
ostvarenje željene misije. Nakon što je zaređen za biskupa, godine 
432., Patrik je naslijedio Paladija te se vratio u Irsku. Evangelizaci¬ 
ja Irske je u pravome smislu započela sa svetim Patrikom. Makar je 
apostolski rad bio naporan, osobito u sučeljavanju s druidima i po¬ 
ganskim vjerovanjima, misija se razvija bez prolijevanja mučeničke 



- svjedočke krvi. Zacijelo je u tome bila velika zasluga sv. Patrika 
koji je poznavao jezik i običaje Iraca te je proveo svojevrsnu evan- 
gelizacijsku inkulturaciju. Poput svetoga Martina, formirao je za¬ 
jednice na čelo kojih je postavljao biskupe. Godine 445., nakon pu¬ 
tovanja u Rim, osnovao je biskupiju Armaght u kojoj je utemeljio 
dva samostana koje je vodio njegov rođak opat i biskup sveti Mel. 
Posvuda su nicali samostani koji su ponegdje formirani od obrađenih 
zajednica druida. Na kraju plodna apostolskoga rada, ne toliko ozna¬ 
čena spektakularnim čudesima poput sv. Martina, koliko molitvom i 
pokorom, godine 461. sv. Patrik umire. 

Sveti Patrik je utemeljitelj irskoga monaštva koje je poprimilo 
oznake njegove duhovnosti premda nije napisao nikakvo pravilo. 
Patrik je svaki dan molio svih 150 psalama te hvalospjeve, himne i 
200 drugih molitava. U irskim je samostanima provođena ista moli¬ 
tvena praksa koju su Patrikovi učenici nastojali vjerno prenijeti bu¬ 
dućim generacijama monaha. K tome su monasi pridavali asketske 
vježbe, od kojih je svakako izvorna tzv. Crosfigill, što bi u prijevodu 
značilo »križobdija«. Poneki su monasi uspravno stajali, raširenih 
ruku u znaku križa, satima i danima. Za svetoga Coemgena (Kevin) 
eremitu kaže se daje tako stajao godinama te da su mu se ptice gni- 
jezdile na ruci. Irske samostane možemo usporediti s palestinskim 
laurama. Kameni ostatci na zapadnoj obali Irske svjedoče o ćelijama 
koje su bile formirane oko crkve ili kapele gdje su se monasi oku¬ 
pljali na molitvu pet puta dnevno i triput noću. Ponegdje su imali po¬ 
sebno blagovalište ih gostinjac. Irski su monasi pridavali veliku važ¬ 
nost ručnome radu. Samostani su imali raznorazne zanate poput zi¬ 
dara, stolara, kovača, postolara i dr. Hranili su se isključivo kruhom, 
travama i povrćem, pili su samo vodu. 

UVI. st. irski su samostani doživjeli osobit zamah. Jedan od naj¬ 
većih i najznačajnijih od njih bio je Clonmacnoise, poznat u cijeloj 
Irskoj po svome duhovnom i kulturnom utjecaju. Samostan Clonare 
je u VI. st. brojio oko tri tisuće monaha. Među brojnim zanimljivo¬ 
stima i posebnostima irskih monaha ističe se sv. Bandan moreplo- 



vac. On je osnovao samostan Clonfert, ali je u njegovoj duši tinja¬ 
la želja da preplovi nepregledna morska prostranstva koja je motrio 
s irskih obala. Želio je doploviti do »obećane zemlje«, o kojoj je u 
mladosti slušao. Napokon se sa sedamnaestoricom braće zaputio na 
more. Nakon povratka, opisujući neizvjesnost putovanja, spominje 
bijeli i kristalni toranj na koji su naišli te vatreni otok koji je sličio na 
kovačnicu. U tim opisima prepoznaje se vjerojatno ledenjak u Sjeve- 
nome moru te vulkan kojije sipao lavu. Na tome putovanju irski su 
monasi vjerojatno dospjeli do Islanda. Nakon sedam godina vratili 
su se sretno u svoj samostan. 



KOLUMBANI IRSKO MONASTVO 


Irsko je monaštvo dalo neslućene plodove koji su doprinijeli for¬ 
miranju kršćanske Europe. Osobito je tome zaslužan sv. Kolumban. 
Životopis toga neumorna monaha-putnika opisao je njegov učenik 
Jona. Kolumban je rođen oko 540. u plemićkoj obitelji. Imao je iz¬ 
vrsnu izobrazbu i prirođen smisao za mnoga životna zvanja. Nakon 
jednoga susreta sa svetom zatvomicom, koja mu je savjetovala da 
napusti svijet, onje spremno posluša. Ostavio je sve, čak i svoju obi¬ 
telj na koju je bio jako navezan. Njegov odlazak teško je podnijela 
njegova majka koja se prostrla preko kućnoga praga kako bi sprije¬ 
čila sinovljev odlazak. Kolumban je, međutim, bio odlučan. Zaputio 
se na otok Cleen u samostan Cluain Inis (otočki samostan). Nakon 
nekoliko godina nalazi se u velikoj opatiji Bangor, gdje je zaređen za 
svećenika. Ali ne ostaje ni u tome samostanu. Njegov život poprima 
obilježje neprestana hodočašća. Živio je eshatološku dimenziju vje¬ 
re: nigdje se nije osjećao kao u vlastitome domu, nigdje kao kod kuće 
nije bio zaštićen poviješću svoje obitelji, naroda, običaja i vlastito¬ 
ga jezika. Poput patrijarha Abrahama koji je primio poziv da napusti 
svoju zemlju i dom oca svoga, poput Blažene Djevice Marije kojaje 
morala bježati u Egipat, u Jeruzalem uz mrtvoga Sina, daleko od to¬ 
pline nazaretskoga doma, potomjoš dalje u Efez, gdjeje, po preda¬ 
ji, živjela Gospa, tako se otiskuje od svoga zavičaja i sv. Kolumban, 
nalazeći nadahnute motive u Svetome pismu za svoj osobit životni 
stil. Uostalom, i egipatski su eremiti bježali iz samostana gdje su bih 
čašćeni i slavljeni, vrlo daleko, gdje su provodili život u poniznosti 
i služenju. Godine 590., s dvanaest učenika, ukrcao se Kolumban na 
lađu kojaje, nakon više predaha, dospjela na galsku obalu. Strani su 
monasi u merovinškome kraljevstvu bih rado primljeni. Na vlasti je 
tada bio Hildebert, kojega će naslijediti sin Teodobert, koji je imao 
samo jedanaest godina kada je trebao početi upravljati Burgundijom 



i Austrasijom. Umjesto njega, vlast će u stvari preuzeti njegova baka 
koja će monasima zadavati probleme. Monasi su se nastanili u ru- 
ševnoj vojnoj utvrdi Annegrayju. Okolni narod ih je lijepo primio i 
često mislio na njihove potrebe. Budući da su s vremenom pristiza¬ 
li novi učenici privučeni osobitim stilom življenja Iraca, Kolumban 
je morao nastaviti svoje putovanje i osnivati nove samostane. Go¬ 
dine 590. osnovao je slavni samostan Luxeuil koji je u VII. st. dao 
barem jedanaest biskupa, potom Fontaines i druge. Sveti Kolumban 
je sastavio i Pravilo koje se odnosi na bitne elemente monaškoga ži¬ 
vota: molitvu, rad, askezu. U retcima Kolumbanova Pravila provire 
osnovna oznaka koja definira njegov lik monaha - odricanje. »Misli 
ne na ono što jesi, već na ono što ćeš biti; ovo štojest sada ne traje 
negoli trenutak, ono što će biti trajat će vječno... Čovječe, ti ne po¬ 
sjeduješ ništa na zemlji; umrijet ćeš gol kao što si se i rodio i tvoje 
će tijelo postati prašina... Čuvaj se da ne prodaš nebo gdje se nalazi 
tvoja vječna baština. Radije prodaj sebe da posjeduješ život.« 

Većina Kolumbanovih monaha molila je dnevno trećinu psaltira, 
tj. pedeset psalama. Veliku su pozornost posvećivali ručnome radu, 
no još više intelektualnome, po kojemu će postati poznati po cijeloj 
Europi, osobito kao kopisti koji su na jedinstven način ukrašavali 
manuskripte. Asketske vježbe bile su često vrlo teške. Kupali su se 
u ledenoj vodi recitirajući psalme, postili su do krajnje iscrpljenosti. 
Jeli su samo jednom dnevno, oko tri popodne. Meso nikada nije bilo 
na njihovu jelovniku, ribu su jeli samo za velike blagdane. Prije jela 
morali su se udarati u prsa zbog svojih grijeha. Kolumbanje nagla¬ 
šavao važnost priznavanja grijeha i ispovijedanja, koje tada još nije 
bilo tako prošireno. Postojao je i čitav niz kaznenih propisa, post i 
udarci šibom. Brbljavcuje redovito bila zapovjeđena šutnja, nasilni¬ 
ku blagost, proždrljivcu post, ljenčini bdjenje, oholici zatvor, izdaj¬ 
niku prijezir i isključenje. Monah koji je npr. za vrijeme jela prosuo 
hranu ili piće morao je u crkvi ležati prostrt dok se ne izmoli dva¬ 
naest psalama. Monah koji je prekršio pravilo šutnje primio je šest 
udaraca šibom. Tko bi u zajednici uporabio riječi »moje« i »tvoje«, 



primio je šest udaraca. Tko se suprotstavio tuđim riječima, pedeset 
udaraca. Osobito su bile teške kazne namijenjene klericima koji 
nisu dostatno častili posvećeni euharistijski kruh. Tko bi izgubio po¬ 
svećeni kruh tijekom putovanja, trebao je vršiti pokoru tijekom go¬ 
dine dana. Onaj tko bi pustio da se euharistijski kruh osuši ili da ga 
crvi pojedu, vršio bi pokoru tijekom šest mjeseci, a kome bi euha¬ 
ristijski kruh pao u vodu, bio je prisiljen cijeli život piti samo vodu, 
kao i svi ostali. 

Kolumbanov biograf Jona opisuje brojna čudesa koja su se doga¬ 
đala u Luxeilu, brojna ozdravljenja i milosni zahvati na zagovor Ko- 
lumbanove molitve. Međutim, na europskome kontinentu se doga¬ 
đaju politička previranja koja će utjecati i na monaške zajednice. Na¬ 
kon što se Kolumban našao u nemilosti burgundijske kraljice Bru- 
nehilde i njezina unuka, mladoga kralja Teodorika, budući da nije 
odobravao njegov nemoralan život i nije želio blagosloviti njegovu 
izvanbračnu djecu, godine 610. su prognani i on i ostali irski monasi 
te su se prisilno zaputili prema Normandiji. Na svome napornu putu 
zaustavili su se u Toursu i potom krenuli prema obali s nakanom da 
se vrate na Britansko otočje. No, sukobi za prevlast u kraljevskoj 
obitelji mijenjaju njihove planove. Monasi, stalno u pokretu, nailaze 
na brojne neugodnosti sve dotle da su dvojica monaha čak i ubijena. 
Poneki učenici odustaju, napuštaju Kolumbanovu zajednicu i kreću 
svojim putom osnivajući vlastite samostane koji su bili puno blaži. 
Kolumban je nepokolebljiv i zahtjevan te ne odustaje od svoga puta. 
Čak su se i neki biskupi protivili Kolumbanovim monasima koji su 
slijedili irske običaje u načinu odijevanja, u liturgiji, kalendaru. Ko¬ 
lumban je bio nagle i nepopustljive naravi te je stalno bio u sukobu 
s mjesnim biskupima i odredbama lokalnih sinoda. Branio je svoje 
običaje pozivajući se na papu. Na Zapadu je tada već bio ujednačen 
datum slavljenja Uskrsa, no irski su monasi slavili Uskrs po običaju 
koji je postojao prije reforme liturgijskoga kalendara. To je bio ra¬ 
zlog mnogih raspava i napetosti. Kolumban je godine 614. osnovao 




glasoviti samostan Bobbio u okolici Milana, gdje je i umro 615. go¬ 
dine. 

Za sobom je ostavio brojne samostane, svete učenike te pisana 
svjedočanstva. U prvome je redu ostavio Pravilo - »Regula mona- 
chorum« - koje sabire duhovne elemente monaškoga života te, uz 
to, i drugo pravilo »Regula coenobialis«. To je spis koji uglavnom 
pokorničkim tonom propisuje razne discipline kao lijek pojedinim 
manama. Napisao je djelo »Penitenziale«, tj. priručnik koji je služio 
opatu u vodstvu zajednice. Ostali su sačuvani i Kolumbanovi govori, 
pisma i pjesme. Velik dio sadržaja Kolumbanova opusa dio je pret¬ 
hodne irske monaške tradicije, vješto primijenjen na prilike Kolum¬ 
banova vremena. Neki autori čak ni oštrinu kazna teškim postovi¬ 
ma i šibanjem ne pripisuju Kolumbanovoj naravi, već neophodnom 
mjerom u tako teškim vremenima divljih i neukrotivih barbara koji 
su u samostanima nalazili put spasenja. Ipak, može se držati da su 
te odredbe imale prvotni cilj da monahu posvijeste kako je izabrao 
put prema Bogu koji uključuje podčinjanje tjelesnih želja, skruše- 
nost srca i poniznost duha. 

Kolumbanova baština je s vremenom doživljavala preinake. Sv. 
Eustazije je napustio irske običaje, sv. Valdebert je napustio čak i 
Kolumbanovo Pravilo i prihvatio pravilo sv. Benedikta. Ipak, uloga 
irskih monaha u razvoju kršćanstva u Francuskoj, Belgiji, Švicar¬ 
skoj i Italiji bila je golema. Bernard Guillemainje izbrojio tijekom 
VI. i VII. st. 115 irskih svetaca u Njemačkoj, 45 u Francuskoj, 44 u 
Engleskoj, 36 u Belgiji, 25 u Škotskoj, 13 u Italiji. Irski su mona¬ 
si doprinijeli kulturnoj obnovi svoga vremenajer su prenosili ljubav 
prema studiju, klasičnoj latinskoj kulturi i osobitu načinu kopiranja 
tekstova koje su ukrašavali bogatom ornamentikom i predodžbama 
iz životinjskoga i biljnoga svijeta. Dobra organizacija zajednice oči¬ 
tovala se i u odnosu prema radu koji je bio uzor i poticaj lokalnome 
stanovništvu. Na taj su način monaške zajednice izvršile tih, ali pre¬ 
sudan preobražaj. U društvu u kojemu je ručni / fizički rad bio pod¬ 
cjenjivan i određen za robove, u irskim monaškim zajednicama po- 



prima drukčije značenje. Svi su skladno radili, gradili, sadili i ubirali 
plodove svoga rada. Samostani poput Annegraya i Luxeuila posje¬ 
dovali su polja zasijana pšenicom, ječmom i povrćem, ali su imali i 
kovačnicu u kojoj su kovali motike, sjekire i ostalo oruđe. U opisu 
čudesna događaja spominju se čak i rukavice za rad kojima se služio 
sv. Kolumban. Jednom mu ih je gavran odnio i na svečev nalog na¬ 
trag vratio. Uz duhovni, i taj ekonomski element, nadahnut na biblij¬ 
skim izvorima i poimanju rada, velikje doprinos koji su irski mona¬ 
si ugradili u kršćanske korijene europskoga kontinenta. To će postati 
još izražajnije s Benediktovim monasima. U svome Pravilu on po¬ 
sebno poglavlje posvećuje ručnome radu monaha. 



SV. CEZARIJE ARLSKI 


Njegov su život opisali njegovi učenici. Rođenje 470. godine 
u Burgundiji, u Chalons sur Saone. U osamnaestoj godini života od¬ 
lučio je priključiti se kleru svoje biskupije. No privučen pričama o 
svetim monasima promijenio je odluku i zaputio se na Istok, možda 
u Egipat. Ali nije daleko stigao. Na putu se zaustavio na Lerinskome 
otoku u samostanu sv. Honorata. Tuje stekao potreban odgoj, nao¬ 
brazbu i postao monah. Strog monaški život ostavio je posljedice na 
njegovu zdravlju te gaje opat Porkarije povjerio pobožnoj obitelji 
Firmina i Gregorije koji su živjeli u Arlesu. Tuje susreo Julijana Po- 
merija koji gaje upoznao s djelima sv. Augustina. Budući daje to za 
njegovo zdravlje bilo prikladnije, arlski biskup Eonije, Cezarijev ro¬ 
đak, uključio gaje u svoj kler i zaredio ga za svećenika. Cezarije je 
i nadalje živio monaški. Biskup je iskoristio tu Cezarijevu karizmu 
da uvede red u samostanima svoje biskupije u kojima je bila popu¬ 
stila stega. Kada je 503. umro Eonije, narod je izabrao Cezarija za 
svoga biskupa. 

Cezarije je isprva htio pobjeći od biskupske službe, no na koncu 
nije imao izbora. U biskupskoj službi uzor mu je bio sv. Augustin. 
Nastavio je monaški živjeti i promicati monaški život među svojim 
suradnicima. Bio je glasovit propovjednik. Brinuo se za duhovni ži¬ 
vot klera, za liturgiju i pravovjerje. Predsjedao je mnogim pokrajin¬ 
skim saborima. Na Saboru u Agdi 506. godine, pod vodstvom Ceza¬ 
rija i ostala 34 biskupa odlučeno je da se ne smije osnivati samostan 
bez biskupove suglasnosti. Na tome je Saboru zabranjeno biskupima 
zaređivati monahe i postavljati ih u pastoralne službe bez opatova 
svjedočanstva. Da bi se obuzdalo monahe lutalice, biskupi su zabra¬ 
nili monasima prelaziti iz samostana u samostan bez opatova blago¬ 
slova. Stoga je naloženo svim monasima da se vrate u samostane u 
kojima su položili zavjete. Monahinje nisu smjele primati veo prije 




40. godine života. Na Sinodi u Orangeu, koju je sazvao 529. godine, 
osuđenje semipelagianizam. Cezarijeje umro uArlesu 542. godine, 
nakon 40 godina biskupske službe. 

U svojoj biskupiji je osnovao samostan za djevice u kojemu je 
opatica bila njegova sestra Cezarija, odgojena u Kasijanovu samo¬ 
stanu u Marsigli. Brojne arlske djevice i udovice priključile su se 
tome samostanu tako da ih je jedno vrijeme bilo oko 200. Iz te su sre¬ 
dine izrasle mnoge svete duše poput opatice Rusticiole kojaje s pet 
godina primljena u samostan, a s osamnaest, mimo tadašnjih pravila, 
postala opatica kojaje sveto vodila samostan. 

Cezarije je napisao Pravilo za monahe u Arlesu primjenjujući 
kanone i odredbe pokrajinskih sabora. Pravilo je napisao oko 512. 
godine, diktirajući ga svome nećaku Teridiju koji je bio arlski sveće¬ 
nik. Pravilo uspostavlja monaški stabilitet kao obvezu koju monah 
prihvaća na dan svoga zavjetovanja. U toj odluci vidi se evolucija 
monaškoga zakonodavstva i sazrijevanje onih elemenata koji, na te¬ 
melju iskustva, trasiraju put u budućnost. U Cezarijevu Pravilu puno 
je određenije što za monaha znači siromaštvo i bezvlasništvo. Na taj 
je način Cezarije htio zaustaviti običaj bogatih obitelji da njihovi si¬ 
novi donose u samostan čak i svoj namještaj. Radi togaje zamije¬ 
nio monaške ćelije sa spavaonicom. U njegovu samostanu puno je 
naglašenija uloga opata koji bdije nad životom zajednice i prodah- 
njuje ju duhovnošću. 

Cezarijevo Pravilo za djevice prvo je poznato pravilo koje je sa¬ 
stavljeno isključivo za žene - »Regula sanctorum virginum«. Na¬ 
pisao gaje 512. godine, a kasnije gaje nadopunjavao i ispravljao. 
Cezarije se služio prethodnom monaškom literaturom, najviše Pra¬ 
vilom sv. Augustina. U njegovu Pravilu dolaze do izražaja tri osnov¬ 
na elementa: siromaštvo, zajednički život i stalnost mjesta borav¬ 
ka, koje je propisano radi izgradnje zajedničkoga života. Pravilo za¬ 
htijeva post i odricanje, šutnju koja podupire sabranost i molitveni 
duh. Sveti Cezarije ne određuje posebne molitvene propise jer su 
vjerojatno monahinje slijedile običaje moljenja lerinskoga samosta- 




na. No određuje da moraju čitati i meditirati Sveto pismo. Zbog toga 
je određeno da sve moraju znati čitati i pisati. U samostanu se sve 
moraju izmjenjivati u svagdašnjim poslovima. Opatica zauzima po¬ 
sebno mjesto u samostanu i vodi brigu o svemu. Premda Pravilo za 
djevice izgleda strogo, Cezarije pazi na ljubav koja mora prožimati 
život zajednice. Zato npr. posebno određuje da opatica pazi na slabe: 
»Nadasve zaklinjem i opominjem tebe, sveta majko, .. .da najbudni- 
je pazite da li ima među sestrama takvih koje često trpe ili zato što 
su navikle na lakšu ishranu ili možda zbog bolesti želuca te ne mogu 
postiti kao ostale ili poste vrlo teško, a one zbog stidljivosti ne po¬ 
kušavaju tražiti: vi zapovijedite opskrbnicama da im daju, a njima 
samima naredite da uzmu. I neka budu uvjerene: što god u bilo koje 
vrijeme uzmu po naredbi i zapovijedi poglavarice, u tom obroku pri¬ 
maju Krista.« 

U slučaju prekršaja određuje uobičajene kazne, tj. isključenje od 
stola i molitve. Samo u slučaju da se jedna monahinja usudi dignuti 
ruke na drugu bit će kažnjena s trideset devet udaraca šibom. U iz¬ 
boru opatice samostan je posve autonoman i biskup nema nikakve 
vlasti osim da blagoslovi novu poglavaricu. Zanimljivo je da Ceza¬ 
rije, uz važne odredbe o kojima ovisi stabilnost samostana, određu¬ 
je i neke sporedne pojedinosti kojima pridaje određenu važnost kao 
npr.: boja redovničke haljine ne smije biti ni crna ni svijetla već sivo 
mliječne boje i mora se izrađivati u samostanu. Također određuje da 
crkveno ruho mora biti jednostavno, ne izvezeno ni ukrašeno drugim 
ukrasima, već samo križevima. »Neka se ne vješaju navoštene zavje¬ 
se i slike: zidovi i sobe ne smiju biti oslikani, jer u samostanu smije 
biti samo ono što se sviđa duhovnim očima a ne tjelesnim.« 



SV. BENEDIKT, OTAC 
ZAPADNOGA MONAŠTVA 


Izvor za poznavanje Benediktova života pruža nam sveti Grgur 
Veliki u drugoj knjizi svojih »Dijaloga« koje je napisao između 593. 
i 594. godine, tj. pedesetak godina nakon Benediktove smrti. Svečev 
život je opisan u okviru klasične monaške hagiografije koja veoma 
odudara od suvremene osjetljivosti za preciznim opisima i kronolo¬ 
gijom događanja. Ključ za razumijevanje čudesnih opisa jest tipo¬ 
loška metoda kojom na osnovi pojedinoga biblijskog lika i čudesna 
događaja iz njegova života pisac izgrađuje svečev duhovni lik. Da 
bi posvjedočio istinitost opisanoga, sv. papa Grgur se poziva na če¬ 
tvoricu autentičnih svjedoka, tj. Benediktovih učenika: Konstantina 
i Simplicija, koji su bih montecassinski opati, te lateranskoga opata 
Valentiniana i opata iz Subiaca, Honorata. Uz »Dijaloge«, najauten- 
tičniji izvor za poznavanje sv. Benediktajest njegovo Pravilo koje je 
postalo izvor i nadahnuće za monaštvo u prvome tisućljeću, a većina 
monaha slijedi njegovo Pravilo i kasnije. 

Benedikt je rođen u plemićkoj obitelji nursijskih patricija, današ¬ 
nja Norcia, 480. godine. Premda se godina rođenja ne može sa sigur¬ 
nošću odrediti, može se sigurno reći daje rođen na zalazu Rimsko¬ 
ga Carstva, što će utjecati na slijed događanja i Benediktove životne 
odluke. O Benediktovoj obitelji se ne zna mnogo. Oko tristo godina 
nakon njegova života Adravald, monah iz Fleuryja, zapisao je kako 
je u Nursiji vidio ruševine Benediktove obiteljske palače. Drži se da 
je pripadao povlaštenoj, senatorskoj obitelji. Osim Benedikta, njego¬ 
vi su roditelji imah i kćerku Skolastiku koja je, po predaji, od djetinj¬ 
stva bila određena za posvećeno djevičanstvo. Vrlo je moguće daje 
već u obitelji Benedikt čuo za monaški život budući daje nedaleko 
od Nursije živio monah Spes, utemeljitelj nekolicine samostana. U 



tome je kraju bilo više poznatih eremita, npr. Eutihije, Florencije... 
Mladi je Benedikt poslan u Rim na studij. Spomen na te student¬ 
ske dane i njegov boravak u Vječnome gradu još i danas čuva mala 
kapelica s. Benedetto in Priscinula. Rim Benediktovih studentskih 
dana više nije bio središte Carstva. Tada je već triput bio opustošen 
te je od 800.000 spao na 30.000 stanovnika. Nakon prvoga pustoše¬ 
nja Rima Jeronim je rekao: »capta est urbs quae totum coepit orbem 
- osvojen je grad koji je osvojio svijet«. U Benediktovoj mladosti 
još su se osjećale posljedice Alarikova osvajanja 410. godine. Sta¬ 
nje je tada bilo takvo da će Augustin reći kako je Rim razapet s Kri¬ 
stom. Mladi student, razočaran dekadentnim prilikama i potišteno- 
šću kojaje vladala na svim razinama, napušta studij te se povlači u 
malo osamljeno mijesto Enfide (današnje Affile) gdje je živio zajed¬ 
no sa svojom dadiljom. Imao je tada vjerojatno oko sedamnaest go¬ 
dina. Benedikt je bio razočaran društvom koje više nije imalo snage 
za ikakve ideale, što se najviše očitovalo u moralnome rasulu rimske 
aristokracije. S druge strane, i crkvene su prilike bile složene i žalo¬ 
sne. Godine 498. Crkva je bila toliko razjedinjena da su istodobno 
postojala dvojica papa. Bilaje to posljedica stranačkih politika i ras¬ 
cjepa unutar rimske crkvene zajednice koja je bila preslaba da obrani 
čistoću vjere i da se odupre utjecaju carevih pristaša koji su na Pe¬ 
trovu stolicu htjeli postaviti svoga čovjeka. Benedikt se udaljio od te 
sredine u Enfide, gdje je samo predahnuo pred presudnim korakom 
koji će učiniti sam, napustivši svoju dadilju i svaku vezu s poznatim 
svijetom. Sv. Grgur povezuje taj drugi odlazak s čudesnim događa¬ 
jem po kojemuje u toj maloj sredini Benedikt postao slavan. Bježeći 
od ljudske slave povukao se u brdovit kraj Subiaka (Sublacum), oko 
osam kilometara od Enfidea. Tu će, pod vodstvom monaha Romana, 
započeti eremitski život skriven ujednoj pećini. Romanje Benedik- 
ta odjenuo u monašku tuniku i povremeno mu donosio hranu i tako 
na neki način službeno, u ime neke anonimne zajednice, označio po¬ 
četak Benediktova monaškoga života. Benedikt je tu ostao skriven 
oko tri godine u potpunoj samoći. To razdoblje nije bilo označeno 



samo ugodnim druženjem s Gospodinom, već i napastima koje su ti¬ 
pične za takav samotnjački oblik života. Kada je jednom, potaknut 
sjećanjem na Rim, bio pritisnut tjelesnom strašću, gol se bacio u tr¬ 
nje i koprive da ugasi neuredan plamen tijela. O njegovu osamlje- 
ničkome i posve izoliranu životu svjedoči i zgoda o svećeniku koji 
se, potaknut Duhom, na sam Uskrs, zaputio u goru tražeći Božjega 
čovjeka. Kada gaje susreo i s njim podijelio radost najveće svetko¬ 
vine naše vjere, sveti Benediktje očitovao kako nije ni znao daje 
toga dana Uskrs. Bio je, naime, toliko odsječen od života zajedni¬ 
ce. Prve svečeve zabilježene riječi kojima se obraća tome svećeniku 
jesu: »Znam daje danas Uskrs kada mije dano vidjeti te.« Tako se 
obratio svećeniku doživljavajući radost rijetka susreta s čovjekom. 
Nedugo zatim njegovu su prisutnost opazili okolni pastiri koji su se 
rado s njim zadržavali i nakon što bi s njim podijelili svoje poteško¬ 
će, olakšani se vraćali kućama. Na taj se način glas o njemu sve više 
pronosio. 

Dvadesetak kilometara sjeverno od Subiaca nalazio se samostan 
Vicovaro. Tamošnji su monasi, nakon smrti svoga opata, zamolili 
mladoga pustinjaka da ga naslijedi. Benedikt je na to pristao, premda 
je mlak monaški život te zajednice bio u suprotnosti s njegovom oz¬ 
biljnom zahtjevnošću. S vremenom monasima Vicovara nisu bile po 
volji odredbe mladoga opata te su ga se htjeli riješiti odlučivši otro¬ 
vati ga čašom otrovana vina. Po Božjemu promislu i čudesnu doga¬ 
đaju u blagovalištu svetac je otkrio njihove planove i odlučio se vra¬ 
titi samotnjačkome životu. Po njegovu povratku u omiljenu samoću 
Subiaka oko Benedikta su se počeli okupljati učenici koji su ga že¬ 
ljeli slijediti u monaškome životu. Tako je nastalo više malih zajed¬ 
nica od oko dvanaest monaha kojima je Benedikt na čelo postavljao 
opata. S vremenom je nastalo dvanaest takvih zajednica. Središte im 
je bilo u podnožju brda na području negdašnje Neronove vile. Čak 
su i dva rimska patricija, Eutihije i Tertulo, povjerili svoje sinove 
Maura i Placida Benediktovu vodstvu. To nam svjedoči kako je ipak 
neka veza između Benedikta i Rima, možda iz njegovih studentskih 



dana, sačuvana. Ostaje zagonetka kako je Benedikt u to vrijeme or¬ 
ganizirao te male samostane. Zacijelo je vikovarski žalosni slučaj 
kasnije utjecao na njegovu odluku o organizaciji samostanskoga ži¬ 
vota. Po nekima, Benediktovi su monasi u Subiaku živjeli po »Regu¬ 
la Magistri« budući da će se kasnije vidjeti velik utjecaj toga djela 
u Benediktovu Pravilu. 

Plodan duhovni život Benediktovih zajednica u Subiaku privla¬ 
čio je brojne hodočasnike, stoje izazvalo zavist svećenika Florenci- 
ja koji je na razne načine pokušavao ozloglasiti Benedikta; jednom 
mu je čak poslao otrovan kruh, stoje Benedikt na vrijeme naslutio. 
Napokon je poslao skupinu djevojaka koje su razgolićene nastojale 
smućivati Benediktove mlade učenike. Pred tim izazovima Benedikt 
je odlučio napustiti to mjesto i sa skupinom učenika potražiti novo 
utočište gdje ne će biti toliko pogibeljnih prilika za monahe. Dok je 
Florencije likovao zbog odlaska Benediktove zajednice, snašla gaje 
nenadana smrt padom s terase njegova doma. Ipak, Benedikt se više 
nije želio vratiti žalostan koliko radi takve nesretne smrti, toliko i 
radi onih učenika koji su se obradovali smrti nesretnoga svećenika. 

Novo odredište bilo je Montecassino, gdje su se Benedikt i nje¬ 
govi učenici nastanili, vjerojatno 529. godine. Na tome je brdu još 
štovan poganski kult Venere, Apolona i Jupitera. »Monasi su treba¬ 
li izvršiti misiju koju su si zadavali istočni pustinjski oci: zamijeniti 
đavolsko kraljevstvo s Kristovim.« Pošto su uništili poganska kul¬ 
tna mjesta, na mjestu Apolonova hrama sagradili su crkvu sv. Marti- 
na. Na mjestu žrtvenika sagradili su crkvu sv. Ivana Krstitelja. Sve¬ 
ti papa Grgur opisuje brojne poteškoće na koje su naila z ili Benedikt 
i njegovi monasi u izgradnji samostana i zajednice. Nerijetko ih on 
pripisuje đavolskoj zavisti koju svetac svaki put raskrinkava svojim 
blagoslovom. Nakon burne montecassinske povijesti i mnogih pu¬ 
stošenja, od kojih je prvo prorekao i sam utemeljitelj, do danas su 
sačuvani samo pojedini arheološki ostatci prvotnoga samostana iz 
vremena sv. Benedikta. Na temelju Benediktova Pravila može se 
barem djelomično predočiti kako je izgledao prvotni samostan jer 



u Pravilu spominje raspodjelu i namjenu pojedinih zdanja kao npr. 
crkvu, kuhinju, blagovalište, ostavu, rušnicu, gostinjac, vrt, mlin, 
knjižnicu, zanatske radionice itd. 

Nakon Rima, samoće Subiaka i prvih pokušaja formiranja za¬ 
jednice, obogaćen velikim životnim iskustvom, sv. Benedikt je na 
Montecassinu uspio postaviti solidne temelje nove zajednice. Pre¬ 
tvorio je u stvarnost svoj ideal: život u samoći s Bogom. Iza sebe je 
imao bogatstvo iskustva. U mladosti je upoznao napor borbe s na¬ 
pastima kada je »ranama tijela izliječio ranu duše ugasivši nutarnji 
grješan plamen«. Upoznao je slabosti svojih prvih učenika iz Vico- 
vara, upoznao je monahe lutalice, suočio se s monasima koji svojom 
tonzurom varaju Boga, poznavao je dobro moralno krivudanje cr¬ 
kvenih struktura svoga vremena te je na temelju toga iskustva stvo¬ 
rio sredinu u kojoj je ostvarivan ideal svetosti. Po svjedočanstvu sv. 
Grgura, Benedikt je na Montecassinu bio otvoren malim i slabim 
ljudima koji su tu nalazili sigurnu luku spasenja, dakako, ne zaklo- 
nište u kojemu će izbjeći životnu borbu, već, kako kaže sam sv. Be¬ 
nedikt u Pravilu, da iskuse kako je lakše boriti se zajedno protiv za¬ 
jedničkoga neprijatelja. Prva montecassinska zajednica bilaje zaista 
zanimljiva. Benedikt je imao jednoga monaha koji nikako nije mo¬ 
gao biti sabran u molitvi. Čim bi zazvonilo na molitvu, on bi izlazio 
i bavio se drugim poslovima. Drugi neki monasi ne samo da su krši¬ 
li tadašnju samostansku disciplinujedući izvan samostana, već nisu 
htjeli biti iskreni svome pronicljivu opatu. Neki je monah, opisan u 
»Dijalozima«, bio sklon piću pa je, kada mu se pružila prilika, skrio 
za sebe bačvicu vina. Sv. Benedikt je poznavao zle i ohole misli koje 
su se rodile u srcu novaka koji gaje posluživao kod stola. Neki je 
monah jednom izišao iz samostana bez blagoslova jer u svome srcu 
nije bio riješio afektivnu vezu s roditeljima. Bilo je u Benediktovu 
samostanu i škrtaca poput onoga kuhara koji siromahu nije htio dati 
posljednju bocu ulja, rasrdivši na taj način i opata. Ti nam hagiograf- 
ski elementi govore o realnosti opisa ne želeći skrivati problematič¬ 
ne situacije i slabe strane života. Tome realizmu je sklon i sam sveti 



Benedikt koji sebe i svoje u Pravilu naziva lijenim i nemarnim po¬ 
četnicima (usp. BP 73). Ali svima njima, koji su živjeli na Monteca- 
ssinu, morao je, po Pravilu, biti zajednički cilj: obraćenje i nutarnje 
usavršavanje u ljubavi putem poslušnosti i poniznosti u samostanu 
ustrajući do smrti. 

Na Montecassinu je sv. Benedikt za svoju zajednicu sastavio Pra¬ 
vilo - pisani zakonik, kojeje vjerojatno sastavljao od 530. godine pa 
nadalje u više navrata, sve do svoje smrti 547. godine. Osim biogra¬ 
fije koju nam je ostavio papa Grgur Veliki, Pravilo kojeje sv. Bene¬ 
dikt napisao na Montecassinu izvorje za poznavanje sv. Benedikta i 
njegove duhovne baštine. Po njemu možemo procijeniti svečev du¬ 
hovni lik i ideale koji su ga vodili u ostvarivanju njegova monaškoga 
poziva. Navedeni životopisac nas upozorava na taj dragocjen biser 
kada kaže: »Ne bih želio da ti među mnogim čudesima po kojima je 
u svijetu proslavljen Božji čovjek ostane zasjenjen sjaj njegova nau¬ 
ka. Naime, napisaoje Pravilo za monahe, značajno po umjerenosti i 
lijepo po svojoj jasnoći.« 

Pravilo sadrži proslov i 73 poglavlja. Nakon uvoda u kojemu piše 
što znači slijediti Krista u samostanu koji naziva »škola Gospodnje 
službe« slijedi prvi dio, od 1. do 7. poglavlja. U tome doktrinalnom 
djelu razrađuje temelje zajedničkoga života i monaške duhovnosti. 
U drugome dijelu, od 8. do 20. poglavlja, govori o molitvi i tome 
kako se ona treba obavljahu samostanu. Treći dio, od 21. do 57. po¬ 
glavlja, posvećuje zakonskim, disciplinskim normama koje uređuju 
skladan zajednički život. U tome dijelu nalazi se i kazneni zakonik u 
kojemu sv. Benedikt određuje način kažnjavanja prekršitelja. U če¬ 
tvrtome dijelu Pravila, od 58. do 61. poglavlja, govori kako se pri¬ 
maju oni koji žele monaški živjeti. U narednim poglavljima, od 62. 
do 67., govori o poretku u zajednici i odnosima s vanjskim svijetom. 
Poglavlja od 68. do 72. nanovo obrađuju pitanje zajednice i askeze 
dok 73. poglavlje zaključuje djelo završnim svečevim mislima koje 
na poseban način osvjetljavaju njegovu poniznost. 



Benediktovo Pravilo ne donosi sustavno razrađen nauk duhov¬ 
noga života, već samo jezgrovito donosi njegove teološke temelje. 
Vidi se daje Benedikt dobro poznavao prethodnu monašku litera¬ 
turu, a osobito Sveto pismo koje u Pravilu navodi oko 189 puta. U 
Pravilu se nalaze i brojni navodi crkvenih otaca te drugih monaških 
pisaca, a osobita se sličnost uočava s »Regulom Magistri«. To je 
pravilo nekoliko desetljeća starije od Benediktova, a napisao gaje 
anonimni učitelj u središnjoj Italiji. Po sadržaju je triput duže od Be¬ 
nediktova Pravila te se drži najdužim pravilom napisanim na Zapa¬ 
du. Sličnost s Benediktovim Pravilom, osobito u uvodu i strukturi, 
zbunjuje stručnjake koji postavljaju najrazličitije teze o njihovoj me¬ 
đusobnoj ovisnosti. Benedikt je zacijelo crpio iz toga izvora, kako su 
činili i drugi onodobni autori, primjenjujući na svoju zajednicu bo¬ 
gatu baštinu istočnih i zapadnih monaha, ali sve tako raspoređuju¬ 
ći da monasima bude prihvatljivo i svrsishodno. Benedikt je uvelike 
skratio doktrinalni dio »Regule Magistri« te ublažio prethodnu stro¬ 
gost s kojomje do tada nužno povezivan monaški život. 

Benediktovo Pravilo započinje veličanstvenim Proslovom: 

»Poslušaj sinko pouke učitelja 
i prikloni uho svog srca; 
spremno primi savjet dobrohotnog oca 
i uspješno ga provodi u djelo. 

Tako ćeš se naporom posluha vratiti onome 
od koga si se udaljio svojim nehajnim neposluhom. 

Tebi je, dakle, sada upravljen moj govor, 
tebi koji se odričeš svoje volje, 
te prihvaćaš najjače i veličajno oružje poslušnosti 
da vojuješ Kristu Gospodinu, istinskom Kralju.. .« 

Cilj je monaškoga života, prema navedenim riječima sv. Bene- 
dikta, povratak Bogu ih, kako će na drugim mjestima reći: monah 
dolazi u samostan tražiti Boga - quaerere Deum. Već u Proslovu, u 



kojemu sažimlje glavne misli Pravila, jasno označava kako monaš- 
ki život nema druge svrhe osim te. Stoga se monah odriče svega, pa 
i sama sebe, da bi u šutnji, poslušnosti i poniznosti, u molitvi i radu 
sav svoj život podredio tome cilju - traženju Boga. Kada sv. Bene- 
dikt govori o primanju novaka, prije svega želi da se ispita traži li 
novopridošli zaista Boga. Ako bi se ustanovilo da mu to nije motiv 
dolaska u samostan, moralo bi ga se uljudno iz njega ispratiti. Ako 
s toga motrišta promotrimo Benediktovo Pravilo, onda možemo uo¬ 
čiti kako je ono sastavljeno kao skladna cjelina koja ne gubi iz vida 
glavnu svrhu radi koje je napisano. Ono nije samo skup propisa i za¬ 
brana te asketskih vježba, naprotiv, sve je podređeno osnovnome ci¬ 
lju i sve je tako složeno da na njega usmjerava. Benediktova je za¬ 
sluga u tome što je stvorio idealnu sintezu različitih monaških izvora 
skladajući ih u određenu viziju života - povratak Bogu u samostan- 
skome životu. Iz toga proizlazi izvanjsko ponašanje monaha, tijek i 
ritam njegova dana i životnih doba, način njegova življenja i razmi¬ 
šljanja. 

Već prva riječ Proslova upućuje, prije svega, na unutarnju di¬ 
menziju monaškoga života. Učiteljeva riječ »poslušaj« ne potiče 
monaha toliko na izvanjsko djelovanje, koliko na unutarnje ponira¬ 
nje: poslušaj - ausculta. Taj poziv označava u prvome redu odnos 
koji monah mora izgrađivati prema Svetome pismu, Riječi koju mu 
Bog upućuje. Sveti Benedikt je Bibliju nazvao »najispravnijim pra¬ 
vilom ljudskog života«. Monah se vraća Bogu poslušnošću njego¬ 
voj riječi. Ona mora zauzimati važno mjesto u životu monaha. Sveti 
Benedikt postavlja važan kriterij prilikom izbora opata: mora dobro 
poznavati Sveto pismo (usp. BP 64, 9). Ono je u Pravilu shvaćeno 
kao Gospodnji glas koji nas zove, božanski lijek koji ozdravlja i 
oružje protiv đavla. U Pravilu Benedikt nalaže kako braći ne smije 
nedostajati čitanja (usp. BP 38, 1). Jedno od pomagala za dobra dje¬ 
la jest: »rado slušati sveto štivo« (BP 4, 65). Time je označeno nu¬ 
tarnje stanje sabranosti i cjelovitosti kojoj je podređen svaki drugi 
posao. Iz toga proizlazi kako osnovno monahovo zanimanje mora 



biti duhovno čitanje (lectio divina) i meditiranje koje se isprepliće 
s molitvom, radom i počinkom. To će isticanje duhovnoga čitanja 
i sav napor vezan uz njegovo ostvarenje stvoriti jaka duhovna sre¬ 
dišta, neoborive tvrđave duhovnosti u kojima je prenošena visoka 
duhovno-intelektualna razina. Duhovno čitanje Svetoga pisma dat 
će benediktinskoj duhovnosti jako biblijsko obilježje u svim njezi¬ 
nim izričajima. Tijekom srednjega vijeka monasi će stvoriti poseban 
oblik egzegeze u kojemu će pojedine biblijske teme postati sinonim 
za življenje kršćanskih ideala u samostanu. U njima će monasi pro¬ 
nalaziti prikladan izraz nutarnjega sadržaja i osjećaja s kojima su se 
oni poistovjećivali, primjerice: monaški život kao anđeoski život na 
zemlji, askeza kao put povratka u raj, samostan kao nebeski Jeruza¬ 
lem, kontemplativni život u slici Marije i Marte i si. 

U Pravilu sv. Benedikt poziva sve samostance na čitanje, odre¬ 
đuje opatu da u Korizmi svakome monahu podijeli jednu knjigu iz 
knjižnice te da dvojici starijih monaha povjeri nadgledanje svetoga 
čitanja kako se ne bi zatekao koji monah koji se u vrijeme određeno 
za čitanje odaje besposlici. Sve je to, prije svega, pretpostavljalo da 
monasi nisu bih nepismeni. Vjerojatno je većina onih koji su ulazili 
u samostan bila nepismena, ali je jedan od prvih zahtjeva, postavljen 
pred kandidata, bio da nauči čitati i pisati te određene dijelove Sve¬ 
toga pisma napamet. U samostanima je postojao poseban način uče¬ 
nja koji se prenosio naraštajima, čitalo se i molilo podglas tako daje 
svatko mogao čuti svojim glasom što je očima promatrao i ustima iz¬ 
govarao. U starini se nije toliko čitalo očima koliko ustima i ušima. 
Običavalo se i prilikom osobnoga čitanja podglas izgovarati predo¬ 
čeni tekst. Na taj je način čitanje postajalo istodobno i slušanje. Mo- 
nahje pomnim slušanjem vlastitoga glasa lakše pratio tekstove koje 
je čitao. Samim time je i pojam šutnje bio različit od onoga kako 
ga mi danas shvaćamo. Nakon čitanja ili molitve monasi su medi¬ 
tirali, ali ne u modernu smislu te riječi gdje meditacija ima određen 
apstraktan prizvuk. U starini meditirati je značilo ostati povezan s 




tekstom i nakon čitanja, nastojeći ga naučiti napamet, ponavljati ga 
podglas, prodrijeti u njegov smisao, suživjeti se s njime. 

Osobitu važnost Pravilo daje molitvi kojoj posvećuje od 8. do 
20. poglavlja. Sveti Benedikt ne daje nikakvo teološko ili duhovno 
tumačenje molitve. Umjesto teoretiziranja određuje potankosti u na¬ 
činu slavljenja, npr. kako se molitva oglašava i kojim redom se ima¬ 
ju moliti psalmi. Na taj način želi da molitva bude što skladnija jer 
se monah mora trajno prisjećati komu se obraća dok moli. Odred¬ 
bama zajedničke molitve, koju u Pravilu naziva »opus Dei«, sv. Be¬ 
nedikt želi spojiti sjedne strane prethodnu monašku tradiciju, a s 
druge strane običaj moljenja u rimskoj Crkvi. On daje mogućnost i 
drukčijega organiziranja zajedničke molitve, no postavlja tri teme¬ 
lja koja su po Pravilu neupitna: da monasi svaki tjedan izmole ci¬ 
jeli psaltir (usp. BP 18,23), da noćno bdjenje ima najmanje 12 psa- 
lama (usp. BP 10, 3) te da zajednica moh svih osam molitvenih ča¬ 
sova (usp. BP 16). Sv. Benedikt ne govori puno o osobnoj molitvi 
koja je, po monaškoj tradiciji, isprepletena sa zajedničkom. Naime, i 
unutar zajedničke molitve, između svakoga psalma ostavljen je pro¬ 
stor šutnje koji monasi koriste za osobnu molitvu. O osobnoj molitvi 
govori i kada opisuje nutarnji stav molitelja čiji se duh mora slagati 
s njegovim glasom. Monah moh s malo riječi, no prilikom molitve 
mora u sebi gajiti poniznost, poštovanje, čistoću srca i raskajanost, 
tj. mora moliti sa suzama, onako kako su tumačili i pustinjski oci. 
Na taj način zajednička korska molitva potiče osobnu i neprestanu 
molitvu pojedinca i pomaže mu prilikom ostvarenja toga ideala. Je¬ 
dan je i jedinstven stav koji mora obuzimati monahovu nutrinu bilo 
kod zajedničke, bilo kod osobne molitve i stoga Benedikt piše po¬ 
sebno poglavlje o poštovanju kod moljenja. U odredbama o molitvi 
Benedikt sažimlje prethodnu monašku mudrost i svoje vlastito isku¬ 
stvo, usmjeravajući pozornost na kvalitetu molitve, a ne na njezino 
izvanjsko ruho. 

U vrijeme sv. Benedikta moljenje liturgijskih časova bilo je još 
u formiranju i bilo je podložno onodobnu shvaćanju i računanju vre- 



mena, koje nije bilo ujednačeno. Danju se vrijeme računalo prema 
sunčanome satu, a noću se rabila klesidra, naprava kojaje u sebi sa¬ 
državala vodu; kasnije je voda zamijenjena pijeskom. U nekim se 
samostanima vrijeme računalo po razdoblju koje je bilo potrebno da 
se izmole svi psalmi. To je podrazumijevalo potrebu da netko stal¬ 
no moli. U nekim se sredinama vrijeme računalo po vremenu koje 
je bilo potrebno da izgori svijeća ili noću po zvijezdama ili pjevanju 
jutarnjih pjevača. Sve su te mjere podrazumijevale da netko bdije i 
da su sati različiti iz dana u dan s obzirom na godišnja doba. S tim se 
poteškoćama susreo i sv. Benedikt prilikom uređenja zajedničke mo¬ 
litve te napisao posebno poglavlje o davanju znaka za molitvu. 

Za razliku od svetoga Bazilija i nekih prethodnih monaških tra¬ 
dicija, po Pravilu sv. Benedikta ništa se ne smije pretpostaviti djelu 
Božjemu (usp. BP 43, 3). Braća koja rade daleko i ne mogu na vrije¬ 
me stići na molitvu, ne smiju propustiti molitvu, već je obave tamo 
gdje se nalaze (usp. BP 50). U samostanu treba uvijek vladati ozrač¬ 
je sabranosti i šutnje koje pogoduje molitvi. »Osobito na mjestima 
kao što je to crkva (52) ih u posebno doba dana, npr. nakon pove¬ 
ćega (42,1)...ili za vrijeme čitanja. Zbog molitvenoga ozračja gosti 
ne smiju remetiti zajednicu (53, 16. 23-24). Šutnja je naglašena kao 
stav koji priliči učeniku i krjeposti poniznosti... u takvu ozračju lak¬ 
še je slušati Božju riječ, čuti je u svome srcu i živjeti u prisnosti s 
njom.« Po primjeru sv. Benedikta monahova je molitva utemelje¬ 
na i nadahnuta na Svetome pismu. To je očito iz Pravila u kojemu su 
uglavnom svi kratki molitveni obrasci navodi iz Svetoga pisma, bilo 
da se radi o molitvi koja se izgovara nakon ili prilikom preuzimanja 
pojedine samostanske službe, bilo kao npr. ona koju zavjetovanik 
triput otpjeva raširenih ruku pred oltarom: »Primi me, Gospodine, i 
živjet ću, i nemoj me postidjeti u očekivanju mojem« (usp. Ps 118). 
Molitvaje nadahnuta Božjom riječju i usko povezana s božanskim 
čitanjem kojemu, po Pravilu, monah treba posvetiti barem dva do tri 
sata dnevno. 



Uz doktrinalni i duhovni dio Pravila Benedikt pokazuje smisao 
za praktičnost i umjerenost na ostalim područjima samostanskoga 
života. Naglašava odvojenost monaha od svijeta i zbog toga ostav¬ 
lja mogućnost da zajednica ima vlastiti kler te određuje odnos samo¬ 
stanskih svećenika prema opatu i zajednici, kako ne bi bilo nespora¬ 
zuma i smetnja. Ali to nije značilo odvojenost samostana od lokal¬ 
ne Crkve jer sveti Benedikt čak pretpostavlja da biskup intervenira 
u pojedinim slučajevima samostanskoga života, npr. u smjenjivanju 
opata koji bi neuredno živio. Poredak u zajednici određuje se prema 
ulasku u samostan i prema zaslugama života. Onaj koji sve raspore¬ 
đuje jest opat koji mora razborito voditi zajednicu zajedno sa svojim 
suradnicima. U Pravilu sv. Benedikt dvaput govori o opatu, bilo da 
se obraća njemu samome naglašavajući njegovu odgovornost, bilo 
da se obraća zajednici izlažući im kriterije prilikom izbora opata. 
Prema naznačenim oznakama, opat mora biti milosrdan, ali i prave¬ 
dan, uravnotežen i umjeren. Uz Pravilo onje središnja osoba samo¬ 
stanske organizacije. Onje otac samostana i Kristov namjesnik (usp. 
BP 2). Uz pomoć svojih suradnika vodi samostanski život. Na prvo¬ 
me mjestu je to prior. Pozivajući se na negativna iskustva Benedikt 
nije osobito oduševljen tom službom i zato upozorava onoga koji ob¬ 
naša tu službu na oprez kako se ne bi uzoholio. Opatovi suradnici su 
i dekani koji se uvode u službu prema potrebi, s obzirom na veličinu 
zajednice. Oni bdiju nad svojim dekanijama i pripadaju, kao i prior, 
unutarnjoj upravi zajednice, tj. bira ih i smjenjuje opat. 

Uz božansko čitanje i molitvu sv. Benedikt naglašava važnost 
fizičkoga rada u svojoj zajednici. Kada monasi žive od rada svojih 
ruku, vjerniji su otačkim i apostolskim nalozima. U 48. poglavlju 
Pravila sv. Benedikt tumači kako su besposlica i lijenost neprijatelji 
duše. U vremenu robovlasništva, kada su najteži poslovi bili pridr¬ 
žani najnižima i obespravljenima, Benedikt daje radu duhovno obi¬ 
lježje i ističe njegovu ljepotu i dostojanstvo. Rad ne smije biti kazna 
ili pokora pridržana najnižima, već povlastica. Zato samostan sv. Be- 
nedikta u početku nije poznavao kategoriju slugu i robova, već su se 



braća međusobno posluživala u poniznosti i ljubavi. Kada je jednom 
prilikom sin nekoga plemića posluživao kod stola sv. Benedikta, u 
srcu je gajio ohole misli i doživljavao svoju službu kao poniženje, 
radi čegaje zaslužio ukor. U Benediktovu samostanu nitko nije bio 
izuzet od rada i međusobna posluživanja. U Pravilu određuje da svi, 
osim bolesnika, moraju vršiti tjednu službu u kuhinji. Sveti Bene- 
dikt u propisima Pravila pokazuje osobitu brigu prema braći koja 
rade. Kada trebaju pomoć, ona im se dodijeli (BP 53), dobivaju do¬ 
statan obrok hrane (BP 39), imaju pravo na prikladan odmor (BP 8). 
I na ovome području Pravilo nam predočava Benedikta kao dobra 
poznavatelja ljudske duše koji rimskom jasnoćom i smislom za prat- 
kične stvari stvara uvjete za razvoj plodna monaškoga života koji je 
doprinio kulturnome i gospodarskom razvoju europskoga kontinenta 
jer je samostan, uređen prema Benediktovu Pravilu, bio uzor prema 
kojemu su uređivani odnosi u društvu. Pravilo spominje čak i sezon¬ 
ske poslove poput žetve ili ubiranja različitih plodova. Sveti uteme¬ 
ljitelj zna da bi pretjeran umor mogao uroditi mrmljanjem ili zlovo¬ 
ljom slabih monaha, zato potiče sve monahe na duhovnu hitrost pod¬ 
sjećajući ih na svetost rada i na dužnost da žive od rada svojih ruku. 
Rad, dakle, nije samo sredstvo kojim se pobjeđuje besposlica, već 
ima pozitivnu vrijednost i dostojanstvo koje unapređuje čovjeka. 

Pravilo sv. Benedikta predstavlja put uzdizanja duše k Bogu, ali 
kako navodi u sedmome poglavlju: to uzdizanje se u praksi ostvaru¬ 
je silaskom, po poniznosti. Sv. Benedikt, u skladu s prethodnom tra¬ 
dicijom, navodi 12 stupnjeva monaškoga silaska s Kristom u vlasti¬ 
tu lišenost i razgolićenost da bi se s njim po poniznosti uzdigao do 
Boga. Poslušnost i poniznost su krjeposti koje dominiraju monaho- 
vim duhovnim životom. Samo ponizni pobjeđuju samovolju i tjele¬ 
sne porive. Samo poslušni pokazuju da posjeduju snagu mučenika. 
Taje snaga dar Duha Svetoga koji monaha osposobljava za asketski 
život u kojemu monah, očišćen od grijeha i mana, dopire do savrše¬ 
ne ljubavi koja odgoni strah i uvodi ga u slobodu i radost pravoga 
života. 



Sv. Grgur svjedoči daje sv. Benedikt napisao Pravilo na Mon- 
tecassinu. Teško je reći da lije u to prvo vrijemejoš koji samostan 
slijedio njegovo Pravilo. Do danas postoje različite teorije o širenju 
Pravila. S određenom vjerojatnošću, slijedeći povijesne činjenice, 
može se ustvrditi daje prvotni rukopis, pisan rukom sv. Benedikta, 
iz Montecassina dospio u Rim. Pri koncu VI. st, oko 589. godine, 
Longobardi su razorili Montecassino. Prognani su monasi našli uto¬ 
čište u Rimu gdje ihje primio papa Pelagije II. podarivši im zemlji¬ 
šte za gradnju samostana na Lateranu. Pavao đakon u svome djelu 
»Historia Langobardorum« svjedoči da su monasi, između ostaloga, 
u Rim donijeli Pravilo koje je napisao sv. Benedikt. R. Hanslik, te¬ 
meljeći se na usporedbi najstarijih kodeksa, dovodi u pitanje tvrdnju 
Pavla đakona. 

Između 741. i 745. godine, nakon obnove Montecassina, papa 
Zaharija vratio je monasima Pravilo koje su bili donijeli u Rim i 
iz poštovanja darovali Svetome Ocu. Zacijelo je u VIII. st. postoja¬ 
lo više kopija koje su se širile u monaškim središtima i izvan njih. 
Godine 787. montecassinski monasi darujujedan primjerak Pravila 
Karlu Velikome koji je bio sam zatražio od opata Teodemara Bene- 
diktovo Pravilo. Godine 860. montecassinski se monasi opet osjeća¬ 
ju ugroženima. Da bi izbjegli pustošenje, moraju Saracenima plaćati 
tisuću zlatnika godišnje. Ipak, 880. zbilo se pustošenje Montecassi¬ 
na. Preživjeli monasi pobjegli su u Teano noseći sa sobom Pravilo 
koje im je bio vratio papa Zaharija. Kasnije je u Teanu, prilikomjed- 
noga požara, nestao i taj uzorak. Prema legendi, monasi su uspjeli 
spasiti samo posljednju stranicu Benediktova rukopisa kojoj se sa¬ 
čuvao trag sve do najezde Francuza u XVIII. st. U vremenu kada je 
nestao primjerak iz Teana, kojije bio najvjerniji izvorniku, Benedik- 
tovoje Pravilo već bilo prošireno, ne toliko kao pravilo življenja, 52 
lex sub qua militare vis, koliko kao dio tada popularnih zbirka ra¬ 
zličitih pravila - »Corpora regularum«. Danas se drži daje Kodeks 
914. iz San Galla najautentičnijijer potječe od izvornih prepisivača. 
To potvrđuje, između ostaloga, ijezična analiza teksta koja svjedoči 



o monaškim ambijentima iz VI. st. Postoji i dvojba o autentičnosti 
relikvija sv. Benedikta i sv. Skolastike. Pri koncu VII. stoljeća, na¬ 
kon što su Longobardi opustošili Montecassino, njihove su kosti pre¬ 
nesene u opatiju Fleury u Francusku. Prema zapisu kronike, neki je 
svećenik uspio među ruševinama identificirati zapušten svečev grob. 
Tijelo sv. Benedikta preneseno je u Fleury, a ostatci sv. Skolastike 
preneseni su u La Mans. Međutim, zapis o tome događaju sastavljen 
je barem 200 godina kasnije i punje fantastičnih opisa kojima se že¬ 
ljelo pošto-poto dokazati kako su sam Bog i sveti Benedikt htjeli taj 
prijenos. U stvari se tom kronikom željela opravdati krađa relikvija 
koja je u srednjemu vijeku bila česta. Rekognicija tjelesnih ostataka 
koji se čuvaju na Montecassinu dokazalaje dovoljno elemenata koji 
govore u prilog autentičnosti svetih relikvija koje se tamo čuvaju. 



KASIODORI INTELEKTUALNO MONASTVO 


Potjecao je iz ugledne obitelji koja je utjecala na politički život 
države. Rođenje u mjestu Scillcium (današnje Squillace), u pokra¬ 
jini Abruzzo, oko 470. godine. Puno ime mu je Flavio Magno Au- 
relio Casiodoro Senatore. Završio je najviše studije koji su tada bili 
mogući na ljestvici akademskih stupnjeva. Vršioje službu ministra u 
više područja društvenoga života. Promjenom političke sile, kada je 
Teodorik stupio na vlast, Kasiodor se povukao. Međutim, novi vla¬ 
dar, svjestan njegove sposobnosti, imenovao gaje svojim tajnikom 
i ministrom financija. Kasiodor je stupio na službu ostrogotske di¬ 
nastije na dvoru koji se nalazio u Raveni. Godine 499. imenovanje 
prefektom pretorija i senatorom, što je značilo daje u državi druga 
osoba na vlasti, odmah iza kraljeve. Nakon smrti Teodorika i nje¬ 
gova unuka Atalarika počele su borbe za vlast. U doba previranja 
Kasiodor se povukao želeći ostvariti svoj san o osnutku monaško- 
ga samostana u kojemu bi se monasi posvetili studiju. U Kalabriji, 
na mjestu koje se nazivalo Vivarium, utemeljio je samostan koji je 
imao dva dijela: prvi za cenobite i drugi podalje, pod nazivom Case- 
llum, za pustinjake. Kasiodor iz poniznosti nije želio biti poglavar, 
možda i zato što se nikada nije zamonašio, premda je živio monaški. 
Svojom vizijom duhovnoga života dao je kristalno jasno usmjerenje 
monaškome životu u svome samostanu u kojemu je bio naglašen in¬ 
telektualni rad. Monasi su se trudili sačuvati brojna djela i kodekse, 
po kojimaje bila poznata tamošnja knjižnica. Osim Svetoga pisma i 
otačkih djela, posjedovali su brojne prijevode iz klasične filozofije, 
povijesti, zemljopisa, agronomije, medicine i dr. Kasiodorovi mo¬ 
nasi su bili izvrsni kopisti, ali i učenjaci koji su nastojali spojiti svoj 
duhovni poziv sa svojim znanstvenim radom. 

Kasiodor je duhovno tumačio njihov prepisivački rad. Biblij¬ 
skom slikom je obrazlagao kako kopisti / prepisivači svojim radom 



nasljeduju Boga koji je na Sinaju napisao ploče Saveza. Poneki su¬ 
vremeni autori postavljaju pitanje koliko je Vivarium bio samostan, 
a koliko studijski centar. Međutim, poznato je daje u Vivariumu 
monaški život bio organiziran kao u svakome drugom samostanu. 
Slavljena je liturgija, rađenje ručni rad, primali su hodočasnike i či¬ 
nili sve ono što su činili i drugi monasi. Kasiodor je nastojao u svo¬ 
me samostanu zbližiti domaće monahe i novopridošle Gote, u čemu 
je samo djelomično uspio. Također je nastojao približiti sakralne i 
profane discipline. Promicao je čitanje Svetoga pisma, ali i autore 
klasične filozofije. Pred propašću klasične kulture, u vremenu kada, 
pred barbarskim naletima, nestaju mnoga dragocjena djela, Kasio¬ 
dor je organizirao prepisivačku djelatnost u svome samostanu formi¬ 
rajući monahe kopiste, prevoditelje i one koji su uvezivali knjige. To 
je značilo daje on u monaštvu prepoznao onu snagu koja je bila spo¬ 
sobna premostiti vrijeme krize i u sučeljavanju s novim razdobljem 
prenijeti stare vrijednosti. On nije napisao pravilo za monahe, već 
u svome djelu »Institutiones divinarum et saecularium litterarum« 
pruža program monaškoga studija na osnovi klasične podjele na tri- 
vium i quadrivium. U Vivariumu studij je vrjednovan isto kao i du¬ 
hovni život. U toj je sredini stvorena svojevrsna sinteza duhovnoga 
i znanstveno-kulturnog, želeći da i čitanje Svetoga pisma i meditaci¬ 
ja budu prožeti intelektualnim naporom. »Curiosa vobis intentione 
medhandi sunt«, reći će potičući monahe da budu pozorni i radozna¬ 
li prilikom meditiranja. 

Kasiodor je umro 580. godine. Njegov utjecaj na razvoj monaš- 
tva nije bio osobit, možda i stoga što njegovi sljedbenici nisu bih na 
visini njegova intelektualnoga dometa. Cijenjen je zbog intelektual¬ 
noga doprinosa, ali njegovo monaštvo nije promicano kao ideal ka¬ 
snijim naraštajima. Kasiodorove ideje bit će bolje ostvarene u vrije¬ 
me skolastike. To predočava koliko je monaška kultura življenja u 
svojoj biti ipak bila neodgovarajuća za ostvarenje Kasiodorove za¬ 
misli. Samostan se ne može poistovjetiti s učilištem. Koliko god stu¬ 
dij retorike bio pojednostavljen, monah se njome mogao služiti je- 



dino u izvedbi koralnih napjeva, a ne u umjetničkome deklamiranju 
tekstova koje je bilo daleko od monaškoga načina življenja. Kasi- 
odorje bio toga svjestan, makar je u svojim »Institucijama« pružio 
sve moguće motive kako bi povezao sakralno s profanim, kako bi 
razne discipline poput glazbe, geometrije i astronomije objedinio u 
duši i umu bogotražitelja koji bi se na taj način, propet prema nebe¬ 
skim prostranstvima, preko mistike i simbolike brojeva, u uzvišeno- 
sti napjeva i ljepoti metričkoga deklamiranja, otvorio zadivljujućoj 
skladnosti svega stvorenog. U ostvarenje toga projekta Kasiodor je 
uložio svu svoju energiju te njegov Vivarium ostaje jedinstvena za¬ 
misao u povijesti monaštva. 



LIK EUROPSKOGA MONAHA 


Prateći povijest monaštva na europskome kontinentu od konca 
IV. do VI. st. može se uočiti kako su postupno stvarani određena sli¬ 
ka i mentalitet u kojemu se iskristalizirao lik pod kojim se podrazu¬ 
mijevao pojam »monah«. Ujedno se monaštvo sve više potvrđivalo 
unutar crkvenih struktura koje u njemu vide golemu duhovnu snagu 
za obnovu i izgradnju kršćanskoga društva. Filološka proučavanja 
najstarijih monaških tekstova dala su zapanjujuće rezultate u vezi s 
razvojem monaštva i radikalnim promjenama koje su se tijekom te 
evolucije odvile. Na temelju toga proučavanja možemo pratiti na- 
gao razvoj monaštva u Galiji, razlike u kulturnome i intelektualnom 
dosegu monaha u pojedinim samostanima, među kojima prednjače 
opatije u Provansi. Može se pratiti utjecaj pojedinih samostana na 
općenit razvoj monaštva. Očito daje u V. st. lerinski samostan ba¬ 
rem pola stoljeća imao najsnažniji utjecaj na razvoj monaštva u Eu¬ 
ropi jer je u mnogim sredinama bio uzet kao model za organizaciju 
samostanskoga života. Analiza monaških tekstova pokazuje da se 
promjenom mentaliteta u kasnoantičko doba premještao i naglasak u 
argumentiranju i razradi određenih duhovnih tema. Različito se treti¬ 
rao odnos prema tijelu, smisao celibata i dr. Uočava se postupan pri¬ 
jelaz od prijezira tjelesnosti, kojaje bila simbol dekadentna društva, 
prema asketskome boju tijela i duha u kojemu se sve više naglaša¬ 
va čistoća kao važna krjepost koja se sve više integrira i nalazi svoje 
mjesto unutar kršćanskoga društva. Samim time monah postaje uzor 
čovjeka koji uspijeva u sebi ostvariti te ideale, a monaštvo, koje je 
nastalo kao oprečan fenomen u društvu, postaje temelj političkih i 
društvenih struktura u srednjemu vijeku. S tim značajnim pomaci¬ 
ma mijenja se i hagiografski model po kojemu su pisani životopisi. 
Iz pera životopisaca izranja nov ideal, a to je lik biskupa monaha, 
molitelja, čudotvorca. UVI. st. monaštvo je već dobro uklopljeno i 



institucionalizirano u život Crkve. Mnoge pretjeranosti i osobitosti 
ranoga monaštva otpadaju, a sve se više monaški život usredotočuje 
oko uzora koji privlači, čiji se glas širi nadaleko, koji osvaja simpa¬ 
tije pobožna puka. Temelj pojedinih modela još je izraženiji pojav- 
kom pravila koja razvijaju nutarnju koherentnost i službe te uvode 
sve više pojedinosti koje uređuju nutarnji život zajednice koja posta¬ 
je model za naredna stoljeća. Organiziranost samostanskoga života 
nastoji se prenijeti i u društvo. Na taj način pojam monaha dobiva 
svoje jasne obrise sve dotle da će se početi govoriti o pojedinim vr¬ 
stama monaha, bilo u pozitivnu, bilo u negativnu smislu. »Regu¬ 
la Magistri« i Pravilo sv. Benedikta sabiru u sebi osnovne elemen¬ 
te koji pomažu u stvaranju slike monaha u VI. st. »Regula Magi¬ 
stri« naziva monahe: spirituaies, sancti, dome stici fidei, doctores. 
Ti i drugi slični izrazi intenziviraju razliku između monaha i ostalih 
kršćana. Monasi su oni kršćani koji su izabrali uzak put koji vodi u 
život i stoga ne žive po svojoj zamisli. U odnosu na život drugih kr¬ 
šćana od njih se traži puno više, kao svjedočanstvo njihova izbora i 
nenavezanosti na svijet i materijalne stvari. U tome smislu počinje se 
na monahe primjenjivati prispodoba o sijaču, tj. o sjemenu koje do¬ 
nosi trideseterostruk, šezdeseterostruk i stostruk plod. Stostruk plod 
bi trebao donositi monaški život, šezdeseterostruk plod očekuje se 
od udovica, a onaj najmanji od oženjenih. Ozbiljnost i zahtjevnost 
monaškoga života ističe puno više i grijeh u odnosu na obične kršća¬ 
ne. Tako se grijehom počinje držati i ono što po sebi nije grijeh. Sv. 
Cezarije će reći: »Ako je laik u svijetu ohol, to je grijeh, ako je mo¬ 
nah ohol, to je svetogrđe.« Monaški život mora već ovdje na neki na¬ 
čin predoznačavati život nebesnika, zato će ga sv. Benedikt uspore¬ 
diti s ljestvama uzdignutima prema nebu, po kojima se monah penje 
u raj. Monaški život će biti sve više nazivan nebeski život na zemlji, 
anđeoski život koji se osobito očituje kao takav u molitvi i liturgiji, 
tj. hvaljenju Boga. Na život u samostanu gleda se kao na ostvarenje 
ideala prve zajednice te kao nastavak onih hrabrih mučenika koji su 
smrću posvjedočili svoju vjeru. Asketski napor se naziva bijelo mu- 



čeništvo. Irski su monasi nosili, kao simboliku toga naziva, bijelu tu¬ 
niku. Monasi su nazivani Kristovim vojnicima spremnima da se bore 
protiv napasnika. Na Zapadu slika kojom se često predočava monaš- 
ki život jest škola. Dakako da taj izraz nema isključivo intelektualno 
značenje. U tome kontekstu opat je često nazivan magister, što znači 
učitelj, a monah discipulus, tj. učenik. 

Jedna od sporedno-važnih stvari koja sve više počinje označavati 
monaha, razlikujući ga od svjetovnjaka, jest monaško odijelo. Za ra¬ 
zliku od mentaliteta prvih kršćana, o kojima svjedoči Poslanica Dio- 
gnetu govoreći da se oni ne razlikuju od drugih ni po načinu odijeva¬ 
nja ni po hrani koju jedu, u IV. st. sve je očitija težnja prema nošnji 
koja označava monaha, razlikujući ga od ostalih kršćana. Poznato je 
da su se na Istoku monasi razlikovali po svojoj odjeći koja je trebala 
biti jednostavna i siromašna. Sv. Jeronim i sv. Ambrozije tuže se na 
djevice koje žele biti lijepe i elegantne te se u tu svrhu ukrašavaju i 
nerazborito brinu za tijelo ne videći u tome veliku napast jer djevica 
mora misliti kako će se svidjeti Bogu, a ne ljudima. U IV. st. pojav¬ 
ljuju se prva svjedočanstva o posvećenju djevica koje tom prilikom 
primaju veo kao znak posvećenja. Sv. Ambrozije, opisujući posve¬ 
tu svoje sestre Marceline, kojoj je veo na glavu položio papa Liberi¬ 
je u bazilici sv. Petra 353. godine, razlaže simboliku vela kao znaka 
čednosti i stidljivosti. U potvrdu toga tumačenja navodi Post 24,65 
gdje se govori kako je Rebeka, idući na svadbu i videći svoga zaruč¬ 
nika Izaka, pokrila lice velom. 

O pomacima u mentalitetu i običajima na Zapadu dragocjeno 
svjedočanstvo pruža nam papa Celestin I. (422.-432.) koji se obraća 
pojedinim biskupima koji su se odijevah poput monaha opominjući 
ih kako se od naroda moraju razlikovati po nauku, a ne po odijelu, 
po vladanju, a ne po izvanjskome izgledu, po čistoći duha, a ne po 
ukrasima. 

Čini se da ni sveti Augustin nije odredio posebno odijelo. Kada 
u svome Pravilu piše o odijelu, navodi kako je odijelo za tijelo rela¬ 
tivno te kako je važno nutarnje, sveto odijelo srca - interiore sancto 



habitu cordis. U Pravilu sv. Benedikta jasno je da postoji određena 
samostanska odjeća koja se prilagođava klimi i području. Ipak, teš¬ 
ko je u to doba govoriti o uniformnosti. Samostanska se odjeća tek 
neznatno razlikovala od odjeće svjetovnjaka. Tome govori u prilog i 
propis iz Pravila sv. Benedikta koji određuje da se stare tunike daju 
siromasima. O uniformnosti se može govoriti tek nekoliko stoljeća 
potom. 



MONASTVO I HIJERARHIJA NA ZAPADU 


Među prvima je sveti Cezarije, biskup i monah, na Saboru u Agdi 
506. godine, u ime pokrajinske Crkve, zajedno s ostalim biskupima 
Provanse donio odluku kojom monaški pokret postaje dio crkvene 
discipline. Po primjeru Sabora u Agdi i u ostalim se dijelovima Ga¬ 
lije i Španjolske ponavljaju iste odredbe u vezi s monaškim ustano¬ 
vama. Do nesuglasica je povremeno dolazilo u odnosu na suverenost 
biskupa unutar samostanskih stvari i posjeda koje su razni sabori na¬ 
stojali riješiti bilo naglašavajući kompetentnost biskupa, bilo auto¬ 
nomiju samostana, tj. opata, kao što je to slučaj sabora u Arlesu 454. 
i u Hertfordu 673. gdje se biskupu zabranjuje da se miješa u unutar¬ 
nje stvari samostana i u njihove posjede. Isti se slučajevi ponavljaju 
na Saboru u Sensu 601. i u Parizu 615. Pred crkvenim autoritetom 
trebalo je odrediti i status monaha svećenika. Papa Grgur Veliki bio 
je protivan praksi da monah svećenik obavlja i pastoralnu službu jer 
je u tome vidio uzrok smutnje unutar samostanske zajednice. Stoga 
na Saboru u Rimu 601. godine određuje da monah koji je primio pa¬ 
storalnu službu mora izići iz samostana, premda se ni sam nije dr¬ 
žao te odredbe kada su u pitanju bih monasi misionari u Irskoj. Ne¬ 
što kasnije, godine 610., njegov nasljednik Bonifacije IV. potvrdio 
je suprotno, tj. monah koji obavlja pastoralnu službu bilo kao sveće¬ 
nik, bilo kao biskup ne prestaje biti monah i član određene monaške 
zajednice. Sabori u Toledu (njih trinaest), pod vodstvom sv. Izidora, 
obrađuju mnoga monaška pitanja: od uređenja liturgije, obvezatnosti 
molitve kanonskih časova, klauzure, zavjetovanja i dr. 

Većina samostana imalaje svoja unutarnja pravila kojima se ure¬ 
đivao život u zajednici, ali i u odnosu prema mjesnoj Crkvi. Od svih 
pravila Crkva je favorizirala Pravilo sv. Benedikta. Tome je pridonio 
papa sv. Grgur Veliki koji je svojim ugledom i spisima širio njezin 
ugled. Zasluge za širenje benediktinskoga Pravila pripadaju monasi- 



ma misionarima koji su u novoosnovanim samostanima organizirali 
život po Benediktovu Pravilu. Među njima posebna zasluga pripada 
Augustinu Canterburyjskome, biskupu. U VII. st. mnoge velike opa¬ 
tije preuzimaju Bendiktovo Pravilo. No, u pravome smislu riječi ono 
će postići potpun uspjeh reformom monaštva u IX. st. Njezin pokre¬ 
tač je bio Benedikt Anijanski, potpomognut karolinškim vladarima. 
Pod tom reformom podrazumijeva se proces uvođenja Benediktova 
Pravila u sve samostane franačkoga carstva. 



SV. GRGUR VELIKI, MONAH I PAPA 


Grgur je rođen u Rimu 540. godine, u plemićkoj obitelji Ancija. 
Iz te je obitelji potjecao i papa Feliks III. U Grgurovuje domu vla¬ 
dalo svetacko ozračje koje su osobito izgrađivale tri svetice: njego¬ 
va majka, sveta Silvia, te dvije tetke, sv. Tarsilla i Emiliana. Nakon 
stoje 573. godine završio studij prava, imenovanje rimskim prefek¬ 
tom. Njegov suvremenik Grgur iz Toursa piše za njega daje bio tako 
izučen u gramatici, retorici i didaktici da mu nitko u Rimu nije bio 
ravan. Prihvaćenu službu obnašao je do 575. godine kada se povu¬ 
kao u obiteljsku palaču na rimskome brežuljku Ćeliju sa željom da 
se posveti duhovnome, monaškom životu. Zacijelo je ta Grgurova 
odluka bila radikalna, ah i dalekosežna. U njemu je prevladala lju¬ 
bav prema Bogu i duhovnim stvarima te je sebe pripravljao za druk¬ 
čiji životni put nego što su mu to omogućavale njegova školska nao¬ 
brazba i služba prefekta. To je iskustvo sazrijevanja odluke slikovito 
usporedio sa slikom stabla: »Deblo koje je ispiljeno u šumi, najprije 
treba da se osuši od svojih sokova i tek kadaje spremno i suho, biva 
uporabljeno u određenu zdanju.« Tema duhovnoga odrastanja bit 
će više puta prisutna u njegovim spisima, prizivajući u njemu osob¬ 
no iskustvo. Na svomeje posjedu osnovao samostan kojije posvetio 
sv. Andriji. Vjerojatno su on i njegovi učenici tu živjeli po Pravilu 
sv. Benedikta. Grgur je potom osnovao još šest monaških samosta¬ 
na na posjedima na Siciliji. Nakon što je zaređen za đakona, papa 
Pelagije II. imenovao gaje poklisarom na carskome dvoru u Cari¬ 
gradu. Tu je ostao sve do 585. godine, nastojeći spojiti svoju služ¬ 
bu s monaškim idealima koje je započeo ostvarivati u Rimu. Nakon 
što se vratio u Rim, biva svjedokom kuge koja je desetkovala rim¬ 
sko stanovništvo. Među žrtvama bio je i papa Pelagije II. Naslijedio 
gaje upravo Grguru kojemu je narod prepoznao odlike duhovnoga 
pastira. Na stolici sv. Petra Grgur je ukinuo dotadašnji naziv kojim 



je oslovljavan Petrov nasljednik - papa universalis. Vjerojatno je na 
taj način želio odgovoriti carigradskome patrijarhu koji se nekako 
u to vrijeme bio prozvao ekumenskim patrijarhom. Umjesto toga, 
Grgur je sebi pridao naziv servus servorum Dei - sluga slugu Bož¬ 
jih, koji su prihvatili i pape nakon njega sve do danas. Na Petrovoj 
je stolici nastojao u prvome redu ublažiti posljedice kuge pomažu¬ 
ći gospodarski oslabljene rimske obitelji. Plodan pastoralni rad oči¬ 
tovao se osobito na misionarskome planu i evangelizaciji Germana, 
Anglosasa i Longobarda. Taj je njegov napor doprinio razvoju ideje 
o ujedinjenoj Europi kojom bi upravljao jedan političko-vjerski vla¬ 
dar. Uza sve te vanjske aktivnosti, Grgur je ostavio mnogobrojna li¬ 
terarna ostvarenja u koja je pretočio bogatstvo svoga kontemplativna 
duha. Uz poslanice napisao je komentar na Jobovu knjigu pod na¬ 
zivom »Moralia«. U tome su djelu sabrani njegovi nagovori koje je 
kao papin poslanik u Carigradu imao monasima. Tijekom srednjega 
vijeka to je djelo služilo kao priručnik moralne teologije. Uz broj¬ 
ne biblijske komentare i homilije napisao je četiri knjige »Dijaloga« 
te »Regulu Pastoralis« koja neizravno predstvalja pravilo življenja 
klerika ističući posebno dostojanstvo biskupa - pastira i nabrajaju¬ 
ći krjeposti koje bi on morao u sebi objedinjavati. Zaslužan je za re¬ 
formu crkvenoga pjevanja koje od tada nosi njegovo ime. Posljednje 
godine života prilično je pobolijevao. Više puta u djelima spominje 
svoje trpljenje koje je dalo snažan pečat njegovoj misli. Umro je u 
Rimu 604. godine. 

Uz to stoje Grgur bio velik papa i čovjek prodorne misli, bio je 
i monah, kontemplativac, učitelj mistične teologije. Doživljavaoje u 
sebi jaz između pastoralne službe i kontemplativnoga poziva, mada 
je i u jednome i drugom slučaju bio uzor. U jednoj svojoj homiliji 
napisao je: »Dok bijah u samostanu, uspijevao sam obuzdati jezik 
od dokonih svari i gotovo stalno držati duh pri nakani molitve. No 
otkad položih svoja leđa dušobrižničkom teretu, duh više nije sposo¬ 
ban biti neprestano sabran u sebi, jer je podijeljen na mnogo šta.« 
No upravo su ta dva životna područja dala njegovu učenju svježi- 



nu, jasnoću i konkretnost koja izvire iz neposredno proživljena isku¬ 
stva. Njegova su djela monasima bila vrelo nadahnuća za duhovni 
život, osobito njegova egzegetska metoda i pristup Svetome pismu, 
te učenje o molitvi i općenito duhovnim stvarnostima. Grgur govori 
o čovjeku slijepcu koji teži prema bezgraničnu svjetlu. Slikom sli¬ 
jepca on označava ljudsku potrebu za predodžbama, za slikovitim 
izražavanjem koje je materijalno i ograničeno i ne može pravo osvi¬ 
jetliti duhovne stvari. Sljepoća označava i stvarnost grijeha. Čovjek 
je oslijepljen radi grijeha koji ga uvodi u tamu. Ipak, Duh Sveti ga 
može izdignuti u božansko svjetlo koje čovjek po sebi ne može nego 
željeti i pripravljati se odricanjem i molitvom. Kada Duh Sveti do¬ 
dirne dušu, onda čovjek počinje izdaleka promatrati ljepotu Stvori¬ 
telja i u duši se rađa ljubav koja postaje počelo duhovne spoznaje. 
»Kada ljubimo božanske stvarnosti, počinjemo spoznavati ono što 
već ljubimo, jer i ljubav je spoznaja.« Takva iskustva pojačavaju u 
duši želju za Bogom koji jedini može ispuniti našu nutarnju prazni¬ 
nu. Gajeći tu želju treba rasti u strpljivosti i poniznosti. To je ozračje 
koje priliči duhovnoj osobi. U tome ozračju naći će duša mir jer če¬ 
žnja za Bogom na određenje način već posjedovanje Boga. 

Grguru pripada zasluga što je u drugoj knjizi svojih »Dijaloga« 
predstavio lik sv. Benedikta i na taj način doprinio poznavanju veli¬ 
koga monaškog zakonodavca. Mnogi su podatci iz II. knjige »Dija¬ 
loga« jedini izvor za poznavanje Benediktova života, k tome su i naj¬ 
vjerodostojniji jer je Grgur osobno poznavao Benediktove učenike 
Konstantina i Simplicijana, koji su naslijedili sv. Benedikta kao dru¬ 
gi i treći montecassinski opati, te Valentiniana, opata u lateranskome 
samostanu, iHonorata, opata u Subiaku. 

Grgurovi »Dijalozi« predstvaljaju izvanredno duhovno ostvare¬ 
nje. Njihova unutarnja struktura, uobličena u hagiografsku kompo¬ 
ziciju, predstavljena u obliku dijaloga s učenikom Petrom, plod su 
bogatstva i domišljatosti svetoga Grgura. On nam ne donosi dovolj¬ 
no podataka koji bi II. knjigu »Dijaloga« okarakterizirali kao bio¬ 
grafiju, već nudi čitateljima nutarnji lik i put koji treba nasljedovati 



do ostvarenja duhovno zrela čovjeka. Kada npr. u trećemu poglav¬ 
lju govori o Benediktovoj tjelesnoj napasti te nakon toga o žalosnu 
iskustvu Vicovara, Grgur rabi ključni izraz kojim označava nutarnji 
svečev život i Benediktovu zrelost u stvaranju životnih odabira. Taj 
izraz, »habitare secum«, Grgur je pomno izabrao jer je bogat sa¬ 
držajem i jer se on ne želi baviti izvanjskim događajima već nutar¬ 
njim napredovanjem duše. Izraz »habitare secum« priziva u sjeća¬ 
nje mnoge biblijske izraze koje je Grgur već prethodno komentirao 
u više djela, kao npr. habitare, inhabitatio, habitatio, habitaculum. U 
opisu života sv. Benedikta, nakon što je podrobno opisao njegov bi¬ 
jeg od svijeta, napor askeze i tjelesne napasti, Grgur želi izraziti pre¬ 
sudnu točku na putu njegova duhovnoga odrastanja. Želi reći kako 
je nakon opisanoga iskustva Benedikt, premdajoš mlad, već bio du¬ 
hovno zreo i spreman za ubiranje prvih plodova koji će se očitova¬ 
ti potom u Subiaku. Da se taj izraz odnosi na unutarnju, duhovnu i 
psihološku zrelost osobe, svjedoči Grgurovo tumačenje biblijskoga 
odlomka iz Knjige Brojeva gdje Mojsije propisuje ponašanje levi- 
ta nakon što su navršili 50 godina života (usp. Br 8,24-25). Svo¬ 
me sugovorniku Petru Grgur želi protumačiti smisao te Mojsijeve 
odredbe tadašnjim uvjerenjem daje tjelesna napast jača kod mlađih 
ljudi. Nakon pedesete godine života strast se smiruje i u dušu ulazi 
spokoj. Taj odlomak iz Knjige Brojeva znači, prema Grguru, da se 
levitima starijima od 50 godina mogu povjeriti svete posude, tj. srca 
vjernika. Primjenjujući tu misao na Benediktov život očito je daje 
Grgur želio poručiti čitatelju kako je nakon događaja napastovanja u 
samoći i u opasnosti u vikovarskoj zajednici mladi Benedikt već bio 
duhovno zreo. Grgurove slične oblikovne metode su neiscrpne. Slu¬ 
ži se biblijskim slikama za svoju naraciju. Čudo triju izvora podsjeća 
na zgodu iz Mojsijeva života opisanu u Br 20,11. Čudesni događaj 
kada sv. Benedikt pruža Galu popravljenu sjekiru koja se razbila na 
dnu jezera podsjeća na zgodu iz života proroka Elizeja opisanu u 2 
Kr 6,5-7. Spašavanje maloga Placida podsjeća na evanđeosku zgo¬ 
du opisanu u Mt 14,29. Poslušnost gavrana aludira na proroka Iliju 




(usp. 1 Kr 17,6). Plač svetoga Benedikta zbog smrti zavidna sveće¬ 
nika Florencija podsjeća na zgodu iz života kralja Davida opisanu 
u 2 Sam 1. Sve te slike imaju za cilj zaključiti daje sveti Benedikt 
bio ispunjen duhom svih pravednika. To je tek mah primjer savrše¬ 
no razrađene strukture i dobro raspoređenih događaja s nakanom da 
u duši čitatelja zapali oganj ljubavi prema nebeskim stvarnostima i 
želju za nasljedovanjem u monaškome životu tako sveta primjera. 
Time je i sam Grgur, kako piše u Proslovu svojih »Dijaloga«, oživ¬ 
ljavao u sebi kontemplativna iskustva. »Moj se duh žalosti, optere¬ 
ćen teškim teretom mojih dužnosti, prisjećajući se samostanskoga 
života kada su mi sve sporedne svari bile strane. Koliko je duh bio 
iznad svega prolaznoga, zaista ni na što drugo nije mislio negoli na 
nebeske stvarnosti, i premda još zadržan u tijelu, već je kontempla¬ 
cijom nadilazio prepreke tijela.« Pomoću toga svog iskustva opisu¬ 
je u zadnja tri poglavlja sv. Benedikta čiji se duh pred konac života 
tako razvio daje prelazio granice prostora i vremena te je postigao 
vrhunac kršćanske duhovnosti poput mučenika opisanih u prvim ha- 
giografijama. 

Pomnim proučavanjem Grgurovih »Dijaloga« i Pravila sv. Bene¬ 
dikta postavlja se pitanje: koliko ta dva izvora predočavaju identičan 
svečev lik. Jasno je da ima neujednačenosti koje izviru iz nakane pi¬ 
saca. Sv. Benedikt pravničkom jasnoćom propisuje monaško čitanje, 
molitvu i rad, kao i ostale samostanske dužnosti, ah u Pravilu nema 
ni spomena o evangelizatorskome poslanju monaha. Sveti Grgur, s 
druge strane, opisuje Benedikta kao utjecajnu osobu u evangelizaciji 
tadašnjih pogana. Npr. u opisu proslave Uskrsa u špilji Subiaka sv. 
Grgur tumači taj događaj kao znak daje prispjelo vrijeme kada će 
se svjetiljka staviti na svijećnjak kako bi svijetlila svima. Prelazak iz 
Subiaka na Montecassino označenje propovijedanjem i obraćenjem, 
dok na Montecassinu sv. Benedikt, kao pravi evangelizator, ruši ido¬ 
le i pobija đavolsku moć. No te se razlike u ocrtavanju svečeva lika 
između Pravila i »Dijaloga« ne suprotstavljaju, već međusobno na¬ 
dopunjuju. 



Sveti Grgur je svojim djelima doprinio formiranju određene sli¬ 
ke o monahu. U tome pogledu mu pripada velika zasluga. Učinio je 
to ponajprije u oslikavanju duhovnoga lika sv. Benedikta, a potom i 
općenito pišući o tome kako on vidi monaha. U tumačenju Prve Sa- 
muelove knjige (1 Sam 1,1): »Bijaše jedan čovjek iz Ramataima...« 
on razlaže značenje riječi »jedan čovjek«, videći u njima lik monaha 
suvremenika. Monahje nazvanjedanjer su njegova ljubav i njegova 
čežnja samo jedna, tj. da uživa u gledanju svemogućega Boga. Na¬ 
zvan je čovjek jer je jaka i odlučna njegova volja da se odrekne ze¬ 
maljskih stvarnosti. Čovjekje, dakle, jer je odlučan u tome što želi 
ijerje usredotočen samo na jednu želju. Ujedinjenje u sebi jer nije 
podijeljen između tijela i duha i jer traži samo nebeske stvarnosti. 

Nakon što, vrlo sustavno, navodi mnoga svetopisamska mjesta 
koja potvrđuju njegova razmišljanja, govoreći kako je samo jedno 
potrebno, donosi navode iz Biblije koji svjedoče o jednoj čežnji i 
žeđi ljudskoga srca, tumači kako su monasi po svojemu nazivu po¬ 
zvani biti taj »jedan čovjek«, kako bi ih zvuk njihova imena podsje¬ 
ćao na visinu njihova dostojanstva. Za Grgura je, dakle, monah »čo¬ 
vjek - vir« dostojan toga naziva jer vlada svojih nižim nagonima i 
snagom volje se odriče svijeta. Monahje i »jedan - unus« čovjek jer 
je duhovno ujedinjen, ni u čemu nije podijeljen, sve svoje želje po¬ 
dređuje jednoj jedinoj - da gleda Boga. Premda je ovakvo Grguro- 
vo tumačenje izvorno, ono se oslanja na egzegetske usporedbe Fausa 
iz Rieza, lerinškoga opata koji je preuzeo slične Origenove egzeget¬ 
ske izraze. Grgur na tim temeljima bogato razrađuje svoju egzege- 
zu prema kojoj »jedan čovjek« predstavlja dvije temeljne dimenzi¬ 
je monaškoga života. Izrazom »čovjek« predstavlja njegovu askezu, 
a izrazom »jedan« predstavlja njegovu mističnu dimenziju, ukoliko 
teži samo za Bogom, nasljedujući Krista. Naime, u tipološkome tu¬ 
mačenju toga mjesta Grgur navodi kako je Krist taj jedan čovjek koji 
je pobijedio zlo i ujedinio čovjeka s njegovim Stvoriteljem. 

Grguru također pripada zasluga što je neraskidivo povezao mo- 
naštvo s Petrovom stolicom, osobito preko misionarskoga rada i pre- 



ko brige za izbjegle monahe koji su pred Longobardima bježali u 
Rim. Među njima je bilo i oko 3.000 posvećenih djevica koje su u 
Vječnome gradu živjele veoma različitim načinima života. Papa 
Grgur Veliki je monasima povjeravao povjerljive zadatke. Opatu 
Probi iz samostana sv. Andrije povjerio je posredničku ulogu izme¬ 
đu Longobarda i Carigrada. Opat Augustin i četrdesetak monaha iz 
samostana sv. Andrije upućeni su u evangelizatorski rad u Englesku. 
Misija u Britaniji je napredovala mukotrpno, ali je duboko ukorije¬ 
nila kršćanstvo u Engleskoj, osobito oko dva novoosnovana monaš- 
ka središta - Canterbury i Westminster - koji postaju kolijevkom du¬ 
hovnosti, znanja i umjetnosti. 



REFORMA MONASTVA 


U VII. st. europski je kontinent preplavljen samostanima - opa¬ 
tijama. U njima se živjelo vrlo raznoliko. Neki su se od njih razvili 
u velika duhovna i kulturna središta odakle se monaški život širio i 
na druga mjesta. Jaka središta razvila su se osobito na području me- 
rovinškoga kraljevstva. Sveti Euligijeje 632. godine osnovao samo¬ 
stane: Sain Croix, Meaux i Solignac. Sveti Filibert je polovicom sed¬ 
moga stoljeća osnovao samostan Jumieges, a potom i Noirmoutiers. 
Kraljica Batildaje 657. godine osnovala samostan Corbie, a potom 
i ženski samostan Chelles. U Normandiji je Wandril osnovao samo¬ 
stan Fontanelle, u Flandriji je sveti Amando osnovao samostan El- 
non, sv. Bertinje osnovao Sithiju, kasnije prozvanu sv. Bertin. To su 
samo neki od mnogih na području Triera, Švicarske i današnje Nje¬ 
mačke. Njihovi su utemeljitelji uglavnom bili nadahnuti Kolumba- 
novom duhovnošću, no bilo je i onih koji su slijedili drukčija nadah¬ 
nuća poput Sainta Claudea na području Jure, Sainta Mauricea en Va- 
laisa, Ile Barbe, Sainta Aignana pokraj Orleansa i drugih. 

Na području tadašnje Galije, osobito u Provansi, u VII. st. sa¬ 
mostanski život cvjeta u velikim središtima Ferinsu i samostanima 
Marsiglie i Arlesa. Nastaju brojne fondacije na području središnjih 
Alpa. Na Britanskome otočju monaški život zadržava vitalnost i du¬ 
hovnu snagu. Na području današnje Španjolske biskupi tada još nisu 
podupirali monaški život te on nije uspio dovoljno sazoriti. Na Ape- 
ninskome poluotoku prilike se mijenjaju nakon longobardske inva¬ 
zije, mnoge su opatije, poput Monteccasina, razorene i napuštene. 
Zahvaljujući ulozi pape Grgura Velikoga rimski su samostani saču¬ 
vali kontinuitet i životnu snagu, kao i glasoviti samostan Bobbio. 

Svaki je samostan tada živio svojim stilom, slijedeći pravilo koje 
su monasi ili pojedini sveti opati odredili. Samostani su uglavnom 
bili samostalni u upravi. To je urodilo velikom raznolikošću koja 



nije uvijek bila prednost. Kolumbanovi su samostani, osim Bobbija, 
počeli napuštati svoje pravilo i prihvaćati pojedine odredbe drugih 
pravila koje je bilo lakše opsluživati. Samostan Luxeuil je za vrije¬ 
me opata Waldeberta (629.-670.) prihvatio pravilo sv. Benedikta na¬ 
mjesto Kolumbanova. U mnogim samostanima nastaju tzv. regulae 
mixte, zbirke Kolumbanovih odrednica te onih iz Lerinsa, Kasijano- 
vih i Bazilijevih pravila te mnogih drugih. Uočava se u to doba sve 
veći utjecaj pravila sv. Benedikta dok Kolumbanovo pravilo posve 
izumire kao pravilo življenja. Popularnosti Benediktova Pravila za¬ 
cijelo je puno doprinio svojim spisima, misionarskim radom i auto¬ 
ritetom sveti papa Grgur Veliki. Monasi koji su slijedili Benediktovo 
Pravilo, na čelu s opatom Augustinom, evangelizirali su Englesku i 
tamo prenijeli Benediktov način življenja. Monasi koji su živjeli po 
Pravilu sv. Benedikta imali su jak utjecaj i preko kulturnoga djelova¬ 
nja, osobito preko spisa koje su prepisivah i tako širih misli koje su 
formirale naredne naraštaje. U to su vrijeme djelovah Benedikt Bis- 
cop (630.-690.), sv. Beda Časni (673.-735.), sv. Bonifacije (f 754.) 
i mnogi drugi. Sačuvani codexi iz toga razdoblja svjedoče o visokoj 
umjetničkoj razini monaškoga stvaralaštva, npr. »Codex Amiatinus« 
ili »Codex aureus« iz Canterburyja. 

U VIII. su se stoljeću razvoju monaštva ispriječili svjetovni inte¬ 
resi franačkih vladara, premda su pred merovinškim vladarima pre¬ 
vladah karolinški, upravo zahvaljujući Crkvi. Godine 725., na kra¬ 
ljevskome dvoru Ponthionu u blizini mjesta Bar le Due, susreli su 
se papa Stjepan II. i franački vladar Pipin. Obostrani interesi bih 
su usuglašeni i stvorenje ugovor. Pipin je vojnom akcijom pokorio 
Longobarde u Italiji te je tako stvoreno područje buduće papine dr¬ 
žave. S druge strane, franačko je carstvo dobilo novo značenje u kr- 
šćanskome svijetu ostvarujući ideju kršćanske države. Pogotovo je 
to ostvareno za vrijeme Karla Velikoga kojega je 800. godine sveča¬ 
no okrunio papa Leon III. priznavši ga carom svetoga Rimskog Car¬ 
stva. Karlo se poistovjetio s pojmom kršćanskoga vladara nazvavši 
sebe u svojim »Capitulariama« »pobožnim braniteljem svete Crkve 



i podupirateljem Apostolske stolice u svemu«. To je njegovo uvjere¬ 
nje išlo sve dotle daje sazivao i predsjedao crkvenim sinodama te je 
svim osvojenim područjima nametnuo kršćanstvo. Miješao se u po¬ 
sve unutarnje stvari crkvenoga života. Npr. zabranio je nekim opati¬ 
cama u carstvu običaj da daju blagoslov poput svećenika te je zabra¬ 
nio da klerici koji nisu položili zavjete nose monašku odjeću. 

U mnogim dokumentima obraćao se biskupima, prelatima i mo¬ 
nasima potičući ih na duhovni život, braneći samostansku stegu, 
osobito klauzuru. Otada je carska politika isprepletena sa životom 
Crkve jer je Karlo želio osigurati svoju vlast osnivanjem biskupija i 
opatija te formiranjem klera. Na carski je dvor pozivao monahe kao 
svoje savjetnike i učitelje. Među njima svakako najistaknutije mje¬ 
sto pripada monahu Alcuinu iz Yorka, potomku anglosaksonskih 
plemića. Njegaje Karlo Veliki doveo na dvor kao predstojnika pala- 
tinske škole. Slagao se s Karlom koji je želio u svome carstvu uvesti 
red na političkome, gospodarskom i crkvenom području. U mnogo- 
vrsnosti poganskih i kršćanskih običaja, kulturnoga i vjerskog šare¬ 
nila, u kojemu su prednjačile franačka, engleska i rimska tradicija, 
car se opredijelio za rimsku kulturu i liturgiju. Alcuinje također bio 
sljedbenik rimske tradicije i svojim je sposobnostima snažno djelo¬ 
vao u ostvarenju carske politike na duhovno-kulturnome planu. Sa¬ 
stavio je latinsku gramatiku i ortografski priručnik kojima su se slu¬ 
žile naredne generacije prilikom školovanja. Godine 796. Karlo ga 
je imenovao opatom samostana sv. Martina u Toursu, gdje je Alcuin 
razvio plodnu spisateljsku djelatnost. Bio je teolog i vizionar koji je 
prikladnim argumentima znao izložiti svoje ideje. Opirao se masov¬ 
nu krštavanju i zastupao mišljenje kako svakoga prije treba dobro 
poučiti u vjeri. Napisao je komentar brojnih svetopisamskih teksto¬ 
va. Pod njegovim vodstvom odgojen je cijeli jedan naraštaj teologa 
u franačkome carstvu. Preko takvih osoba reforma je nastavljena i 
nakon careve smrti. Nakon što je Karlo Veliki preminuo, naslijedio 
gaje sin Ludvig Pobožni (814.-840.) za vrijeme kojega je carstvo 



propadalo, a Crkvaje nastojala sačuvati svoju samostalnost i neovi¬ 
snost u novim prilikama. 

Nakon kratka i površna prikaza složenih političkih prilika tre¬ 
ba razjasniti kako su one utjecale i uvjetovale razvoj monaštva. To 
je razdoblje ujedinjenja monaške duhovnosti i kulture. Karlo Veliki 
doprinio je svojim reformama da su se klasična latinska naobrazba 
ijezik dobro ukorijenili, pogotovo u samostanima, gdje je razvijena 
prepisivačka djelatnost. To je podrazumijevalo golem napor mona¬ 
ha oko osnivanja škola, nabave manuskripata te svladavanja raznih 
prepreka poput prostorne udaljenosti pojedinih samostanskih sredi¬ 
šta. Koncem IX. st. monasi su uglavnom bili izobraženi u latinskome 
jeziku i samostani su posjedovali priličan broj liturgijskih tekstova, 
bogate knjižnice i visoko rangirane škole. Među istaknutije duhov¬ 
ne intelektualce toga vremena, uz već spomenute, ubrajaju se Notker 
iz San Galla, koji je spjevao mnoge himne i poeme, Smaragd, opat 
iz Saint Mihaela kojije, uz brojna duhovna djela, sastavio i latinsku 
gramatiku preko koje tumači i duhovne stvarnosti, npr. kako posti¬ 
ći nebo. Njemu pripada posebno mjesto u povijesti monaštva jer je 
među prvima sastavio komentar Benediktova Pravila. Upravo je taj 
komentar dragocjeno svjedočanstvo marljiva rada koji se odvijao u 
samostanima, ali i iznimne duhovne pronicljivosti i ljepote. 



SV. BENEDIKT ANIJANSKI, 

DRUGI UTEMELJITELJ BENEDIKTINACA 


Sveti Benedikt Anijanski pripadao je vizigotskoj plemićkoj obi¬ 
telji i zvao se Vitiza. Životopis anijanskoga opata poznat nam je iz 
pera njegova učenika, sv. Ardona, koji gaje sastavio četiri godine 
nakon njegove smrti. Ne možemo sa sigurnošću pratiti njegov du¬ 
hovni razvoj. U mladosti je bio oduševljen monaškim idealima egi¬ 
patskih pustinjaka te je i sam provodio vrlo strog život. Sv. Ardon 
je opisao kako je mladi Benedikt mučio svoje tijelo više nego da se 
borio s neobuzdanom zvijeri. Uzor su mu bila Pravila sv. Pahomija 
i sv. Bazilija, a Pravilo sv. Benedikta držao je prikladnim za slabiće. 
Živio je strogim isposničkim životom čineći sve što mu je bilo mo¬ 
guće, a sanjajući čak i nemoguće. S godinama je uvidio kako je za¬ 
padnome mentalitetu ipak najbolji umjeren i uravnotežen put koji u 
svome Pravilu određuje sv. Benedikt te je postao njegov promicatelj, 
najprije u svome samostanu u Anijanu, gdje je bio opat. Budući da 
je u početku slijedio stroga asketska pravila, nije imao puno dosljed¬ 
nih učenika. No njegovu je uspjehu doprinijela i potpora Karla Veli¬ 
koga koji je podupirao anijanski samostan. Duhovni život se nakon 
ublaživanja strogosti razbujao te se uz anijanski monaški stil priklju¬ 
čilo ijedanest drugih samostana. Zacijelo je ozbiljan opatov pristup 
monaškome životu utjecao na brojnost i kvalitetu učenika. Njegov 
životopisac svjedoči o njegovu prednjačenju u askezi, koji je na sve 
ostavljao dojam: »Radio je s radnicima, kopao sa zemljoradnicima, 
žeo sa žeteocima. I kadaje sunce pržilo kao u peći, paleći više ne¬ 
goli grijući, Benedikt nije dopuštao svojoj, znojem oblitoj braći, da 
piju prije obroka više od jedne čaše vode... I nitko nije mrmljao pro¬ 
tiv opatajerje i on sam podnosio te tegobe.« Benediktovaje velika 
zasluga to što je u svome djelu »Codex regularum« objedinio gotovo 



sva dotadašnja monaška pravila; uz to je sastavio vrlo cijenjeno djelo 
»Concordia regularum«. Ti kodeksi svjedoče o Benediktovu ozbilj¬ 
nu naporu da upozna monaška pravila i pronađe idealno rješenje za 
monahe svoga vremena koji su proživljavali svojevrsnu dekadenciju 
bilo radi feudalne politike, bilo radi barbarskih i saracenskih pusto¬ 
šenja. U tu je svrhu posjetio mnoge samostane i upoznao raznovrsne 
monaške običaje. 

U ostvarenju svoga djela naišao je na potporu karolinških vlada¬ 
ra. Karlo Veliki i Ludovik Pobožni nisu bih očito motivirani duhov¬ 
nim razlozima u promicanju Benediktova Pravila. Kako je spome¬ 
nuto, oni su željeli da u njihovu carstvu prevlada jedna i objedinja- 
vajuća rimska tradicija, a ne irska ili franačka. Benediktovo Pravilo 
je, uz papinstvo, bilo sinonim za Rim i ideju rimske Crkve. U pove¬ 
zanosti s Rimom i ujedinstvenoj tradiciji vidjeh su franački vladari 
ujedinjeno carstvo na području kulture i duhovnosti, što je dakako 
pomoglo i političkome jedinstvu. U Aachenuje godine 816. održana 
sinoda opata. Prvi put u povijesti okupili su se svi opati franačkoga 
carstva. Zaključcima Sabora dao je važnost sam car svojim ediktom 
kojimje potvrdio da opati u svojim samostanima moraju uvesti Pra¬ 
vilo sv. Benedikta i protumačiti ga svojim monasima. Reforma je na¬ 
dalje zahtijevala obvezatnost ručnoga (fizičkoga) rada za monahe te 
uvođenje benediktinske liturgije. To je samo najhitniji sažetak od 75 
poglavlja sadržanih u »Capitulare institutum«, nazvanom i »Capitu- 
lare monasticum«. Radi se o dokumentu o obnovi samostana pre¬ 
ma Benediktovu Pravilu. 

Iz tih se capitulara može zaključiti kako je anijanska reforma, u 
odnosu na Benediktovo Pravilo, restriktivna. Kada se npr. govori o 
primanju gostiju u 53. poglavlju Pravila, sv. Benedikt pridaje veliku 
važnost gostoprimstvu nalažući svojima da se u gostu primi Krist. 
Reforma Benedikta Anijanskoga zabranjuje da se u samostane pri¬ 
maju gosti koji nemaju nakanu zamonašiti se. Čak zabranjuje da se 
u samostanskim školama obučavaju dječaci koji nisu bili oblati, tj. 
prikazani od svojih roditelja za samostanski život. Premda capitulari 



određuju obvezu fizičkoga rada, ipak veće značenje pridaje liturgi¬ 
ji tako da će ona postupno prevagnuti s obrazloženjem kako je mo- 
nahov najvažniji posao liturgija. U odlukama Druge sinode održane 
817. zabranjuje se meso u samostanskome jelovniku, premda je po 
Pravilu dopušteno jesti meso peradi. U reformiranim samostanima 
meso se jelo samo za Uskrs i Božić. 

Reforma nije provođena tako brzo jer se nije radilo samo o pro¬ 
mjeni običaja i dnevnoga reda, već i čitava gospodarskoga susta¬ 
va po kojemu je samostan funkcionirao. Radi bolje provedbe car je 
odredio osobe koje su obilazile samostane i nastojale oko provedbe 
anijanskoga načela: una regula, una consuetudo. Ipak, reforma nije 
imala onu duhovnu snagu koja bi donijela nove životne energije, 
pogotovo stoga stoje u reformiranim samostanima bila poremeće¬ 
na ravnoteža između molitve, studija i rada. »U karolinško vrijeme 
monaštvo gubi svoju misionarsku i proročku dimenziju i postaje uo¬ 
bličeno Pravilom sv. Benedikta. To je monaštvo manje spremno na 
protivljenje nepravdama moćnika, dapače, oni mu to onemogućava¬ 
ju jer mu pmžaju zaštitu. Tako monaštvo biva sve više pritisnuto ad¬ 
ministrativnim i kulturnim obvezama dok je njegova duhovna služ¬ 
ba sužena... Upravo ta politička nadmoć uvjetovat će krizu slike o 
monahu kao savršenu kršćaninu.« Reforma Benedikta Anijanskoga 
predstavlja važnu etapu u povijesti monaštva, ali u konkretnim prili¬ 
kama nije imala snagu za prijenos one duhovne energije potrebne za 
obnovu duhovnosti, a ne samo struktura. »Uvođenje Pravila sv. Be¬ 
nedikta ili, radije rečeno, nametanje anijanskoga oblika opsluživa¬ 
nja, koje će postati temeljem svih običaja u visokome srednjem vije¬ 
ku, usko je povezano s usponom karolinške obitelji, tj. imalo je svr¬ 
hu ujediniti franačku državu, isto kao što je to trebala postići i rimska 
liturgija.« Monaštvo je bilo previše ovisno o političkim prilikama 
carstva koje se raspadalo te je za sobom povuklo i monaštvo koje će 
trebati novu obnovu. 

S pozitivnoga gledišta, reforma je potaknula nove aktivnosti u li- 
turgijskome životu, koji je bio shvaćen kao glavni i prvotni monaški 



zadatak, te osobito u razvoju studija i duhovnoga čitanja. U svjetlu 
anijanske reforme opati Smaragd i Aldemar pišu komentare Pravila 
u kojima naglasak stavljaju na intelektualni i duhovni pristup Sveto¬ 
me pismu. Smaragd veliku važnost pridaje svetome čitanju: »Tko se 
preda svetome čitanju, stječe iskustvo da mu ono zaoštrava osjećaj¬ 
nost, umnaža sposobnost da shvati što čita, potresa njegovom mlita- 
vošću, od njega odstranjuje besposlenost, sređuje mu život, ispravlja 
mu zle navike, izaziva koristan plač i iz skrušena srca vabi suze... 
ograničuje ljudska brbljanja i isprazne razgovore, raspaljuje čežnju 
za Kristom i nebeskom domovinom. Sveto čitanje moramo uvijek 
popratiti molitvom i s njom ga najuže povezati, jer nas molitva oči- 
šćuje, a čitanje poučava. Stoga onaj koji želi uvijek biti s Bogom 
mora često moliti i često čitati: jer kada molimo, razgovaramo s Bo¬ 
gom, a kada čitamo, On razgovara s nama... Čitanje nam Svetoga 
pisma pruža dvostruk dar: izoštrava nam umsko shvaćanje i, nakon 
što nas izbavi od svjetskih ispraznosti, vodi nas k Božjoj ljubavi.« 

Monah intelektualac Hugo od sv. Viktora također poučava mo¬ 
nahe u pravilnu čitanju svetih tekstova, uči ih meditiranju i njihovu 
ispravnu tumačenju. »Tri su svari neophodne: naravna obdarenost, 
vježba i disciplina. Pod naravnom obdarenošću držimo sposobnost 
monaha da s lakoćom shvaća što sluša i da pamti ono što je shvatio; 
pod vježbom se podrazumijeva da monah mora gajiti pomnom uče¬ 
stalošću naravnu sposobnost koju posjeduje. Pod disciplinom se po¬ 
drazumijeva usklađenost moralnoga ponašanja s vlastitim znanjem, 
tj. provođenje hvalevrijedna života.« Već prije Guiga, kartuzijanca, 
Hugo od sv. Viktora u svome djelu »Didascalion« navodi tri stup¬ 
nja duhovnoga čitanja: lectio, cogitatio i meditatio. Ti su poticaji bili 
orijentiri srednjovjekovnim monasima koji su sve više bih zabavlje¬ 
ni svetim čitanjem. Zasluga je anijanske reforme to što lectio divina 
postaje bitan vid monaškoga života. 



GRGUR VII, MONAH, PAPA I POLITIČAR 


Nakon što se njemački kralj Oton I. u bazilici sv. Petra u Rimu 
okrunio za cara, godine 962., izdao je dokument »Pactum Ottania- 
num«, kojim potvrđuje karolinške povlastice Crkvi, ali ujedno sebi 
daje pravo kojim utječe na izbor pape. Car vidi Crkvu kao potporanj 
svoje vlasti i stoga muje stalo do uvođenja kraljevske investiture cr¬ 
kvenih dostojanstvenika, tj. do postavljanja na vodeće crkvene po¬ 
ložaje osoba koje će podupirati njegovu politiku. Pritom im je obe¬ 
ćavao i davao sudsku i upravnu vlast, opunomoćujući sebe u izboru 
biskupa i opata. To će dovesti do sve većih sukoba i razdora između 
svjetovne i duhovne vlasti. U toj je borbi presudnu ulogu imao papa 
Grgur VII. koji je u svojim odlukama prvenstveno razmišljao kao 
monah gledajući Crkvu kao Kristovu zaručnicu koja mora biti sve¬ 
ta, čista i bez ljage, očišćena beskompromisno od svjetovnih intere¬ 
sa feudalaca. 

Grgurje rođen u Soani (Toscana) između 1014. i 1028. godine. 
Zvao se Hildebrand, po čemu neki zaključuju daje bio longobar- 
dskoga podrijetla. Roditelji su ga u mladosti poslali k ujaku, opa¬ 
tu samostana sv. Marije na Aventinu u Rimu. Tu je Grgur odgojen 
u ozračju clunyjske reforme pod vodstvom učitelja Ivana Graziana, 
budućega pape Grgura VI., koji je puno pretrpio od cara Henrika 
III. koji gaje bio zasužnjio. Hildebrand je bio sudionik tih žalosnih 
događaja nakon čega se zaputio u Cluny gdje je bio snažan oslonac 
opatu Hugu. Bilo je to bolno vrijeme papa i protupapa među koji¬ 
ma je jedan od njih, Leon IX., tražio Hildebrandovu potporu. Nakon 
duga nagovaranja oni su se zajedno vratili u Rim gdje su provodili 
reformu crkvenoga života. Zahvaljujući Hildebrandovim savjetima 
Papa se okružio pouzdanim osobama te je nakon nekoga vremena 
okončano razdoblje sukoba i borba. Papa Leon je u znak priznanja 
imenovao Hildebranda kardinalom subđakonom i povjerio mu ob- 



novu samostana sv. Pavla izvan zidina. Hildebrandje imao ključ¬ 
nu ulogu prilikom izbora nekoliko narednih papa, nastojeći smanji¬ 
ti utjecaj cara i njegovih pristaša na izbor. Zaslužan je za papinsku 
diplomatsku djelatnost koja je u razdoblju papa i antipapa bila vrlo 
složena. Nakon stoje godine 1073. umro Aleksandan II., Hildebrand 
je izabran za njegova nasljednika. On nije htio lako prihvatiti izbor 
te se čak razbolio pred odgovornošću koja muje nametnuta. Svome 
prijatelju, montecassinskome opatu Desideriju, pisaoje: »Pohitili su 
k meni kao luđaci, nisu mi dopustili ni dah vremena da govorim ili 
da se posavjetujem... U ime svemogućega Boga molim te, potakni, 
radi ljubavi, braću i sinove koje poučavate u Gospodinu, da mole 
za mene kako bi me molitva, koja me je trebala poštedjeti sličnih 
kušnja, barem poduprla u borbi da ih nadvladam sada kada je papa 
Aleksandar prešao u bolji život i kada je njegova smrt pala na mene 
i stavila me u nedoumicu glede toga što trebam učiniti.« Papa Gr¬ 
gur slijedio je odredbe clunyjske reforme primjenjujući ih na opću 
Crkvu. Postavio je sebi cilj da će osloboditi Crkvu od napada svje¬ 
tovnih vladara. Ubrzo nakon što je preuzeo službu, izopćio je sve 
koji su crkvenu službu kupili novcem (simonija) te zaposjeli razna 
biskupska i opatska sjedišta. Zabranio je caru dotadašnju praksu la¬ 
ičke investiture. Godine 1075. izdao je značajan dokument »Dicta- 
tes papae«, u kojemu propisuje 25 odredaba kojima afirmira nadre- 
đenost rimske Svete Stolice i njezina biskupa nad ostalim crkvama i 
nad carstvom. Papa se u dokumentu predstavlja kao najviši poglavar 
kršćanstva koji je suveren i nad carom. Takvo je shvaćanje izazvalo 
carevu reakciju. On je s nekolicinom sebi vjernih biskupa smijenio 
Papu i nazvao ga pritom lažnim monahom. Vjeran svome dokumen¬ 
tu, papa Grgur izopćio je potom cara najtežim oblikom izopćenja, 
tzv. aeterna damnatio. Pred tim izopćenjem nikoji svjetovni vladar 
nije mogao ništa. Car je bio isključen iz crkvenoga zajedništva, a 
podanici su bih oslobođeni dužnosti da ga slušaju, dapače, nisu ga 
smjeli slušati. Tome su izopćenju u prilog išle prilike koje su se ne¬ 
dugo potom dogodile. Naglo je umro Papin veliki protivnik, nadbi- 




skup Gugliermo (Vilim) iz Utrechta. Potom su umrlajoš tri izopće¬ 
na biskupa: naglom, bolnom ili nesretnom smrću. Umro je naglo i 
Papin rimski protivnik Cencio. Povezujući sve te događaje s izop¬ 
ćenjem logički ih se tumačilo kao znakove Božje srdžbe nad papin¬ 
skim protivnicima i izopćenima koji su štetili Crkvi Kristovoj. Stoga 
se ubrzo smanjuje broj Grgurovih protivnika sve dotle da su godine 
1076. knezovi postavili caru ultimatum i zaprijetili mu svrgnućem 
ako se ne pobrine da Papa ukine izopćenje. 

Car Henrik se ponizio i zaputio na pokorničko hodočašće u Ca- 
nossu. Bilo je to jedinstveno poniženje u povijesti carstva. Pred vra¬ 
tima Canosse car je tri dana molio da ga Papa primi. Nakon izvrše¬ 
ne pokore Papaje ukinuo izopćenje i primio Henrika u zajedništvo. 
Koliko su Henrikove nakane bile podmukle, svjedoči činjenica daje 
nakon toga nastavio s praksom investiture. Nakon što gaje Papa po¬ 
novno izopćio, on je imenovao ravenskoga nadbiskupa protupapom 
kojije sebe prozvao Klement III. Henrik se na taj način osvetio Papi 
za poniženje u Canossi. Sa svojim postrojbama osvojio je Rim i pri¬ 
silio Grgura na bijeg. Grguru izmiče nadzor nad događajima, ne us¬ 
pijeva spriječiti normansko pustošenje Rima. Osamljen, umire u Sa- 
lernu 1085. godine. 

Papa Grgur VII. dao je zamah snažnu pokretu koji će se još sto¬ 
ljećima boriti protiv svjetovnoga utjecaja na život Crkve. Ta će se 
borba osobito izraziti u nastojanju da se iskorijeni laička investitura 
povezana sa simonijom, tj. kupnjom crkvenih titula te protiv komen- 
datarnoga sustava. Taj je sustav u kasnijim stoljećima znatno utjecao 
na opadanje i zatvaranje mnogih samostana. U početku je komen- 
da označavala privremeno povjeravanje ispražnjenih opatija susjed¬ 
nim opatima ih, u pojedinim slučajevima, biskupima koji su se u 
tome slučaju nazivah komendatarnim opatima. Budući daje to zna¬ 
čilo i određenu materijalnu dobit od samostanskih posjeda, za tu su 
se službu počeli sve više zanimati i plemići, laici. Premda je, prema 
odredbama Ljudevita Pobožnoga, točno bila određena svota kojaje 
iz samostanskih dobara pripadala komendatoru, tzv. mensa abbatia- 



lis, bilo je velikih nepravilnosti od strane pohlepnih velikaša. U ne¬ 
kim su samostanima, s velikim posjedima, monasi doslovno glado¬ 
vali. Papa Grgur VII. potaknuo je obnovu duhovnoga života koja će 
u monasima angažirati sve raspoložive snage u borbi protiv komen- 
de. Tako će Cluny stvoriti snažan sustav povezanosti između samo¬ 
stana braneći pravo monaha u izboru opata koji je mogao biti samo 
monah sposoban duhovno voditi zajednicu. 



MONASTVO NA PODRUČJU 
DANAŠNJE HRVATSKE 


Prva svjedočanstva o monaštvu u našim krajevima donosi sv. 
Jeronim. U poslanici biskupu Heliodoru spominje kako se bisku¬ 
pov nećak želio povući na puste dalmatinske otoke da tamo samotno 
živi. Na drugome mjestu hvali Julijana koji je svojom dobrotvorno- 
šću podizao samostane na dalmatinskim otocima. Jeronim se do¬ 
pisivao i s istarskim monahom Antunom koji je živio u današnjemu 
Novigradu. To svjedoči daje na našim otocima i u priobalju bilo ere- 
mita i cenobita koji su živjeli u samostanima ili pojedinačnim na¬ 
stambama. Pronađeni arheološki ostatci na području Solina svjedoče 
o postojanju samostana pokraj bazilike sv. Petra u Crkvini. Također 
su u blizini ostalih dalmatinskih gradova iz rimskoga razdoblja pro¬ 
nađeni ostatci građevina koje su imale obrambeni zid unutar kojega 
su redovito smještene prostorije u kojima su živjeli i radili monasi. 
Imena pojedinih svetih osoba koje su živjele na našim prostorima, 
u prvim stoljećima, također su povezana s monaštvom. Sv. Venanci- 
je (III. st.), solinski biskup, prije nego što je izabran za biskupa, bio 
je monah. Biskup Hezihije (405.-426.) uputio je pismo papi Zosi- 
mu tražeći upute kako da se vlada prema monasima koji su željeli 
biti zaređeni za svećenike. O rasprostanjenosti monaškoga života u 
Dalmaciji svjedoči i Solinski sabor iz 530. godine koji opominje sa¬ 
mostanske poglavare da paze na stegu u svojim samostanima i da ih 
ne napuštaju bez razloga. U životopisu sv. Donata, koji je živio na 
području današnje Istre u III. st., pripovijeda se kako je od mladosti 
hrlio u samostane koji su se nalazili na tome području. U to je vri¬ 
jeme bilo vjerojatno puno više pustinjaka negoli cenobita koji su se 
u našim stranama vrlo dugo održali, sve do XVII. st. Bili su to pri¬ 
prosti laici koji su živjeli u službi Crkve i provodili molitveni i ispo- 



snički život. U nekim je dijelovima Dalmacije i Kvarnera sačuvana 
topološka terminologija koja podsjeća na obitavanje tih pustinjaka: 
remeta, remita, romita, pustinjak. 

U VII. st., zbog ikonoklastičkih borba, mnoštvo grčkih monaha 
dolazi na naše priobalje i tu grade svoje samostane budući daje Dal¬ 
macija pravno pripadala Bizantu. Nakon 774. godine, kadaje Karlo 
Veliki pokorio Longobarde, započeo je jači utjecaj rimske Crkve na 
tim područjima te se bizantski monasi postupno iseljavaju, a na nji¬ 
hova mjesta dolaze vjerojatno benediktinci. Oni grčki monasi koji su 
ostali morali su kasnije prihvatiti Pravilo sv. Benedikta. Spomen o 
prisutnosti benediktinskih monaha u našim krajevima pojavljuje se 
prvi put u Izvodu iz montecassinske kronike kojuje, po nalogu pape 
Stjepana II. (752.-757.), prepisao papinski knjižničar Anastazije. Tu 
se spominje kako je car Justinijan (527.-565.) darovao montecassin- 
skim monasima neke posjede na području Panonije, tj. pokraj Vinko¬ 
vaca i Osijeka, te posjede na području Istre i Dalmacije. 

Važnu ulogu u odnosima između Hrvata i Svete Stolice odigrao 
je opat Martin koji je, po nalogu pape Ivana IV (640.-642.), u Istri 
i Dalmaciji otkupio od još nepokrštenih Hrvata zarobljene kršćane 
i mučeničke moći - relikvije. S nastupom franačke vlasti početkom 
IX. st. u naše krajeve pristižu misionari, među kojima su sigurno bih 
i franački monasi. Na dvoru kneza Trpimira boravio je benediktinac 
Gottschalk. On u svome djelu »Responsa de diversis« spominje pri¬ 
jedlog dan hrvatskome knezu da pred bitku s Bugarima pomno pro¬ 
uči raspoloženje konja jer životinje posjeduju istančan predosjećaj 
neposrednih zbivanja. Prema njihovu raspoloženju mogao je knez 
naslutiti svoju pobjedu ih poraz. Najstariji hrvatski samostan po¬ 
digao je sredinom IX. st. knez Trpimir (845.-856.) između Klisa i 
Solina, u Ri ž i ni čama. U podizanju toga samostana knezuje pomo¬ 
gao njegov kum, splitski nadbiskup Petar, pozajmivši mu jedanaest 
librica srebra. Vjerojatno su od tada, kao i drugdje po Europi, nicali 
kod nas brojni samostani i zadužbine. Do danas je sačuvan osku¬ 
dan spomen na to prvo razdoblje monaške prisutnosti u Hrvatskoj. 



Poznato nam je nekoliko imena kao npr. Teodobert, ninski opat u 
doba kneza Branimira (879.-892.), Zitalja, samostanski predstojnik 
u doba kneza Mutimira (892.-910.), te monah Ivan koji se nalazio u 
službi kneza Domagoja (864.-876.). U zlatnome razdoblju monaš- 
tva u nas (XI. i XII. st.) bilo je do 40 monaških samostana, pretežno 
u Dalmaciji. U to je doba razvoju samostanskoga života doprinijela 
reforma iz Clunyja. Hrvatski vladari Petar Krešimir (1058.-1074.) i 
Zvonimir (1076.-1089.), uz suradnju biskupa, provodili su crkvenu 
reformu i u našim samostanima, osobito u kraljevskim zadužbinama. 
Monaški su život u našim samostanima obnavljali domaći monasi i 
biskupi poput splitskoga nadbiskupa i monaha Lovre te trogirskoga 
biskupa Ivana koji je stupio na tu službu iz kamaldoljanskoga samo¬ 
stana u Osoru, ali su u pomoć dolazili i monasi iz Italije preko ko¬ 
jih su naše opatije stupale u vezu s Clunyjem. Tako je Montecassinu 
pripadao samostan sv. Marije u Puh. Istomeje samostanu kralj Kre¬ 
šimir III. darovao samostan sv. Nikole na otoku Susku. To je značilo 
daje dio prihoda iz naših samostanskih posjeda pripadao stranim sa¬ 
mostanima s kojima su se pojedini naši samostani povezivali. 

U X. st. iz povijesne anonimnosti izvire postojanje monaha gla¬ 
goljaša. Naime, u jednoj ispravi spominje se zadarski opat Odolbert 
koji je bio opat i za latinaše i za glagoljaše. Na temelju povijesnih 
izvora možemo locirati postojanje monaha glagoljaša na području 
otoka Krka, Pašmana i Brača te u Otočcu u Lici. Budući da se tek od 
XIII. st. počinje sigurno spominjati da su ti glagoljaši benediktinci, 
postavlja se pitanje njihove prvotne organiziranosti. Moguće je da su 
to bili učenici sv. braće Ćirila i Metoda koji su koncem IX. st. mora¬ 
li bježati iz Moravske i Panonije. Budući da su promicali slavensko 
bogoslužje, vjerojatnije je da su bili dobrohotnije primljeni u kraje¬ 
vima gdje nije vladao isključivo latinski jezik u liturgiji. Stoga je 
logično povezati kako su našli sklonište u Dalmaciji koja je tada bila 
bizantska tema, u kojoj se crkvena prevlast povremeno izmjenjivala 
između Rima i Carigrada. U Zadrujejoš 1198. godine služeno i bo¬ 
goslužje istočne liturgije i na grčkome jeziku. Moguće je da su Me- 



todovi učenici došli s juga, tj. iz svojih snažnih središta na Ohridu, 
preko Duklje i Zahumlja u bizantsku Dalmaciju. Mjesta gdje su se 
Metodovi učenici vjerojatno nastanili i osnovali svoje samostane 
jesu: Otočac u Lici, Bašćanska Draga, Košljun i Omišalj na otoku 
Krku, Sv. Lovre kod grada Krka, Žiije pred Šibenikom, Povija na 
Braču i Bojišće kod Benkovca. Tome u prilog govore dragocjeni 
povijesni ostatci. Jedan od najstarijih je Krčki natpis iz XI. st. koji 
spominje da su određeno zdanje sagradili opat Maj i Radogna, Ru- 
gota i Dobroslav. Očito je da su to imena domaćih ljudi koji su i 
kao monasi ostali vjerni svome narodnom izričaju. Za razliku od 
drugih monaha, glagoljaši nisu mijenjali svoja imena prilikom za- 
vjetovanja, kako je to drugdje bio običaj. Krčki natpis svjedoči daje 
u XI. st. u Krku postojala glagoljaška monaška zajednica. 

Najdragocjeniji spomen monaha glagoljaša koji je sačuvao svje¬ 
dočanstvo o našoj političkoj, vjerskoj i kulturnoj povijesti jest Ba¬ 
šćanska ploča iz XI. st. Pronađenaje na području opatijske crkve sv. 
Lucije u Baški na otoku Krku. Starodrevna opatija, koja je sagrađena 
na području rimske vile, bila je središte glagoljaškoga života. Oko 
1100. godine, za vrijeme opata Dobrovita, sagrađena je sadašnja cr¬ 
kva sv. Lucije. Oltarni prostor pred kojim se nalazio monaški kor 
bio je ograđen ogradom od koje je sačuvana lijeva strana s glasovi¬ 
tim natpisom. Opat Držiha svjedoči kako je kralj Zvonimir darovao 
sv. Luciji jednu ledinu. Svjedoci te darovnice bih su župani Krbave 
i Like te vinodolski i krčki posli. Nakon što zaziva prokletstvo na 
onoga tko bi to porekao, navodi dužnost da monasi mole za dariva¬ 
telja. Potom donosi svjedočanstvo o podizanju crkve sv. Lucije koju 
je sagradio opat Dobrovit s devetero braće u vrijeme kneza Kosmata. 
Stil pisanja Bašćanske ploče posjeduje klasičan ritam - cursus, ko¬ 
jim su karakterizirani tadašnji latinski i grčki dokumenti. 

U vremenu kada crkvena jurisdikcija dalmatinskih biskupija pre¬ 
lazi pod Rim Metodovi su učenici nailazili na poteškoće. Papa Ivan 
X. se ujednome pismu, upućenu 924. godine kralju Tomislavu i nje¬ 
govim biskupima, čudi: »Quis etenim specialis fllius sanctae Roma- 



ne ecclesiae, sicut vos estis, in barbara seu sc/avinica lingua Deo 
sacrificium offere delectatur?« Potaknuti tim pismom, dalmatinski 
biskupi, na Saboru u Splitu godine 925., zabranjuju ređenje glago¬ 
ljaša. To svjedoči daje slavenskih monaških zajednica bilo više. U 
skladu s odredbama rimske Crkve ne samo daje glagoljašima prije- 
čeno slavensko bogoslužje, već su se i glagoljaški samostani morali 
prilagoditi Pravilu sv. Benedikta po kojemu su, od karolinške refor¬ 
me nadalje, živjeli samostanci na Zapadu. Prema tome, može se za¬ 
ključiti kako su benediktinci bili latinaši, a glagoljaši su bili monasi 
koji su naknadno prihvatili Pravilo sv. Benedikta i tako postali be¬ 
nediktinci glagoljaši, monasi koji su u sebi objedinili dvije tradicije 
stvorivši izvoran stil, svojstven našemu narodnom duhu. Ponegdje je 
reforma, tj. preobrazba u benediktince nailazila na otpor kao npr. u 
Krku gdje su se glagoljaši, na čelu s opatom Potepom, pobunili pro¬ 
tiv biskupa. Krčki je biskup u više navrata pozivao talijanske bene¬ 
diktince da dođu reformirati glagoljaške samostane na području Dal¬ 
macije, od kojih su se barem tri nalazila na otoku Krku. Prema svje¬ 
dočanstvu Tome, splitskoga arhiđakona u XI. st., jedno je poslanstvo 
iz Hrvatske pošlo u Rim braniti slavensko bogoslužje da bi se na taj 
način zaštitilo od reformističkih latinaša. 

Glagoljaši su uspjeli sačuvati svoj jezik i pismo primjenjujući re¬ 
forme koje je Crkva od njih tražila i propisivala. Godine 1252. papa 
Inocent IV. dopustio je krčkome biskupu Frutuosu da se na području 
njegove biskupije, u samostanu sv. Nikole u Omišlju, može služiti 
liturgija na slavenskome jeziku, kako je tamo bio običaj od starine. 
Tako je bilo sve do utrnuća opatije, o čemu svjedoči glagoljaški nat¬ 
pis iz 1477. godine na nadgrobnoj ploči posljednjega omišaljskog 
opata. O benediktincima glagoljašima najviše svjedoči Pravilo sv. 
Benedikta, prevedeno na staroslavenski jezik i pisano glagoljicom. 
Sačuvani primjerak potječe iz XIV. st., no to je samo prijepis mnogo 
starijega prijevoda. 

U kontekstu cjelokupne povijesti monaštva značajno je daje to 
jedan od najstarijih prijevoda Pravila svetoga Benedikta na svije- 




tu. Taj prijevod svjedoči o kulturnome dometu i duši tih monaha 
koji su se odvažili na takav pothvat. Još je autentičniji doprinos be- 
nediktinaca glagoljaša u povijesti monaštva u tome što su oni u sebi 
objedinili zapadnu tradiciju, koju je karakteriziralo Pravilo sv. Bene- 
dikta, i istočnu, koju je karakterizirala duhovnost svete braće Ćirila i 
Metoda te narodni jezik u liturgiji. 

Pravilo sv. Benedikta, prevedeno na hrvatski jezik, sačuvano je u 
samostanu sv. Kuzme i Damjana na otoku Pašmanu. Taj je samostan 
baštinio prava kraljevske opatije sv. Ivana Evanđeliste u Biogradu, 
koju je 1059. utemeljio kralj Petar Krešimir I. za vrijeme pape Ni¬ 
kole II. Između opatije sv. Krševana iz Zadra i opatije sv. Marije na 
Žirju kralj je odlučio pozvati monahe sa Žirja u novoosnovani sa¬ 
mostan, zacijelo zato što su tamo njegovah domaći jezik. Novi sa¬ 
mostan zaposjeo je krunske posjede, a uz njih je dobio i »privilegi- 
um exemptionis«, što je značilo da su svi samostanski posjedi izuzeti 
od redovite svjetovne vlasti i stavljeni pod izravnu kraljevu zaštitu. 
Papa Grgur VII. dodao je vladarevu izuzeću i »protectio s. Petri«, 
što je značilo da je samostan izuzet i od redovite crkvene jurisdikci¬ 
je te je izravno podložan Svetoj Stolici. Mletački povratnici s križar¬ 
ske vojne 1126. godine nisu poštivah ta prava te su razorili grad i u 
njemu benediktinsku opatiju. Monasi su se od tada preselili na bre¬ 
žuljak Cokovac na otoku Pašmanu i tu prenijeli sva prava slobodne 
kraljevske opatije iz Biograda, koja su priznavali kasniji vladari i 
pape. Opatija se nije više zvala sv. Ivana Evanđeliste, već sv. Kuzme 
i Damjana ih, češće, po njezinu glavnome posjedu - Rogovska opa¬ 
tija. U tome su samostanu živjele generacije glagoljaša čiji su pretci 
iz Žirja došli u Biograd, iz Biograda na otok Pašman. 

Mnoga su njihova djela nestala u mukotrpnoj povijesti koja je 
bila obilježena ratovima i razaranjima, ah je sačuvano remek-dje- 
lo njihova prevodilačkoga stvaralaštva - Regula sv. Benedikta iz 
XTV. st. Jezična analiza teksta pokazuje daje njegov predložak bio 
možda prijevod iz XII. st., možda donesen i istrošen primjerak 
iz Biograda, ih još stariji sa Žirja. Povijest nam do sada nije otkri- 



la tu zagonetku, no sigurno je daje sačuvani primjerak prepisan za 
ćokovsku opatiju. Na posljednjim stranicama prijevoda nalazi se, u 
Dodatku, kalendar s nekrologom monaha iz spomenutoga samostana 
prema kojemu se može odrediti datum nastanka ovoga prijepisa. Po 
mišljenju Ivana Ostojića, taj je prijepis naručio opat Petar Rogovski 
(1364.-1379.) za svoju zajednicu sv. Kuzme i Damjana, što je još 
jasnije iz obreda zavjetovanja monaha, donesenu u Dodatku gdje se 
spominju imena zaštitnika ćokovske crkve. Osim što je ćokovsko 
Pravilo dragocjeno svjedočanstvo naše kulturne i narodne povijesti, 
jer spada u red starijih hrvatskih glagoljskih rukopisa, ono je dra¬ 
gocjeno svjedočanstvo o razvoju i duhu naših monaha. U Dodatku, 
naime, donosi značajne pojedinosti iz svakodnevnoga života poput 
imena opata i braće: Petra, Fridrika, Matije..., njihovih prezimena 
i mjesta odakle su dolazili: Klis, Kukljica, Pag, Krk. U sastavljanju 
prijevoda sudjelovala su barem četvorica monaha. Prijepis odaje nji¬ 
hovo nedovoljno poznavanje latinskoga izvornika i pisarsku ne- 
vještinu. U tekstu, naime, postoji barem 200 pisarskih pogrješaka i 
pogrješnih interpunkcija. Ponegdje se prijevod ne slaže s latinskim 
izvornikom, što govori o duhu glagoljaša koji su se osjećali slobod¬ 
nima u traženju vlastitoga izraza i nisu bih ropski vezani uz izvornik. 
Više je puta dodano nešto čega nema u latinskome izvorniku, kao što 
svjedoči sam početak Proslova kojemu glagoljaš dodaje riječ »ljub- 
veni«. Tim umetkom, »Poslušaj ljubveni sinu«, daje, ionako lijepu 
i zvučnu tekstu, osobitu toplinu kojaje svojstvena našemu mentali¬ 
tetu koji je našao svoj duhovni izraz u glagoljašima. Taj se umetak 
zacijelo ne bi usudio unijeti germanski prevoditelj. Prema tome, ne 
radi se o iskrivljenu smislu, već o glagoljaškoj inkulturaciji kojom su 
Benediktovo Pravilo učinili sebi prikladnim i poželjnim u opsluživa¬ 
nju. U okviru hrvatske povijesti, i povijesti općenito, značajno je da 
su jedino monasi glagoljaši ostali izuzeti od općega pravila i obveze 
latinskoga jezika u čitavoj zapadnoj kulturi, odnosno rimskoj Crkvi. 
Kasnijeje češki kralj Karlo IV., u XIV st, pozvao naše monahe da u 
Češkoj utemelje glagoljašku benediktinsku opatiju u Pragu. Po mi- 



šljenju vrsna znanstvenika, s. Marije Pantelić, benediktinci glagolja¬ 
ši su dali prve predloške glagoljaških misala koje su kasnije koristile 
prepisivačke škole, čiji je prvijenac glagoljaški misal iz 1402. 

Jedna od uglednijih opatija na našemu tlu bila je opatija sv. Kr- 
ševana u Zadru. Moguće je daje samostan postojao i prije nego što 
se u njemu počelo opsluživati Benediktovo Pravilo, no sigurno je 
da su u njemu od X. st. benediktinci. To potvrđuje isprava o sveča¬ 
nu činu ustoličenja opata Madija, koja je ujedno najstariji spomen 
sv. Benedikta u vrelima hrvatske povijesti. Samostan sv. Krševana 
je bio povezan s narodnim dinastijama čiji su predstavnici obogaći¬ 
vah i povećavah ugled opatijske zadužbine. Opat sv. Krševana bio 
je najugledniji opat u Hrvatskoj i imao je prije svih ostalih povlasti¬ 
cu nošenja pontifikalnih obilježja. Samostan je posjedovao ugledan 
skriptorij u kojemu su monasi ostvarivah djela vrhunske umjetnič¬ 
ke vrijednosti. Nakon mletačkoga pustošenja 1202. godine samostan 
nikada više nije dostigao staru slavu ni vodeći duhovni utjecaj. 

Na ovome je mjestu nemoguće prikazati sve bogatstvo kojim su 
benediktinci oplemenili našu narodnu povijest. Učinio je to splitski 
svećenik Ivan Ostojić u kapitalnome djelu, »Benediktinci u Hrvat¬ 
skoj«, u tri sveska. Razvidno je kako su benediktinci u doba narodne 
dinastije dali neprocjenjiv doprinos kulturnoj, političkoj i vjerskoj 
integraciji našega naroda u europski sklop. Monasi su vodili knežev- 
ske i kraljevske urede, skriptorije i samostanske škole, bih su kralje¬ 
vi savjetnici i inovatori na području školstva, ljekarništva, građevi¬ 
ne i agronomije. Samostanska središta postala su uzori agrikulture i 
visokih arhitektonskih dostignuća. Neki od njihjoš i danas svjedoče 
o smislu za lijepo i o duhovnoj profinjenosti davnih graditelja i pro¬ 
jektanata. Nakon pada domaće dinastije i benediktinski samostani 
bilježe zastoj i lagano opadanje koje će potom pospješiti uvođenje 
komendatarnoga sustava. 

Monasima benediktincima je pripala čast da čuvaju grobove hr¬ 
vatskih vladara na Gospinu otoku u Solinu. Toma Arhiđakon je zapi¬ 
sao u svome djelu »Historia Salonitana« daje hrvatska kraljica Je- 



lena sagradila crkvu sv. Stjepana u čijemu je atriju pokopan njezin 
muž, kralj Krešimir. Tu su se nalazili i posmrtni ostatci drugih hrvat¬ 
skih kraljeva. Na to sveto mjesto pozvani su monasi da budu čuvari 
i molitelji. Kraljica Jelena je podigla nedaleko i crkvu sv. Marije u 
kojoj je don Frane Bulić pronašao pročelje sarkofaga kraljice Jelene 
koja je tu bila sahranjena 976. godine. Činjenica da su monasi be¬ 
nediktinci bih čuvari grobova hrvatskih vladara svjedoči o njihovoj 
povezanosti s hrvatskim vladarima i o njihovoj ulozi u razdoblju na¬ 
rodnih dinastija. 



CLUNY 


Konac IX. st. označen je sveopćom pomutnjom u franačkome 
carstvu koje je čitavo stoljeće trpjelo unutarnje borbe Karlovih po¬ 
tomaka za prevlast. U samostanima se duhovni život veoma razvod¬ 
nio budući da su mnoge opatije vodili opati koji nisu bili monasi 
već svjetovnjaci koji su kupnjom duhovnih služba došli na položaj. 
Njima nije bilo stalo do duhovnoga života, već su prvenstvo dava¬ 
li materijalnoj dobiti. Oko 910. godine u Burgundijije vojvoda Vi- 
lim Akvitanski osnovao samostan Cluny. Pridržavajući si pravo ute¬ 
meljitelja izabrao je opata Berna iz Baumea, koji je bio vjeran ob¬ 
novi monaštva koju je provodio Benedikt Anijanski. Vojvoda Vilim 
je znao zaštititi interese samostana pred pohlepnim feudalcima sta¬ 
vivši ga pod izravnu upravu Rima, čime je zaštitio njihove posjede i 
samostalnost zajednice u izboru opata i u unutarnjoj upravi. Praksa 
podvrgavanja crkvenih institucija i njihovih dobara pod zaštitu Rima 
širila se u Crkvi od kadaje papa Honorije I., godine 628., podvrgao 
Svetoj Stolici glasovitu opatiju Bobbio, kojuje 612. osnovao sv. Ko- 
lumban. Tim činom Papa je htio zaštititi to glasovito duhovno sredi¬ 
šte od arijanskoga biskupa. 

U Clunyju se pomalo razvijao osobit stil duhovnoga života koji 
je u pojedinostima čak odstupao od Benediktova Pravila kada su u 
pitanju umjerenost i uravnoteženost triju glavnih elemenata monaš- 
koga života: molitve, rada i studija. Posebno se razvijala korska mo¬ 
litva i liturgija kojaje stvorila sliku kultnoga monaštva i težište svih 
monaških aktivnosti prenijela u crkvu. Monasi su provodili duge sate 
u crkvi: već od dva sata u noći kada je započimala prva molitva koja 
je, nakon kratke stanke, ustupala mjesto narednoj i tako su se redom 
smjenjivale duge i zamorne psalmodije i čitanja. Clunyjski su mona¬ 
si u Korizmi svaki dan recitirali 280 psalama dok Pravilo sv. Bene- 
dikta predviđa 150 psalama tjedno. Morali su svaki dan biti nazočni 



jednoj ili čak dvjema svetim misama. Uvodili su mnoge pobožnosti, 
molitve za pokojne i slično. Samim time umanjena je uloga ručno¬ 
ga rada što će kasnije nastojati uravnotežiti naredne reforme žele¬ 
ći u monaški život reintegrirati i vratiti vrijednost lizičkome radu. 
Clunyjevci nisu cijenili fizički posao držeći ga nedostojnim monaha 
kojije bio zaokupljen mnogo časnijom obvezom, tj. kultnim slavlje¬ 
njem Boga. Zbog toga je u materijalnim stvarima prevladao nemar 
pa su im posjedi bili često loše upravljani i nedovoljno kultivirani. 
No zato sve više prevaže intelektualni rad unutar monaštva, premda 
Cluny nije odgojio osobite intelektualce jer je težište intelektualno¬ 
ga rada bilo stavljeno na sveto čitanje i prepisivanje manuskripata, a 
ne na školsku naobrazbu. Tome je zacijelo doprinijela i činjenica da 
je sve više monaha zaređivano za svećenike. 

U Clunyju je u prvo vrijeme u svoj strogosti obdržavana šut¬ 
nja, samostanska odvojenost i odricanje - askeza. Takvo ozračje sa¬ 
mostanskoga života budilo je nadu u obnovu monaštva i okretanje 
od svjetovnosti k duhovnome. Tome su doprinijeli i sveti clunyjski 
opati za vrijeme kojih se duh Clunyja proširio i na druge samosta¬ 
ne. S vremenomje nastala Clunyjska kongregacija koja je u XII. st. 
objedinjavala oko 1.200 samostana. Za vrijeme opata sv. Oda (927.- 
942.) obnova je proširena na velike opatije u Subiacu, Farfi i Monte- 
cassinu, premda samo u duhovnome smislu, a ne u smislu samostan¬ 
ske ovisnosti o pravnim odredbama središnjega samostana. Bilo je i 
opatija koje nisu rado prihvaćale clunyjsku obnovu. U drevnoj opa¬ 
tiji Fleury dočekali su opata Oda s kamenjem i pogrdama. Tek na¬ 
kon dugih pregovora uspio ihje nagovoriti da se priključe clunyjskoj 
obitelji. Tome je doprinio i san jednoga od fleuryskih monaha koji 
je usnio sv. oca Benedikta koji mu je priopćio da će od trenutka pri¬ 
ključenja samostana clunyskoj obitelji svi umrli monasi od osnutka 
samostana nadalje biti u raju. To je značilo da priključiti se Clunyju 
znači imati ulaznicu za raj. Takve su pobožne zgode bile izvrsna pro¬ 
midžba koja je imala i svojih učinaka. Za vrijeme sv. Maiola (954.- 
995.) clunyjski duh se još više širio. U clunyjskome je samostanu 



bio uvriježen običaj da stari opat odredi svoga nasljednika. Tako je 
sv. Odo prije smrti odredio za nasljednika monaha Aimara koji je bio 
krhka zdravlja. Kada je 948. godine oslijepio, izabrao je on mlado¬ 
ga monaha Maiola, koji je potjecao iz plemićke obitelji. Samostanje 
u stvari tada imao dva opata koji su, na sreću, bih sveta života. Ipak 
se čini daje Aimar ponekad pokazivao znakove »zavisti«. Kada je 
jednom zatražio od opskrbnika sir, ovaj gaje odbio s obrazloženjem 
da ne može istodobno slušati dvojicu opata. Želeći pokazati daje on 
ipak glavni, Aimar je sazvao kapitul obraćajući se mladome opatu 
Maiolu: »Brate Maiolo, nisam te izabrao nad sobom kako bi me pro¬ 
gonio... Držiš li se mojim monahom?« Ponizni Maiolje priznao da 
se drži njegovim monahom i ustupio mu svoje opatsko mjesto. Po- 
sjevši se na mjesto opata, slijepi opat Aimar je prozvao opskrbnika 
i naložio mu pokoru zbog toga što mu je uskratio sir. Nakon togaje 
opet vratio opatsko mjesto Maiolu, a on se povukao u osamu. Car 
Oton II. je toliko cijenio opata Maiola da gaje predlagao za papu, no 
onje to odlučno odbio. 

Nakon tridesetogodišnjega opatovanja Mailoaje naslijedio sve¬ 
ti opat Odilo (994.-1049.), potomak plemićke obitelji iz Alvernije. 
Za vrijeme njegova opatovanja razvila se potanko uređena struktura 
reforme, tj. svi samostani koji su prihvatili clunyjsku reformu ili su 
bih od njega novoosnovane zajednice, ostali su hijerarhijski vezani 
za Cluny čiji je opat imao vlast i nad ostalim pripadajućim samosta¬ 
nima. Svi su pripadajući monasi polagali zavjete na ruke clunyjsko- 
ga opata ili njegova poslanika. Odilo je zaslužan da se clunyjska re¬ 
forma proširila i na španjolske samostane. Veliko mnoštvo samosta¬ 
na uključivalo je i različite oblike i stupnjeve povezanosti. Osim sa¬ 
mostana koje je Cluny osnovao i opatija koje su se posve integrirale 
u clunyjsku hijerarhiju te im je bila oduzeta neovisnost, a njihov je 
opat u stvari vršio ulogu priora, bilo je i opatija koje su sačuvale ne¬ 
ovisnost u upravi. Uz takve strukture Clunyje osnivao mnoge celle, 
tj. male ovisne monaške nastambe. U vrijeme opata Odila clunyjska 



je liturgija obogaćena novim sadržajima, npr. uvedeno je štovanje 
Dušnoga dana ili spomena svih vjernih mrtvih. 

Za vrijeme opata sv. Huga (1049.-1109.) u clunyjsku su se re¬ 
formu počeli uključivati i ženski samostani. Sv. Hugo je osnovao sa¬ 
mostan Marcigny, koji je postao uzorom te ubrzo biva napučen ko- 
ludricama. U tome je samostanu strogo obdržavana klauzura koju 
je sveti opat običavao zvati »gloriosum carcerem - sveti zatvor«. 
Monahinje nisu izlazile ni u slučaju opasnosti. Petar Časnije zabi¬ 
lježio zgodu o požaru u tome samostanu prilikom kojega monahinje 
nisu htjele izići. Kada imje prisutni nadbiskup naložio da iziđu, jed¬ 
na od njih, po imenu Gisla, odgovorila muje: »Oče, ...strah Božji i 
nalog našega opata su nas zatvorili do smrti unutar ovih zidina koje 
ti vidiš. Nemoguće je, dakle, da zbog bilo koje potrebe iziđemo ma i 
jedan korak izvan ove granice koja nam je postavljena kao pokora... 
Molim te, gospodine, nemoj namnalagati ono što je nemoguće. Ra¬ 
dije zapovjedi vatri da se udalji od nas.« Biskup se povukao pred tim 
riječima i našao da je vatra pokornija i poslušni) a njegovu autorite¬ 
tu negoli monahinje. Glavno zanimanje monahinja bila je liturgi¬ 
ja, duge psalmodije i dvije svete mise dnevno. U tome je samostanu 
uveden običaj, koji su kasnije prihvaćali i neki drugi, da opatičino 
mjesto u koru ostaje prazno označujući time daje njihova počasna 
poglavarica Presveta Bogorodica Marija, čiji se lik nalazio na prije¬ 
stolju poglavarice. Prilikom osnivanja ženskih samostana pazilo se 
da budu u bli z ini kojega muškog samostana. Obično je u takvim slu- 
čajevimajedan postavljeni prior vodio obje zajednice. Vrijeme u ko¬ 
jemu je sv. Hugo upravljao opatijom bilo je složeno radi sukoba pape 
Grgura VI. i Henrika IV. kome je sv. Hugo bio krsni kum. Ipak, i u 
to teško vrijeme uspio je podići veličanstvenu samostansku baziliku 
i dao izraditi kodeks samostanskih običaja koji je pojačao unutarnju 
ujedinjenost samostana. 

Clunyjska je reforma imala jak odjek te pri koncu XI. st. tome 
pokretu pripada oko 300 opatija koje su prihvatile disciplinu i obi¬ 
čaje življenja clunyjske opatije. Samostanski su propisi bili potanko 



uređenijer se radilo o zajednicama s velikim brojem monaha. Upra¬ 
vo radi toga trebalo je predvidjeti razne situacije pred kojima propisi 
iz Pravila nisu bili dovoljni. Pravilo je propisivalo kako treba postu¬ 
pati s bolesnicima, ali su clunyjski propisi bili daleko stroži i potanje 
su određivali proceduru prijavka bolesnika. Nije svatko tko se držao 
bolesnim mogao ići u stan za bolesnu braću, već je, prije svega, na¬ 
kon trećega časa, trebao istupiti pred zajednicu u kapitularnoj dvo¬ 
rani i obratiti se opatu riječima: »Inflrmus sum, et non possum sequi 
conventum - bolestan sam i ne mogu slijediti zajednicu.« Tada je 
opat sa zajednicom odlučivao može li monah ostati »extra chorum« 
da se odmori ili oporavi. U slučaju da mu se to dopustilo, opskrbnik 
je preuzimao brigu i pojačan nadzor nad bolesnikom tijekom dva-tri 
dana. Ako mu se stanje ne bi poboljšalo, tadaje opet trebao istupiti 
u kapitulu i tada bi mu se redovito dopustio odlazak u stan za bole¬ 
snike. Isto tako, i prilikom otpuštanja iz bolesničkoga stana morao 
je prethodno dobiti priorovo dopuštenje. Tadaje ponovno istupio u 
kapitulu moleći oprost što nije mogao vršiti svoju službu za vrijeme 
bolesti i potom stupio na svoje mjesto u koru. U Clunyju su imah ve¬ 
lik stan za bolesnike s posebnom kuhinjom. Taj je stan vodio inflr- 
marius - bolničar, uz trojicu pomoćnika. 

Clunyjski su samostani bili često građeni na utrtim putovima ho¬ 
dočasnika, osobito u Francuskoj i Španjolskoj. Neki su od njih i sami 
bih poznata hodočasnička mjesta poput Opatije u Canosi, gdje je ču¬ 
vano tijelo sv. Šimuna, ili u Vezelayu, gdje su se, prema vjerovanju, 
nalazile moći sv. Marije Magdalene. Ipak, za razliku od cistercita, 
oni nisu promicali hodočašća u Svetu zemlju i nisu gradili samosta¬ 
ne na putovima križara. Clunyje uglavnom ostao podalje od križar¬ 
skih vojna i propovijedanja o oslobađanju Kristova groba. Držali su 
kako nije potrebno ići tako daleko da bi susreli Krista. Onima koji 
su željeli pokornički živjeti nudili su ulazak u samostan. Clunyje za 
monaha postajao Kristov grob, mjesto umiranja i spremanja za drugi 
život. Na osnovi tih predodžaba o grobu, umiranju i zagrobnome ži¬ 
votu u Clunyju se razvila bogata liturgija za pokojne vjerujući kako 



oni preko monaške zagovorne molitve postižu spasenje. U tu svrhu 
su mnogi feudalci ostavljali monasima svoje milostinje obvezujući 
ih da mole za njihovo vječno spasenje. 

Cluny je, prije svega, bila jaka, dobro organizirana i centralizira¬ 
na duhovna snaga koja se naglaskom na liturgiji i molitvi oduprla si- 
moniji, tj. običaju da svjetovni knez može kupiti duhovnu službu bi¬ 
skupa ih opata. Uspjehu reforme doprinijela je i potpora papinstva 
koji je clunyjske samostane više puta izuzeo od »potestas ordinari- 
is« lokalnih biskupa te su se monasi u sporovima pozivah na papu 
i od njega dobivene povlastice. Za vrijeme opata Odila papa Ivan 
XIX. dao je Clunyju »romana libertas«, tj. izuzeće od svake lokalne 
vlasti. Toje značilo daje od toga časa opat preuzeo ulogu suca u po¬ 
jedinim sporovima onih koji su živjeli na samostanskim imanjima. 
Uživanju tolikih povlastica sigurno je pridonijela i činjenica da je 
više papa prethodno živjelo monaškim životom u Clunyju poput Gr¬ 
gura VII. i Urbana II. Ovaj posljednji je vlast clunyjskih opata pro¬ 
širio i na »cura animarum«, tj. pastoralno područje. Te se povlastice 
nisu u istoj mjeri odnosile na ostale samostane povezane s matičnom 
kućom. Cluny je imao i tu sreću daje zaredom imao više svetih opa¬ 
ta koji su u sebi objedinjavali sposobnost upravljanja i svetost živo¬ 
ta. Sve do polovice XII. st. clunyjski ugled i moć rastu; tada počinju 
unutarnji razdori mnogobrojne zajednice koji oslabljuju jedinstvo i 
utjecaj clunyjske duhovnosti. 

Nakon opata Ponsa ih Poncija iz Melgueila, kojije bio simbol 
te slabosti i razjedinjenosti, izabranje opat Petar iz Montboissiera, 
poznatiji kao Petar Časni (1094.-1157.). On je uspio ublažiti krizu 
i obnoviti gospodarski i duhovni život koji će potrajati još polovicu 
stoljeća. Sačuvane su dvije biografije koje govore o Petru Časnome. 
Prvu je sastavio Radulf, clunyjski monah, Petrov učenik. Druguje 
napisao Francesco iz Rive u XV st., a uklopljena je u clunyjsku kro¬ 
niku. Petar je rođen najvjerojatnije 1094. O njegovoj obitelji ne zna¬ 
mo puno, ah je u samostanu imao još tri brata i dvije nećakinje, a i 
majka Raingardaje posljednjih 20 godina života, kao udovica, pro- 



vela u samostanu. Zamonašio se 1109. s 15 godina života, u samo¬ 
stanu Sauxilanges. Živio je kasnije u samostanu Vezelay. Tijekom 
deset godina samostanskoga života vršio je službu učitelja, a kasnije 
priora. Nakon toga prebačenje u samostan Domane. S trideset go¬ 
dina postao je clunyjski opat (1122.-1156.). U sebi je objedinjavao 
intelekt ualca i duhovnika. Dobro je upravljao materijalnim stvarima, 
ali je neprestano mislio na vječna dobra. Biskupu iz Chartresaje pi¬ 
sao: »Sjetite se da, ni vama ni meni, ne ostaje mnogo vremena u ovo¬ 
me jadnom životu. Vi ste već starac, a ni ja nisam više mladić. Sto 
nam, dakle, preostaje nego da sve naše misli upravimo prema vrhov¬ 
nome svećeniku i pastiru naših duša - Isusu, i da svim srcem njemu 
upravljamo sve što je u nama, unutarnjega i vanjskog čovjeka? Evo, 
kako je sam rekao, već žuri noćni lopov kako bi prodro u naše tjele¬ 
sno prebivalište. Gospodar kuće već dolazi, već se čuje u srcu noći 
krik koji treba probuditi one što spavaju: Evo Zaručnika, pohitite mu 
u susret! Čemujoš zadugo biti biskup? Čemu koristi biti opat?« 

Vrijeme u kojemu je živio Petar bilo je vrijeme nereda, suko¬ 
ba između feudalaca, vrijeme anarhije te uobičajenih samostanskih 
problema. Pokršteni barbarski narodi nisu još bili dovoljno kultivi¬ 
rani te je i samostanska stega morala biti primjerena načinu njihova 
shvaćanja. Petar je zastupao strogo pravilo tjelesnoga kažnjavanja, 
oštrim udarcima, ponekad čak do krvi. U njegovo je doba bilo uo¬ 
bičajeno nepopravljive i neobuzdane monahe zatvarati u tamnicu ili 
grobnicu ne bi li se zastrašili i potaknuli na obraćenje. S druge stra¬ 
ne, Petar je pokazao svu blagost i trezvenost svoje naravi u dugogo- 
dišnjeme sporu s cistercitima i njihovim predstavnikom, sv. Bernar¬ 
dom. Zanimljiv je i jedinstven odnos koji je vladao između te dvoji¬ 
ce svetaca koji su se nalazili na različitim stranama. S jedne strane, 
izgrađivali su prijateljstvo i poštovanje, ali su, s druge strane, branili 
svoja oprečna stajališta, ponekad i oštrim riječima. Među njima ni¬ 
kada nije nestala duhovna povezanost i njihov se sukob ne da uspo¬ 
rediti s Jeronimovim sukobom s Rutinom. Petar i Bernard su živjeli 
u vrijeme suprotnosti clunyjevaca i cistercita i nisu ih mogli izbjeći, 



no znali su ih nadvladati ostajući dosljedni sebi i svojini idealima: 
Kristu i Crkvi. »Premda vrlo različiti među sobom, bili su blizi Bogu 
i korisni Crkvi.« Petar Časnije nastojao ublažiti polemiku držeći 
svojom dužnošću da brani Cluny, ali i potičući obje strane na ozbilj¬ 
nost i odgovornost te pozivajući sve da ne daju đavlu priliku za raz¬ 
dor. Petarje gajio dobronamjerne odnose prema Bernardu i njegovi¬ 
ma. Iz poštovanja mu je darovao svoj prijevod Kurana, ali je morao 
braniti čast Clunyja pred napadajima. 

Kada je 1132. godine opat Citeauxa sv. Stjepan Harding dobio 
od pape Inocenta II. povlasticu da cisterciti ne moraju plaćati ze- 
mljovlasnicima desetinu, monasi iz Miroira (Lion) nisu htjeli pla¬ 
ćati Clunyju na čijemu je posjedu bio njihov samostan. Budući da 
su clunyjevci inzistirali na pravu da ubiru zemljarinu, sv. Bernard se 
pozvao na Rim. Tamo je stvar tako prikazana daje Papa čak izop¬ 
ćio clunyjske monahe koji su živjeli u prioratu vezanom uz navedeni 
slučaj. Opat Petar Časnije energično branio svoje pozivajući se na 
dugu i časnu povijest Clunyja i na pravo i povlastice svoga samosta¬ 
na koje su starije od cistercitskih. U svome pismu Papi on se pozvao 
na načelo pravednosti prema kojemu svatko ima pravo raspolagati 
sa svojim te opominje cistercite da pod izlikom služenja Bogu za¬ 
nemaruju ljubav. Prilikom generalnoga kapitula cistercitskih opata 
Petar Časnije i njima uputio pismo u kojemu hvali njihovu revnost, 
ali upozorava kako ne bi trebali dati đavlu priliku da sije neslogu. U 
tome pismu također spominje kako siromaštvo cistercita ne može 
biti razlog za otimačinu clunyjskih dobara. Cistercitski su opati jav¬ 
no potrgali Petrovo pismo i dah mu to do znanja. On ni tada ne pre¬ 
kida s njima dijalog. Na temelju međusobnih razlika, koje su tijekom 
polemike postajale sve očitije, te nakon što je sv. Stjepan Harding 
sastavio 1118. »Charta charitatis«, ističući posebnosti novoga mo- 
naškog ogranka, međusobne kritike postaju sve češće. Izgleda da su 
cisterciti prednjačili u razmiricama koje su bile pretjerane i koje su 
se najčešće odnosile na sporednosti. 



Petar Časnije u obranu Clunyja uputio dva pisma sv. Bernardu 
analizirajući prigovore cistercita. Jedan od čestih prigovora bio je taj 
da se u Clunyju ne opslužuje doslovno Pravilo »ad literam«. Petrov 
je odgovor na tu primjedbu posve ozbiljan: »Vi nas optužujete da ne 
opslužujemo Pravilo u nekim promjenjivim sporednostima, ali vi 
zanemarujete bitne i nepromjenjive zapovijedi: poniznost i ljubav.« 
U svome pismu opat Petar se osvrnuo i na druge cistercitske prigo¬ 
vore poput boje monaškoga odijela i slično. Uočljivo je kako Petar 
Časni nikada ne napada drugu stranu, već se samo brani i odgova¬ 
ra na prigovore. Navodi temeljna načela kao stoje umjerenost koja 
prožima cjelokupno Benediktovo Pravilo. Ta se umjerenost protivi 
»neljudskoj isključivosti« onih koji se protive Clunyju. Oštro odgo¬ 
vara, kao i Krist farizejima koji nisu vidjeli dalje od slova zakona, i 
to se, po njegovu sudu, događalo i cistercitima, upravo onima koji 
bi trebali slijediti Pravilo sv. Benedikta u kojemu piše kako opat tre¬ 
ba biti obazriv na različitosti pojedinaca. Izdižući se iznad plitkosti 
rasprave Petar Časni naziva cistercite dječarcima koji idu u lov na 
leptire zamahujući zrakom i zamjerajući clunyjevcima tako spored¬ 
ne stvari. 

Godine 1143. napisao je drugo pismo sv. Bernardu nastojeći po¬ 
mirljivo djelovati navodeći ono što im je svima zajedničko i što ih 
povezuje te priznavajući cistercitima njihove ideale. U tome pismu 
navodi kako je uzrok razmirica oholost s obje strane. 

Uz te poteškoće s cistercitima opat Petar se morao suočiti s mno¬ 
go konkretnijim problemima. U to se vrijeme osjećala gospodarska 
kriza u Clunyju koju ujednome pismu Petar analizira: »Sa svih stra¬ 
na nasrću na monaška dobra: laici su beskrupulozni, ponekad čak i 
biskupi, koji umjesto da se ponašaju s monasima kao pastiri, ne bri¬ 
nu se za drugo osim da strižu vunu i napajaju se mlijekom... Kada 
sam izabran, prije 26 godina, na ovu službu, zatekao sam veliku i ča¬ 
snu samostansku crkvu, ali veoma siromašnu. Troškovi su bih veli¬ 
ki, a unosi nikakvi. Bilo je 300-tinjak braće, možda čak i više, a kuća 
je mogla uzdržavati na svoj trošak ni stotinjak njih. Uz to uvijek je 



bilo mnoštvo gostiju i bezbroj siromaha. Hrana koja je pristizala iz 
dekanata bila je dostatna za četiri mjeseca, ponekad ni za tri. Vino 
skupljeno sa svih strana trajalo je tek mjesec dana, i to razvodnjeno, 
bezukusno i slabe kvalitete. Kruha i to crnoga, pomiješana s posija- 
ma, bilo je malo.« 

Clunyje imao goleme posjede s kojima se upravljalo po sustavu 
feuda. Zemlju su obrađivali seljaci koji su živjeli na samostanskim 
posjedima i o njima ovisili. Manji dio zemlje davanje u najam. Pe¬ 
tar je svim silama nastojao obnoviti razoreno gospodarstvo. Najpri¬ 
je je pozajmicama i darovnicama nastojao vratiti dugove. Nakon što 
je u tome uspio, reorganizirao je poslovanje posjeda, samostansko¬ 
ga gostinjca i milodara koji su pristizali u samostan. Suzio je mnoge 
gospodarske izlaske. Racionalizirao je pojedine troškove, npr. uki¬ 
nuo je paljenje velikoga središnjeg lustera u crkvi koji je imao preko 
1.000 svijeća. Uspjeh je postigao osobito organizacijom usmjerene 
proizvodnje pojedinih posjeda tako da nisu svi dekanati proizvodili 
sve, već su se jedni usmjerili na uzgoj žitarica, drugi na proizvodnju 
vina, treći su uzgajali povrće, proizvodili sir i ostalo. Time je posti¬ 
gao veći red i učinkovitost u gospodarskoj razmjeni. U tome mu je 
uvelike pomogao generalni kapitul koji je on ustanovio kako bi po¬ 
djelom vlasti postigao veću učinkovitost u upravi. Uz opata razvila 
se i služba velikoga priora koji je imao službu generalnoga vikara sa 
svim ovlastima u odsutnosti opata. Unutarnje stvari samostana vodio 
je samostanski prior u suradnji s opatom. 

Premda se u to vrijeme na Cluny sručila bujica kritika cistercita 
koji su im predbacivah raskošan i udoban život, ni sam opat Petar 
nije se sustezao od opravdane kritike na račun svojih, koji su dijelom 
sami bih krivi za gospodarsku krizu. Godine 1150. pisao je samo¬ 
stanskim priorima: »Netom monasi vide da iz kuhinjskoga dimnjaka 
izlazi dim ili osjete miris pečenja ili gulaša, trče kao lunje i lešina- 
ri. Ako se netko, potaknut strahom Božjim, želi uzdržati od tih jela, 
biva ismijan i nazvan licemjerom, lažovom i nevaljalcem, kažu čak 
da se od takva treba čuvati kao od javnoga neprijatelja. Grah, jaja, 



čak i riba, već idu svima na povraćanje. Samo još egipatski umaci 
uspiju dati okus hrani. Pečena ili pipana svinjetina, masnajunetina, 
zečevi i kunići, pomno izabrane patke, kokoši i sve vrste četverono- 
žaca i peradi ispunjaju stol tih svetih monaha. Ah i ta sujela već po¬ 
stala uobičajena. Pretjerana učestalost je urodila nevoljkošću tako 
da se sada prešlo na rijetke i kraljevske obijesti. Monah nije sit ako 
nije jeo kozletinu, srnetinu, divlju svinju ih medvjedovinu. Moraju 
se pročešljati šume, trebaju nam lovci. Treba vješto uhvatiti fazana, 
jarebice ili grlice, da sluga Božji ne umre od gladi... Clunyjski posje¬ 
di ne dostaju više za ručkove i bankete tih čudnih monaha. Kada bi 
marljivi ekonom htio udovoljiti njihovim prohtjevima, morao bi pro¬ 
dati čak i same posjede.« Clunyjski su monasi bih ljudi svoga vre¬ 
mena. Premdaje monaški život po sebi držan asketski, u to se vrije¬ 
me ta dimenzija nije puno naglašavala. Samostanski jelovnik je vre¬ 
menom sve više obogaćivan, monasi nisu više spavah u zajedničkim 
spavaonicama, već u pojedinačnim ćelijama i naginjah su lagodnu 
životu. Mnogi su od njih držali kako je jedini njihov posao da mole. 
Adalberon iz Laonaje 1020. godine opisao kršćansko društvo svoga 
vremena kao Božju kuću koja je jedina, ah je u stvari podijeljena na 
tri dijela: jedni mole, drugi se bore, a treći rade. Clunyjski su monasi 
bili oni koji mole, duhovna aristokracija koja je imala svoj položaj 
u feudalnome sustavu. Dok su se križari i vitezovi izborili za časne 
titule na bojištima, svojim blagoslovljenim mačevima, monasi su dr¬ 
žani duhovnim bojovnicima koji molitvom, šutnjom i samoćom po¬ 
bjeđuju tijelo i đavla. 

Gospodarsko stanje nije bila jedina poteškoća s kojom se opat 
Petar morao suočiti. Morao je pratiti burne događaje vezane uz pa¬ 
pinstvo koje je još uvijek trpjelo teške razdore. Morao se suočiti s 
kugom godine 1145. Uza sve to, Petar je bio teolog i pisac koji je za¬ 
služio biti uvršten među crkvene naučitelje. Bavio se teološkim, sko- 
lastičkim pitanjima svoga vremena kao što su: je li Blažena Djevica 
Marija na Pedesetnicu primila neku milost koju do tada nije imala 
ih: je li u trenutku začeća primila spoznaju o povijesti (ekonomiji) 



spasenja koju nemaju ni anđeli? Značajno je daje u vrijeme opata 
Petra u Clunyju dopuštan i eremitski život, koji je bio privremen i 
vjerojatno dopušten iz želje da se zadovolji svačijemu ukusu. 

Kakav je bio lik clunyjskoga monaha? Petar Časnije vidio svo¬ 
ga priora Mateja iz Albana kao uzorna monaha. Opisujući ga svoji¬ 
ma ujedno pmža idealan uzor za nasljedovanje: »Prostirao se pred 
Bogom pravom duhovnom i tjelesnom raskajanošću, kajući se za 
svoje nedostatke i djela iz prošloga života, prezirući svijet potpunim 
žarom prema Bogu... Neprekidno je boravio u samostanu s braćom 
te poput onoga stupa u samostanskome četverohodniku, na koji se 
oslanjao, ostajao je nepomičan, posve uronjen u sveto čitanje... Ni¬ 
kada se nije odvajao od kontemplacije, obuzdavao je tijelo posto¬ 
vima, bdjenjima i tvrdim cilicijem, trudio se šutnjom i psalmodi- 
jom i ostalim vježbama preobraziti posve staroga čovjeka i prijeći iz 
stareži svijeta u Kristovu novost.« Na osnovi prethodne tradicije, 
od osnutka samostana Petar je gajio ideal svete besposlice - otium 
- koji je imao asketsku vrijednost. Monasi su tumačili kako je lakše 
baviti se sporovima, slušati novosti, upravljati klerom te kako je teže 
u samostanu obdržavati blaženi počinak pretpostavljajući kontem¬ 
plativni mir naporu rada - beata quies praeponenda est lahori. Da¬ 
kako daje i ta sveta besposlica bila ispunjena naporom intelektualne 
i duhovne spoznaje koja se postizala svetim čitanjem i meditiranjem. 
Ipak su u suprotnosti s pravim hezihastima clunyjevci dosta putovali 
i bih izloženi utjecaju svjetovnoga društva. Osobito su njihovi opati 
često izbivali zbog vizitacije samostana koji su pripadah kongrega¬ 
ciji. Putovali su često i u Rim koji im je jamčio samostojnost i po¬ 
vlastice. Bili su obvezni ići tamo svakih pet godina i plaćati određen 
iznos za uljanicu na grobovima apostola. Bio je to mah znak za¬ 
hvalnosti za udijeljene povlastice. 

Petar Časnije više volio samostanski mir i razvijanje unutarnje¬ 
ga, duhovnog života. Bio je čovjek visoke kulture koji nije zanema¬ 
rivao knjigu. Naprotiv, obogatio je knjižnicu brojnim manuskripti¬ 
ma i razmjenjivao ih s drugim samostanima tražeći da ih pomno vra- 



te, upozoravajući da se brižno s njima služe zbog njihove trošnosti. 
U jednome pismu kartuzijancima čak navodi kako je samostanska 
knjižnica osiromašena jer im je jedan manuskript Jeronimovih i Au- 
gustinovih poslanica pojeo medvjed. 

Clunyje nastao iz želje za duhovnom obnovom monaštva. U 
tome je i uspio u vrijeme veoma složenih društvenih i crkvenih pri¬ 
lika. Uz to je doprinio crkveno-političkoj borbi protiv simonije, tj. 
kupnje crkvenih služba i laičke investiture te promicanjem celiba¬ 
ta protiv nikolaita, odnosno svećenika koji su imali žene. Preko dva 
stoljeća nadahnjivao je obnovu u mnogim europskim monaškim sre¬ 
dinama. U cjelokupnoj povijesti Crkve benediktinci nikada više nisu 
uspjeli povesti tako cjelokupnu i opsežnu obnovu monaškoga ili re¬ 
dovničkog života. Ipak, Cluny se u svome obnoviteljskom radu više 
temeljio na odrednicama anijanskoga opata nego na izvornu duhu 
Benediktova Pravila. Tu će dimenziju obnove istaknuti cisterciti. 



NASTANAK CISTERCITA 


»Postoje sve uređeno na sljedeći način, godine 1098. od Utje¬ 
lovljenja Gospodnjega, dom Robert, opat iz Molesmesa u biskupiji 
Langres i s njim dvanaestorica braće kojima je milost Božja potakla 
srce, izabravši radije neprilike, strogost i napore njihova sv. oca Be- 
nedikta negoli ugodnost lagodna i udobna života, napustili su svoju 
opatiju u radosti kako bi pošli tražiti Gospodina u pustinji Citeauxa. 
Krampom i kosama u ruci krčili su put predvodničkome križu kao 
baijaku, između neprohodnih šumaraka, žbunja i trnja. Pristankom i 
pismenim odobrenjem chalonskoga biskupa, pod čijom je upravom 
bio taj posjed, počeli su graditi novi samostan. Tako je, naime, u po¬ 
četku nazvana skupina koliba napravljenih od debala i dasaka. Dva¬ 
put svetoga dana, 21. ožujka 1098., jer se toga dana slavio blagdan 
sv. Benedikta i jer je te godine na taj dan padala Cvjetnica, na veliku 
radost anđela i na zaprepaštenje demona, rodila se Citeauxova kuća 
i u njoj ovaj slavni red koji je prosvijetlio svijet svojim znamenitim 
osobama, doktorima i svecima...« Ovim riječima jedan od naji- 
zvornijih dokumenata svjedoči o nastanku novoga samostana - no- 
vum monasterium - i o njezinu prvome opatu, sv. Robertu. 

Drugi dragocjen izvor, »Exordium parvum«, ne navodi sv. Ro- 
berta kao prvoga cistercitskog opata, vjerojatno zbog kratkoće nje¬ 
gove službe. Ipak, on se zasluženo drži osnivačem, zajedno sa svo¬ 
jom braćom, a prema njegovim riječima: tako se i sam osjećao kada 
se morao zbog zavjeta poslušnosti odijeliti od svoje braće i vratiti se 
u Molesmes, odakle im je uputio ganutljivo pismo. »Braći koja se 
uspinju na vrhunce savršenosti na gori Citeaux, Robert, dojučer nji¬ 
hov drug, a danas opet upao u dolinu bijede... Kada bi jezik mogao 
postati pisalo i kada bi suze mogle zamijeniti tintu i papir odraziti 
srce, vaše bi uši, oči i sva osjetila i vaše srce, bih ganuti zbog mene 
nei z recivom samilošću. Od kada sam otrgnut od vas, moj se jezik za 



nepce slijepio, od kada vas moje oči ne vide, izgleda kao da sam iz¬ 
gubio danju svjetlost. Od kada mije duša rastrgana odijelivši se od 
vas (iako to nikada ne će biti moguće), nakon toga nasilna odvajanja, 
moje se srce rastopilo poput voska i izgara moja nutrina. Nemoguće 
mije odijeliti se od vasjer se nitko od vas nije odijelio od mene. Ni 
udaljenost, ni prostor ne mogu odijeliti one koje ljubav Kristova sje¬ 
dinjuje. Makar Molesmes posjeduje moju tjelesnu nazočnost podči¬ 
njenu zakonom poslušnosti, Citeaux ostaje prebivalište moje duše. 
Svevišnji, čije su odluke neizrecive, tako je odredio za mene da, iako 
podijeljen u sebi, duša ne bude rastresena tjelesnim aktivnostima, ni 
tijelo ne bude lišeno vrhunske radosti kojuje posjedovalo u vašemu 
društvu. Moja duša, koja je bolji dio mene, ne prestaje biti s vama. 
Udvostručite molitve za nju; moje tijelo prebiva ovdje i pozdravlja 
vas u Gospodinu.« 

Premda izvori koji govore o nastanku cistercita različito inter¬ 
pretiraju početke, ipak je nesporno da sv. Robertu pripada osobita 
uloga kao pokretaču i utemeljitelju Citeauxa. Radi se o monahu vrlo 
nemirna duha. Rođenje 1028. godine. S 15 godina ulazi u opatiju 
Montier la Celle (Troyes), ali kasnije prelazi u opatiju Saint Michel 
de Tonnerre, gdje je postao opat. Ni tu nije pronašao ozračje koje bi 
se podudaralo s njegovim duhovnim težnjama te prelazi u malu ere- 
mitsku zajednicu u Collanskome goiju. Godine 1075. tu je zajednicu 
premjestio u Molesmesku šumu, gdje su bih još odjeljeniji od svi¬ 
jeta, nastojeći provoditi clunyjsku reformu. Godine 1090. opat Ro- 
bert napušta tu zajednicu te je tri godine živio kao eremit u pustinji 
Aux. Nakon toga iskustva vratio se u Molesmes te je sa suradnicima, 
priorom Albericom (Aubry) i monahom Stjepanom Hardingom te s 
ostalim istomišljenicima, proveo obnovu tako što su se 1098. odije¬ 
lili od ostatka zajednice i preselili u neplodan i pust kraj Citeaux u 
biskupiji Chalon sur Marme gdje su počeli graditi novi samostan. Na 
žaljenje monaha iz Molesmesa, koji su skupinu držali odmetnicima, 
lionski biskup je godinu dana potom odredio da se opat Robert mora 
vratiti i voditi svoju zajednicu u Molesmesu i tamo provoditi obno- 



vu. Na taj je način želio vratiti ugled molesmeskoj opatiji. S njim se 
mogao vratiti tko god je htio, ostali su mogli nastaviti monaški život 
u Citeauxu. Sv. Robertje živio još jedanaest godina u Molesmesu, 
no nikada se više nije vratio u Citeaux. Umro je u 82. godini života, 
1110. godine. 

Nakon odlaska sv. Roberta opatom je postao Alberik (1099.- 
1109.) koji je nastavio usmjeravati zajednicu prema ostvarenju stro¬ 
ga cenobitskoga ideala zacrtana u Pravilu sv. Benedikta, koje su na¬ 
stojali doslovno provoditi u život. Naglašavali su zahtjevnosti mo- 
naškoga života u postu, načinu ishrane, noćnome bdjenju i naporu 
ručnoga rada. Razlikovali su se od tradicionalnih »crnih« benedik- 
tinacajer su nosili bijeli (kremasti) habit od grube vune. Alberik je 
sastavio statute zajednice koji su se odnosili na prvotno obdržavanje 
Pravila. Uveli su i određene inovacije kao što su braća konversi koja 
su isprva pomagali monasima u napornim radovima, bilo u poljo¬ 
djelstvu, bilo graditeljstvu. To nisu bih monasi, ali su živjeli u samo¬ 
stanu, nosili su poseban habit i, za razliku od ostalih, puštah bradu 
(conversi laici barbati). Nisu polagali zavjete i nisu bih obvezni u 
obavljanju korske molitve. Njihova je prisutnost isticala važnost fi¬ 
zičkoga rada. Braća konversi davala su osobit dojam obrađujući nji¬ 
ve i voćnjake. Bilaje to novost u povijesti monaštva koja nije mogla 
proći nezapaženo jerje konversa bilo sve više, dok brojem nisu pre¬ 
mašili monahe koriste. Godine 1167. u Reivauxu je bilo 300 konver¬ 
sa i 100 korista. Konversi su u samostanu dobivali svoje zanimanje 
koje je usavršavano tijekom izmjene generacija jer su od starijega 
na mlađega prenosili dragocjena iskustva iz područja medicine, pri¬ 
prave lijekova, obrađivanja zemlje i spremanja hrane. Bih su vrsni 
zanatlije, zemljoradnici, stočari, zidari i stolari. Radi svojih poslova 
imah su dopuštenje za izlazak iz samostana. Često su živjeli izvan 
samostana u tzv. grangiama (od latinskoga izraza granarium koji je 
označavao mjesto gdje se pohranjuje žito). Ta su mjesta bila napuče¬ 
na osobito za vrijeme sezonskih radova i nisu bila neovisna. 



Opat Alberikje umro 1108., a naslijedio gaje opat Stjepan Har- 
ding (1109.-1133.). Na čelu Citeauxa morao se suočiti s glađu i 
krajnjim siromaštvom zajednice. Bio je to njihov vlastiti izbor čiju 
su cijenu bili spremni platiti. Citeaux je u početku imao brojne do¬ 
brotvore, no cisterciti nisu htjeli primati darove, čak ni zlatne litur¬ 
gijske predmete poput kaleža ili svijećnjaka. Taj su stav obrazlagali 
tumačeći kako se Krista časti čistoćom srca i svetošću života, a ne 
zlatom i draguljima. Samostan je bio urešen samo drvenim križevi - 
ma, jer Krist nije bio prikovan zlatnim i srebrnim čavlima. Takav je 
stav urodio krajnjim siromaštvom. Braća su bila izmorena oštrom 
askezom koja nije donosila plod novih zvanja i očekivana entuzijaz¬ 
ma. Herojski su trpjeli oštre zime bez ikakva ogrjeva i bez čarapa. 
Provodili su duge sate u molitvi i šutljivu razmatranju. Mnogi posje¬ 
titelji su ostajali zadivljeni herojskim podvizima bijelih monaha. Ja¬ 
kov iz Vitryja o njima piše: »Monasi iz Citeauxa su se zauzeli u ob¬ 
novi starih običaja i ustanovili nove, kojima odbijaju površne stvari, 
pa čak i one dopuštene. Razapeli su svoje tijelo s njegovim požuda¬ 
ma ujedinivši ga s duhom neprestanim i tvrdim mrtvljenjem. Nika¬ 
da ne jedu meso, osim u slučaju teških bolesti. Žive samo od povrća. 
Riba, mlijeko, jaja, sir, nisu za njih redovita jela... ustaju usred noći 
da slave Boga psalmima, himnima i hvalospjevima koje prinose u 
radosti Duha Svetoga sve do jutra. Potom pjevaju prvi čas i služi se 
prva misa. Zatim u kapitulu svatko prima zaduženja za naredni dan i 
ispravke svojih nedostataka. Ostatak dana provode u ručnome radu, 
čitanju i molitvi, tako da nikada nisu besposleni. Neprestano čuvaju 
šutnju...« Ipak, strogost takva života nije pobuđivala veće zanima¬ 
nje za Citeaux. Premda je papa Pasqual II. dekretom potvrdio oblik 
njihova života, braća su bila zabrinuta za budućnost jer nije bilo pod- 
mlatka. U samostanuje bilo svega desetak monaha. Pretjerana aske¬ 
za uzrokovala je velik stupanj smrtnosti prvih cistercita. Opisi ci¬ 
stercitskih početaka svjedoče o događaju kada je opat Stjepan oku¬ 
pio zajednicu oko jednoga umirućeg brata nalažući mu, u ime zavje¬ 
ta poslušnosti, da se nakon smrti vrati i priopći im nakane božanske 



providnosti s njima. Nekoliko dana potom preminuli se brat vratio i 
u viđenju priopćio opatu kako se približava vrijeme kada će mnogi 
prispjeti u samostan te će on biti tijesan. 

Godine 1112. u samostan je prispjelo 30-ak kandidata, predvo¬ 
đenih Bernardom iz Fontaine, s dvojicom njegove braće, dva strica i 
ostalih prijatelja. Od toga trenutka zajednica je počela neočekivano 
rasti te se pokazala potreba osnivanja novih samostana. Prvi samo¬ 
stan je bio sagrađen potporom biskupa iz Chalona godine 1113. Taj 
se samostan zvao La Ferte, a prvi njegov opat bio je Filibert. Godi¬ 
nu dana potom osnovan je u biskupiji Auxerre samostan Pontigny, 
potom Morimond. Godine 1115. osnovan je samostan Clairvaux, na 
čelo kojegaje postavljen opat Bernard. Siromašni cisterciti bih su u 
to vrijeme veoma potpomognuti brojnim dobrotvorima i imućnim 
obiteljima iz kojih su potjecali monasi drugoga naraštaja. Do godine 
1118. nastala su još četiri samostana. Osnovan je i samostan za dje¬ 
vojke i udovice u biskupiji Langres, pod nazivom Jully. U taj se sa¬ 
mostan povukla žena Bernardova brata te njegova jedina sestra Om- 
berina. Kasnije je taj samostan premješten u Tarf. 

Porast članova tražio je bolju organiziranost u upravi. Opat Stje¬ 
pan je opisao način uprave i običaje življenja u matičnoj opatiji kako 
bi ga mogli nasljedovati u novoosnovanim samostanima. Taj je spis 
poznat pod nazivom »Primitivci charta charitatis«. Godine 1116. 
osnovanje i generalni kapitul na kojemuje redigirana »Charta cha¬ 
ritatis« koja će postati prvi uzorak budućih konstitucija. 

Prvi su cisterciti naglašavah osnovne oznake svoje duhovnosti. 
Molitva je bila pročišćena od suvišnih dodataka i organizirana prema 
odredbama Pravila sv. Benedikta. J. M. Canivez tvrdi kako je samo 
prvi čas u Clunyju trajao više negoli cijeli psaltir u Citeauxu. Do¬ 
sljedni svome načelu, prvi cisterciti su vodili računa oko stvarnoga 
siromaštva i jednostavnosti. »Charta charitatis« je određivala mno¬ 
ge praktične stvari u upravi i službama u samostanu. Opat Stjepan 
nije htio da cistercitski samostani budu povezani u kongregaciju, tj. 
sklop međusobno ovisnih samostana, poput velikoga monaškog car- 



stva u Clunyju. Matična kuća Citeaux nije morala biti nužno pove¬ 
zana sa svim samostanima. Svaki osnovani samostan imao je pravo 
osnivati druge koji su ovisili samo o onome samostanu koji ga je 
osnovao. To je bio nov cistercitski model kojije pretpostavljao toli¬ 
ko matičnih kuća koliko je bilo osnovanih samostana. No generalni 
je kapitul, kojije sve objedinjavao ujednu obitelj, odredio da svi ci¬ 
stercitski samostani moraju biti posvećeni Blaženoj Djevici Mariji. 
Time su htjeli označiti svoju odanost Mariji. Početak cistercitske po- 
božnosti prema Bogorodici izvire iz zgode opisane u životopisu opa¬ 
ta sv. Roberta čija je majka Ermengarda za vrijeme trudnoće imala 
viđenje. Vidjela je Gospu koja joj je pružala prsten govoreći: »Že¬ 
lim ovaj prsten dati onome koga nosiš u utrobi u znak naših zaruka.« 
Prema legendi, Gospa je prvoj zajednici iz Citeauxa označila bijelu 
boju habita. Cisterciti su željeli pokazati svoju odanost Majci Božjoj 
i tako što su na kraju povečerja uveli molitvu Salve Regina, koju su 
prihvatili i drugi redovi. 

Papa Kalist II. odobrio je 1119. godine odredbe Prvoga gene¬ 
ralnog kapitula cistercita koji se sastajao svake godine o blagdanu 
Uzvišenja sv. Križa. Prva sačuvana »Instituta Generalis capituli« 
potječu iz 1151. godine, a sadrže dva dijela. Liturgijski je sadržaj 
nazvan »Ecclesiastica Officia«, dok je dio koji govori o konversima 
nazvan » Usus conversorum«. Radi brojnosti opata koji su trebali biti 
nazočni Generalnome kapitulu kasnije je osnovan i deflnitorium, tj. 
uža uprava. Taje institucija u početku stvorila podijeljenost u vlasti¬ 
tim redovima. Spor je riješio papa Clement IV. bulom » Parvus fans« 
kojom je imenovao četvoricu proopata od kojihje svatko imenovao 
po petoricu opata - članova dennitorija. K tome je opat iz Citeauxa 
dodao još četvoricu svojih kandidata. 

Kada se 1133. opat Stjepan odrekao opatske službe, za poglava¬ 
ra matične kuće izabranje monah Guido koji nije uspio ni sjesti na 
opatsku stolicu jer je nakon mjesec dana smijenjen i postavljenje 
novi opat Rainard. Poput Clunyja, i Citeauxje imao sreću da su nji¬ 
me upravljali veliki opati: sv. Robert, nemirna duha, ali velika entu- 



zijazma, Alberik, koji je bio dobar organizator i jasan u odlukama, 
Stjepan, podrijetlom Englez, kojije monaštvo upoznao u Sherbornu, 
ali je radi studija došao na europski kontinent. U njegovo se vrijeme, 
osim dobre organizacije, razvila u Citeauxu djelatnost skriptorija. 
Stjepan je obnovio mnoge liturgijske tekstove i biblijske prijevode. 

Opatija Clairvaux uputila je u XIII. st. cistercite na područje da¬ 
našnje Hrvatske, u Topusko. Bila je to 76. fondacija toga glasovitog 
samostana. Uz potporu kralja Andrije II., godine 1205., sagrađeni 
su crkva i samostan sv. Marije u Topuskome. Samostanje proglašen 
kraljevskim samostanom čiji je opat imao sudsku vlast i sve župan- 
ske ovlasti. Cisterciti su uglavnom gradili svoje samostane u konti¬ 
nentalnoj Hrvatskoj. Dolaskom Turaka na ta područja morali su na¬ 
pustiti svoje posjede i samostane. Do danas sačuvani portal opatije 
u Topuskome svjedoči o velebnu zdanju koje je bilo plod ne toliko 
cistercitske duhovnosti, koliko kraljevskih povlastica. 

Citeauxje postao središte koje je povezalo one koji su težili za 
čistoćom opsluživanja Pravila sv. Benedikta. Za razliku od Clunyja, 
u kojemu monasi pojedinačno nisu posjedovali ništa, alije samostan 
zato bio raskošan i bogat, novi cistercitski samostani odisali su siro¬ 
maštvom, jednostavnošću liturgije i naporom fizičkoga rada. S vre¬ 
menom su cistercitski samostani razvili vlastito gospodarstvo koje je 
pridonijelo bogaćenju samostana. To je zasluga marljivih i samopri¬ 
jegornih konversa koji su neplodne močvare pretvorili u plodonosne 
oranice. Na taj su način samostani živjeli od prinosa svojih dobara i 
posjedovali gospodarsku stabilnost koja je omogućila dijelu mona¬ 
ha da se posveti duhovnome i teološkom stvaralaštvu, čime je cister¬ 
citski red dao originalan i nezaobilazan doprinos u povijesti Crkve i 
kulture. Upravo su ta dva elementa omogućila daje cistercitska ka¬ 
rizma prenošena iz generacije u generaciju tijekom više stoljeća, sve 
do nove trapističke reforme. 



SV. BERNARD 


Od svih monaških likova moždaje najsloženiji sv. Bernard i sto¬ 
ga nije lako rekonstruirati njegov povijesni lik, premdaje on nezao¬ 
bilazan u povijesti monaštva. Bitno je označio monaštvo svoga vre¬ 
mena doprinosom koji je dao u formiranju monaške teologije i šire¬ 
nju cistercitskoga reda. Kada je Bernard došao kao kandidat u samo¬ 
stan, zatekao je sumorno stanje umornih asketa. Izgledalo je da će 
se djelo sv. Roberta i prvih cistercita ugasiti upravo zbog nedostatka 
zvanja. No 40 godina nakon toga cisterciti su imah 543 samostana u 
Europi, velikim dijelom zahvaljujući sv. Bernardu. O njemu su pisali 
njegovi protivnici, kojih nije bilo malo, kao i njegovi prijatelji, koji 
su ga kovali u zvijezde. Vilim iz sv. Thierryja, njegov životopisac, 
umro je pet godina prije njega pa je njegov životopis nastavio pisati 
Arnold iz Bonnevala pod naslovom »Vitaprima«. Pod nazivom »S. 
Bernardi vita« sastavio je djelo i Goffiid iz Auxerra, Bernardov taj¬ 
nik i prior. Ta su djela sastavljena načinom hagiografije kojaje imala 
za cilj promicati monaški život, a ne prikazati Bernardovu biografi¬ 
ju. Gledano okom moderna čitatelja, puno je objektivniji i nepristra¬ 
ni) i životopis koji je kasnije sastavio Ivan iz Salzburga. Bernardo- 
va svestranost i suprotnosti koje su ga označile pomalo zbunjuju, 
ali isto tako prikazuju osobu obdarenu iznimnim sposobnostima. »U 
njemu je puno smjelosti, a vjerojatno je sačuvao i tračak stidljivo- 
sti. Obdaren je oštrinom i blagošću, muževanje i majčinski. Njego¬ 
va je inteligencija pohlepna, spremna da svuda ugrabi klice kulture 
koje onda osobno usavršuje. Posjeduje tankoćutnost u opsluživanju, 
živahnu maštovitost, osobitu osjećajnost, ganutljivost, goruće srce, 
velikodušno u ljubavi, povodljivo u raspravi...« 

Sv. Bernard je rođen 1090. godine u dvorcu Fontaines les Dijon 
u Burgundiji. Roditelji su mu bili plemenita roda, imali su šestoricu 
sinova ijednu kćer. Bernard je bio treće dijete. Njegova majka Aleth 



bila je veoma pobožna te joj Bernardovi životopisci pripisuju zaslu¬ 
ge za Bernardovo zvanje. Prorečeno joj je još u vrijeme trudnoće da 
će roditi iznimno dijete. Zanimljivo je da Bernard nikada ne spomi¬ 
nje svoju majku, premdaje bio osjećajne naravi i navezan na mnoge 
uspomene. Osobito je to uočljivo prilikom smrti njegova brata Ge- 
rarda kada u oproštajnome govoru pred monasima ne skriva suze i 
osjećaje. Spomen na Bernardovu majku sačuvao je njegov rođak Ro- 
bert, opat izNoirlaca. On opisuje Alethin običaj dana dan crkvenoga 
patrona okupi kler u svome domu na objed. Jedne godine, upravo na 
taj dan, okrijepljena sakramentima i okružena svećenicima preseli¬ 
la se u vječnost. Bernarda je ta smrt morala veoma dirnuti jer je još 
mnogo godina potom svaki dan recitirao sedam pokorničkih psala- 
ma za pokoj njezine duše. 

Nakon studija u kanoničkoj školi odlučio se za monaški život u 
Citeauxu. Žar prema monaškome idealu prenio je i na druge člano¬ 
ve obitelji te na mnoge svoje prijatelje. S njim su u samostan pošla 
dva njegova strica i dva brata te mnoštvo rođaka i prijatelja. Živo- 
topisac tvrdi kako su pred Bernardom majke skrivale svoju djecu, a 
žene muževe i prijatelji prijatelje kako i na njih ne bi prenio svoj žar. 
Godine 1113. tridesetero kandidata, predvođeno Bernardom, zapo¬ 
čelo je monaški novicijat u Citeaum. Nakon tri godine Bernard je 
poslan sjoš desetoricom monaha da osnuje samostan Clairvaux. Od 
tada Bernard nije stao u osnivanju novih samostana. Nakon tri godi¬ 
ne osnovao je prvu ovisnu kuću Trois Fontaines, godinu potom novi 
samostan Fontaines i tako redom te je pred smrt bio opat 60 samosta¬ 
na i k tome još nekoliko afiliranih opatija. Njegovu svestranost koči¬ 
lo je krhko zdravlje čemu su doprinijele oštra askeza i nepopustljiva 
narav. Osobito je patio od želučanih tegoba, a zbog toga i oni koji su 
živjeli s njim. Budući da gaje trbuh često mučio, a nije želio izbiva¬ 
ti iz kora, načinio je pokraj svoga sjedišta u koru rupu u kojuje mo¬ 
gao povraćati kada bi ga prilikom molitve na to silio nadražaj, što je 
bilo često. Ipak mu te tegobe uglavnom nisu priječile da često putu¬ 
je i puno piše. U tim svojim aktivnostima pokazao je ne samo svoju 



kontemplativnu prodornost i izvornost svoje misli, već i sposobnost 
organizatora, posrednika, političara i zajedljiva branitelja svojih in¬ 
teresa. 

Kada je jedan od njegovih monaha, k tome i njegov rođak, pobje¬ 
gao iz Clairvauxa u Cluny, nastao je spor budući da su se clunyjev- 
ci pobrinuli da ga Papa razriješi zavjeta u Clairvoum kako bi prenio 
zavjet stalnosti mjesta u Cluny. Bernardovoj ogorčenosti doprinijela 
je i činjenica daje u njegovoj odsutnosti sam veliki prior iz Clunyja 
poveo monaha Roberta iz Clairvauxa. U pismu koje je potom, uz¬ 
burkanih osjećaja, uputio Robertu pisao je: »(Veliki prior) Izvana se 
pojavljuje u ovčjemu runu, dok je unutra grabežljiv vuk. Prevarivši 
čuvare, koji su ga zamijenili za ovcu, vukje ušao i sam je sjaganj- 
cem. Jaganjac ne bježi pred vukom jer vjemje daje ovca. Taj pro¬ 
povjednik novoga evanđelja preporučuje vino, prezire uzdržljivost, 
bijedom naziva hotimično siromaštvo, post, bdjenje, šutnju, rad vla¬ 
stitim rukama drži ludošću, brbljanje hvali kao radoznalost. Zar se 
Bog zadovoljava našim mrtvljenjem? Zar Pismo nalaže da se mora¬ 
mo ubiti? Koja se to religija sastoji u obrađivanju zemlje, sječi šuma 
i gnojenju? Lakovjernost djeteta se lako obmani tim razlozima, ono 
slijedi obmanjivača i ide u Cluny. Tamo ga ostrižu, obriju, okupaju, 
skinu mu grubu i bijednu halju daje zamijene dragocjenom, novom 
i raskošnom... U međuvremenu za njega se priziva u Rim obraćajući 
se autoritetu Svete Stolice i kako papa ne bi odbio pristanak, biva ob- 
manut... sve to na štetu jadne duše za koju je Krist umro i sve to zato 
jer monasi iz Clunyja to žele... Ali doći će dan kada će onaj koji ima 
nanovo suditi poništiti ono što je krivo prosuđeno i vratiti pravicu 
potlačenima... Gospodine Isuse, prizivam se na vaš sud!« Njegove 
su riječi oštre, premda je u pojedinim slučajevima i on postupao po¬ 
put velikoga clunyjskog priora. Mogao se, u tome smislu, na Božji 
sud pozvati i prior Filip iz Harvengta koji nije dao pristanak svome 
redovniku kojije pribjegao u Clairvaux, a Bernard gaje velikodušno 
primio i pridružio svojoj zajednici. 




Sukob s clunyjevcima predočava nam posve ljudsku stranu Ber- 
nardove duše. On koji je zanosno pisao o nebeskim stvarima i mona- 
hovoj težnji prema nebu, spuštao se do posve banalnih optužaba na 
račun crnih monaha: »U blagovalištu se nipošto ne govori o Svetome 
pismu, ni o spasenju duše, podbada se i smijulji gubeći umjerenost 
u jelu. Donose se na stol tanjuri nad tanjurima i da bi se nadomjestio 
manjak mesa... udvostručuje se mjera ribe, koja je ionako obilata... 
Da se i ne govori o jajima. Tko može reći na koliko su načina pri¬ 
pravljena, s kojim marom bivaju zamućena, prevrćena, izmiješana, 
pomiješana, kuhana, isječena? Poslužuju se pržena, pečena, punje¬ 
na, pomiješana s drugim jelima ih sama... Kada bi se pritom barem 
zadovoljili čistim vinom! Ima ih koji za vrijeme jednoga obroka po¬ 
piju tri do četiri nepune čaše... Kada se vene nadmu od vina i počne 
tući u glavi, što činiti ustajući od stola negoli ići leći? I kada bi kojim 
slučajem prisilili taj puni trbuh da ustane na bdjenje, iz njega ne bi 
izlazilo pjevanje već podrigivanje.« 

Ovi su retci izišli iz istoga pera velikoga teologa Bernarda, kako 
ga naziva Gotfrid iz Auxerra, kojim je sastavljao i opširan komen¬ 
tar Pjesme nad pjesmama i mnogih dijelova Svetoga pisma u kojima 
njegova misao otvara horizonte prema nebeskim stvarnostima, o ko¬ 
jima će kasnije biti govora. Upravo radi toga opravdano se pitati ko¬ 
liko je Bernardov političko-crkveni angažman bio opravdan u skladu 
s njegovim monaškim pozivom i strogošću opsluživanja Pravila bi¬ 
jelih monaha. Odgovor je jednostavan ako Bernarda stavimo u kon¬ 
tekst njegova vremena, uz bok ostalim velikim monasima, uz iznim¬ 
ku nekolicine poput Petra Časnoga koji je glavninu svoga monaškog 
života proveo u samostanu. Bernardje svoj život posvetio Bogu, ali 
gaje stavio i u službu Crkve koja gaje trebala u raznim sporovima, u 
iznalaženju sretnih lješe nj a, u obrani svojih interesa, prilikom izbora 
novih biskupa, u službi papinstva. Bernardje za to bio sposoban i te 
sposobnosti nije zanijekao, premda su ga one kompromitirale, oso¬ 
bito radi sukoba koje je vodio ne samo s Clunyjem, već i s učiteljem 




Petrom Abelardom koji je u djelu »Historici calamitatum mearum - 
Povijest mojih nevolja« opisao taj sukob. 

Abelardje bio vrstan filozof, dijalektičar, čovjek Crkve kojemu 
su jedino oružje bile ideje kojima je pobijao protivnike, ali nipošto 
se nije sukobio sa službenom Crkvom, dapače, nakon avanture s He- 
loizom, kada su zacijelile rane te fatalne ljubavi, on se zamonašio. 
Potaknut od ponižena opata Vilima iz sv. Thierryja, koji je Bernardu 
svratio pozornost na Abelardovo učenje, okomio se na Abelarda od¬ 
vraćajući najprije pariške studente od njegovih predavanja. Kada u 
tome nije uspio, optužio gaje na Koncilu u Sensu, godine 1140., kao 
heretika ne dopustivši mu da se ravnopravno brani. Budući da mu 
se osuda saborskih otaca činila preblaga, svojim je vezama iznudio 
od Pape izopćenje. Posve se drukčije u tome slučaju ponio sv. Petar 
Časni koji je shrvana Abelarda primio u svoj samostan pruživši mu 
utočište i postigavši poništenje izopćenja. Abelardje nakon toga u 
miru preminuo 1142. 

Slično je postupio i u sukobu s biskupom iz Poitiersa Gilber- 
tom, koji nije htio raspravljati s Bernardom držeći ga intelektual¬ 
no nedoraslim i poručujući mu neka radije još malo studira. Budući 
da se Bernard nije slagao s njegovim idejama, pred Sabor u Reimsu 
1148. pripravio je skupinu prelata koji su trebah osuditi Gilberta, ah 
se Gilbert, poznavajući Bernardove metode, obranio pozivajući Ber¬ 
narda da se opravda zbog nelojalna postupka kojimje želio pridobiti 
prelate iznoseći tako na vidjelo Bernardovu diplomatsku metodu ko¬ 
jom se više puta poslužio prilikom izbora ili svrgavanja biskupa, kao 
u slučaju V il ima iz Sabrana, nesuđena langreskoga biskupa. 

Bernardova velika rana bila je i križarska vojna oko koje se na 
Papin poticaj bio jako zauzeo. Križarske su vojne naziv kojim se 
označava niz ratnih pohoda kršćanskih vladara zapadne i srednje Eu¬ 
rope za oslobođenje Svete zemlje, osobito Kristova groba od islam¬ 
skih dinastija. Poticaj tim ratovima dao je papa Urban II. 1095. godi¬ 
ne na saborima u Piacenzi i Clermontu. Ratovi su trajali od 1096. do 
1271. kada je organiziran deveti križarski pohod. S današnjega gle- 



dišta, ti su pohodi bili sramotni i većinaje njih završila neuspjehom. 
Prvi pohod je završio zauzećem Palestine prilikom kojega je pobi¬ 
jeno oko 40.000 muslimana. Pritom su, radi bolje obrane utvrđenih 
položaja, stvorene križarske države. Međutim, 1144. muslimani su 
ponovno osvojili Edesu i prijetili su daljnjemu osvajanju križarsko¬ 
ga kraljevstva u Jeruzalemu. Stoga je 1445. papa Eugen II. bulom 
»Universis fidelibus Dei« pozvao na novi vojni pohod. Poznavajući 
njegove sposobnosti zadužio je sv. Bernarda da među kršćanskim vi¬ 
tezovima promiče novi vojni pohod. Bernard je uspio pridobiti fran¬ 
cuskoga kralja Luja VII. i njemačkoga cara Konrada III. te mnoge 
velikaše i vitezove da se ujedinjeni organiziraju u borbi za oslobo¬ 
đenje svetih mjesta. Međutim, 1148. godine križari su poraženi, a s 
njima i sveti Bernard kojega su mnogi križari povratnici poprijeko 
gledah. Povodom propovijedanja križarske vojne Bernardje za tem¬ 
plare 127 sastavio djela »Liber de milites templi« i »De laude novae 
militiae«. Djela zvone u uhu suvremenika, pogotovo tvrdnjama 
kojima autor opravdava ubijanje pogana. Pred konac života če¬ 
kala su ga i druga razočaranja. Izdao gaje njegov tajnik Mikula iz 
Montierameya koji je, služeći se njegovim pečatom, slao lažna pi¬ 
sma u njegovo ime Petru Časnome i drugima. Zatim su redom umi¬ 
rali njegovi prijatelji i učenici. Godine 1148. umrli su Vilim iz sv. 
Thierryja i Umberto iz Ignyja. Godine 1151. umro je Rainard, opat 
iz Citeauxa, bivši monah Clairvauxa, potom Hugo, biskup Auxerra, 
i papa Eugen III., njegov novak i monah Clairvauxa. Ti su ga doga¬ 
đaji pripravljah za smrt, kako je napisao Vilim iz sv. Thierryja tuma¬ 
čeći kako je Božja navika da sve više osiromašuje onoga koga želi 
obogatiti. Godine 1153., u 63. godini života, konačno se smirio u 
svome samostanu, gdje je preminuo. Svoj stav pred stvarnošću smrti 
opisao je u jednome pismu templarima: »Kako je život miran kada 
je savjest čista. Da, ponavljam, kako je miran život kada se očekuje 
smrt bez bojazni, kada se čezne za njom kao za dobrom, kadaje se 
prihvati cijelom dušom.« 



Bernard je bio velik učitelj duhovnoga života, Vilim ga naziva 
»monachus inter monachos«. Utjecao je na duhovnu izgradnju svo¬ 
je zajednice, svoga reda i monaškoga staleža općenito. Stoljećima 
su njegova djela sabirana i pomno kopirana da bi se potom monasi 
njima izgrađivali u svetosti. Bernard je ostavio za sobom preko 500 
pisama, mnoge traktate u kojima je obrađivao teološke teme te one 
iz monaškoga života poput: »De gradibus humilitatis et superbiae«, 
»Depraecepto et dispensatione«... Velik dio Bernardova djela sači¬ 
njavaju njegovi govori - »Sermones« - kojima obrađuje liturgijsku 
godinu i pojedine biblijske dijelove. Između svih djelo koje posjedu¬ 
je najviše teološko uobličenje jesu »Sermones super Cantica Canti- 
corum« - »Govori o Pjesmi nad pjesmama«. Djelo se ubraja u an¬ 
tologiju kršćanskih ostvarenja i odaje Bernardov monaški identitet. 
Premda su mu stil i razrada složeni, mogu se jasno uočiti pojedine 
ideje i sam način na koji Bernard pristupa biblijskome tekstu. Nje¬ 
gov je pristup Svetome pismu, može se tako reći, euharistijski, jer on 
čitanje Božje riječi predočava slikom hranjenja na stolu Riječi koju 
lomi i tumači sam Krist. 

Za Bernarda je Božja riječ hrana u ustima i užitak okusa u srcu 
- cibus in ore, psalmus in corde. »Samo neka duša pazi da vjerno i 
razborito, takorekuć, zubima inteligencije, ne bi zaboravila izgristi 
(Pismo) i da ga ne bi progutala cijela, nesažvakana, te tako uskrati¬ 
la nepcu toliko željkovan okus, slađi od mednoga saća... Kao što je 
u voštanome saću zatvoren med, tako je u slovima Pisma zatvorena 
pobožnost - mel in cera, devotio in littera est. Ako progutaš bez za¬ 
čina duha, slovo ubija.« Bernard nije teolog u skolastičkome smi¬ 
slu, ali mu se taj izraz s pravom pridaje jer poznaje Sveto pismo i 
crkvene oce, dapače, nazvan je posljednjim od otaca (Nicolas le Fe- 
vre). U govorima o Pjesmi nad pjesmama razvija bogatu kristologi- 
ju govoreći o Riječi, o Utjelovljenju, o nužnosti preuzimanja tije¬ 
la Druge Božanske Osobe. Bernard usmjerava monahe da Krista 
susreću u Svetome pismu, gdje je on stvarno prisutan. Pismo se ne 



može razumjeti bez uspostavljanja prisna odnosa s Isusom oko koje¬ 
ga je usredotočen sav monaški život. 

Takav pristup Svetome pismu pretpostavlja iskustvo koje Ber¬ 
nard u svojim govorima uspoređuje s intimnošću koja je i z ražena 
u Pjesmi nad pjesmama i pojedinim izrazima koji evociraju ljubav: 
poljubac, duhovna zaručenost, čežnja, susret... 

Uz svetoga Bernarda u cistercitskim su se samostanima razvi¬ 
li istaknuti monaški autori. Jedan od prvihje Vilim iz sv. Thierryja 
(1085.-1148.) koji je usredotočio svoje sposobnosti tražeći odgovor 
na tadašnju krizu monaške misli. Premda je bio crni monah - bene¬ 
diktinske opatije u Reimsu, a kasnije opat svetoga Thierryja - go¬ 
dine 1135. prešao je među cistercite gdje je ostvario svoje mistične 
sklonosti prema samoći i kontemplaciji. Napisao je duhovna i teo¬ 
loška djela antologijske vrijednosti iz kojih se vidi njegova vrsna fi¬ 
lozofska i skolastička formacija: »De contemp/ando Deo - O pro¬ 
matranju Boga«, »De natura et dignitate amoris - O naravi i dosto¬ 
janstvu ljubavi«, tri komentara Pjesme nad pjesmama, »Speculum 
fidei«, traktat o vjeri, »Vita Soneti Bernardi« te »Epistula aurea - 
Zlatno pismo«, koje je uputio kartuzijancima iz Mont Dieua za koje 
kaže »da zrače u noći Zapada i ledu Galije svjetlom Istoka i onim 
slavnim, starim zanosom egipatskih monaha«. Drugi veliki cistercit¬ 
ski pisac je Aelred iz Rievaulxa (1109.-1166.), engleski monah, od¬ 
gojen na dvoru škotskoga kralja Davida. Iz ljubavi prema kontem¬ 
plativnome životu više je puta odbacio ponuđenu biskupsku službu. 
Umro je s 58 godina, ali je ostavio bogatu spisateljsku ostavštinu, 
govore i povijesna djela. Svojim prijateljima Walteru i Gracijanu na¬ 
pisao je spis »De spirituali amicitia - O duhovnome prijateljstvu«. 
Najpoznatije njegovo djelo je »Speculum charitatis«. U tri dijela te 
knjige govori o duhovnome životu. Neki autori zastupaju mišljenje 
da gaje na pisanje toga djela potaknuo sv. Bernard, a ne opat Ger- 
vasije. Uz njih ističe se ime velikoga propovjednika Izaka, opata sa¬ 
mostana 816113(1 1167.), Guerika iz Ignyja (1100.-1157.), Gofihda 
iz Auxerra (f 1189.) i ostalih koji razvijaju prvotnu monašku misao i 



svijest nadahnutu rigorizmom, sve do Joakima iz Flore koji će svoje 
monahe uvesti u novo razdoblje duhovnoga stvaralaštva. 

Nemoguće je u okviru ovoga djela osvrnuti se na Bernardov du¬ 
hovni nauk i cjelokupnu baštinu koju je u svome opusu suobličio i 
predao narednim naraštajima. Ipak, ne možemo ga prikazati samo 
u okvirima razmirica s Clunyjem. On je istaknut predstavnik novih 
monaha koji su se pokušali vratiti na izvore, na doslovno opsluživa¬ 
nje Pravila, na prvotni motiv monaškoga života izražen u Benedik- 
tovu Pravilu: traženje Boga. Misao sv. Bernarda je u tome pogledu 
uvijek usmjerena na dvostruko ili obostrano traženje: čovjek traži 
Boga, Bog traži čovjeka. U tome međusobnu traženju Bog je moti¬ 
viran ljubavlju, čovjek ga može naći samo u ljubavi. Na tu temu sv. 
Bernard je sastavio deset govora tumačeći redak iz Pjesme nad pje¬ 
smama: »Tražila sam onoga koga ljubi duša moja.« Prvih pet govo¬ 
ra posvećuje susretu Krista i Crkve, drugih pet susretu Krista i duše, 
do konačna sjedinjenja božanskoga i ljudskoga. Bernarda vodi mi¬ 
sao da nitko ne može tražiti Boga ako nije milošću Božjom prije 
toga nađen. Stoga se obraća Bogu govoreći: »Traži onoga koga lju¬ 
biš, Gospodine, da od njega učiniš ljubljenog tražitelja... Ti želiš da 
te nađemo kako bismo te tražili, želiš da te tražimo kako bismo te 
našli. Ti doista možeš biti tražen i nađen, ali nitko te ne može prete¬ 
ći.« Kada monah dolazi u samostan tražiti Boga, mora biti svjestan 
da ljubav Božja prethodi svakome njegovu traženju. Bog je nas prvi 
tražio, našao i prisvojio nas svojom krvlju. Tumačeći redak iz Psal¬ 
ma 24: »Takav je naraštaj onih koji traže njega...« on tumači kako 
su monasi taj naraštaj bogotražitelja. Oni koji ga traže pošto su na¬ 
đeni i spašeni. Iz toga slijedi kako monahovo traženje nije preuzet¬ 
no. U traženju Boga ne dominira monahova aktivnost, on se tražeći 
Boga prepušta da bude od njega nađen. Duhovni napredak se sastoji 
u tome da monah postaje sve uvjereniji kako Bog njega traži i nala¬ 
zi, više nego obrnuto. Bilo bi oholo držati kako netko može sam naći 
Boga. U komentaru Pjesme nad pjesmama Bernard poručuje mona¬ 
hu: »Ustani o ponoći, naći ćeš ga spremna da te primi i nikada ga ne 



ćeš moći preduhitriti. Morao bi se bojati kada bi mislio da ga možeš 
preduhitriti ili ga ljubiti više nego što on ljubi tebe. On uvijek ljubi 
više i prije nego što ti uzljubiš njega.« 

Onoga koga monah traži može susresti u Isusu Kristu koji je sa¬ 
krament susreta s Bogom. Ali taj se susret zbiva u najnižoj točci - u 
poniznosti. U svome djelu o stupnjevima poniznosti Bernard sliko¬ 
vito izražava svoju misao. Bog traži svoje stvorenje i motri s vrhun¬ 
ca Jakovljevih ljestava ima li tko da ga traži. Potom, ponukan da sam 
iskusi naše ljudsko stanje, postaje čovjekom, našim suputnikom i su¬ 
patnikom. Na taj nam je način pružio svjedočanstvo ljubavi. Bernard 
ne gubi iz vida određene hereze svoga vremena i stoga ne zaboravlja 
teološki ispravno protumačiti kako Bog po sebi ne može trpjeti (im- 
passibils), ali može sutrpjeti - suosjećati (incompassibilis). Došavši 
do te spoznaje Bernard smjelo tumači redak iz Poslanice Hebrejima 
koji se odnosi na Krista »Iz onoga što pretrpi nauči slušati« te kaže: 
»Nije apsurdno reći da Krist svakako nije naučio nešto što prije nije 
poznavao, kadaje od vječnosti gajio milosrđe prema našoj bijedi, ali 
je na jedan drugi način to naučio u vremenu, po tijelu.« Nasljedova¬ 
nje te Kristove poniznosti postaje uvjet da mu se u našemu traženju 
približimo i s njim se sjedinimo. Sv. Bernard komentira kako nas on 
sam poziva na to nasljedovanje. »Rekao je: 'Učite se od mene', ne 
zato jer sam trezven ili čist ili razborit ili što drugo, već jer sam bla¬ 
ga i ponizna srca. Rekao je: to naučite od mene. Ne upućujem vas 
u nauk patrijarha, ni proročkih knjiga, već vam sebe postavljam kao 
primjer poniznosti. Anđeo (Lucifer, nap. a.) i žena (Eva, nap. a.) su 
mi zavidjeli zbog moje uzvišenosti uz desnu Očevu. Anđeo je htio 
moju vlast, žena moje znanje. Ali vi, predragi, čeznite za višim, uče¬ 
ći od mene koji sam blaga i ponizna srca.« 

Pokret Bernardove teološke misli slijedi logiku: od traženja Boga 
prema susretu s njime u Isusu Kristu. Stoga u središte svoje teolo¬ 
gije stavlja otajstvo Utjelovljenja iz kojega se razvija mnoštvo tema 
koje Bernard obrađuje: Crkva, Marija, anđeli... ah njegova misao ide 
dalje nadovezujući se na Origenovu tvrdnju kako Krist za neke još 



nije ni rođen, za druge još nije trpio, za treće još nije uskrsnuo, za 
neke još nije uzišao na nebo i poslao Duha. Dakle, treba se otisnuti 
od otajstva Utjelovljenja i uputiti se prema čisto duhovnoj stvarno¬ 
sti. Tumačeći značenje pukotina u stijeni, koje se spominju u Pjesmi 
nad pjesmama, reći će kako savršeni učenici znaju iskopati u tim pu¬ 
kotinama Kristovo otajstvo kako bi imali čistu i prodornu spoznaju 
sve do intimne bliskosti s Riječju. Naviše mjesta, kako je prethod¬ 
no spomenuto, Bernard razvija temu ljubavi, koja može biti tjelesna 
i onda kada se odnosi na Kristovu tjelesnu narav. Tjelesno ga lju¬ 
be oni čijaje pobožnost označena sentimentalnošću i imaginacijom. 
Duhovno ga ljube oni koji prianjaju uz njegovu božansku narav. Ra¬ 
zlika je u nastojanju da se njegov moralni i nutarnji život preobrazi 
u sjedinjenje - unus spiritus. Bernardovaje teologija velebno zdanje 
prebogato sadržajem koje je, unatoč proteklim stoljećima, aktualno 
ne samo ukoliko smjera prema mistici, već i ukoliko biblijskim rječ¬ 
nikom osvjetljava osnovne teme iz kršćanskoga života svježinom 
neposredna iskustva koje je Bernard znalački znao prenijeti na svoje 
slušatelje i čitatelje. 



MONAŠKA TEOLOGIJA 


Za razliku od skolastičke teologije, u monaškim sredinama teo¬ 
logija nije bila shvaćena kao znanost koja ima svoju metodu, »quae- 
stio et disputatio«, i koja prvenstveno postavlja sebi cilj intelektual¬ 
no shvaćanje i obrazloženje. Monaška teologija nema vlastitu me¬ 
todu. Monaški su autori spontani, njihov govor nije apstraktan, već 
se temelji na konkretnome iskustvu. Zajednički im je jezik izražava¬ 
nja koji se temelji na Svetome pismu i otačkim djelima što znači da 
ima duhovno i alegorijsko značenje. Monasi su dobro poznavali fi¬ 
lozofska djela i metode koje su filozofi rabili u svojim razlaganjima, 
dapače, držali su sebe pravim filozofima jer su bili usmjereni pre¬ 
ma spoznaji i motrenju Božjih stvari, no klasična filozofska termino¬ 
logija u njihovim spisima prevladala je tek u kasnijemu razdoblju u 
zbližavanju sa skolastikom. Najpoznatiji predstavnik toga zbližava- 
njajest sv. Anselmo iz Aoste koji se u XI. st. trudio filozofski pro¬ 
niknuti istinu vjere i razumski je obrazložiti. 

Razlog monaškome stavu s obzirom na filozofiju je jednostavan. 
Monasi nisu stvarali teoriju već život. Ipak, bila je potrebna i određe¬ 
na teorija koja je uobličavala njihov napor u intelektualnu predodž¬ 
bu i teološki sklop. S obzirom na skolastiku, monaška teologija se 
doktrinalno ne odmiče i zato se može reći daje cilj jedinstven i kod 
monaha i kod skolastika i daje teologija u biti samo jedna, gledana s 
različitih motrišta. Dok skolastici rabe spekulativnu analizu, monasi 
su se služili iskustvom i božanskim čitanjem - lectio divina. Da bi se 
uočila međusobna razlika, dovoljno je usporediti Bernardove govore 
o Pjesmi nad pjesmama i »Sumu teološku« sv. Tome. 

Velik doprinos monaškoj teologiji dali su autori iz XII. stolje¬ 
ća sintetizirajući teme koje su prethodno razvijene unutar monaš- 
tva. Školovanje kadra se u samostanima pomno njegovalo na osno¬ 
vi klasičnoga oblika naobrazbe. Monaški učitelji su se trudili pre- 




nositi generacijama bogatu duhovnu i kulturnu baštinu. U velikim 
samostanskim središtima njegovana je klasična kultura te nisu bili 
zanemarivani ni poganski autori kao što su Seneka, Ciceron, Ovidi- 
je, Horacije, Vergilije i drugi. Uz njih, monaške su škole prvenstve¬ 
no prenosile baštinu crkvenih, katoličkih otaca i pisaca: Klementa 
Aleksandrijskoga, Origena, Jeronima, Evagrija, Ambrozija, Augu- 
stina i drugih. Umnožavani su njihovi egzegetski komentari i duhov- 
no-teološki spisi. 

Samostanske su škole rabile razne metode osposobljavanja mo¬ 
naha da bi mladi novaci mogli usvojiti širinu duhovnoga i kulturno¬ 
ga blaga pred kojim su se nalazili u crkvi, u skriptorijima ili u knjiž¬ 
nicama. Pripravnici su morali naučiti čitati s razumijevanjem, razvi¬ 
jali su sposobnost pamćenja recitiranjem stihova. Slijedili su klasič¬ 
ne metode učenja gramatike i metrike. O tome nam svjedoče mno¬ 
ge zabilješke kojima su ispisane margine sačuvanih manuskripata. 
Tako su formirani pomnjivi čitatelji, kopisti, duhovni pisci, učitelji i 
opati. To bogatstvo stvaralaštva se vidi u brojnim djelima koja obi¬ 
luju navodima i blistaju savršenstvom stila i raznovrsnošću literarnih 
vrsta te estetskom ljepotom kojaje dovedena do savršenstva. Imali 
su istančan smisao za povijesne opise, za pjesništvo, pohvalne go¬ 
vore, apologije i si. No uvijek se moralo voditi računa o oznaci koja 
je davala pečat monaškim ostvarenjima. Ono što su monasi stvarali 
uvijekje moralo biti u službi duhovnosti. Kada bi se to pravilo izne¬ 
vjerilo, za monaha bi bila upitna sva vještina pisanja i govorenja. O 
tome svjedoče mnogi navodi: »Lijek duše nisu ni metrika ni stihovi, 
već pobožnost, uzdasi, suze i dobra djela. Dok drugi skladaju stiho¬ 
ve, monasi pjevaju psalme... Ne združuje nas s nebeskim stvarima 
blagoglagoljivost... Kada bih zaista bio monah, oplakivao bih svoje 
grijehe. Monah mora plakati, a ne pisati pjesme.« Jedan cistercit¬ 
ski statut iz 1134. određuje kako se ne će dopustiti nikome - ni opa¬ 
tu ni monahu - da piše knjige osim ako ga za to ne ovlasti general¬ 
ni kapitul. Taj je oprez bio opravdan kako bi monah ostao »hotimice 
nepoučen i mudro neobrazovan«, daleko od svjetske ispraznosti, ali 



je ipak knjiga monahu bila i ostala sredstvo posvećenja i evangeliza¬ 
cije, na što upućuje i sv. Petar Časni koji piše: »Korisnije će biti da 
staviš u ruke pero negoli ralo. Umjesto da oreš njive, zastruži per- 
gamenu. Božanskim slovima, posij u spisima sjeme Božjih riječi. 
Iako šuteći jezikom, tvoj će glas odjekivati zvučnim riječima u uši¬ 
ma mnogih naroda. Zatvoren u skrovištu ćelije, svojim ćeš kodeksi¬ 
ma prokrčiti mnoge zemlje i mora.« 

Jedna od temeljnih tema monaške teologije, s kojom su mona¬ 
si poistovjećivali svoj poziv i u kojoj su pronalazili svoj identitet, 
jest imitatio Christi - nasljedovanje Krista. Tu su temu razvijah u 
patristici sv. Jeronim, Kasijan i ostali oci koji su monasima prika¬ 
zivah Isusa Krista kao prvoga monaha, jer je i on živio djevičanski, 
odijeljen i nenavezan za materijalna dobra, provodeći život posta i 
molitve u poslušnosti Ocu. U monastici ne nalazimo zaokruženu 
kristologiju, no iz monaških spisa izvire slika Krista koja u vrijeme 
feudalizma ima i snažnu sociološku obojenost. U vremenu bahate 
feudalne gospode ne ističu se toliko Kristovo gospodstvo i njegova 
božanska suverenost, koju je bilo potrebno isticati u vremenu arija- 
nizma. Clunyjski opati ističu lik Krista, ponizna i blaga pastira, koji 
je Utjelovljenjem i rođenjem u siromaštvu sam izabrao živjeti nači¬ 
nom koji je u suprotnosti s onima koji imaju vremenitu vlast u Cr¬ 
kvi i društvu. Sv. opat Maiolje pisao kralju Otonu II., koji je bio u 
svađi sa svojom majkom, da se sjeti kako je u evanđelju zapisano da 
je dvanaestogodišnji Isus, nakon događaja u hramu, sišao s rodite¬ 
ljima u Nazaret i bio im poslušan te gaje pozvao tim navodom na 
nasljedovanje poslušnosti i poštovanja prema roditeljima. To je pi¬ 
smo imalo pozitivan učinak na Otona koji se potom izmirio s maj¬ 
kom. Na sličan način opat Odilo, tumačeći Isusovo pitanje: »Što lju¬ 
di kažu tko samja?«, piše biskupu Fulbertu iz Chartresa kako bi i u 
tome trebalo nasljedovati Isusa: »Svaki prelat u Crkvi mora se ras¬ 
pitati kod svojih podčinjenih što misle o njemu. Ako čuje nešto do¬ 
bro, neka zahvali Bogu od kojega dolazi to dobro... Ako čuje nešto 
neugodno, neka se pokaje i nastoji marljivo to popraviti.« Sveti 



Bernard potiče opate kako trebaju nasljedovati Gospodina koji se u 
evanđelju obratio slijepcu s riječima: »Što hoćeš da ti učinim?« Opa¬ 
ti bi trebali često pitati svoje monahe: što mogu učiniti za tebe? Sveti 
opat iz Clairvauxa odvažno zaključuje, zaklinjući poglavare milošću 
Božjom neka učine korak naprijed na tome području i neka se pre¬ 
stanu ponašati kao djeca koju treba pitati što žele. 

Kasnije, kada se šire katari i slične pučke hereze koje su nijeka- 
le Kristovo božanstvo i sakramentalnu prisutnost u euharistiji, mo¬ 
nasi u svojim djelima mijenjaju naglasak braneći pravovjerje. Petar 
Časni piše o Utjelovljenju i sakramentima, sv. Bernard ističe Kristov 
trostruki dolazak. Prvi je dolazak u tijelu, posljednji u slavi, a onaj 
središnji u sakramentima. Na taj način, na braniku pravovjerja, sred¬ 
njovjekovni su se monasi pokazali pravim evangelizatorima, osjet¬ 
ljivima za povijesni trenutak i za konkretne poteškoće. 

Monahovo prvotno zanimanje u samostanu je razmatranje Kri¬ 
stovih otajstava koje se postiže lectio divina i liturgijskim slavljima. 
Za monaha nasljedovati Krista znači ući u otajstvo Kristova utjelov¬ 
ljenja po kojemu gaje moguće nasljedovati jer je Utjelovljenjem sje¬ 
dinjena Riječ s tijelom te je tako čini prikladnom za nasljedovanje. 
Monasi, dakle, slijede otajstva Kristova života od rođenja do smrti, 
a osobitost svoga poziva prepoznaju u njegovoj muci koju monaški 
autori u tome svjetlu često tumače. Dva su puta povlaštena i pre¬ 
poručivana monasima u nasljedovanju Krista. Prvi je božansko čita¬ 
nje Pisma koje pripovijeda Kristove čine. Drugi put je liturgija u ko¬ 
joj su Kristovi čini pretočeni u sakramente. U liturgiji monah pove¬ 
zuje božansko čitanje, slavlje i monaški život u jedinstvenu cjelinu. 
U toj cjelinijedinstveno mjesto pripada euharistiji. Monah se s Kri¬ 
stom prikazuje Ocu kao žrtva. Tu žrtvenost monaškoga života autori 
osobito vide u praktičnu nasljedovanju Kristove poniznosti i posluš¬ 
nosti. Iz ovih se uopćenih okosnica može razabrati da monaška teo¬ 
logija nije neka posebna teologija, iz čega slijedi da ni monaško na¬ 
sljedovanje Krista nije neko posebno nasljedovanje, strano ostalim 
kršćanima. Ono po čemu je ono osobito jest intenzitet napora koje 



monah ulaže da ostvari to nasljedovanje. Na temelju ovih postavaka 
monasi su u srednjemu vijeku ostvarili golemo bogatstvo tekstova 
koji su im pomagali u ostvarivanju duhovnih ideala. Velik dio tek¬ 
stova odnosi se na Sveto pismo i na božansko čitanje i slušanje Sve¬ 
toga pisma, čemu su srednjovjekovni monasi posvećivah velik dio 
svoga vremena. Knjiga koju su monasi čitalijest Isus Krist - središte 
božanske objave. Cijelo Sveto pismo je Isus Krist. On se na križu, 
raširenih ruku, može usporediti s otvorenom knjigom. Sveti Bernard 
je govorio kako je Isus knjiga života otvorena svima koji su pozva¬ 
ni. »Blažen koji čita tu knjigu koja je Isus. Trebalo bije uvijek ima¬ 
ti pred očima i u rukama, da biste me dobro razumjeli, želim reći u 
srcu i u djelima.« Za monahe je teologija poznavanje Božjega otaj¬ 
stva koje se čita u Božjoj knjizi, a to je Isus Krist. 

Teološko-duhovni spisi monaha obiluju temama od kojih su naj¬ 
češće one koje imaju mističan prizvuk. Često su pisali o Jeruzalemu 
kao odredištu monaškoga hodočašća, o samostanu kao predokusu 
nebeskoga Jeruzalema. Sv. Bernard monahe naziva stanovnicima Je¬ 
ruzalema. Nebeski Jeruzalem je nadahnuće za mnoge liturgijske pje¬ 
sme i himne koji su nastali u to doba. Samostanski pisci često obra¬ 
đuju temu anđeoskoga života, koji je u suprotnosti s tjelesnim živo¬ 
tom, a njegova se ljepota može iskusiti u molitvi kojoj je podređen 
sav monaski život. Od biblijskih tekstova najčešće je tumačena Pje¬ 
sma nad pjesmama. Clunyjskaje biblioteka sadržavala 15 komenta¬ 
ra te biblijske knjige. Monasima je ta knjiga bila draga i popularna 
jer su duhovnim tumačenjem pojedinih redaka izražavali svoj odnos 
prema Bogu, razgovor duše sa Zaručnikom Kristom, duhovno sjedi¬ 
njenje i čežnju za nebom. Pjesma nad pjesmama je traktat o ljubavi 
Božjoj i kontemplaciji za kojom su monasi toliko čeznuli. 

Premda je monaška teologija nadahnuta molitvom, a ne dispu- 
tom - raspravom, ne nedostaje u samostanima ni pravih teoloških 
traktata. Baldovin iz Forda je pisao o sakramentu oltara - euharistiji, 
sv. Petar Časni o Preobraženju, sv. Bernard o Utjelovljenju i Uskr¬ 
snuću, jednako kao i sv. Anselmo još poznatijim traktatom o Otku- 



pijenju, pod nazivom »Cur Deus homo«, te djelom o otajstvu Pre¬ 
svetoga Trojstva, »Deprocessione Spiritus Sancti«. Mnogi Anselma 
drže ocem skolastike jer je vjeri želio dati intelektualnu podlogu, o 
čemu svjedoči njegov metodološki aksiom »fides quaerens intellec- 
tum - vjera u potrazi za razumijevanjem«. Anselmov učenik Ead- 
mar među prvima je napisao raspravu o bezgrješnu začeću Blažene 
Djevice Marije. Benediktinac Rupert iz Deutza, velik teolog povije¬ 
sti spasenja, napisao je traktat o Presvetome Trojstvu. Općenito go¬ 
voreći, crni benediktinci su bili više usmjereni na teologiju otajstava 
dok su cisterciti njegovali teologiju mističnoga života i duhovnosti 
uopće. U XIII. st. će se središte znanstvenoga života iz samostana 
premjestiti u novoosnovana učilišta u kojimaje bio sve očitiji utjecaj 
arapske i židovske filozofije te grčkih filozofa, posebno Aristotela. 
Nositelji mislenih stremljenja toga novog vremena postaju franjevci 
i dominikanci tkajući tkivo nove teološke znanosti - skolastike. 



SREDNJOVJEKOVNE MONAHINJE 


U prvim stoljećima je bilo posvećenih djevica na Zapadu, kako 
smo već vidjeli. Među prvim ženskim samostanima na Zapadu drži 
se Kasijanov samostan u blizini Marsiglie, osnovan oko 415. godine, 
te onaj što gaje sagradio Cezarije Arlski za svoju sestru, sastavivši i 
pravila življenja za monahinje. Prema tradiciji, sestra sv. Benedikta, 
sv. Skolastika, već je od djetinjstva bila odabrana za posvećeno dje- 
vičanstvo u svome roditeljskom domu. Sveti papa Grgur je u svojim 
dijalozima naziva »mulier religiosa«. Kada je sv. Benedikt sagradio 
samostan na Montecassinu, prema predaji, sagradio je jedan za svoju 
sestru u obližnjemu Plumbariolu. To su nejasni početci ženskoga be¬ 
nediktinskog monaštva. Prvi povijesni podatci o ženskim samostani¬ 
ma koji slijede Pravilo sv. Benedikta potječu iz Engleske i Francuske. 
Može se s određenom vjerojatnošću pretpostaviti da su se usporedo s 
muškima širili i ženski samostani, no puno tiše i sporije. U karolinško 
doba nailazimo na velik broj samostana koji, u suprotnosti s Pravilom 
sv. Benedikta, primaju samo plemenite djevojke, iz čega se vidi da su 
puno više nego muški samostani ovisili o dobročiniteljima i njihovim 
zahtjevima. Prva velika opatica koja se spominje u vezi s razvojem tih 
samostana jest sveta Lioba (710.-782.), koja je živjela u samostanu 
Winburn u Engleskoj. Kada je sv. Bonifacije pozvao monahinje iz 
toga samostana da ga slijede u evangelizaciji Germana, Liobaje s ne¬ 
kolicinom sestara osnovala opatiju Bischofsheim, koja je kasnije po¬ 
stala matična kuća mnogih novoosnovanih samostana. Mnogi su žen¬ 
ski samostani nastali za vrijeme clunyjske reforme. Najpoznatiji je već 
spomenuti Marcigny, koji je 1056. osnovao sv. opatEIugo. 

Kao i u muškim samostanima, u razdoblju dekadencije bilaje po¬ 
trebna obnova. Samostan Saint Jean de Laon bio je poznat kao kuća 
propasti; na koncu je ukinut, a u njega su uselili monasi. Monahinje iz 
samostana Faramoutiersa su živjele tako raskalašeno da ih biskup Ivo 



iz Chartresa nije više držao monahinjama već demonima. Nasuprot 
tim samostanima, mnogi su bili na glasu svetosti, a pojedine su mona¬ 
hinje, poput marljivih pčela, skupljale med znanja marljivim radom i 
učenjem. U Gandersheimu, na području Njemačke, oko 935. živjela 
je monahinja Rosvita, za vrijeme opatovanja Gerberge, sestre njemač¬ 
koga kralja. Rosvita je završila trivium i quadrivium te je bila osposo¬ 
bljena za pisanje duhovnih spisa i pjesama. U tim se tekstovima uoča¬ 
va mnoštvo otačkih misli i navoda te poznavanje apokrifnih spisa. Pi¬ 
sala je o djevičanstvu koje ženi daje moralnu i duhovnu vrijednost, ra¬ 
zlikujući tjelesno od duhovnoga djevičanstva. Na osnovi mučeničkih 
spisa iz prvih stoljeća tumačilaje kako tjelesno djevičanstvo može biti 
nasilno oskvrnuto, ali duhovno ne jer ovisi o činu volje i o pristanku 
osobe. Protagonistice njezinih opisa su ženski svetački i herojski liko¬ 
vi iz prvih stoljeća. Vrlo je učena bila i opatica Aelfflaed u Whitbyju, 
koju sv. Beda naziva »sapiens femina et in Sanctis erudita scripturis 
- mudra žena i poučena u Svetome pismu«. 

U srednjemu vijeku se razvijaju dvostruki samostani koji su u za¬ 
jedničku obitelj okupljali monahe i monahinje kojimaje na čelu opat 
ili opatica. Osim što su imali zajedničku crkvu, a ponekad i blagova- 
lište ili kapitularnu dvoranu, živjeli su odvojeno, međusobno se po¬ 
mažući. U XII. st. Robert Arbrisselskije osnovao samostan Fonteru- 
rault. Tu su monahinje živjele u strogoj klauzuri. U nekoliko godina 
samostan se udvostručio. Jedan od njih je okupljao oko 300 djevica 
i udovica, drugi je udomio oko 150 gubavih žena, a treći žene pokaj- 
nice. Monasi koji su živjeli u tim mješovitim samostanima stavljali 
su se iz poniznosti na službu monahinjama. Ideal imje bio sv. Josip 
koji je svoj život stavio u službu zaštite Majke Božje. Zato je vrhov¬ 
na poglavarica tih samostana bila priora i njoj je bio podčinjen prior 
muškoga dijela zajednice. Ona je primala kandidate, birala monahe 
za službu svećenika i primala zavjete monaha i monahinja u svoje 
ruke. Utemeljitelj Robert je držao uputnim predložiti kako je bolje 
da priora bude udovica radije nego djevica, obrazlažući to njezinim 
životnim iskustvom i činjenicom daje u svijetu, u obitelji, naučila 



biti konkretnija i realnija nego djevice živeći zaštićene unutar samo¬ 
stana. Zaslugom biskupa iz Poitiersa te su zajednice dobile papinsko 
priznanje te su se mogle slobodno širiti. Sredinom XII. st. u Europi 
je bilo 20 priorata s oko 3.000 monahinja, a koncem stoljeća 100 pri- 
orata s oko 5.000 monahinja. Dvojni su samostani bih vrlo popularni 
i u Engleskoj, bilo ih je više od 20. Engleska ih hijerarhija ipak nije 
poduprla i nastojala je obeshrabriti takve pokušaje. 

Slična zajednica razvila se i u Paracletu. Nakon poteškoća nedo¬ 
puštene ljubavi glasovita učitelja Abelarda i Heloise on se povlači u 
samoću i osniva samostan Paraclet. Heloisa se zamonašila u samo¬ 
stanu Argenteuilu, u kojemu je kasnije obnašala službu priore. Helo- 
isaje znala da se u ženskim samostanima ne može doslovno živjeti 
Pravilo sv. Benedikta. On, npr., govoreći o odijelu ne predviđa odi¬ 
jelo za monahinje. Također, govoreći o radu na poljima ne predvi¬ 
đa onodobne sposobnosti i mogućnosti slabijega spola. Isto tako bi 
bilo neumjesno, prema ukusima dobra vladanja onoga vremena, da 
se opatica posebno zadržava s gostima, kao i opat u jednome muš¬ 
kom samostanu. Ne znajući što učiniti, u ime svoje zajednice Heloi¬ 
sa se obraća Abelardu pišući mu: »Mi, Kristove sluškinje, i u Kristu 
tvoje kćeri, upućujemo tebi, našemu ocu, dvije molbe. Najprije da 
nas obavijestiš o početcima ženskoga monaštva i o tome na čemu se 
temelji naše zavjetovanje. Potom da sastaviš pisano pravilo za nas 
žene...« Abelard je na taj poticaj sastavio dva traktata. Napisao je po¬ 
vijest ženskoga monaštva u kojemu teološki opravdava njihov poziv 
i službu, bez ikakve diskriminacije u odnosu na monaha, promičući 
ženu - monahinju. Uz to je za Heloisinu zajednicu sastavio pravilo, 
normativ, jedinstven traktat u povijesti monaštva jer, skladno izgra¬ 
đujući duhovne temelje prikladne ženskoj naravi, spaja visoke ideale 
i uravnoteženu askezu. Za razliku od Benediktova Pravila, dopušta 
monahinjama da prilegnu u predahu između noćne i jutarnje moli¬ 
tve. Protivno dotadašnjoj praksi, uveo je u jelovnik monahinja triput 
tjedno meso. Kao krajnji cilj duhovnoga puta monahinje Abelard po¬ 
stavlja ideal samoće kojemu odgovara već sam položaj ženskoga 



samostana uz koji, prema Abelardovoj zamisli, svakako mora biti 
izgrađen i muški samostan koji će se brinuti o monahinjama i vanj¬ 
skim poslovima vezanim uz samostan. Opat je vrhovni poglavar 
u vanjskim stvarima, no obje se zajednice zavjetuju u ruke opati¬ 
ce. Želeći naglasiti povezanost samostanske ustanove i prve kršćan¬ 
ske zajednice on poglavaricu samostana naziva dvostrukim izrazom: 
abbatissa ili diaconissa. Abelard upozorava opata kako mora pošti¬ 
vati opaticu, »neka se ponaša kao upravitelj kraljevstva, koji ne na¬ 
ređuje kraljici, ah proviđa ono što treba i sluša je... Izvana upravlja 
svime i nikada ne ulazi u njezine privatne odaje osim ako ona to tra¬ 
ži...« Iz zahvalnosti prema svome učitelju i suputniku Heloisa je pre¬ 
nijela njegovo tijelo u svoj samostan, a nakon dvadeset dvije godine 
i ona će biti pokopana u istu grobnicu. 

U XI. i XII. st. razvija se u ženskim samostanima praksa zatvor- 
ništva. To je osobit oblik pustinjačkoga života koji ne traži daleka 
samotnička mjesta, već nalazi pustinjsku odijeljenost u naseljenim 
mjestima i samostanima. Zatvornice su bile skrivene usred svijeta, 
njihov je način života bio donekle vidljiv, no one su bile nevidljive, 
osim kao sjenke koje su se mogle uočiti kroz zastrte prozore. Za¬ 
tvornice su živjele odiljeljeno u srcu zajednice, u posebnu, odvojenu 
i zatvorenu prostoru. Uporište takvu životu nadahnitelji takva života 
nalazili su u Iv 17,14-18, svjedočeći kako su u svijetu, ali kako nisu 
od svijeta, na neki način prisutni i odsutni. U zatvorništvu je snaž¬ 
no istaknuta eshatološka dimenzija života, koja općenito ima važnu 
ulogu u monaštvu. Zatvornički život ne znači zakopati vlastiti ta¬ 
lent, već ga uložiti u život koji, motiviran ljubavlju, izgara u moli¬ 
tvi i žrtvi za svijet. Pojedine su monahinje živjele u pokori i askezi 
zatvorene u ćeliji i gotovo ni s kim nisu komunicirale do smrti. U to 
doba Crkva je razvila svečan liturgijski čin kojimje posvećenu oso¬ 
bu ispratila do njezine zatvorničke ćelije. Prilikom obreda pjevana je 
pokojnička misa jer se zatvorništvo držalo anticipacijom smrti i uko¬ 
pa. Prije sama ulaska u ćeliju pjevalo se: »U raj poveli te anđeli«, a 
nakon toga bi vrata ćelije bila zaključana ili zazidana. Neke su se za- 



tvornice uz molitvu i trapnju posvećivale izrađivanju crkvenih pred¬ 
meta i ruha, a neke su, poput zatvornice Diemont u Wessobrunnu (t 
1130.), prepisivale manuskripte. Za života je prepisala oko 40 manu- 
skripata, stoje za ono vrijeme smatrano cijelom knjižnicom. U Ita¬ 
liji je bila poznata sv. Rosalia sa Sicilije koja je živjela pustinjačkim 
životom u osami u blizini Palerma. U XII. st. opat, sv. Aelred iz Ri- 
evaulxa, sastavio je pravila za zatvornice - »Institutio inclusarum«. 
Značajno je da u tome djelu opominje zatvornice kako nije dosta za¬ 
tvoriti svoje tijelo između četiri zida ako duh nastavi lutati. Zatvor- 
ništvo po sebi daje snažan naglasak na pounutrašnjenju jer svaka 
izvanjskost gubi smisao. Grguru Velikome pripisuje se izreka koja 
kaže: Ako se svetost sastoji u bradi, onda nitko nije svetiji odjarca. 

U srednjemu vijeku su se razvile i kanonikese - sanctimoniales 
canonicae, koje su živjele posvećenje u nešto blažemu obliku i nisu 
bile stroge u pogledu klauzure. U Belgiji su osnovane udruge djevi¬ 
ca i udovica koje su provodile život poput samostanskoga, ah bez 
obveza zavjeta. Nazivale su se begine, prema izrazu kojim je ozna¬ 
čavana boja njihove haljine, »bigio«, boja pjeska. Njih je oko 1170. 
godine osnovao svećenik Lambert de Begue. Te su ženske udruge 
živjele posvećenim životom u svijetu prema propisima kućnih statu¬ 
ta. Godine 1216. priznao ih je papa Honorije. Razvile su se osobito 
nakon križarskih vojna kada su mnoge križarske udovice i ostavlje¬ 
ne zaručnice prigrlile posvećeni život. Njihov je duhovni utjecaj u 
Belgiji, Nizozemskoj, Francuskoj i Njemačkoj bio velik. Pružale su 
veliku pomoć na socijalnome i duhovnom području. 

Srednjovjekovne socijalne prilike su pogodovale razvoju tzv. ari¬ 
stokratskih zajednica monahinja. U korijenu te podjele na monahinje 
plemkinje i pučanke bila je gospodarska ovisnost zajednice o njezinim 
utemeljiteljima ili uzdržavateljima. Razvio se bio i običaj prema koje¬ 
mu u određeni samostan ne može ući djevojka koja ne pripada obitelji 
određena društvenoga položaja i koja ne može donijeti sa sobom toč¬ 
no propisan miraz. Godine 1215. IV. lateranski sabor je taj običaj na¬ 
zvao simonijom i zabranio ga budući da su svi oblici simonije grijeh. 



Ipak, odredbe toga Sabora nisu poštivane jer inače u pojedinim samo¬ 
stanima ne bi imali što jesti. Čak je i velika opatica, sv. Hildegarda, za¬ 
stupala tu odijeljenost opravdavajući je kako bi inače mješovite zajed¬ 
nice mogle uroditi ohološću plemkinja ili sramotom pučanki. 

Najpoznatija srednjovjekovna monahinja je Hildegarda iz Bin- 
gena (1098.-1179.). Bila je to osebujna osoba, svestrana djela u ve¬ 
likome stoljeću. Rođena je kao deseto dijete u obitelji. Već je u naj¬ 
ranijoj dobi, s otprilike tri godine, imala vizije svjetla. S osam je 
godina bila povjerena na odgoj i školovanje u samostanu Disiboden- 
bergu, pod vodstvom zatvomice Jutte. S petnaest godina posvetila se 
Bogu u monaškoj zajednici. Nakon Juttine smrti godine 1136. iza¬ 
brana je za opaticu. Jedanaest godina potom odlučila je premjestiti 
svoju zajednicu pokraj Bingena. U svome je samostanu imala oko 50 
monahinja koje su uz golem napor uspjele oko izgradnje i organiza¬ 
cije novoga samostana te oko toliko željene neovisnosti o muškome 
samostanu Disibodenbergu. Hildegarda se svim silama trudila oko 
duhovnoga života svoje zajednice. Nisu svi gledah pozitivno njezine 
napore i inovacije. Jedna susjedna opatica pisalaje: »Dočula sam o 
neobičnu običaju vašega samostana da monahinje tijekom blagdana, 
za vrijeme molitve, sjede u kom raspuštene kose i da se kite bijelim 
svilenim velom koji dopire do poda. Nose na glavi izrađene zlatne 
krune... čini se da se sestre ukrašavaju i zlatnim prstenjem premda 
je prvi pastir Crkve to zabranio govoreći da se žene moraju ponašati 
čedno...« Hildegarda joj je na to odgovorila: »Ne postoji odredba da 
djevica mora sakriti ljepotu svojih pramenova, ona slobodno pokriva 
glavu iz poniznosti. Naprotiv, čovjek mora sakriti ljepotu svoje duše 
daje ne ukrade jastreb oholosti. U Duhu Svetome djevice su zaruč¬ 
nice svetosti i začetnika djevičanstva. Zato se moraju približiti vr¬ 
hovnome svećeniku kao žrtva Bogu draga. S tim razlogom odijevaju 
sjajnu, bijelu odjeću.« Cijelo to vrijeme ona ima vizije i objave koje 
s 43 godine života počinje zapisivati, uz pomoć monaha Volmara, 
njezina kasnijega biografa. Uz vizije koje je prenijela, protumačila i 
ilustrirala u knjizi »Scivias« (što znači: upoznaj put), pisalaje i dru- 



ge duhovne knjige poput komentara Pravila sv. Benedikta - »Expla- 
natio Regulae Benedicti«, »Liber divinorum operum«, brojna pisma, 
poeziju, knjige iz medicine i prirodoslovlja, obrađujući pitanja iz fi¬ 
zike, farmakologije i pojedinih terapijskih metoda. Uz potporu sv. 
Bernarda papa Eugen III. je priznao vjerodostojnost njezinih vizija 
i ovlastio je da objavi ono na stoje Duh Sveti nadahnjuje. Premda 
krhka zdravlja, uplitala se i u politička pitanja svoga vremena. Do¬ 
pisivala se s Fridrihom Barbarosom, branila papu Aleksandra III. za 
vrijeme shizme i nije oklijevala usprotiviti se caru koji je podupirao 
protupapu, nazivajući ga nerazumnim djetetom koje ne zna vladati. 
Bilaje i poznata propovjednica kojaje na konju obilazila mjesta pro¬ 
povijedajući po trgovima i katedralama, promičući obnovu duhov¬ 
noga života u Crkvi. 

Pred konac života ulazi u sukob sa službenom Crkvom kada je 
na samostanskome groblju dala pokopati izopćena mladića koji se 
prije smrti pokajao i dobio odiješenje. Biskup Magonzaje, čuvši za 
slučaj, naredio da se pokojnik iskopa i zakopa na neblagoslovljenoj 
zemlji. Budući da Hildegarda to nipošto nije htjela učiniti, biskup je 
zaprijetio izopćenjem samostanu. Premda starica i na samrti, Hilde- 
gardinje duh odlučan ijak, mnogo ispred njezina vremena, te se nije 
pokorila takvoj besmislenoj biskupovoj odredbi. 

U XIII. stoljeću u samostanu Hefta razvile su se velike osobnosti 
poput sv. Gertrude Velike (1256.-1302.), kojaje u samostan ušla za 
vrijeme opatice Gertrude iz Hackerborna. Ostavila je mistične spise 
antologijske vrijednosti te zapisane duhovne vježbe. U istome sa¬ 
mostanu živjela je i sv. Matilda. Ona se cijeloga života bavila knji¬ 
gom i opisivala svoje mistične doživljaje. Druga Matilda iz Magde- 
burga isto je tako mističarka kojaje utjecala na pobožnost ženskih 
monaških samostana. 

Na području današnje Hrvatske ženskihje samostana bilo već u 
prvim stoljećima. Bile su to zajednice posvećenih djevica. U Srije- 
muje, za vrijeme Dioklecijanova progona, dalo svjedočanstvo mu¬ 
čeničkom smrću sedam posvećenih djevica. Isto tako su, u vrijeme 



seobe naroda u Panoniji i Dalmaciji, mnoge posvećene djevice stra¬ 
dale prilikom barbarskih upada. O tome svjedoči i epitaf srijemske 
opatice Ivane, koji je pronađen u Saloni. Vjerojatno je zajedno sa 
svojom zajednicom pobjegla pred Avarima i tamo umrla 612. godi¬ 
ne. U IX. st., kada su iz Carigrada u Zadar prenesene kosti sv. Stoši- 
je, uz kler, plemstvo i puk, na obali su moći dočekale i monahinje. 
Od XI. st. sve je više ženskih samostana, osobito u dalmatinskim 
gradovima. Redovito postoje po dva samostana, u Zadru čak četiri, 
jer su posebno građeni samostani za plemkinje. U tim su samostani¬ 
ma plemenite obitelji znale smjestiti svoje kćeri iz posve svjetovnih 
razloga. Takvi su samostani imah osiguranu materijalnu egzistenciju 
iza koje su stajale imućnije obitelji. One su propisivale pravila ula¬ 
ska u samostan i visinu miraza koji je svaka djevojka sa sobom mo¬ 
rala donijeti. U Dubrovnikuje svaka djevojka u samostan morala do¬ 
nijeti 90 dukata, od kojihje svaki imao 3.494 grama suha zlata. Da 
bi sačuvah aristokratski duh, često su plemenite monahinje - »nobi- 
les dominae« - imale i sluškinje, konverse ili, kako su ih negdje kod 
nas nazivali, picokare. 

Jedan od utjecajnijih i poznatijih naših ženskih samostana bio je 
samostan sv. Marije u Zadru. Na već postojećemu ognjištu rođaki¬ 
nja kralja Petra Krešimira IV., udovica Čika, podiglaje 1066. godi¬ 
ne samostan sv. Marije. Tu se zamonašila zajedno sa svojim kćeri¬ 
ma Anom i Većenegom i postala opaticom. Kralj Petar Krešimir IV, 
koji je od Bizanta preuzeo upravu nad dalmatinskim gradovima, iste 
je godine, kada je samostan osnovan, izdao povelju o kraljevskim 
povlasticama kojima je obdario samostan. U toj povelji on opaticu 
Čiku naziva »soror mea - moja sestra«. Samostanu su bih naklonje¬ 
ni i drugi vladari, osobito kralj Koloman, koji je za vrijeme opatice 
Većenege donirao gradnju ranoromaničkoga zvonika. Samostan je 
bio, bilo u posjedima, bilo u rizničkoj vrijednosti veoma bogat i sa¬ 
čuvao je mnoga svjedočanstva o visoku kulturnome dometu našega 
naroda. Neka od važnih i vrijednih pisanih svjedočanstava ostvarena 
u sv. Mariji u Zadrujoš se nalaze u tuđini. 



EREMITIZAM 


Povijesni razvoj donosi nove prilike u Crkvi i društvu. Novona¬ 
stale situacije dovode povremeno u krizu postojeće strukture i traže 
nova iješenja i nov polet u ostvarenju ideala. Tako se i monaštvo na¬ 
kon karolinškoga razdoblja našlo u krizi koja se osobito očitovala u 
krizi cenobitskih institucija, njihova golema materijalnoga bogatstva 
i u povezanosti monaških struktura s bogatašima i vlastodršcima. 
Rješenja će se tražiti u oživljavanju samotnjačkih oblika monaškoga 
života. Clunyje postao pojam cenobitskoga života; tek na njegovim 
rubovima živio je tu i tamo koji pustinjak. Bila je to zajednica koja 
je bila brojna i složna u veličanstvenim liturgijama. Vjerna slika toga 
trijumfalističkog monaštvaje clunyjska bazilika sagrađena za vrije¬ 
me opata Huga. Bila je to najveća romanička bazilika na Zapadu sve 
do XVI. st. kadaje prvenstvo preuzela bazilika sv. Petra, veća tek za 
nekoliko metara. Ni cisterciti nisu voljeli pustinjački život. Sv. Ber¬ 
nard je pisao kako Sotona, gledajući monahe kako napreduju na putu 
svetosti, iz zavisti ih potiče da se povuku u samoću s razlogom da se 
još više pročiste. Oni koji mu povjeruju na koncu spoznaju istinitost 
onih riječi iz Svetoga pisma: Jao onome koji je samjer ako padne, 
ne će imati tko bi ga pridigao. 

Suprotno tome stavu, sve je više onih koji su žudjeli za samo¬ 
ćom: »O ljubljena pustinjo, prepuna ljiljana i šarena cvijeća, odmo- 
rište Kristovih siromaha, prebivalište onih koji ljube Krista. O čista i 
sveta samoćo, dugo željkovana i konačno nađena, tko mi te je ukrao, 
ljubljena?« Taj vapaj Ivana iz Fecampa opisivao je čežnju mnogih 
monaha koji su željeli obnoviti monaški život onoga vremena. Jedan 
od prvih koji će u to doba usmjeriti svoje težnje u tome pravcu jest 
sv. Romuald (f 1027.). Njegov životopis je sastavio sv. Petar Dami- 
anski. Romuald je rođen u Ravenni, u plemićkoj obitelji, u vrijeme 
kada su njezin sjaj i raskoš doživljavah laganu dekadenciju. Jedno 



ubojstvo u toj obitelji, kojemuje Romuald bio svjedokom, promije¬ 
nilo je njegov život. S dvadeset je godina ušao u samostan sv. Apo- 
linara u Classeu, koji je upravo u to vrijeme bio pripojen clunyj- 
skoj obitelji s nakanom obnove duhovnoga života. Ipak, nedostajale 
su osobe koje bi provele reformu monaškoga života i vratile kon¬ 
templativni duh u samostan. Uz to, samostanje bio previše politički 
upleten u život Ravene. Budući da u takvu ozračju nije bio zadovo¬ 
ljan, nakon tri godine Romuald je napustio tu zajednicu, otišao u Ve¬ 
neciju i neko vrijeme ostao tu živjeti pod vodstvom eremita Marina. 
Odatle je, na poticaj opata Guarina, s prijateljima pošao u Kataloni- 
ju te je ušao u samostan Cuxa. Tu je Romuald upoznao duhovnost 
pustinjskih otaca te je i sam proveo neko vrijeme živeći kao eremit. 
U Cuxi je zaređen za svećenika. U cijelome svom monaškom životu 
nije nigdje ostao tako dugo kao u Cuxi. Nakon deset godina, želeći 
pomoći svome ocu koji se nalazio u krizi, vratio se u Ravenu i po¬ 
stao opat samostana sv. Apolinara. Nedugo potom drugi je put napu¬ 
stio zajednicu i upustio se u pustolovinu osnivanja vlastitoga samo¬ 
stana u kojemuje prenio svoje iskustvo stečeno u Kataloniji. Uspio 
je osnovati više samostana od kojih je najpoznatiji Camaldoli (Are- 
zzo), utemeljen 1012. godine. Tu je sagradio crkvu Svetoga Spasite¬ 
lja i pet zasebnih ćelija u kojima su monasi, odjeveni u bijele tunike, 
nastojali ostvarivati obiteljski duh, što nije bilo moguće u velikim 
opatijama. Nešto niže od samostana sagradio je gostinjac u kojemu 
su djelima ljubavi pomagali bolesnicima i hodočasnicima. Umro je 
uValdicastru 1027. godine. Prvih pedesetak godina monaški je život 
u Kamaldoliju bio tih, označen prvim razdobljem u kojemu su mo¬ 
nasi još tražili put ostvarenja Romualdovih ideala, pogotovo što on 
nije bio dugo tamo prisutan. Nakon toga razdoblja zajednica se na¬ 
glo razvila. Godine 1059. pustinjacima sv. Romualda pridružio se i 
samostan sv. Petra uz Volteru. Iste je godine papa Pasqual II. bulom 
priznao takav oblik monaškoga života. Pisane konstitucije i duhovna 
usmjerenja čekat će još koju godinu do priora Rudolfa i sv. Petra 



Damiania. Pri koncu XI. st. kamaldoljani su brojili 26 samostana, k 
tome dva ženska i šest pustinjačkih samostana. 

Sv. Romuald je imao vlastitu zamisao o ustrojstvu samostana, no 
nije ostavio napisan program ili pravilo. U njegovim samostanima 
nastojalo se objediniti Pravilo sv. Benedikta i pustinjački ideal istoč¬ 
nih monaha. Želio je u okvirujedne zajednice spojiti ljubav prema 
samotnjaštvu, nužnost zajedničkoga života i apostolski, misionarski 
žar. Okosnica oko koje se oblikovao monaški ideal u Romualdovoj 
misli bila je postupnost duhovnoga razvoja monaha i stupnjevitost 
ostvarivanja ideala. Početnik najprije kreće od cenobitskoga života i 
usmjeruje se prema ere mitsko me. Budući daje taj put veoma različit 
i osoban, kamaldoljani nisu imalijednako pravilo za sve. Sveti Ro¬ 
muald je jedan od rijetkih utemeljitelja koji je uspio ostvariti ozrač¬ 
je pluralizma. Među kamaldoljanima se poštivala raznovrsnost, koji 
put čak do proturječja. Prema Romualdovim načelima, sve upravlja 
i objedinjuje poglavar samostana kojije uvijek bio jedan od eremita. 
Romuald ga naziva »pater animarum«, no, za razliku od benedikti- 
naca, on se naziva prior, a ne opat. Razlog tome bile su vjerojatno 
prelatske časti koje su se povezivale sa službom opata, npr. nošenje 
mitre i štapa, od kojih su strogi asketi zazirali. 

Monasi su bih slobodni u izboru cenobitskoga ili eremitskoga 
života. U svakom slučaju, eremita je u Romualdovim zajednicama 
uvijek bilo manje, otprilike 10 eremita na 100 cenobita. U okviru 
eremitskoga života ostavljena je i mogućnost za zatvornički život. 
Kamaldoljani su jedini red do danas koji omogućava svojim članovi¬ 
ma ih privatnim osobama da u okviru samostanske zajednice zatvor¬ 
nički žive. Svaka druga zajednica obvezuje svakoga člana na pošti¬ 
vanje samostanskoga pravila i dnevnoga reda te je stoga zatvornički 
život isključen kao mogućnost. Oni kamaldoljani koji su provodili 
eremitski život, uz Pravilo sv. Benedikta morali su opsluživatijoš tri 
zahtjeva: lex jeiuniendi, Iex silendi i Iex manendi, tj. morali su više 
od ostalih postiti, šutjeti i ostati u svojoj ćeliji. Prvi kamaldoljani su 
se vratili strogu isposničkome životu, postili su i molili dnevno cijeli 



psaltir, a u Korizmi dva psaltira dnevno. Četvrti prior Kamaldolija, 
Rudolf, sagradio je pokraj prvotnoga gostinjca, na mjestu zvanom 
Fontebuono, samostan za cenobite. Širenju kamaldoljana u našim 
krajevima doprinio je sv. Gaudencije Osorski, biskup. On se susreo 
sa svetim Romualdom vjerojatno za vrijeme njegova boravka u Istri. 
Nakon toga živio je kao njegov učenik u pećini ponad Osora na oto¬ 
ku Cresu. Kasnije je izabran za biskupa Osora te je promicao monaš- 
ki život i osnovao više samsotana. Godine 1042. povukao se u samo¬ 
stan S. Maria di Portonuovo (Ancona), gdje je i umro. 

Pokretu sv. Romualda pripadao je i sv. Petar Damianski, prior sa¬ 
mostana Fonte Avelana. On je prvi monah na Zapadu kojije sastavio 
teologiju pustinjačkoga života. U samostanu kojije sv. Romuald ob¬ 
novio živioje 42 godine. Petarje rođen u Raveni oko 1000. godine, 
u siromašnoj obitelji. Školovao gaje brat Damian, kojije bio nadžii- 
pnik Ravene. U znak zahvalnosti svome je imenu dodao i njegovo 
- Damiani. Bio je vrstan profesor prava i retorike, a kasnije, kada se 
zamonašio, i duhovnosti. Podupirao je obnovu Crkve. Papa Stjepan 
IX. gaje zaredio za biskupa Ostije i imenovao kardinalom. Kao prior 
Fonte Avelana napisao je život sv. Romualda, premda ga nije osob¬ 
no poznavao. U vrijeme velike duhovne zapuštenosti i simonije Pe¬ 
tar Damianski je svoje sile uložio u obnovu Crkve boreći se protiv 
simonije i oženjenih svećenika. Bio je radikalan u življenju monaš- 
koga ideala kojije promicao i svojim spisima. Monasi Fonte Avela¬ 
na su živjeli kao u Kamaldoliju, podijeljeni u dvije kuće od kojih je 
gornja bila za eremite. Odlikovali su se duhovnim i isposničkim ži¬ 
votom kojije u njima raspirivao kontemplativni žar. Zimi nisu nosi¬ 
li čarape. Četiri puta tjedno su postili o kruhu i vodi. Šibali su se da 
bi podčinili tijelo. Kada bi koji brat umro, svaki bi monah za njega 
postio sedam dana, šibao se sedam puta i molio za njega cijeli psal¬ 
tir 30 puta. U vrijeme Petra Damianskoga Fonte Avelanaje brojio 20 
monaha i 15 braće. 

Romualdov učenik Bruno iz Querfurta sastavio je djelo »Vita qu- 
inque fratrum eremitarum« u kojemu je opisao život petorice kamal- 




doljana koji su se, na zahtjev mladoga cara Otona III., uputili u evan¬ 
gelizaciju Poljske i tamo bili ubijeni. Opisujući izgradnju novoga sa¬ 
mostana u Poljskoj Bruno zaključuje kako su pomoću toga pothvata 
ostvarivali trostruko dobro: samostan za novake koji su u njemu do¬ 
bivali monašku tuniku, ćelije gdje su pustinjaci živjeli ideal samoće i 
prostor za propovijedanje evanđelja poganima gdje su ostvarili svoje 
svjedočanstvo - mučeništvo. Ta tri dobra ujedno su predstavljala tri 
mogućnosti monaškoga života kamaldoljana i tri njegove etape u du¬ 
hovnome razvoju monaha: cenobiti, eremiti, misionari. 

Važan element kamaldoljanske duhovnosti, koji mu u monaško- 
me svijetu daje osobitu toplinu, jest »privilegium amoris«, izraz koji 
također potječe od Brune iz Querfurta. Tim izrazom on opisuje svoje 
prijateljstvo s jednim od petorice mučenika po imenu Benedikt. »Za 
mene je bila povlastica, privilegium, imati njegovu ljubav i slušati 
kako me zove: brate moj!« Među monasima kamaldoljanima gajen 
je duh te povlastice nazvane »privilegium amoris«, tj. duhovnoga 
prijateljstva. Premda se radilo o strogim monasima, izgrađivali su 
duhovnost koja je bila uravnotežena između ideala samoće i kon¬ 
kretne ljubavi prema braći, koja obilježava najveću i najčistiju du¬ 
hovnost. Prvi kamaldoljani gajili su među sobom duhovnu poveza¬ 
nost i prijateljstvo. Sv. Romualdje bio osjetljiv za potrebe pojedina¬ 
ca sve dotle da se nije bojao kako će nekomu zajedljivcu pružiti pri¬ 
liku za sablazan. Radije je izabrao da bude lažno osumnjičen za gr¬ 
ješnu povezanost s jednim monahom, nego da zanemari obazrivost 
prema pojedincu. Trpio je čak i krivu osudu, šest mjeseci nije mogao 
služiti euharistiju, ali je ostao vjeran svojim idealima. Isto su tako 
Bruno i Benedikt živjeli zajedno u jednoj pustinjačkoj ćeliji ostva¬ 
rujući svoje duhovne ideale. U navedenome djelu Bruno opisuje nji¬ 
hov rastanak pred Benediktov odlazak u misije. »Nastavljao sam ga 
pozdravljati grleći ga i cjelivajući. Dok smo šetali i razgovarali, kao 
prijatelji pozdravljajući se posljednji put, ponavljao sam mu: 'Dra¬ 
gi brate... preklinjem te ljubavlju naše zajedničke nade Isusom Kri¬ 
stom, Djevičinim Sinom, ne zaboravi da ćuja biti uvijek uz tebe i ti 




sa mnom. Svaki put kada budeš molio ili pjevao, sjeti se moliti živu¬ 
ćega Boga da u nama ostvari želju koju namje obojici dao.« Bitna 
oznaka toga duhovnog prijateljstva jest da nije bilo isključivo. Ono 
stoje povezivalo Brunu i Benedikta, povezivalo je i Benedikta s mo¬ 
nahom Ivanom Guadenigom, koji muje bio učitelj. Isto je prijatelj¬ 
stvo vezalo Benedikta i sv. Romualda. Bruno u svome djelu tvrdi 
kako su od trenutka kada su se Romuald i Benedikt upoznali, bih ne¬ 
razdvojni. »Privilegium amoris« je veza koja je karakterizirala po¬ 
vezanost prvih Romualdovih učenika međusobno i u odnosu prema 
njihovu ocu Romualdu koji je, upravo radi tako iskrenih i dubokih 
osjećaja, mogao biti zahtjevan i beskompromisan u odnosu prema 
njima, stvarajući tako ozračje u kojemuje ostvarivano njegovo malo 
pravilo koje je sačuvano zahvaljujući Bruninu zapisu: »Sjedi u tvo¬ 
joj ćeliji kao u raju. Zaboravi svijet i baci ga za svoja leđa. Pazi na 
svoje misli poput iskusna ribolovca. Jedini put za sebe nađi u psal¬ 
mima i ne napuštaj ga nikada. Ako si doskora došao, i unatoč svome 
prvotnom žam ne uspijevaš moliti kako bi htio, nastoj sad ovdje sad 
ondje pjevati psalme u svome srcu i razumjeti ih pameću. Kada te 
obuzme rastresenost, ne prestani čitati, brzo se vrati tekstu i uključi 
opet razum. Nada sve stavi se u Božju prisutnost kao da se nalaziš 
pred carem. Isprazni se od sebe i sjedni kao malo stvorenje, zado¬ 
voljno milošću Božjom; kada ti je Bog, poput majke, ne bi darovao, 
ne bi ništa iskusio, ne bi imao što jesti.« 

Velik doprinos preobražaju monaškoga života dao je u XI. st. sv. 
Bruno. Rođenje oko 1030. godine u Kolnu. Školovao se u Reim- 
su, gdje je postao kanonik i učitelj. Budući daje reimski nadbiskup 
bio optužen zbog simonije, papa Grgur VII. gaje suspendirao, a na 
njegovo je mjesto želio postaviti kanonika Brunu. On je tu ponu¬ 
du odbio te se sa skupinom pustinjaka naselio u Seche-Fontaine, na 
području opatije Solesmes, želeći tu ostvariti svoje monaške ideale. 
Nakon nekoga vremena, uvidjevši da mjesto nije prikladno za njihov 
način života, sa šestoricom drugova uputio se tražeći drugo, šamot - 
nije mjesto. Providnost ihje uputila na sv. Huga, biskupa iz Greno- 



bla. On ih je 1084. godine uputio na mjesto nazvano Chartreuse, pre¬ 
ma kojemu se kasnije prozvao novoosnovani red. Uskoro se proširila 
vijest o novome obliku monaškoga života kojije oduševljavao mno¬ 
ge. Guibert iz Nogentaje ostavio zapisano svjedočanstvo o njihovu 
životu: »...Imaju prikladan samostan, ah ne žive zajedno kao ostali 
monasi. Oko četverohodnika imaju sagrađene ćelije u kojima rade, 
odmaraju se i jedu. Nedjeljom dobivaju od ekonoma kruh i povr¬ 
će za sedam dana... Nedjeljom i svetkovinama jedu siri ribu... Vino 
je tako razvodnjeno da nema nikakvu snagu, tek je malo bolje od 
vode...« Kadaje papom postao Urban II., Brunin bivši reimski uče¬ 
nik, pozvao gaje 1090. godine u Rim za savjetnika. Bruno nije bio 
sretan na papinskome dvoru te je otklonio mjesto savjetnika i ponu¬ 
đeno imenovanje biskupa u kalabrijskoj biskupiji Reggio; čeznuoje 
za samoćom kontemplacije. Nakon što mu je Papa dopustio da osnu¬ 
je drugu kartuziju, preselio se u Kalabriju gdje je i umro 1101. 

Budući da sv. Bruno nije napisao pravila, četvrti prior Kartuzi- 
je, Guigo I., sastavio je običaje / consuetudines življenja prvih kar- 
tuzijanaca. Ti su običaji postali Pravila koja su slijedile sve ostale 
kartuzije koje su osnivane tijekom vremena. Kartuzijance označava 
njihov pustinjački način života koji ostvaruju u zajedništvu. Kartu- 
zijaje najmanji institucionalni okvir unutar kojega se razvija sva¬ 
ki monah pojedinačno, u misteriju svoga poziva i osobnoga života 
u susretu s Bogom. Upravo zbog togaje zajednički život sveden na 
najmanju moguću mjeru. Kartuzijanci se triput dnevno sastaju na 
zajedničku molitvu; to su noćno bdjenje, sveta misa i večernja mo¬ 
litva. Sve ostale molitve monasi obavljaju sami u svojim ćelijama. 
Obdržavaju cjelodnevnu šutnju, osim što jednom tjedno imaju za¬ 
jedničku rekreaciju. Obrok uzimaju uglavnomjednom dnevno, i to 
isključivo vegetarijansku hranu. Ono što se poput crvene niti provla¬ 
či kroz pravila kartuzijanskoga življenja jest »quies monastica« ili 
hezihazam. Taj grčki izraz označava nutarnje stanje mira, počinka i 
jednostavnosti, koje su isticah pustinjski oci i pisci poput Ivana Lje- 
stvičnika (Climacus), Hesihija Sinaite i Ivana Kasijana. U asketsko- 




me postizanju toga stanja kartuzijanci vide najbolji način da se pri¬ 
prave za traženje Boga. »Sav naš trud mora smjerati na to da u šutnji 
i samoći nađemo Boga. Često u samoći Bog i sluga razgovaraju kao 
prijatelji, u samoći se Božja riječ često združuje s dušom, u samoći 
se združuje Zaručnik i zaručnica. U samoći se združuje zemaljsko s 
nebeskim, ljudsko s Božjim. Hodočašće do toga izvora žive vode je 
uglavnom dugo i vodi nas po tvrdim i suhim putovima.« Kartuzi- 
ja je prikladno ozračje za ostvarenje takve duhovnosti. Ona nosi bit¬ 
ne oznake pustinje, a to su samoća - odijeljenost i tišina. U jednome 
pismu prijatelju Raoulu Verdu sv. Bruno je pisao: »Koliko duhovne 
koristi i nutarnjega veselja donose pustinjacima samoća i tišina. To 
znaju oni koji ljube tišinu i koji u samoći pravo žive. Samoća najvi¬ 
še koristi da se jaki muškarci povuku u sebe, da dobro spoznaju sami 
sebe i u sebi gaje krjeposti i tako ostvaruju uvjete za sreću, koja je 
slatkost raja. U samoći se čovjeku širi oko u ljubavni pogled, koji na¬ 
nosi ranu Zaručniku i motri Boga već tu na zemlji. Tu se prepuštaju 
dobro osmišljenu neradu i miruju u mirnu djelovanju. U samoći Bog 
dijeli nagrade svojim borcima: mir koji svijet ne poznaje i radost u 
Duhu Svetome.« 

Liturgijska molitva i slavlje imaju osobitu važnost u životu kar- 
tuzijanaca. Prvi su kartuzijanci prihvatili molitvu po Pravilu sv. Be- 
nedikta, onako kako se ona razvila do XI. st. Budući daje sv. Bruno 
bio kanonik, moguće je da su prvi kartuzijanci slijedili i katedralnu 
liturgiju. Svakako je za vrijeme priora Guiga ustaljen monaški na¬ 
čin moljenja. U liturgiji, u slavlju Kristva otajstva, monah kartuzija- 
nac nalazi najbolji izražaj i ostvarenje otajstva svoga života, osobito 
kada je riječ o suobličenju Kristu u njegovu pashalnome misteriju, 
jer se taj liturgijski izraz temelji na simbolici koja je izravno pove¬ 
zana sa životom, a ne na tumačenju i razlaganju koje se protivi kar- 
tuzijanskoj šutljivosti. 

Kartuzijanci su podijeljeni na oce - patres i na monahe laike. 
Oci, koji su uglavnom svećenici, žive strožim isposničkim životom 
u ćeliji i uživaju pravo veće samoće. Zbog toga žive u odvojenim ku- 



ćicama u kojimaje smješten cjelovit životni prostor za molitvu, rad, 
odmor i rekreaciju. Od samih početaka kartuzije bilo je i braće laika. 
Od šestorice prvih Bruninih sudrugova dvojica su bila laici. Kasni¬ 
je im iz Kalabrije upućuje ganutljivo pismo »predragoj braći kon- 
verzima«. Prema Guigovim »Običajima«, oni žive zasebno ujednoj 
kući pod vodstvom prokuratora. Imaju čak i posebnu crkvu. Samo 
nedjeljom i blagdanom dolaze u crkvu gdje mole monasi. Braća su 
nosioci privrednih djelatnosti u samostanu, ah sudjeluju ujedinstve- 
nu pozivu kartuztijanaca kojimaje cilj sjediniti se s Bogom po kon¬ 
templaciji. 

U povijesti je nastala izreka: »Carthusia numquam reformata 
quia numquam deformata.« To se osobito odnosi na ideal čiste kon¬ 
templacije koji kartuzijanci nikada nisu iznevjerili i stoga im nije 
bila potrebna reforma, kako je to slučaj u ostalim monaškim oblici¬ 
ma življenja. Crkva je prepoznala u kartuziji vrhunac kontemplaci¬ 
je i zato redovito nije postavljala problem kada je član neke druge 
kongregacije htio prijeći među kartuzijance, dok to nije slučaj u ve¬ 
ćini drugih prijelazaka. Upravo radi uzvišena ideala koji su nastojali 
ostvarivati kartuzijanci nikada nisu bih masovan pokret. U srednje¬ 
mu vijeku dosegli su najviše 100 kartuzija. Nisu puno pisali, uglav¬ 
nom su njegovali duhovnost anonimnosti. Kartuzijanke su nastale 
1145. godine, kada su monahinje iz samostana sv. Andrije u Pre- 
bayonu, koje su živjele po Pravilu sv. Cezarija, prihvatile običaje 
življenja u kartuziji. 



ZAKLJUČAK 


Koncem XII. st. završava monaška era ili zlatno doba mona¬ 
ha. Monaštvo se nastavlja razvijati i otkrivati nove oblike priklad¬ 
ne mentalitetu i vremenu u kojemu se ostvaruje. Monaške zajednice 
i dalje u povijesti Crkve ostaju nezaobilazan čimbenik koji snažno 
utječe na njezinu duhovnu spoznaju i misijsku djelatnost, ali ono ni¬ 
kada više nije doživjelo tako visok uspon niti je bilo tako dominan¬ 
tno u duhovnosti, literaturi i evangelizaciji kao do tada. Još u XIII. 
st. cisterciti su uživali velik ugled, ali su i oni, a osobito crni bene¬ 
diktinci, uglavnom živjeli na staroj slavi. Ni na jednome području 
života, duhovnome, teološkom i liturgijskom, monasi nisu više imali 
ni jedinu ni posljednju riječ, jednostavno, bih su »jedni od« mnogih 
u Crkvi. Monaštvo je izgubilo dinamizam koji mu je davao život¬ 
nu snagu i sposobnost samonadilaženja radi prilagodbe novim prili¬ 
kama. Monasi su postali čuvari stare tradicije i preuzeli su statičku 
ulogu u Crkvi sve do nedavne prošlosti. Od XII. st. nadalje puno su 
se vitalniji pokazali novonastali prosjački redovi i drugi redovnički 
instituti. 

Obnovu i oživljavanje monaštva potaknut će stvaranje kongre¬ 
gacija u novome vijeku kada započinje novo razdoblje monaške po¬ 
vijesti, koje je otvorilo nove horizonte za razvoj monaštva. Ono se 
opet pokazalo vitalnim, spremnim za sučeljenje s izazovima novoga 
doba, prikladnim za prijenos duhovnih i kontemplativnih vrijedno¬ 
sti, odvažnim u inkulturaciji i doraslim proročkoj dimenziji svoga 
poziva. Dok su na jednome kontinentu samostani zatvarani, na dru¬ 
gome je kraju svijeta započimao bujan život novih benediktinskih 
zajednica koje i danas imaju važnu ulogu u prijenosu evanđeoske 
poruke. 



